
Capitolul 1. Cunoaşterea lui Dumnezeu 


Cum poate omul să-L vadă pe Dumnezeu? 


Înainte de a spune cum anume Îl putem vedea pe Dumnezeu, este necesar să ne amintim ce spune 
Sfântul Varsanufie: că atunci „când te vezi pe tine pornit de a vorbi despre Dumnezeu, află că tăcerea 
este mai minunată şi mai slăvită decât convorbirea“ (Filocalia, XI, p. 59). Tâlcuind, Părintele Dumitru 
Stăniloae zice: „Dumnezeu este mai presus de cuvânt. Principal este să simţi prezenţa Lui ca o putere 
mai presus de cuvânt. Şi o simţi puternic prin responsabilitatea ce a trezit-o şi o susţine în tine.“ 

Sfinţii Părinţi avertizează că este greşit şi primejdios a vorbi despre Dumnezeu în cuvinte; Sfântul 
loan Scărarul zice spre luare aminte: „a vorbi despre Dumnezeu prin cuvinte este greşit şi primejdios 
celor ce nu iau aminte. Cuvântul despre dragoste este cunoscut îngerilor, dar şi acelora numai prin 
lucrarea iluminării. Dragostea este Dumnezeu. lar cel ce voieşte să arate hotarul Acestuia, este ca cel 
ce, orb fiind, numără nisipul de pe fundul oceanului!“ (Filocalia IX, p. 425). 

Sigur că mare parte dintre creştini ştiu prea bine că a-L cunoaşte pe Dumnezeu este cea mai mare 
lucrare a omului zidit pe acest pământ; aceasta se adevereşte prin cuvântul lui lisus Hristos, din 
definiția dată vieţii veşnice atunci când a rostit rugăciunea arhierească din capitolul XVII din 
Evanghelia după Sfântul loan: „Aceasta este viaţa veşnică: Să Te cunoască pe Tine, singurul, 
adevăratul Dumnezeu, şi pe lisus Hristos, pe Care L-ai trimis“ (Joan 17, 3). 

Pentru a ne dumiri mai bine despre cunoaşterea şi, implicit, vederea lui Dumnezeu, vom spune 
astfel: cunoaşterea este acțiunea de vedere a persoanei — în cazul de faţă, a lui Dumnezeu. lar ca să 
cunoşti pe cineva trebuie să ai o calitate de primă mână, aşa cum scrie Sfântul Antonie cel Mare: 
„Căci calea cunoștinței lui Dumnezeu este bunătatea“, iar „Cea mai mare boală a sufletului, ruina şi 
pierzarea lui, este să nu cunoască pe Dumnezeu, care a făcut toate pentru om şi i-a dăruit lui mintea şi 
cuvântul prin care, zburând sus, omul se uneşte cu Dumnezeu, înțelegând şi preamărind pe 
Dumnezeu“; căci „Cunoaşte pe Dumnezeu şi este cunoscut de Dumnezeu omul care se nevoieşte 
neîntrerupt să fie nedespărțit de Dumnezeu. lar nedespărțit de Dumnezeu ajunge omul care este bun 
în toate şi care biruie toată plăcerea, nu din pricina lipsei, ci prin voință şi înfrânare “. (Filocalia, vol. 
I, pp. 22, 34-35, 38, 44-45). 

Poate că mai scurtă şi mai pe înţeles ar fi definiția cunoașterii şi vederii lui Dumnezeu, dată de 
Sfântul Diodorh al Foticeii: „A te uita pe tine când te gândeşti la Dumnezeu“ (Filocalia, vol. I, p. 
338). 

Ce poate fi mai puternic imprimat în inima noastră, atunci când ne gândim la lucrarea lui 
Dumnezeu, lucrare ce poate fi văzută, auzită şi palpabilă? Iată ce scrie Sfântul loan Casian în primele 
veacuri creştine: „Dumnezeu se cunoaşte din măreția şi frumuseţea făpturilor Sale, din cârmuirea şi 
purtarea Sa de grijă cea de fiecare zi, din dreptatea Sa şi din minunile pe care le arată în fiecare neam 
prin sfinții Săi. Căci, când cugetăm la puterea Sa nemăsurată şi la ochiul Său neadormit, care vede 
cele ascunse ale inimii lor şi de care nu se poate ascunde nimic, nu facem altceva decât să-L admirăm 
cu inimile cuprinse de frică şi să I ne închinăm Lui“ (Filocalia, vol. I, p. 139). 

Sigur că fiecare din noi este darul lui Dumnezeu, aici, pe pământ. Este minunea despre care tragicii 
greci spuneau în stihuri: 

În lume-s multe mari minuni 

Minuni mai mari ca omul nu-s! 

(Sofocle, Antigona) 

Această minune — omul — s-a ostenit de la începuturi şi se va osteni mereu să ajungă la vederea 
lui Dumnezeu; vedere la care nu va ajunge dacă nu va împlini ceea ce a spus lisus: „Cel ce Mă iubeşte 
pe Mine va păzi poruncile Mele şi va fi iubit de Tatăl Meu, şi Eu îl voi iubi pe el, şi Mă voi arăta Lui“ 
(Ioan 14,21). 

lar inima noastră intră şi mai mult în desluşire când citim cele scrise de Sfântul Maxim 
Mărturisitorul: „Domnul este de față prin virtuți în cel ce se află pe treapta făptuirii; iar de cel ce nu 
prețuieşte întru nimic virtutea este departe. Şi iarăşi, în cel ce se află pe treapta contemplaţiei este de 

faţă prin cunoştinţa adevărată a lucrurilor, dar de cel ce este lipsit de aceasta în vreo privinţă este 
departe!“ (Filocalia, vol. II, p. 186). 

A vedea pe Dumnezeu este la îndemâna noastră! Dacă vrem, ÎI putem vedea, dacă nu vrem, nu-L 
putem vedea, doar de noi depinde lucrul acesta. Când eram mititel şi mergeam singur prin munți la 
mănăstiri, în frumuseţile fără seamăn zidite de Dumnezeu cu dor mare aşteptam să-L văd pe lisus! Să 
mă întâlnesc cu El pe cărările de munte, să merg pe drum cu El! Eram într-o bucurie mare! Inima mi 
se umplea de putere şi parcă zburam peste munți! Îl simțeam pe Iisus în toată ființa mea! Când m-am 
făcut mai mare şi am citit ceea ce spunea Sfântul Petru Damaschinul, am înţeles că: „cel ce caută să 
vadă pe Hristos nu trebuie să-L caute afară, ci în sine însuşi, prin imitarea vieții Lui în lume şi prin 
aceea că devine trup şi suflet nepăcătos, ca şi Hristos, şi are o minte care cugetă pentru Hristos!“ 
(Filocalia, vol. V, p. 206). 

Mai târziu am înţeles şi mai bine ce înseamnă a-L vedea pe Dumnezeu, dorul fiecăruia dintre noi! 
Am înțeles şi drama nevederii lui Dumnezeu! O stare gravă, care cade peste firea noastră zdrobită de 
păcat: „Dumnezeu nu este nicăieri pentru cei ce privesc trupeşte, căci este nevăzut. Dar pentru cei ce 
înțeleg duhovniceşte este pretutindeni; căci este de față, fiind în toate şi în afară de toate. El este în 
toate şi aproape de cei ce se tem de El, cum spune David în Psalmul 84, 10, dar mântuirea Lui este 
departe de cei păcătoşi! (Psalmul 118, 155)” (Sfântul Simeon Noul Teolog, Filocalia, vol. VI, p. 17). 

Dumnezeu este departe şi aproape în acelaşi timp şi de acei curioşi care pun întrebarea: “Ce făcea 
Dumnezeu înainte de a crea lumea?” Mai înainte de a răspunde, voi spune că pe vremuri, în secolii 
trecuţi, la o astfel de întrebare pusă de cineva, Luther, părintele protestantismului, a răspuns pe ton 
şăgalnic: “Dumnezeu înainte de a crea lumea pregătea bice pentru cei care pun întrebări năstruşnice!” 

Trecând de la glumă la un ton serios, în Scripturi şi Sfinții Părinţi se poate citi că Dumnezeu, 
înainte de a crea lumea noastră vizibilă, a creat lumea invizibilă, Pleiadele şi Orionul, lumea îngerilor, 
galaxiile şi miile şi miliardele de stele şi “planeţi” (cum zicea Eminescu!), pe care le ţine în palmele 
Sale, având pământul ca aşternut al picioarelor Lui! 

În ce scop a zidit omul, încununare a operei Sale? 

Învățătura Bisericii lui Hristos spune că Dumnezeu a făcut lumea văzută şi nevăzută, adică lumea 
perceptibilă, văzută, înțeleasă de noi şi lumea nevăzută, lumea îngerilor, lumea cerească, unde suntem 
chemaţi să ajungem şi noi într-o bună zi — locul unde spune lisus Hristos că a mers să ne gătească loc 
şi unde ne rugăm să ajungem cu toţii! 

Să ne bucurăm cu îndrăznire, aşa cum a făcut Moise, văzătorul de Dumnezeu, şi să zicem ca şi el 
lui Dumnezeu: „Dacă am cunoscut că am aflat har la Tine, arată-mi-Te ca să Te cunosc şi să Te văd!“ 
(Ieşirea 33, 13). 


De unde începe vederea lui Dumnezeu? 


De mic copil, auzindu-l eu pe tatăl meu deseori pronunţând cuvântul Dumnezeu, inima mi se 
umplea de o mare bucurie şi mă simţeam în deplină siguranță. Mama nu prea îndrăznea să 
pomenească numele lui Dumnezeu, iar de cele mai multe ori chemările ei în rugăciune erau către 
Maica Domnului. 

După ce m-a dus mama de mic pe la mănăstirile moldovene, mai pe jos, mai în spinare, în traista pe 
care o ţin minte şi acum, făcându-mă eu puțin mai mărişor o porneam de unul singur către ele, prin 
zăvoaie şi păduri. Totdeauna, atunci, ca şi acum, de altfel, gândul îmi era numai la Dumnezeu şi la 
bucuria cu care aşteptam să mă întâlnesc cu El pe cărare. 

Eram singur-singurel, poate şi pentru a fi cu mine însumi, gândesc acum, dar îmi aduc aminte că 
gândul meu era mai năstruşnic, în sensul că doream să-L văd pe Dumnezeu doar eu singur şi să mă 
bucur fără să spun cuiva. Mai târziu, m-am ruşinat de egoismul de a-L vedea doar eu singur pe 
Dumnezeu! 

Mergând la şcoală, am aflat cu mirare de la profesori că Dumnezeu este Părintele nostru, al tuturor, 
şi că El ne iubeşte pe fiecare dintre noi, iar noi suntem cu toții copiii Lui! Cu greu mi-a venit la inimă, 
eu crezând că Dumnezeu este numai al meu şi că nu-L împart cu nimeni! M-am lecuit între timp şi m- 
am dat la brazdă, lăsând la o parte mofturile egoiste! 

Am spus că mama se sfia să pomenească numele lui Dumnezeu. lar aceasta îmi aminteşte de 
vremile străvechi, când poporul evreu nu avea dreptul să-L pomenească. Pentru prima dată în Biblie 
se foloseşte cuvântul Elohim, care înseamnă Dumnezeu puternic şi este întrebuințat în Vechiul 
Testament de 2.312 ori; cuvântul Iehova este folosit de 6.499 ori,iar iudeii nu aveau îngăduinţa să-l 
pronunţe, ci urmau să-l substituie în vocabular cu Domnul (Adonai, Domnul meu). 

Este emoţionant dialogul purtat de Moise cu Dumnezeu, în urma căruia a fost trimis la faraonul 
Egiptului ca să-i scoată pe fiii lui Israel din robie. Moise s-a cam codit la început, din sfială, dar până 
la urmă a acceptat: „zis-a iarăşi Moise către Dumnezeu: «lată, eu mă voi duce la fiii lui Israel şi voi 
zice: Dumnezeul părinţilor voştri m-a trimis la voi... Dar de-mi vor zice: Cum îl cheamă, ce să le 
spun?» Atunci Dumnezeu a răspuns lui Moise: «Eu sunt Cel ce sunt.» Apoi i-a zis: «Aşa să spui fiilor 
lui Israel: Cel ce este m-a trimis la voi!» (Exod 3, 13-14). 

Deci, înainte de a-L vedea şi imagina pe Dumnezeu, am considerat că este necesar să ştim cum se 
numeşte pe Sine Dumnezeu pentru a înțelege, ca şi Moise, acest lucru foarte folositor şi important 
pentru noi. Se pot folosi cele două stări veşnice: Cel Ce Sunt şi Cel Ce Este! S-ar înţelege pentru noi 
mereu şi atunci când comunicăm unii cu alții această stare îmbucurătoare: A fi şi a trăi! 

Ca şi acum câteva mii de ani, fiii acestui pământ îşi pun întrebări esenţiale, precum acestea: Cum 
ni-l imaginăm pe Dumnezeu şi dacă l-am văzut? Înainte să spunem cum ni-l imaginăm noi, este 
potrivit şi de folos să aflăm asemenea lucruri din mărturii biblice. lată că Moise a zis cu rugăminte lui 
Dumnezeu: „Arată-mi slava Ta!“ Adică nici mai mult, nici mai puțin Moise dorea să afle despre 
Dumnezeu ce este El în Sine, adică în toată plenitudinea Sa. Atunci „Zis-a Domnul către Moise: «Eu 
voi trece pe dinaintea ta toată slava Mea, voi rosti numele lui Iahve înaintea ta şi pe cine va fi de 
miluit îl voi milui şi pe cine va fi vrednic de îndurare, de acela mă voi îndura.» Apoi a adăugat: «Faţa 
Mea însă nu vei putea s-o vezi, că nu poate vedea omul faţa Mea şi să trăiască.» Şi iarăşi a zis 
Domnul: «lată aici la mine un loc: şezi pe stânca aceasta; când va trece slava Mea, te voi ascunde în 
scobitura stâncii şi voi pune mâna Mea peste tine până voi trece!» (Ieşirea 33, 18—22). 

Moise a făcut şi alte experienţe. Aflându-se în Madian şi păscând oile lui Ietro preotul, socrul său, 
şi ajungând cu turma în pustie până la muntele Horeb, acolo i s-a arătat îngerul Domnului într-o pară 
de foc, ce ieşea dintr-un rug şi a văzut că rugul ardea şi nu se mistuia. Atunci Moise şi-a zis: „Mă duc 
să văd această arătare minunată: că rugul nu se mistuieşte.“ lar dacă a văzut Domnul că el se apropie 
să privească, a strigat din rug şi a zis: „Moise! Moise!“ Şi el a răspuns: „lată-mă, Doamne!“ Şi 
Domnul a zis: „Scoate-ţi încălțămintea din picioarele tale, că locul pe care calci este pământ sfânt!“ 
Apoi i-a zis iarăşi: „Eu sunt Dumnezeul tatălui tău, Dumnezeul lui Avraam şi Dumnezeul lui Isaac şi 
Dumnezeul lui Iacov!“ “Şi şi-a acoperit Moise faţa sa, că se temea să privească pe Dumnezeu!“ 
(eşirea 3, 2-6). 

Aş vrea să subliniez că noi vedem mereu pe Dumnezeu! Cum? Iată ce spune Avva Apollo, din 
pustiul Egiptului, despre primirea fraților: „Trebuie să ne închinăm fraților care vin la noi. Căci nu lor, 
ci lui Dumnezeu ne închinăm! L-ai văzut pe fratele tău, L-ai văzut pe Domnul Dumnezeul tău! Am 
învățat aceasta de la Avraam. Iar când îl primiţi, puneți-l să se odihnească. Am învăţat aceasta de la 
Lot, care i-a pus pe îngeri să se odihnească!“ (Geneza 18, 2; 19, 2). 

Să luăm bine aminte! Să nu uităm că de aici începe vederea lui Dumnezeu! 


Ce spun Sfinţii Părinţi despre cunoaşterea lui Dumnezeu? 


Despre Dumnezeu în Sine, adică ce este El întru ființa Sa, nouă, oamenilor, nu ni s-a dat a şti decât 
atât cât ne este de folos pentru mântuire. Sfântul Maxim Mărturisitorul ne arată că: „Dumnezeu este 
fără de început, necuprins, având toată puterea de a exista. El este cu totul inaccesibil şi nu poate fi 
cuprins de nici una dintre făpturi, prin vreo descoperire ființială a Sa“ (Filocalia, Vol. II, p. 127). 

Pentru a-L înţelege şi a-L vedea pe Dumnezeu este necesar să ne pregătim duhovniceşte — să 
facem un salt din starea trupească, pentru că Sfântul Simion Noul Teolog ne spune: „Dumnezeu nu 
este nicăieri pentru cei ce privesc trupeşte, căci este nevăzut. Dar pentru cei ce înțeleg duhovniceşte 
este pretutindeni; căci este de faţă, fiind în toate şi în afară de toate. El este în toate şi aproape de cei 

ce se tem de EI, precum spune Duhul Sfânt, prin psalmistul David: «Dar mântuirea Lui este aproape 
de cei de se tem de Dânsul, ca să se sălăşluiască slava Lui în pământul nostru» (Psalmul 84, 10)”. 

Noi, creştinii, din mila lui Dumnezeu, ştim multe despre El, atât cât ni s-a descoperit din Sfânta 
Scriptură şi din natură, Biblia nescrisă, dar la fiecare pas văzută şi la îndemâna fiecăruia dintre noi. 
Aşadar, Biblia chiar de la primele cuvinte ne vorbeşte despre Dumnezeu: „La început a făcut 
Dumnezeu Cerul şi pământul“ (Geneza 1, 1). Dar înainte de a Se descoperi prin Cuvântul scris, 
Dumnezeu s-a manifestat mai ales prin opera de creație. Aceasta, de bună seamă, exprimă limpede 
gloria, puterea şi dumnezeirea Creatorului, pe care se cuvine să-L căutăm, să-l dăm slava cuvenită şi 
să-i aducem din inimă mulţumiri pentru binefacerile Sale. Sfântul Evanghelist Luca ne scrie, inspirat 
de Duhul Sfânt, că Dumnezeu „A făcut dintr-un sânge tot neamul omenesc, ca să locuiască peste toată 
faţa pământului, aşezând vremile cele mai înainte orânduite şi hotarele locuirii lor, ca ei să caute pe 
Dumnezeu, doar L-ar pipăi şi L-ar găsi, deşi nu este departe de fiecare dintre noi. Căci în El trăim şi 
ne mişcăm şi suntem, precum au zis şi unii dintre poeții voştri: căci ai Lui neam şi suntem“ (Faptele 
Apostolilor 17, 26-28). 

Fiind, deci, noi, neamul lui Dumnezeu, nu trebuie să socotim că dumnezeirea este asemenea 
aurului sau argintului sau pietrei cioplite de meşteşugul şi de iscusința omului. Dar Dumnezeu, trecând 
cu vederea veacurile neştiinţei, vesteşte acum oamenilor “ca toți, de pretutindeni să se pocăiască“ 
(Faptele Apostolilor 17, 26-30). 

Dacă le ştim pe acestea, rezultă fără doar şi poate că în sânul societății omeneşti mai există un 
sâmbure de moralitate. Pretenţiile unor filosofi sunt respinse categoric, pentru că: „lumea, cu 
înțelepciunea ei, n-a cunoscut pe Dumnezeu“ (/ Corinteni 1, 21). Aşadar, Dumnezeu a găsit potrivit să 
Se descopere mai întâi în chip direct lui Avraam, Isac, Iacob, profeților iluminaţi ai Vechiului 
Testament, culminând, de bună seamă, cu Întruparea lui Iisus Hristos, care a fost profeţită mai înainte 
cu mii de ani! Se ştie prea bine că pentru a putea înţelege şi beneficia de descoperirea lui Dumnezeu 
este absolut necesară lucrarea lăuntrică a Duhului Sfânt. Firea noastră fiind păcătoasă, are nevoie de o 
transformare, de o pregătire specială pentru a-L înţelege pe Dumnezeu, lucrarea şi atributele Lui. Ştim 
din Sfânta Scriptură că: Dumnezeu este veşnic! (Evrei 9, 14); Dumnezeu este atotştiutor (loan 16, 30; I 
Corinteni 2, 10); Dumnezeu este omniprezent! (I Regi 8, 27); Dumnezeu este atotputernic! (Matei 19, 
26); Dumnezeu este Duh! (loan 4, 24); Dumnezeu este îndurător şi drept! (Evrei 2, 17), Dumnezeu 
este sfânt! (loan 17, 11); Dumnezeu este dragoste! (I loan 4, 8). 

Şi pentru a spune şi mai desluşit cum Îl putem şti şi vedea pe Dumnezeu, pentru că vederea lui 
Dumnezeu este cea mai înaltă ştiinţă, voi reda mai jos un pasaj din Sfântul Simion Noul Teolog: 
„Când ÎI vede cineva pe Dumnezeu descoperit, vede o lumină. Şi se minunează văzându-L. Ce ai 
văzut, fiule? O lumină dulce, părinte; o lumină de aşa fel, că nu am destulă pricepere pentru a-ţi spune 
cum este. Şi în vreme ce spune aceasta, inima lui saltă şi palpită şi se aprinde de îndată de dorul Celui 
pe Care L-a văzut. Apoi începe iarăşi să spună cu lacrimi fierbinţi şi multe: Mi s-a arătat, părinte, acea 
lumină. Pereţii chiliei mele au dispărut îndată şi lumea a trecut, fugind, socotesc, de la faţa ei. Am 
rămas numai eu, într-o însoţire cu lumina singură. Nu ştiu, părinte, de era şi trupul meu atunci acolo. 
De am ieşit din el, nu ştiu, dar atunci nu ştiam de port trup şi sunt îmbrăcat în el. Aveam o bucurie de 
negrăit care mă însoţeşte şi acum, şi o iubire, şi un dor mare, încât s-au pornit din mine valuri de 
lacrimi în râuri, ca şi acum, precum vezi. Acela, răspunzându-i, zice: Este Dumnezeu, fiule! La acest 
cuvânt, el îl vede din nou şi puţin câte puţin se curățeşte deplin, iar curățindu-se, capătă îndrăzneală 
ŞI-L întreabă pe Acela şi zice: Dumnezeul meu, Tu eşti? Acela îi răspunde şi zice: Da, Eu sunt 
Dumnezeul cel Care M-am făcut om pentru tine! Şi iată te-am făcut pe tine, precum vezi, şi te voi face 
dumnezeu. După ce va fi petrecut mai mult timp plângând, căzând la pământ şi smerindu-se, începe 
să cunoască puţin câte puţin pe Dumnezeu!” (Filocalia, Vol. II, pp. 171-172). 

Ne dăm seama că ştiinţa Sfinților Părinți asupra cunoaşterii lui Dumnezeu este clară şi din spusele 
Avvei Dorotei: „Deci, despre Dumnezeu ştim că iubeşte şi ocroteşte făptura Sa şi că El însuşi este 
izvorul înţelepciunii şi ştie să cârmuiască cele ale noastre şi că nimic nu-l este Lui cu neputinţă, ci 
toate slujesc voii Lui; şi trebuie să ştim că toate câte le face sunt spre folos şi că trebuie să le primim 
...cu mulțumire, ca de la un Stăpân bun şi binefăcător“ (Filocalia IX, p. 610). 

Marele Sfânt din neamul nostru strămoşesc, loan Casian, născut în Dobrogea, ne arată mai pe larg 

cum putem cunoaşte pe Dumnezeu atunci când scrie: „Dumnezeu nu se cunoaşte numai în ființa Sa 
cea fericită şi necuprinsă, căci aceasta s-a păstrat numai pentru sfinții Săi în veacul ce va să fie, ci şi 
din măreția şi frumusețea făpturilor sale, din cârmuirea şi purtarea Sa de grijă cea de fiecare zi, din 
dreptatea Sa şi din minunile pe care le arată în fiecare neam prin sfinții Săi. Căci când cugetăm la 
puterea Sa nemăsurată şi la ochiul Său neadormit, care vede cele ascunse ale inimilor şi de care nu se 
poate ascunde nimic, nu facem altceva decât să-L admirăm cu inimile cuprinse de frică şi să I ne 
închinăm Lui!“ (Filocalia I, p. 139). 

M-am bucurat mult când am aflat ce spune Sfântul Marcu Ascetul: „Domnul este ascuns în 
poruncile Sale. Şi cei ce-L caută pe El Îl găsesc pe măsura împlinirii lor ...şi chiar El a zis: Cel ce Mă 
iubeşte pe Mine, va păzi poruncile Mele şi va fi iubit de Tatăl Meu, şi Eu îl voi iubi pe el, şi Mă voi 
arăta lui (Ioan 14, 21). Vezi cum este ascunsă arătarea Sa în porunci? “ (Filocalia 1, p. 227). 

Aşadar, este lămurit pentru noi toţi că putem vedea pe Dumnezeu dacă împlinim poruncile lui 
Dumnezeu din iubire, dacă ne curăţim inima, mintea noastră şi sufletul de toate păcatele adunate din 
pustia acestei lumi întunecate şi atunci când căpătăm uitarea de noi înşine gândindu-ne la Dumnezeu, 
precum scrie şi Sfântul Diadoh al Foticeii. 

De nenumărate ori am îndrăznit să caut pe Dumnezeu cu mintea mea mărginită şi am fost multă 
vreme în neodihnă, mai ales în tinerețea vieții mele, când trufia este proprie vârstei şi nu aveam 
înțelepciunea să întreb. Am aflat un bun răspuns la Teognost. lată ce zice el: „Nu căuta cu mintea ce 
este Dumnezeu şi unde este El. Căci este mai presus de fiinţă şi necuprins de loc, fiind mai presus de 
toate. Ci priveşte numai pe Dumnezeu Cuvântul cel circumscris, pe cât este cu putință, răspândind 
lumină din firea dumnezeiască, şi închipuieşte-L în spațiu pe Cel ce este pretutindeni, pentru 
necircumscrierea dumnezeirii. Însă pe cât te vei curăța, pe atât te vei învrednici de iluminare!“ 
(Filocalia IV, p. 249). 

ŞI iarăşi, cu îndrăznire, am încercat să aflu ceea ce este Cel mai presus de ființa noastră omenească, 
pe Dumnezeul Luminilor! Acelaşi înțelept Teognost m-a adus la măsura cuvenită nouă a o avea prin 
ceea ce am citit, lămurindu-mă astfel: „Dar ce este ființa Celui mai presus de ființă nu va afla 
nicidecum. Căci acesta este un lucru cu neputinţă întregii firi. Ci ÎI va cunoaşte din înțelepciunea 
ziditoare a lucrurilor, din purtarea de grijă, din îndrumarea, ţinerea la un loc, cârmuirea şi susținerea 
lor. Prin acestea se află şi oarecum se vede minunatul meşter, în chipul în care zidarul se vede din 
lucrurile mâinilor sale!“ (Filocalia IV, p. 256). 

Cine nu vede pe Dumnezeu şi a Lui putere din divina zidire, la îndemâna noastră, a fiecăruia dintre 
noi, nu va înţelege şi nici nu va vedea niciodată pe Dumnezeu, pentru că nu merită! 

Dumnezeu nu se arată ignoranţilor! 


Putem să ne ascundem de vederea lui Dumnezeu? 


Să te pregăteşti pentru a avea despre Dumnezeu o imagine absolut limpede ca lumina soarelui este 
o lucrare cu totul aparte. 

Ştim că atunci când rostim Crezul facem o mărturisire mângâietoare: Lumină din lumină, 
Dumnezeu adevărat din Dumnezeu adevărat! Am putea spune că Dumnezeu este Lumină şi că David 
Proorocul, inspirat de Duhul Sfânt, zice: „Tu eşti lumina mea, Doamne! Doamne, luminează-mi 
întunericul meu!“ (II Samuil 22, 29). 

Fiecare dintre noi a avut prilejul ca, pe parcursul vieţii, să aibă experienţa a cel puţin unei drumeții 
sau a câtorva paşi printr-un întuneric perfect, să zicem. Ştim cât de incomod este şi că dorim să ieşim 
de îndată la /umină, să se termine o dată cu întunericul. Cum ne-am simţi oare să ştim că, odată 
soarele scăpătat după deal, el ar apune atunci pentru ultima dată şi că ar trece ore în şir fără să răsară la 
ora cunoscută, potrivit mersului astrelor? Ar fi cea mai groaznică stare, nu-i aşa? Ne-am simţi ca şi 
cum cele câteva ore sau zile — Doamne fereşte! — ar dura mii de ani, iar inima ne-ar exploda şi s-ar 
face țăndări. 

ŞI dintr-o dată, din marea disperare, săltăm într bucuria fără margini, văzând că se luminează zarea 
a soare răsare! 

Fără să vrem, din adâncul inimii vom auzi glasul întru strigare mare: „Fă să răsară peste noi lumina 

Feţii Tale, Doamne!“ (Psalmi 4, 6). 

Acest strigăt se transformă în rugăciune dureroasă, dar şi plină de bucuria care nu mai moare, 
căzând întru prosternare adâncă şi în murmur de şoaptă: „Domnul este luminarea mea şi mântuirea 
mea; de cine mă voi teme? Domnul este apărătorul vieţii mele; de cine mă voi înfricoşa?“ (Psalmi 26, 
1). 

Iar inima, în vâlvătăi de foc, mărturiseşte fără echivoc, drept mărturie şi pentru cei care se îndoiesc 
în sufletul lor: „Că la Tine este izvorul vieţii, întru lumina Ta vom vedea lumină!“ (Psalmi 35, 9). Cu 
mare bucurie şi bună nădăjduire şi noi, asemenea marelui Prooroc David, să stăruim în rugăciune, 
zicând: „Trimite lumina Ta şi adevărul Tău; acestea m-au povăţuit şi m-au condus la muntele cel sfânt 
al Tău şi la locaşurile Tale!“ (Psalmi 42, 3). 

Dacă ne-am bucura singuri de bucuria luminii lui Dumnezeu, am rămâne pururea izolați în lumina 
rece care îngheaţă cu Tartorul. Chemarea la lumina dumnezeiască le este adresată tuturor, aşa cum 
citim: „Fericit este poporul care cunoaşte strigăt de bucurie; Doamne, în lumina Feţii Tale vom merge 
şi în numele Tău se vor bucura toată ziua şi întru dreptatea Ta se vor înălța!“ (Psalmi 88, 15—16). 

Pentru a se împlini în viața noastră bucuria luminii feții lui Dumnezeu este absolut necesar ca 
astăzi, acum chiar, să punem capăt păcatelor noastre, scăderilor de fiecare zi, şi oră, şi minut: „Pus-ai 
fărădelegile înaintea Ta, greşelile noastre ascunse, la lumina Feței Tale!“ (Psalmi 89, 8). 

Dacă ne-am strădui, rugându-L pe Dumnezeu să ne ajute mai mult, am pune capăt alunecărilor 
noastre de orice fel, chiar dacă tot întunericul din lume s-ar prăvăli spre noi a groaznică potopire, aşa 
cum avem mărturia hotărâtă a inspiratului David: „Răsărit-a în întuneric lumina drepţilor, Cel 
milostiv, îndurat şi drept!“! (Psalmi 112, 4). 

De cele mai multe ori, când ne apucă valurile ispitelor şi păcatelor de tot felul, încercăm să facem 
întuneric în jurul nostru pentru a nu fi văzuţi de oameni şi credem, în ignoranţa noastră, că putem să 
ne ascundem şi de ochii lui Dumnezeu — şi zicem întru îngustimea judecății noastre: „Poate 
întunericul mă va acoperi şi se va face noapte lumina dimprejurul meu!“ — neștiind, sărmanii de noi: 
„Dar întunericul nu este întuneric la Tine şi noaptea ca ziua va lumina. Cum este întunericul ei, aşa 
este şi lumina ei!“ (Psalmi 138, 11-12). 

Atâta vreme cât vom săvârşi judecăți strâmbe asupra oamenilor şi dreptatea va umbla cu capul 
spart, să fim siguri că lumina nu va trece pragul casei inimii şi sufletului nostru. Că vom rămâne întru 
întuneric: „Pentru aceasta, judecata este departe de noi şi dreptatea nu ne ajunge. Noi aşteptăm lumina, 
dar iată întunericul; aşteptăm revărsatul zorilor, dar umblăm în beznă. Umblăm bâjbâind, ca orbii pe 
lângă zid; ca şi cei fără ochi bâjbâim mereu, ne poticnim în miezul zilei ca şi pe înserate; între oameni 
în putere suntem ca nişte morți. Că păcatele noastre s-au înmulțit înaintea Ta şi nelegiuirile sunt 
mărturie împotriva noastră; fărădelegile noastre sunt de față şi faptele noastre nelegiuite le ştim: 
necredinţa şi tăgada Domnului, căderea de la credința în Dumnezeu, grăirea minciunii şi răzvrătirea, 
născocirea şi cugetarea la lucruri viclene ...“ (Isaia 59, 9-13). 

Alungarea păcatelor din mintea noastră, din inima noastră, din simţirile noastre printr-o hotărâre 
fermă, ajutată de rugăciune, dezlegarea de la duhovnic prin spovedanie şi căința sinceră ne vor duce în 
ipostaza, descrisă de Profetul Isaia, în care Domnul Dumnezeu îi va lua în bucuria iubirii Sale pe cei 
ce se ostenesc, astfel: „Nu vei mai avea soarele ca lumină în timpul zilei şi strălucirea lunii nu te va 
lumina; ci Domnul va fi pentru tine o lumină veşnică şi Dumnezeul tău va fi slava Ta. Soarele tău nu 
va mai asfinți şi luna nu va mai descreşte; că Domnul va fi pentru tine lumină veşnică şi zilele 
întristării tale se vor sfârşi!“ (Isaia 60, 19-20). 

Voi încheia cu ceea ce ne-a lăsat Sfântul Apostol loan pentru veşnicie: „Şi acestea noi vi le scriem, 
ca bucuria noastră să fie deplină. Şi aceasta este vestirea pe care am auzit-o de la Dumnezeu şi v-o 
vestim: că Dumnezeu este lumină şi nici un întuneric nu este întru El!“ (I Joan 1, 4-5). 

lar Sfântul Apostol Pavel zice: „Altădată erați întuneric, iar acum sunteți lumină întru Domnul, 
umblaţi ca fii ai luminii! ... Căci tot ce este descoperit lumină este. Pentru aceea zice: „Deşteaptă-te 
cel ce dormi şi te scoală din morți şi fe va lumina Hristos!“ (Efeseni 5, 8 şi 13). 


Ce înseamnă “iubirea cea veşnică a lui Dumnezeu pentru oameni”? 

Iată ce scrie loan Casian, Sfântul nostru dobrogean, despre iubirea lui Dumnezeu: „Când medităm 
apoi la negrăita Sa înţelepciune, la iubirea de oameni şi la nepătrunsa Lui îndelungă răbdare, care 
rabdă greşelile cele fără de număr ale oamenilor, ne vine să-L preamărim din tot sufletul. Şi când 
cugetăm la dragostea Sa nemărginită față de noi, că deşi noi n-am făcut nici un bine, a primit să se 
facă om!, Dumnezeu fiind, ca să ne mântuiască din rătăcire, ne ridicăm spre dorirea Lui. În sfârşit, 
când socotim că El a biruit în noi pe potrivnicul nostru, diavolul, şi ne dăruieşte viață veşnică numai 
pentru hotărârea şi înclinarea noastră spre bine, inima ne îndeamnă să I ne închinăm!“ (Filocalia I, pp. 
139-140). 

În negura veacurilor, când totul părea să se prăbuşească, a fost voia lui Dumnezeu să trimită 
Lumină mare, care să străfulgere genunea de păcat şi suferință! Lumina lumii, lisus Hristos Domnul, 
avea să zguduie porțile întunecate ale păcatului, care țineau omenirea întru jalnică pedeapsă. Am putea 
şi noi să preamărim în imn de slavă pe Dumnezeu, aşa cum a făcut Petru Damaschinul, care zice: „Ce 
vom da în schimb Domnului pentru toate câte ne-a dat nouă? Pentru noi Dumnezeu a venit între 
oameni! Pentru firea cea stricată Cuvântul trup S-a făcut şi S-a sălăşluit între noi. La cei 
nemulțumitori a venit Făcătorul de bine; la cei robiţi, Slobozitorul; la cei ce şedeau întru întuneric 
Soarele Dreptăţii, pe Cruce, Cel fără patimă; în iad, Lumina; în moarte, Viaţa; Învierea pentru cei 
căzuţi. Către El vom striga: Slavă Ţie, Dumnezeul nostru“ (Filocalia V, p. 86). 

Cu o mare delicateţe dumnezeiescul Simion Noul Teolog ne vădeşte gândirea lui atunci când zice: 
„Dar Dumnezeu pururea voieşte să-Şi descopere şi să ne arate iubirea Sa față de noi, ca şi noi, 
înțelegând şi respectând marea Sa bunătate, să voim să-L iubim pe El!“ (Filocalia VI, p. 142). 

Deşi măritul Apostol Pavel le scria filpenilor acum două mii de ani, scrisul său sfânt este pururea 
actual, făcându-ne poftirea de a lua aminte la viaţa noastră de zi cu zi şi a ne conforma viaţa gândirii 
sfinte, precum citim: „Faceţi-mi bucuria deplină ca să gândiţi la fel, având aceeaşi iubire, aceleaşi 
simțiri, aceeaşi cugetare... Gândul acesta să fie în voi care era şi în Hristos lisus. El, măcar că avea 
chipul lui Dumnezeu, totuşi n-a crezut ca un lucru de apucat să fie deopotrivă cu Dumnezeu, ci S-a 
dezbrăcat pe Sine Însuşi, chip de rob luând, făcându-Se asemenea oamenilor. La înfăţişare a fost găsit 
ca un om. S-a smerit şi S-a făcut ascultător până la moarte, şi încă moarte de cruce. De aceea şi 
Dumnezeu L-a înălţat nespus de mult şi I-a dat Numele, care este mai presus de orice nume; pentru ca 
în Numele lui lisus, să se plece orice genunchi ale celor din ceruri, de pe pământ şi de sub pământ, şi 
orice limbă să mărturisească spre slava lui Dumnezeu Tatăl, că Iisus Hristos este Domnul!“ (Filipeni 
2, 2; 5-11). 

Rămâne pentru noi o mare mângâiere, acum şi de-a pururi, să ştim că lisus Hristos este Domnul 
Dumnezeu, venit aici, pe pământ, pentru a ne da, pentru totdeauna, asigurarea că nu suntem singuri şi 
nu mai suntem în primejdia de a orbecăi întru neştiință şi întru nevederea lui Dumnezeu. Prin 
Întruparea Sa în Om, lisus Hristos dezleagă „taina cea din veac ascunsă şi de îngeri neştiută“ şi ne 
scoate pe noi afară din păcat. El, lisus, se face asemenea nouă pentru a viețui ca noi în greul zilei! EI, 
Omul durerilor, a venit nu numai să se facă asemenea nouă, ci cu mult mai mult, să se dea preţ de 
răscumpărare pentru noi din robia neştiinţei şi a păcatelor. 

Aşadar, „Dumnezeu ne-a strămutat în Împărăția Fiului iubirii Sale, întru Care avem răscumpărarea 
prin sângele Lui, adică iertarea păcatelor; acesta este chipul lui Dumnezeu, celui nevăzut, mai întâi 
născut decât toată făptura!“ (Coloseni 1, 13—15). 

Avem de două mii de ani aici cu noi Icoana, sau Chipul lui Dumnezeu, pe lisus Hristos, pe care 
milioane de oameni L-au văzut în mii de icoane. Dar nu numai în icoane a fost văzut, ci şi în toate 
Altarele Bisericii, sub forma Euharistică, adică Trupul şi Sângele Lui cu care ne împărtăşim de atâta 
vreme! 

De câte ori ne aşezăm la rugăciune, lisus Domnul este alături de noi! De câte ori citim Sfânta 
Scriptură, citim scrisoarea de iubire trimisă de Dumnezeu nouă, tuturor! De câte ori ne spovedim şi ne 
împărtăşim cu Trupul şi Sângele lui lisus Hristos, nu numai că-L vedem în chipul potrivit puterii 
noastre de percepție, ci, mai mult ca orice pe lumea aceasta, El, Iisus Domnul, îşi face din ființa 
noastră tron împărătesc! 

Şi aşa cum bine citim în Sfânta Scriptură, cartea de căpătâi a omenirii, Dumnezeu a orânduit totul 
pentru a ne asigura mântuirea şi bucuria veşnică! „Căci în EI, în lisus, a binevoit Dumnezeu să 

sălăşluiască roată plinirea. Şi printr-Însul toate cu Sine să le împace, fie cele de pe pământ, fie cele 
din ceruri, făcând pace prin El, prin sângele crucii Sale. Dar pe voi, care oarecând eraţi înstrăinați şi 
vrăjmaşi cu mintea voastră către lucrurile rele, de acum v-a împăcat!“ (Coloseni 1, 19-21). 

Într-o lume plină de contradicții şi curente filosofice, marele Apostol Pavel înota vitejeşte şi sfătuia 
puternic şi îndemna fără oboseală pe contemporanii săi, zicând: „Pe El (pe lisus) noi ÎL vestim, 
sfătuind pe orice om şi învățând pe orice om, întru toată înțelepciunea, ca să înfățişăm pe tot omul, 
desăvârşit, în Hristos lisus! Spre aceasta mă şi ostenesc şi mă lupt, potrivit lucrării Lui, care se 
săvârşeşte în mine cu putere!“ (Coloseni 1, 28—29). 

Aşa mărturiseşte şi îndeamnă cu putere Sfântul Apostol Pavel peste veacurile întunecate de 
necredinţă, păcat şi urâciune! Împotriva întregului puhoi de ruşine şi dezmăţ, el ridică Icoana, Chipul 
lui Iisus Hristos, pentru a salva lumea de la prăbuşire. 

Va înţelege, în cele din urmă şi această omenire bezmetică, închinătoare la toate patimile: „Ca întru 
numele lui lisus tot genunchiul să se plece, al celor cereşti şi al celor pământeşti şi al celor dedesubt. 
Şi să mărturisească toată limba că Domn este lisus Hristos, întru slava lui Dumnezeu — Tatăl!“ 
(Filipeni 1, 9-10). 


Cum putem să zidim Împărăţia lui Dumnezeu? 


Este mult mai uşor să alcătuim anumite texte despre Împărăţia lui Dumnezeu decât a ne pregăti s-o 
moştenim — sau s-o luăm cu sila, cum se spune în Sfânta Scriptură. Adică a te osteni, a te sili mereu 
întru atentă pregătire de zi cu zi. Ce este Împărăţia lui Dumnezeu? Aşa cum ştie aproape fiecare, este 
locul sau spaţiul unde sălăşluieşte Dumnezeu. Adică am putea spune că peste tot, pentru că Dumnezeu 
este atotprezent. Cum este atotprezent? Ca să ne limpezim înţelegerea am putea spune: aşa precum 
este lumina! 

Vom vedea că Împărăţia lui Dumnezeu este înfăţişată în Cartea Sacră a lumii — Biblia — în mai 
multe stări sau ipostaze, după cum urmează: 

1. Paradisul sau Raiul. Ştim că Dumnezeu nu este, desigur, numai Creatorul universului, după cum 
ne-a învăţat Teologia, dar şi Dumnezeul cel slăvit de-a pururi! Domnul Dumnezeu este Tatăl tuturor 
națiunilor lumii! Din nefericire, prin păcat, omul s-a îndepărtat de bunăvoie de sub stăpânirea 
Domnului şi s-a supus chemării Diavolului şi astfel el a devenit, oarecum, domnul lumii acesteia. De 
atunci, Dumnezeu a făcut lucrarea Sa de salvare prin restaurarea împărăției pierdute, adică a omului şi 
a frumuseţii lumii văzute şi nevăzute. 

2. Teocraţia sau conducerea lui Dumnezeu. Dumnezeu ridică un popor ales şi-l conduce prin 
Moise şi judecători, urmaşii săi. lar mai târziu poporul aşa-zis ales îi dă de înțeles judecătorului 
Samuil că ar prefera mai degrabă Împăratului divin un rege (suveran) pământesc, asemenea 
slăbiciunilor noastre. Bătrânii poporului au venit la Samuil în Rama şi au zis către el: „Tu ai 
îmbătrânit, iar fiii tăi nu-ţi urmează căile. De aceea pune peste noi un rege, ca să ne judece acela, ca şi 
la celelalte popoare! Şi a zis Domnul către Samuil: Ascultă glasul poporului în toate câte îți grăieşte; 
căci nu pe tine te-au lepădat, ci M-au lepădat pe Mine, ca să nu mai domnesc eu peste ei!“ (Z Regi 8, 
4-7). 

3. Împărăția lui Dumnezeu propovăduită de profeții Vechiului Testament. Atunci când teocrația a 
încetat, Dumnezeu vesteşte o reaşezare a domniei Sale, pentru că Fiul lui David se va naşte dintr-o 
Fecioară în Betleemul Iudeii şi va fi răstignit pentru iertarea păcatelor lumii de la începuturile ei şi va 
restabili dreptatea şi pacea pe pământ, apoi cerurile şi pământul cel nou: „Dar El a luat asupră-Şi 
durerile noastre şi cu suferințele noastre s-a împovărat... Dar El fusese străpuns pentru păcatele 
noastre şi zdrobit pentru fărădelegile noastre. El a fost pedepsit pentru mântuirea noastră şi prin rănile 
Lui, noi toţi ne-am vindecat!“ (Isaia 53, 4-5). 

4. Împărăţia lui lisus Hristos. Încă de la naşterea Sa, Iisus Hristos a fost prezentat lumii ca Împărat. 
Îngerul Domnului a zis la naşterea lui Iisus: „Acesta va fi mare şi Fiul Celui Preaînalt se va chema şi 
Domnul Dumnezeu Îi va da Lui tronul lui David, Părintele Său şi va împărăţi peste casa lui Iacov în 
veci şi împărăția Lui nu va avea sfârşit!“ (Luca 1, 32—33). 

5. Împărăția lui Dumnezeu din inima oamenilor! Cărturarii şi Fariseii din timpul lui Iisus erau 

preocupaţi de venirea Împărăției lui Dumnezeu: „Şi fiind întrebat de farisei când va veni Împărăţia lui 
Dumnezeu, le-a răspuns şi a zis: Împărăţia lui Dumnezeu nu va veni în chip văzut. Şi nici nu vor zice: 
Iat-o aici sau acolo. Căci, iată, Împărăţia lui Dumnezeu este înlăuntrul vostru!“ (Luca 17, 20-21). 

Dacă Împărăţia lui Dumnezeu se mai numeşte şi Împărăţia luminii, este limpede că nu vom regăsi 
nimic din lumea în care trăim. De cea mai mare importanță, de altfel, nu este ca noi să mergem, 
neapărat, într-un loc anume fixat în spaţiul cosmic. Aceasta este grija lui Dumnezeu unde ne aşază 
după ce vom trece în Țara de peste veac. Ceea ce trebuie să ne preocupe pe noi, imediat şi cu toată 
seriozitatea, este să realizăm sălăşluirea lui Dumnezeu în inima, sufletul şi viaţa noastră cea de toate 
zilele. 

Însuşi lisus, Mântuitorul nostru, în dialog cu aşa-zişii cărturari şi farisei din vremea sa, le-a spus 
hotărât că „Împărăţia lui Dumnezeu este înlăuntrul nostru!“ (Joan 17, 21). 

Iată mărturia sfinţilor: „Cu adevărat minunat şi uimitor lucru este că Dumnezeu, Cel ce nu are loc 
unde să se odihnească, se odihneşte în chip vrednic de Dumnezeu în inimă. Dacă un împărat, chiar 
pământesc şi mărginit în putere, atunci când îmbrățişează pe cineva cu iubire şi dă mâna unui nobil îi 
pricinuieşte celui îmbrăţişat sau cel căruia i-a dat mâna multă slavă, cinste şi adaugă, pe drept cuvânt, 
aceluia mare bucurie, ce se va întâmpla când de cel miluit se atinge, în chip vădit, nu un împărat 
pământesc, ci Dumnezeu Cel fără de început şi necreat şi Făcătorul şi Domnul tuturor, Căruia îi stau 
de față cu frică zeci şi zeci de mii de îngeri şi-l slujesc mii de mii; ci se atinge nu simplu, ci înlăuntrul 
inimii, ba, mai vârtos, şi locuieşte în el, nu vremelnic, ci veşnic, în aşa fel că se uneşte cu el şi-l 
slăveşte şi-l îndumnezeieşte la culme şi-i dăruieşte celui ce-L primeşte şi este cu har dăruit zeci de mii 
de bunătăți?“ (Calist Patriarhul, Filocalia VIII, p. 337). 

Iar Sfântul Simion Noul Teolog ne pune la inimă că: „Cel ce s-a îmbogăţit cu bogăţie cerească, 
adică în prezenţa şi sălăşluirea Celui ce a zis: «Eu şi Tatăl vom veni şi locaş ne vom face întru el» 
(Ioan 14, 23) ştie în cunoştinţa sufletului de ce mare har s-a împărtăşit şi ce comoară poartă în inima 
lui. Căci, vorbind cu Dumnezeu ca şi cu un prieten, stă cu îndrăznire în faţa Celui ce locuieşte în 
lumina cea neapropiată!“ (I Timotei 6, 16) (Filocalia VI, p. 49). 

Realizarea Împărăției lui Dumnezeu aici, pe pământ, între noi, oamenii, în pace şi bucurie este 
chemarea şi porunca lui Dumnezeu. A umbla în alte părți, a ne îmbăta de înalturile cerurilor şi a tot 
adăuga teorii peste teorii fără să întrupăm poruncile lui Dumnezeu în viaţa noastră de aici înseamnă a 
ne depărta de scopul principal al vieții noastre: mântuirea! 

Dacă îi vom întâlni pe cei plecaţi demult dintre noi? 

Sigur că-i vom întâlni! Dar tot în ipostaza pe care ne-o îmbie lisus Hristos. Adică? Dacă realizăm 
în inima noastră, în mintea noastră, în sufletul nostru, aşadar, în toată viaţa noastră, înlăuntrul nostru, 
loc de cinste pentru aproapele nostru. Dacă îi vom face părtaşi la acest imperiu spiritual dinlăuntrul 
nostru şi pe cei din jurul nostru, adică să se bucure în împărăţia dinlăuntrul nostru toată creaţiunea, toți 
cei pe care i-am cunoscut, toți prietenii şi mai ales toţi vrăjmaşii pe care i-am avut, atunci putem spune 
că ne vom vedea şi în Împărăţia lui Dumnezeu. 

Condiţia absolut necesară este ca înainte de a ne bucura de vederea celor dragi în Împărăţia lui 
Dumnezeu să ne bucurăm de a-i cuprinde în Împărăția inimii încă aici, pe pământ. 

La Dumnezeu nu merge cu păcăleala. Auzim spunându-se: Viaţa este un iad! Aşa este când lipseşte 
iubirea, răbdarea, îngăduința, iertarea, respectul, curăţenia pe dinăuntru şi pe dinafară! Viaţa este o 
bucurie, este un Rai, mai auzi pe ici-colea! Da, este un Rai dacă suntem şi noi ca ghiocelul de 
primăvară, ca floarea din glastră, ca mielul blând şi curat, ca îngerul păzitor al celor din casă şi al celor 
din jurul nostru! Să păşeşti în natură ca prin grădina lui Dumnezeu! Să te bucuri de cântec, de flori, de 
lumină, de soare, de lucrul mâinilor lui Dumnezeu! 

Aşadar, fiecare dintre noi putem să zidim Împărăţia lui Dumnezeu: în noi, în lume şi în Cer! De 
aici, de pe pământ! Dacă nu o facem aici, nu vom găsi nimic în cer. Dacă am dărâmat aici totul — prin 
păcate, ură, nemulțumire, necredință şi alte urâciuni ale veacului — vom rămâne singuri, fără iubirea 
lui Dumnezeu. Este lucru greu, aşa cum ştie fiecare, şi nu putem glumi cu viaţa noastră atât de scurtă 
şi plină mai mult de amărăciuni decât de bucurii. Mărturiile sfinte spun „că prin multe suferinţe 
trebuie să intrăm în Împărăţia lui Dumnezeu!“ (Fapte 14, 22). 

lată mărturiile Sfinților Părinți: „Păcatele noastre sunt acelea care nu lasă pe Dumnezeu să 

strălucească în noi, ci ne bagă cu demonii care ne chinuiesc!“ (Sfântul Antonie cel Mare, Filocalia 1, 
p. 43). Şi de asemenea: „avem trebuință de multă pază, osteneli trupeşti şi curăţie a sufletului ca să 
sălăşluim pe Dumnezeu în inimile noastre, pentru ca de aici înainte să împlinim fără rătăcire poruncile 
Lui!“ (Avva Filimon, Filocalia IV, p. 167). 

Iar marele Apostol Pavel, din al treilea cer, unde a fost dus de Dumnezeu, ne spune, ca acela care a 
văzut: „Că Împărăţia lui Dumnezeu nu este mâncare şi băutură, ci dreptate şi pace şi bucurie în Duhul 
Sfânt!“ (Romani 14, 17). 

Ajută-ne, Doamne, să avem dreptate, pace şi bucurie în Duhul Sfânt, în toate zilele vieţii noastre, 
aici şi în bucuria Împărăției Tale! 


Puteţi să ne arătaţi mai desluşit despre sălăşluirea Duhului Sfânt în noi, oamenii? 


Deschizând Sfânta Scriptură, chiar în primele pagini citim: „La început, a făcut Dumnezeu cerul şi 
pământul. Şi pământul era netocmit şi gol. Întuneric era deasupra adâncului, şi Duhul lui Dumnezeu 
Se purta pe deasupra apelor!“ (Geneza 1, 1-2). 

Dintru început, aşadar, puterea Duhului Sfânt S-a arătat întru zidirea cea nouă. Cu puterile noastre 
nu vom putea niciodată măsura puterea, mărimea şi lucrarea Duhului Sfânt. Dar vom şti, de bună 
seamă, când Duhul Sfânt S-a sălăşluit întru noi, după cum ne arată desluşit Sfântul Nichita: „lar când 
va băga de seamă cineva că inima lui se umple de bucurie şi de bunătăţile de negrăit ale lui Dumnezeu 
întru umilinţă, să ştie că se află sub lucrarea Duhului dumnezeiesc. Când, în sfârşit, va simţi mintea sa 
umplându-se de o lumină de negrăit şi de înțelesurile unei înţelepciuni mai înalte, să se ştie că se 
petrece pogorârea Mângâietorului în sufletul său, pentru descoperirea visteriilor Împărăției cerurilor 
ascunse în El şi să se păzească pe sine ca pe un palat al lui Dumnezeu şi locaş al Duhului!“ (Filocalia 
VI, p. 277). 

Totdeauna m-a bucurat nespus de mult să întâlnesc făpturi ale lui Dumnezeu care să-mi inspire 
bucurie şi netemere. Îmi aduc aminte de prezenţa binefăcătoare a Părinților: Benedict Ghiuş, Arsenie 
Papacioc, Ilie Cleopa, Paisie Olaru, Nifon Bărbieru, Sofian Boghiu, loan Ivan, Vasile Ignătescu, 
Vasile Vasilache, Emanoil Branişte, Constantin Popescu, Mircea Păcurariu, Ştefan Alexe, Constantin 
Galeriu, Onisie Moraru, Nicolae Neaga şi a atâtor altora pe care nu-i mai pomenesc aici, cu speranța 
că le voi face cândva câte un medalion fiecăruia. 

Simţeam că Duhul Sfânt lucrează în ei cu putere şi că răspândesc în jurul lor putere şi bucurie 
mângâietoare. 

De aceea, ne vom reaminti ce scrie Sfântul Nichita Stithatul: „Când ajunge cineva la împărtăşirea 
de Duhul Sfânt şi cunoaşte sălăşluirea Lui în sine printr-o oarecare lucrare şi bună mireasmă de 
negrăit, în aşa măsură că această bună mireasmă străbate şi la suprafaţa trupului, atunci el nu mai 
rabdă să rămână mai departe în hotarele firii. Ci schimbându-se cu schimbarea cea bună a dreptei celui 
Preaînalt, uită de mâncare, de somn, îşi biruieşte trebuinţele trupeşti, disprețuiește odihna trupească, şi 
toată ziua fiind în osteneli şi în sudorile nevoinţei, nu simte vreo oboseală sau sila vreunei trebuinţe 
fireşti cum este foamea, setea, somnul sau celelalte trebuinţe ale firii. Căci dragostea lui Dumnezeu s-a 
revărsat în chip nevăzut, însoțită de o bucurie negrăită, în inima lui!“ (Filocalia VI, p. 283). 

Atunci când vom simţi că pornirile spre păcat sunt înfrânte şi lacrimile inundă ființa noastră, vom 
înțelege mai bine ce spune acelaşi Sfânt Nichita, atunci când scrie, plin de Duhul Sfânt: „Dacă ai 
cunoscut că pornirea spre patimi este nelucrătoare în tine şi lacrimile umilinţei şi ale smeritei cugetări 
izvorăsc din ochii tăi, să ştii că a venit la tine Împărăţia lui Dumnezeu şi ai zămislit pe Duhul Sfânt!“ 
(Filocalia VI, p. 295). 

Lupta noastră se impune a fi plină de stăruință, pentru a ajunge la biruința care ne aduce acea 
bucurie care nu se va lua de la noi. Iar lupta cea bună este aceea care se duce pentru curățirea vasului, 
adică a trupului şi a sufletului nostru, de toate păcatele care l-au covârşit. Să ascultăm pe Sfântul 
Grigore Sinaitul ce ne spune despre aceasta: „Deci precum trupul fără duh este mort şi nesimţitor 
(Iacob 2, 26), aşa cel omorât de patimi, prin nesocotirea poruncilor după botez, se face nelucrător şi 
neluminat de Duhul Sfânt şi de harul lui Hristos. El are Duhul prin credinţă şi naştere din nou, dar este 
nelucrător şi în nemişcare din pricina morții sufleteşti. Căci sufletul fiind unul, iar mădularele trupului 

multe, el le ține, le face vii şi le mişcă pe toate cele în stare de viaţă. Dar pe cele secate de vreo 
neputinţă întâmplătoare le poartă în sine ca moarte şi nemişcate, dar rămân fără viaţă şi nesimţitoare!“ 
(Filocalia VII, p. 185). 

Şi aici vom adăuga transmiterea Duhului Sfânt, în chip cu totul special, asupra celor chemaţi să 
facă o lucrare cu totul ieşită din comun. Este vorba de darul Preoţiei, despre care Sfântul Grigore 
Palama ne-a lăsat scris: „lar dăruirea Sfântului Duh se face prin atingerea mâinilor trupeşti (Fapte 3, 
17), care transmite celui ce se apropie cu sinceritate şi cu adevărat lucrarea dumnezeiască şi harul 
dumnezeiesc, care, la rândul ei, se transmite prin aceasta iarăşi altuia, şi trece prin succesiune, 
întinzându-se împreună cu tot timpul!“ (Filocalia VII, p. 396). 

În tălmăcirea Părintelui Stăniloae ar fi: numai cu puterea necreată harul pătrunde în tot trupul şi se 
poate transmite şi prin trup. Acest fapt explică şi succesiunea apostolică a transmiterii harului. 

Aşadar, este bine ştiută marea responsabilitate a celor care poartă harul preoţiei lucrătoare. Vom 
vedea de îndată ce spune Sfântul Simion Noul Teolog despre cele de mai sus: „Va pune cineva foc în 
sân, zice înțeleptul, şi nu-şi va arde hainele (Pilde 6, 27). Iar eu zic: Cine nu va arde şi nu se va umple 
de strălucire, şi nu va răspândi şi el fulgerile dumnezeirii, pe măsura curățirii şi a împărtăşirii de foc, 
dacă va primi în inimă focul ceresc neacoperit? Căci împărtăşirea urmează curățirii, iar curățirea 
urmează împărtăşirii!“ (Filocalia VI, p. 74). 

Nouă, celor ce vieţuim aici, pe pământ, atât mirenilor, cât şi clericilor, ni s-a dat din puterea 
Duhului Sfânt — celor dintâi — mirenilor — de a avea puterea vieţuirii de zi cu zi, iar clericilor, 
puterea de a sfinţi întru lucrarea Duhului Sfânt, Carele pretutindenea este şi pe toate le plineşte. 

Şi unora şi altora — mirean şi cleric — Dumnezeu ne cere curăţire de patimile cele rele ce ne-au 
cuprins, pentru a putea face loc Duhului Sfânt ca să Se sălăşluiască în inima şi sufletul nostru. 

Atunci vom răspândi fulgerele dumnezeirii, având în inimă focul ceresc neacoperit! 

Să ne rugăm lui Dumnezeu ca aşa să fie! 


Cum să înțelegem porunca lui Hristos: “Bucuraţi-vă”? 


Viaţa noastră aici, pe pământ, ar fi plină de întuneric dacă n-am avea credinţa în Dumnezeu, în 
lisus, Fiul Său Care S-a răstignit şi a înviat pentru a noastră mântuire! Să ştii că Cineva S-a jertfit 
pentru tine, pentru salvarea ta din umbrele morţii este o bucurie plină de nădejde. 

Altfel lucrăm zi de zi în chemările care ni se îmbie, nouă, celor care trecem pe aici, din mila 
Domnului! Noi, cei care purtăm un nume, avem o căsuţă, avem o lucrare oarecare, sădim un pom, 
creştem un prunc în bătătură, ne bucurăm ochii şi inima de răsăritul soarelui şi dăm zor braţelor la 
grijile ce ne întâmpină, ştiind că avem un prieten, cel mai mare prieten din câți a avut lumea, pe lisus 
Cel înviat, peste preaplinul vieţii noastre se aşază lumina plină de bucurie, care nu ne mai părăseşte 
niciodată. 

Dar atunci când te simţi părăsit şi zdrobit de spaimele vremii, care-ţi taie răsuflarea, aşa cum le-am 
văzut pe femeile ce-L urmau pe lisus, ca să nu mai vorbim de disperarea bieţilor apostoli ai lui lisus, 
care s-au risipit pe unde au văzut cu ochii? 

Toate acestea adunate la un loc s-au risipit ca întunericul în fața luminii Învierii lui Iisus. „Când se 
lumina de ziuă, în ziua cea dintâi a săptămânii (Duminica), au venit Maria Magdalena şi cealaltă 
Marie, ca să vadă mormântul. Şi iată s-a făcut cutremur mare, că îngerul Domnului, coborând din cer 
şi venind, a prăvălit piatra şi şedea deasupra ei. Şi înfăţişarea lui era ca fulgerul şi îmbrăcămintea albă 
ca zăpada. Şi de frica lui s-au cutremurat cei ce păzeau şi s-au făcut ca morți. lar îngerul răspunzând 
le-a zis femeilor: Nu vă temei, că ştiu că pe Iisus cel răstignit Îl căutaţi. Nu este aici; căci S-a sculat 
precum a zis; veniţi de vedeți locul unde a zăcut. Şi degrabă mergând, spuneți ucenicilor Lui că S-a 
sculat din morţi şi iată va merge înaintea voastră în Galileea; acolo ÎI veţi vedea. Iată v-am spus vouă. 
Iar plecând ele în grabă de la mormânt, cu frică şi cu bucurie mare, au alergat să vestească ucenicilor 
Lui. Dar când mergeau ele să vestească ucenicilor, iată Iisus le-a întâmpinat, zicând: Bucuraţi-vă! “ 
(Matei 28, 1-9). 

Femeile cele curajoase, purtătoare de mir (de aici şi numirea de mironosiţe!) au bucuria cea mai 
mare din viaţa lor atunci când ÎL întâlnesc pe Iisus înviat din mormânt şi aud cel mai frumos cuvânt 

din lume rostit de Mântuitorul lumii! 

Omenirea şi noi, creştinii, de două mii de ani, încă n-am înţeles pe deplin puterea acestui cuvânt: 
Bucuraţi-vă! Nu este o poftire de ocazie doar, ci este un imperativ, o poruncă, o chemare adresată 
inimii noastre, sufletului, întregii vieţi! Să te bucuri că exişti! Să te bucuri că ai venit în acest spaţiu 
atât de divers, în care-s zidite atâtea frumuseți! Să vezi la fiecare pas lucrarea lui Dumnezeu! Să vezi 
florile zâmbind spre soare! Să te bucuri de parfumul florilor! Să priveşti în ochii pruncilor chipul lui 
Dumnezeu Creatorul! Să auzi trilurile păsărilor! Să te bucuri de prezența şi ajutorul prietenilor! Să ştii 
că Cineva aici te iubeşte şi dincolo de mormânt te aşteaptă! 

Iată ce înseamnă Bucuria care nu se va mai lua de la noi niciodată! Să nu ne temem că într-o zi 
vom rămâne orfani de bucurie! lisus dăruieşte mereu, mereu! El investeşte cu dăruire dumnezeiască în 
lucrul Său de la începuturi! 

Femeile cele curajoase, pline de bucurie, apropiindu-se de lisus, „au cuprins picioarele Lui şi I s-au 
închinat. Atunci lisus le-a zis: Nu vă temeți! “ (Matei 28, 9-10). 

În adânc de înţelegeri dumnezeieșşti, lisus ne cheamă şi azi la ospățul bucuriei, aici, pe pământ şi în 
cerul cerurilor! El ne-a poruncit pentru totdeauna să ne bucurăm din toată inima, din tot sufletul şi din 
tot cugetul! Să alungăm crisparea, mohoreala, îndârjirile de tot felul, încruntările şi privirile 
fulgerătoare ca sabia ce despică. 

EI, lisus, ne-a poruncit nu numai să ne bucurăm, dar s-o facem fără teamă! În bucuria noastră să 
avem curaj, să ne întărim zi de zi şi să nu ne temem! Să salvăm Bucuria! S-o întronăm în inima 
noastră! În casa noastră! În viaţa noastră! 

Iisus cel Înviat din mormânt ne vrea bucuroşi şi întru bucuria Sa cea veşnică! 

Din al treilea cer, Sfântul Pavel ne strigă: „Bucuraţi-vă pururea întru Domnul! Şi iarăşi zic: 
Bucuraţi-vă!“ (Filipeni 4, 4) 

Iar Sfântul Serafim de Sarov întâmpina pe cei ce veneau la el cu sfintele cuvinte: Hristos a Înviat! 
Bucuria mea! 


Ce înseamnă Crucea, ca semn şi simbol al creştinismului? 


În istoria omenirii ne-au rămas multe semne care au devenit simboluri în decursul timpului. Aici ne 
vom opri la unul dintre semnele cu un rol deosebit în viaţa poporului care a dat mult de furcă în istoria 
biblică. În paginile sacre găsim un episod de care este bine să amintim cu acest prilej. Iată ce se spune 
în Cartea Numeri din Scriptura Sfântă: „Şi grăia poporul împotriva lui Dumnezeu şi împotriva lui 
Moise, zicând: «La ce ne-ai scos din pământul Egiptului, ca să ne omori în pustiu, că aici nu este nici 
pâine, nici apă şi sufletul nostru s-a scârbit de această hrană sărăcăcioasă.» Atunci a trimis Domnul 
asupra poporului şerpi veninoşi, care muşcau poporul, şi a murit mulțime de popor din fiii lui Israel. A 
venit deci poporul la Moise şi a zis: «Am greşit grăind împotriva Domnului şi împotriva ta; roagă-te 
Domnului ca să depărteze şerpii de la noi.» Şi s-a rugat Moise Domnului pentru popor. lar Domnul a 
zis către Moise: «Fă-ţi un şarpe de aramă şi-l pune pe un stâlp»; şi când un şarpe muşca vreun om, 
acesta privea la şarpele cel de aramă şi trăia!“ (Numerii 21, 5—9). 

Din cauza cârtirilor şi a nemulțumirilor, după cum am văzut, Dumnezeu a trimis pedeapsa Sa 
pentru a-i aduce la calea cea dreaptă pe cei care au apucat pe cărări greşite. Şarpele de aramă din 
pustie nu era, cum s-ar crede, doar un simbol sau un semn oarecare, pentru că iată mărturia desprinsă 
din paginile Noului Testament, de data aceasta arătându-se prin glasul lui Iisus Hristos: „Şi după cum 
Moise a înălțat şarpele în pustie, aşa trebuie să se înalțe Fiul Omului!“ (Joan 3, 14). 

Fără doar şi poate, acesta este un Semn pe care noi l-am primit de două mii de ani, un Semn prin 
care primim bucuria izbăvirii şi care se numeşte Cruce. În limba greacă avem cuvântul stavros. În 
Bucureşti există o biserică, fostă mănăstire pe vremuri, numită Stavropoleos. Acum mă dumiresc de 
traducerea acestui cuvânt, care înseamnă Oraşul Crucii! Să se numească Bucureştiul Oraşul Crucii? 
Aceasta ar fi cea mai frumoasă numire! Adică oraşul suferințelor, de când există şi poate cât va mai 
exista în geografia acestui spațiu. 

Iar în limba latină avem cuvântul crux, adică cruce — semn-simbol reprezentând marele mister al 
credinţei creştine: patima şi moartea prin răstignire a lui lisus Hristos, identificat de la început ca fiind 

semnul Fiului Omului, după cum citim: „Căci precum fulgerul iese de la răsărit şi se arată până la 
apus, aşa va fi şi venirea Fiului Omului ...Atunci se va arăta pe cer semnul Fiului Omului şi vor 
plânge toate neamurile pământului şi vor vedea pe Fiul Omului venind pe norii cerului, cu putere şi cu 
slavă multă!“ (Matei 24, 40). 

Se înţelege de la sine şi este limpede pentru orice minte acătării că Semnul Fiului Omului nu poate 
fi decât Crucea! 

Pe vremea Sfântului Apostol Pavel, deci nu prea departe de timpul când a vieţuit lisus pe pământ, 
neamurile încă mai aveau o oarecare greutate în a înţelege cele despre Cruce şi trebuia să se insiste cu 
precădere pentru a limpezi acest mister. lată ce li se scria creştinilor din oraşul Corint: „Căci cuvântul 
Crucii, pentru cei ce pier, este nebunie; iar pentru noi, cei care ne mântuim, este puterea lui 
Dumnezeu. Căci scris este: Pierde-voi înțelepciunea înțelepților şi ştiinţa celor învăţaţi voi nimici-o. 
Unde este înțeleptul? Unde este cărturarul? Unde este cercetătorul acestui veac? Au n-a dovedit 
Dumnezeu nebună înţelepciunea lumii acesteia? ...Fiindcă şi iudeii cer semne, iar elinii caută 
înțelepciune!“ (I Corinteni 1, 18—20; 22). 

Vădit lucru este că, în lumea antică, atât filosofii elini, cât şi evreii nu puteau primi cu inima 
deschisă şi cu putere de înțelegere noua învăţătură ce se răspândea printr-o nouă atitudine 
nemaiîntâlnită: nebunia propovăduirii! Căci nici prin înțelepciune n-au dorit să-l cunoască pe 
Dumnezeu, şi atunci „a binevoit Dumnezeu să mântuiască pe cei ce cred prin nebunia 
propovăduirii!  ( Corinteni 1, 21). 

Cel care a fost în tăriile Cerului, ca nici unul dintre noi, pământenii, marele ales Pavel Apostolul, a 
primit taine de nedescris şi de nespus. El a luat putere de la Însuşi lisus Hristos şi a învăţat pentru 
totdeauna cum trebuie arătat Dumnezeu-lisus lumii întunecate de păcat şi neştiință. Nu vom putea 
adăuga sau scoate nimic din cele ce ne-a lăsat în scris şi în această privinţă: „Însă noi propovăduim pe 
Hristos cel răstignit: pentru iudei, sminteală; pentru neamuri, nebunie!“ 

De atunci lumea s-a învăluit şi se va învălui în cele două stări nefericite: sminteala şi nebunia! 
Aceste haotice stări Apostolul Pavel, cu putere de sus, a trebuit să le biruie în scris şi mai ales prin 
nebunia propovăduirii. Aşa a reuşit după judecata ce şi-a făcut să-L arate lumii de atunci şi nouă, până 
la sfârşitul veacurilor, pe lisus Hristos Cel răstignit pentru iertarea păcatelor omenirii! Nimic nu-i era 
mai drag Sfântului Apostol Pavel decât să-L ştie pe lisus în inima oamenilor, pentru totdeauna: „Căci 
am judecat să nu ştiu între voi altceva, decât pe lisus Hristos, şi pe Acela răstignit!“ (Z Corinteni 2, 2). 

De ce pe lisus răstignit? Pentru a aşeza în inima şi sufletul omului adeverirea că lisus Domnul nu a 
venit doar ca oaspete drag aici pe pământ, ci a venit să facă lucrarea de mântuire prin jertfa Sa pe 
Cruce! 

Să învăţăm să ne însemnăm cu grijă şi corect cu semnul Sfintei Cruci. lată ce spune Sfântul Petru 
Damaschinul: „De asemenea trebuie să ne minunăm, cum prin semnul cinstitei şi de viață făcătoarei 
Cruci se izgonesc dracii şi felurite boli, lucru cu neputinţă tuturor. Şi cine poate număra laudele 
Crucii? lar simbolurile acestui sfânt semn ni l-au predat Sfinții Părinţi, ca să stăm împotriva 
necredincioşilor şi ereticilor. Căci cele două degete şi o singură mână arată pe Domnul nostru lisus 
Hristos Cel răstignit, cunoscut în două firi şi într-un singur ipostas. lar dreapta aminteşte de puterea 
Lui nemărginită şi de şederea de-a dreapta Tatălui. Coborând ea de sus, ne arată pogorârea Lui din 
ceruri până la noi. lar trecând de la dreapta la stânga, izgoneşte pe vrăjmaşi şi arată că prin puterea Sa 
nebiruită a biruit Domnul pe diavol, care stă la stânga, lipsit de tărie şi întunecat!“ (Filocalia V, p. 
189). 

Să spunem, ca oarecând Sfântul Calinic de la Cernica, înainte de a pleca în Țara de peste veac, la 
Domnul: Sfântă Cruce, ajută-mă! 


Are fiecare om un înger păzitor? 
Mare îmi este bucuria când se aduce vorba despre Ingeri! Este o desfătare a inimii numai să auzi 


pomenindu-se despre aceste creaturi. Imediat mintea ne zboară la frumuseți negrăite, la dumbrăvi 
minunate, la întâmplări deosebite din povestirile pentru copii. Şi parcă tot gândindu-te, auzi paşi de 

îngeri şi bătăi de aripi în jurul tău. Totul se luminează şi aerul din jur este proaspăt şi-n inimă coboară 
bucuriile care nu se mai termină. 

Cu ani în urmă, prin 1992, m-a fascinat o carte scrisă de Principesa Ileana a României, Maica 
Alexandra de mai târziu, carte intitulată Sfinţii Îngeri! Iată ce mărturiseşte chiar pe prima pagină, după 
foaia de gardă: „Într-o zi, dis-de-dimineaţă, când aveam şapte ani, am văzut îngerii! Sunt tot atât de 
sigură azi cum am fost şi atunci ...această întâmplare — propria-mi experiență — stă atât la începutul, 
cât şi la sfârşitul acestei cărţi ... îngerii au o miraculoasă realitate. Activitatea lor printre noi a devenit 
pentru mine o realitate vitală, pozitivă.“ 

Episcopul Irineu Bistriţeanul de la Cluj, traducătorul acestei cărți unice despre Sfinţii Îngeri, în 
cuvântul prefaţator, nu ezita să spună: „Această carte a Maicii Alexandra este o expresie a sufletului ei 
curat, un suflet care l-a căutat pe Dumnezeu în toată viaţa ei, condus de îngerul copilăriei. Îngerii 
supuşi lui Dumnezeu sunt văzuți numai de aceia care sunt disponibili, curați cu inima, precum inima 
de copil este curată.“ 

Am văzut-o pe Maica Alexandra la Curtea de Argeş, când ne-a pus la inimă dorinţa sa de suflet de 
a pune o lespede de marmură pe mormântul mamei sale, Regina Maria, asemenea cu a regelui 
Ferdinand. Am văzut-o, în măreția ei princiară, acum cu voal de monahie, îmbrățişând în rugăciune 
sufletul mamei sale. Am împlinit dorința de testament şi azi pisania scrisă cu mâna sa, cum ar trebui 
săpată pe marmură, dă mărturie celor ce trec prin Catedrala Argeşului. 

Şi-acum când scriu despre îngeri, răspunzând la întrebări puse tot de îngeri, îmi aduc aminte cu dor 
de cei care au trăit viață îngerească pe acest pământ, ca şi Maica Alexandra, stareța Mănăstirii 
Ortodoxe Schimbarea la Faţă din America, fosta Principesă Ileana a României, o mare scriitoare şi 
cunoscătoare a tainelor lui Dumnezeu! 

Recent a apărut cartea Despre Îngeri a lui Andrei Pleşu, într-o viziune proprie modului său de 
gândire, precum şi cartea Jacob şi îngerul a lui Teodor Baconski, din 1996, de asemenea scrisă într-o 
manieră originală. Acestea trebuie citite negreşit pentru îmbogățirea viziunii despre Îngeri! 

Şi acum ceea ce putem şti despre Îngeri este că noi încă dintru începuturi am fost înştiințaţi de 
prezența lor în lumea existentă şi de ajutorul dat de ei oamenilor în decursul timpului. 

Înger înseamnă în traducere trimis. Cetele îngereşti, deşi spirite, sunt create ca şi noi: „Pentru că 
întru El au fost făcute toate, cele din ceruri şi cele de pe pământ, cele văzute şi cele nevăzute“, cum 
citim în Epistola către Coloseni a Sfântului Apostol Pavel (Coloseni 1, 16). 

Îngerul are personalitate, individualitate şi o voinţă proprie, aşa cum avem şi noi; dar pe de altă 
parte nu ne seamănă, cum spune Maica Alexandra. Sfântul Vasile cel Mare spune că: „Substanţa lor 
este o suflare de aer sau un foc nemuritor şi de aceea sunt localizaţi ori devin vizibili în forma 
propriilor lor trupuri acelora care sunt demni să-i vadă!“ 

Aşadar, Sfinţii Îngeri, de la începutul lor, sunt ființe complete, dar fără formă materială; şi din 
bunătatea nemărginită a lui Dumnezeu ei fac parte din viața noastră, iar în marile momente ale istoriei 
au fost şi vor fi mesageri pentru noi, conducându-ne cu grijă paşii de la naştere până la mormânt. 
lezechiel a avut vedenii dumnezeieşti: „Şi făpturile vii însă când alergam înainte şi înapoi, ca scăpările 
de fulger!“ (1, 14). 

Mai pe înţeles, profetul David, inspirat de Duhul Sfânt, ne arată negrăita perfecţiune individuală a 
îngerilor: „Cel ce faci pe îngerii Tăi duhuri şi pe slugile Tale pară de foc!“ (Psalmi 103, 4). 

Sfânta Scriptură ne arată desluşit că toate cetele îngereşti sau coruri îngereşti, cum li se mai spune, 
au luat de la început parte la împlinirea voinţei lui Dumnezeu. Cele nouă Coruri Îngereşti sunt: 
Serafimii (Isaia 6, 2), Heruvimii (ezechiel 10, 1), Scaunele (Coloseni 1, 16), Domniile (Coloseni 1, 
16), Stăpâniile (I Petru 3, 22), Puterile (Coloseni 1, 16 şi Efeseni 3, 10), Începătoriile (Coloseni 1, 
16), Arhanghelii ( Tesaloniceni 4, 16) şi Îngerii de care este plină Biblia. Maica Alexandra a numărat 
cam vreo două sute de locuri unde se vorbeşte despre Îngeri! Să numărăm şi noi, citind Biblia! Aşa ne 
vom putea întâlni într-o zi, aevea, cu îngerul nostru păzitor! 

Cele nouă Coruri de Îngeri sunt în ascultarea Lui Dumnezeu pentru a împlini lucrările Sale: 
„Lăudaţi-L pe El toți îngerii Lui, lăudaţi-L pe El toate puterile Lui... Să laude numele Domnului, că 
El a zis şi s-au făcut, El a poruncit şi s-au zidit!“ (Psalmi 148, 2 şi 5). 

Inspiratul Profet continuă: „Domnul în Cer a gătit scaunul Său şi împărăţia Lui peste tot stăpâneşte. 

Binecuvântaţi pe Domnul toţi îngerii Lui, cei tare la vârtute, care faceți cuvântul Lui şi auziți glasul 
cuvintelor Lui. Binecuvântaţi pe Domnul toate puterile Lui, slugile Lui, care faceţi voia Lui. 
Binecuvântaţi pe Domnul toate lucrurile Lui, în tot locul stăpânirii Lui, binecuvintează suflete al meu 
pe Domnul!“ (Psalmi 102, 19-22). 

Sfântul Dionisie Areopagitul, în /erarhiile cereşti, ne arată că toată oastea cerească este în 
permanenţă în veşnic cânt şi laudă de mulţumire către Cel Preaînalt. În această lucrare, cetele sau 
corurile îngereşti sunt aşezate: Serafimii, Heruvimii şi Scaunele. Aceştia sunt sfetnicii şi nu au nici o 
legătură cu oamenii, ei fiind pururi cufundaţi într-o nesfărşită iubire şi adorare a lui Dumnezeu. Vin 
apoi: Domniile, Stăpâniile şi Puterile, care sunt conducătorii spaţiului, ai galaxiilor şi ai stelelor, iar în 
cele din urmă vine a treia triadă: Începătoriile, Arhanghelii şi Îngerii, adică “proletarii”, cum ar zice 
unii, cu un uşor zâmbet în colțul gurii. Aceştia se vor îndeletnici cu grija pentru Planeta Pământ, fiind 
împlinitorii voinţei şi iubirii lui Dumnezeu! 

Când citim în Sfânta Scriptură, găsim numele a patru dintre cei şapte Arhangheli. Mihail, care se 
tâlcuieşte Cine este Dumnezeu? El l-a învins pe Lucifer şi l-a alungat din rai. Gavril, care se tâlcuieşte 
Omul lui Dumnezeu, îngerul despre care ştim din episodul biblic al Bunei-Vestiri. Rafail, care 
înseamnă Vindecătorul lui Dumnezeu, conducătorul îngerilor păzitori şi cel ce duce rugăciunile 
noastre în faţa lui Dumnezeu. Uriil, numindu-se în tâlcuire Focul lui Dumnezeu, interpretul profeților. 

O definiție mai clară despre îngeri ne dă tot Dionisie Areopagitul, când zice: „Un înger este un chip 
al lui Dumnezeu, o manifestare a lumii nevăzute, o oglindă arzătoare, luminoasă, neîntinată, fără 
pată, nici cusur, primind (dacă-mi este îngăduit să spun aşa) toată frumuseţea absolutei bunătăţi 
dumnezeieşti şi aprinzând în ea însăşi, ca o iradiere nestricăcioasă, bunătatea tăcerii tainice“ (De 
divinis Nominibus, IV, 1957, pp. 246-247). 

Cu acest prilej trebuie să aruncăm o privire foarte sumară şi asupra „îngerilor căzuți“. Ştim că 
Dumnezeu a acordat o libertate absolută întregii zidiri, dorind să fie iubit în mod cu totul liber, fără 
constrângere. Aşa stând lucrurile, Lucifer, „prins de frumuseţea de netăgăduit, de perfecţiune, de 
bunătatea propriei sale arătări angelice, pe deplin înțeleasă, Lucifer a îndrăgit-o. Aceasta era aşa cum 
trebuie să fie, dar dragostea lui a refuzat să facă încă un pas dincolo de ea, a refuzat să privească 
dincolo de perfecțiunea angelică, la sursa ei divină; a insistat să rămână în această frumuseţe, ca să 
găsească aici deplinătatea fericirii să-şi fie suficient sie însuşi. După modul de manifestare al 
orgoliului, Lucifer s-a izolat pe sine chiar de Dumnezeu... Păcatul lui Lucifer a constat în a se iubi pe 
sine. Păcatul său a fost păcatul unei răutăți pure“. Isaia Proorocul, în urma viziunii cereşti, spune: 
„Cum ai căzut tu din ceruri, stea strălucitoare (Lucifer), fecior al dimineţii! Cum ai fost aruncat la 
pământ, tu, biruitor de neamuri. Tu care ziceai în cugetul tău: Ridica-mă-voi în ceruri şi mai presus de 
stelele Dumnezeului celui puternic voi aşeza jilțul meu! Iar muntele cel sfânt voi pune sălaşul meu în 
părțile laturei celei de miazănoapte. Sui-mă-voi deasupra norilor şi asemenea cu Cel Preainalt voi fi. 
Şi acum, tu te cobori în iad, în cele de mai jos ale adâncului!“ (/saia 14, 12-15). 

Satana, adversarul nostru, ştie ce face fără a comite erori şi puterea lui este inferioară puterii lui 
Dumnezeu, el ducând mereu bătălii cu oştile cereşti conduse de Sfântul Arhanghel Mihail: „Şi s-a 
făcut război în cer: Mihail şi îngerii lui au pornit război cu Balaurul. Şi se războia şi balaurul şi îngerii 
lui. Şi n-a izbăvit el, nici nu s-a mai găsit loc pentru ei în cer. Şi a fost aruncat balaurul cel mare, 
şarpele cel de demult, care se cheamă diavol şi satana, cel ce înşeală toată lumea, aruncat a fost pe 
pământ şi îngerii lui au fost aruncaţi cu el... Bucuraţi-vă ceruri şi cei ce locuiți în ele. Vai vouă, 
pământule şi mare, fiindcă diavolul a coborât la voi având mânie mare, căci ştie că timpul lui este 
scurt!“ (Apocalipsa 17, 7-12). 

Duhurile rele sunt destinate focului veşnic pregătit pentru ele; potrivit Scripturii: „Au fost aruncaţi 
în Adânc unde stau înconjurați de întuneric, legaţi în lanţuri şi păstraţi pentru judecată“ (L Petru 2, 4), 
pentru că: „nu şi-au păstrat vrednicia, şi şi-au părăsit locuinţa“ (uda 6). 

Se spune că Satana este tare supărat că acum puterea lui este limitată, manifestându-se doar pe 
pământ; iar atunci când lumea noastră nu va mai fi, va înceta şi puterea lui de a amăgi lumea — într- 
un cuvânt, mai hazliu, îşi va pierde obiectul muncii! 

Cât ne priveşte pe noi, pe fiecare, timpul Satanei este şi mai scurt, căci dibăcia lui de a ne înhăța 
este mărginită la scurta viaţă care ne-a fost dăruită pe acest pământ; şi mai primeşte şi plesne peste nas 

prin cumințenia şi tăria în rugăciuni, prin postul şi spovedania creştinilor luptători, care cred fierbinte 
în Dumnezeul Luminilor! 

Acum vă voi aduce la cunoştinţă câteva exemplificări prin care se arată cum lucrează îngerii la 
porunca lui Dumnezeu. Sigur că este o temă de mare întindere şi este greu să comprimi. Cu toate 
acestea, vom face o scurtă enumerare pentru bucuria noastră. 

Subliniem că omul, atunci când a căzut, nu şi-a pierdut libertatea şi dreptul de a alege între bine şi 
rău; drumul spre Rai rămâne mereu deschis, iar satana face eforturi să oprească omenirea să se 
întoarcă. Noi avem mereu doi îngeri care ne asaltează: îngerul păzitor şi îngerul ispititor, în noi 
dându-se o mare înfruntare spirituală. 

Tragedia! Adam şi Eva au fost izgoniți din Rai. Biblia ne arată pentru prima dată cum îngerii, 
păzitorii spirituali, au fost puşi să păzească un principiu: „Domnul Dumnezeu a pus heruvimi cu sabie 
de flăcări vâlvâitoare să păzească drumul către pomul vieţii“ (Facerea 3, 24), sabia de foc fiind unul 
dintre cei şapte arhangheli, pe nume Jofiel, provenit din verbul ebraic „a arde“. 

Sfânta întâlnire dintre Cei trei Îngeri şi Avraam cu soţia lui Sara este prima prezență a lui 
Dumnezeu Întreit în Persoane, la stejarul din Mamvri; deci putem consemna un dialog al lui Avraam 
cu îngerii, cum citim în cartea Facerea 18. 

De asemenea, Domnul a trimis doi îngeri la oraşele Sodoma şi Gomora pentru a-l salva pe Lot şi a 
distruge cele două locuri rău famate, îngerii fiind ei înşişi atacați de locuitorii decăzuţi, loviți cu 
orbirea. Lot a fost salvat de îngerii păzitori la rugămintea lui Avraam, datorită propriilor sale virtuți, şi 
de aici puterea rugăciunii celui ce intervine: „Căci mult poate rugăciunea stăruitoare a dreptului“ 
(Iacob 5, 16). S-a împlinit şi promisiunea făcută lui Avraam şi Sarei că vor naşte un prunc la adânci 
bătrâneţe: „Şi a pus Avraam fiului său, pe care i-l născuse Sara, numele Isaac“ (Facerea 21, 3). 

Îngerul Domnului a avut grijă de Agar în pustie, după cum citim în cartea Facerii 21, 15-19! Tot 
îngerul Domnului a oprit mâna lui Avraam să-l jertfească pe fiul său, Isaac, pasaj întâlnit în aceeaşi 
carte a Facerii 22, 1-12! Când slujitorul lui Avraam este trimis să-i găsească soție lui Isaac, era, cum 
este şi firesc, întru teamă, dar Avraam îi spune să nu aibă grijă, pentru că Dumnezeu veghează şi „va 
trimite pe îngerul Său înaintea ta şi vei lua femeia feciorului meu de acolo“ (Facerea 24, 7). 

Vom arăta, desigur, vedenia lui lacob cu scara uriaşă care unea cerul cu pământul şi pe care 
coborau şi urcau îngeri, care ni se înfăţişează drept prima imagine clară dată omului despre oştile 
cereşti (Facerea 28). Iar atunci când bătrânul Iacov i-a binecuvântat pe fiii lui Iosif, nu l-a confundat 
pe Dumnezeu cu îngerul său: „Dumnezeu înaintea Căruia au umblat părinţii mei Avraam şi Isaac, 
Dumnezeul Cel Ce m-a călăuzit de când sunt şi până în ziua aceasta; îngerul care m-a izbăvit pe mine 
de tot răul să binecuvinteze pe pruncii aceştia“ (Facerea 48, 15-16). 

Lui Moise i se trimite înger ca să-l ajute: „lată, Eu trimit înaintea ta pe îngerul Meu, să te păzească 
în cale şi să te ducă la pământul acela pe care l-am pregătit pentru tine. la aminte la tine însuţi; să-l 
asculți şi să nu fii necredincios, că nu te va ierta, pentru că numele Meu este în el“ (Exod 23, 20-21). 

În cartea Judecători (capitolul 13) citim despre naşterea lui Samson; aici există pasaje pline de 
prospețime, în care îngerul Domnului este trimis să aducă vestea cea mare lui Mance: că soția îi va 
naşte un fiu care va izbăvi poporul lui Israel din robia filistenilor. 

Ghedeon, judecătorul, cel cu delicateţe de sfânt, atunci când îngerul Domnului a atins Jertfa cu 
toiagul şi a ieşit foc din piatră şi a mistuit carnea şi azimile, a zis: „Vai de mine, Stăpâne Doamne, că 
am văzut pe Îngerul Domnului, faţă către faţă!“ (Judecători 6, 1-24). 

Dar ce să mai spunem despre Valaam şi asinul său din cartea Numeri, la capitolul 22? Despre Ilie 
profetul de foc ce vom spune, când i-a adus îngerul de mâncare şi l-a încurajat la luptă împotriva 
idolilor (Z Regi 19, 5-6)? Dar despre Iosia, lezechiel, Daniel, Zaharia, Ezdra, lov sau David, care în 
Psalmii săi zice: „Săracul a strigat şi Domnul l-a auzit pe el ...Străjui-va îngerul Domnului împrejurul 
celor ce se tem de el şi-i va izbăvi pe ei“ (Psalmi 36, 6-7)? 

Mărturiile din Vechiul Testament sunt impresionante şi ai o mare bucurie când le citeşti şi simţi 
cum îngerii stau în preajmă veselindu-se! Aşadar, noi am văzut până acum că rolul îngerilor este 
deosebit de important şi-i putem numi: „mesageri“ (Facerea 27, 7); „Fiii lui Dumnezeu“ (ov 1, 6); 
„Duhuri“ (Psalmi 103, 5); „Cei sfinți“ (Daniil 4, 14); „ Oştile Domnului“ (Iosua 5, 14); iar numărul 
lor este de miriade. 

În Noul Testament, îngerii îl slujesc şi-L adoră pe Lisus Hristos, Fiul lui Dumnezeu, Care este 
Regele lor, iar odată cu venirea lui lisus pe pământ Sfinţii Îngeri slujesc pe lisus şi pe oameni, 
arătându-se limpede că fiecare dintre noi are propriul său înger păzitor şi că aceştia fac parte 
integrantă din viaţa noastră de zi cu zi. 

Cunoaştem cu toții rolul îngerilor care au binevestit Naşterea lui lisus, naşterea Sfântului loan 
Botezătorul, Fuga în Egipt şi plecarea din Egipt spre Galileea neamurilor! Îngerii au avut un rol 
deosebit în slujirea şi învățătura Domnului lisus. Luând un copil în braţe, a zis: “Vedeţi să nu 
dispreţuiți pe vreunul din aceştia mici, că zic vouă: că îngerii lor, în ceruri, pururea văd fața Tatălui 
Meu, Care este în ceruri“ (Matei 18, 10). 

lată dovada faptului că fiecare are un înger păzitor, dat de Dumnezeu de cum venim pe lumea 
aceasta; iar tot despre noi, după ce vom pleca în Țara de peste veac, lisus spune: „Că nu vom putea 
muri, căci vom fi ca îngerii şi vom fi fiii lui Dumnezeu, fiind fii ai învierii!“ (Luca 20, 36). 

Îngerii se îndepărtează de noi — mă înfricoşează să folosesc cuvântul a părăsi. Vai de noi când ne 
părăseşte îngerul nostru păzitor! El se îndepărtează atunci când nu mai poate suporta mizeria şi 
păcatele din viața noastră trupească şi sufletească. Din pricina libertăţii prost înţelese, ne croim viaţa 
cu propriile noastre mâini şi atunci îngerul este izgonit din lucrarea cea adevărată şi suntem lăsați 
liberi să ne manifestăm. Robia şi neghiobia nu se află ca termeni în Dicţionarul Sacru! 

Omul este opera lui Dumnezeu, operă de culme, iar atunci când vom înţelege aceasta ne vom 
comporta în consecință şi îngerul păzitor nu ne va mai părăsi niciodată! 

Dumnezeu să ne mângâie inimile şi să ne întărească în orice lucru şi cuvânt bun! 


Cum se pot distinge semnele divine de întâmplările simple? 


Când sunt nevoit să pomenesc sau să scriu despre Luther, mă apucă fără să vreau hazul, gândindu- 
mă la spaima lui de moarte din noaptea cu trăznete şi fulgere! 

Eram într-o vară la Mănăstirea Rohia în Maramureş şi noaptea a început o furtună năpraznică iar 
fulgerele tăiau cerul într-o lumină orbitoare după care trăznetele bubuiau cutremurând pământul. Nu 
mai văzusem astfel de dezlănțuiri ale naturii în dricul nopții! Eram singur-singurel! M-a apucat 
oarecum spaima, dar mă ţineam bine pe picioare, fiind fermecat de aşa nemaivăzuturi! M-am rugat lui 
Dumnezeu să nu mă fulgere şi trăznească! 

Pe povârnişul creierului meu urca întâmplarea cu Luther, săracul, viitor călugăr, născut din spaime! 

Jar când eram elev şi profesorul de Istorie Bisericească Universală ne preda cele despre Luther, 
înțelegeam printre cele spuse că Luther a fost un învăţat al secolului XVI şi că era o ființă emotivă şi 
plină de sensibilitate cu nuanțe pronunţate de superstiție. Sunt sigur că această întâmplare nu a fost o 
chemare de Sus pentru a-l determina să se facă monah. Drept dovadă că după o vreme, potrivit unei 
ziceri de pe la noi, i s-a potrivit şi lui Luther: Rămâi rasă cu Ghervase, că eu mă duc cu Gheorghe 
acasă! Adică şi-a pus haină călugărească într-un par şi s-a dus acasă să se însoare şi să se apuce de 
treabă. Şi ce mai treabă: Traducerea pentru prima dată în limba germană a Bibliei! Cred că doar acesta 
a fost un semn de Sus! 

Se ştie, desigur, că minunile sunt semne sau arătări dumnezeieşti, mai presus de mintea noastră 
omenească. Şi pentru a ne lămuri, cât de cât, este necesar să facem o distincție între minunile care s-au 
săvârşit de Iisus Hristos, de Sfinţii Apostoli, de Sfinţii Prooroci, precum şi de toţi sfinţii proslăviţi de 
Dumnezeu şi anumite întâmplări din viața noastră, pe care noi le aşezăm tot în categoria 
evenimentelor pentru a ne da uneori importanţă atât în fața noastră cât şi în fața contemporanilor. 

Se fac, aşadar, confuzii, uneori din neatenţie, iar uneori cu bună ştiinţă. Îmi aduc aminte de un 
părinte care povestea cu mult interes celor care-l ascultau cu gura căscată a mirare şi mare minune, că 
în timpul războiului şi-a pierdut actele de identitate. S-a speriat şi a spus Maicii Domnului, că dacă 
ajungea acasă necontrolat şi fără pedeapsă, se face călugăr, aşa cum a promis şi Luther când se 
dezlănțuiau stihiile naturii. S-a ţinut de cuvânt şi bine a făcut. L-am cunoscut şi auzit când povestea 
cele de mai sus. El credea în ce spunea şi pentru el era o minune iar pentru noi o mare bucurie şi semn 
al purtării de grijă a lui Dumnezeu. 

Iar atunci când nouă ni se dezvăluie purtarea de grijă a lui Dumnezeu şi ne arată semne vădite şi 

repetate, este necesar ca grabnic să-l mulțumim lui Dumnezeu care are grijă de întreaga Lui zidire. 
Putem uşor distinge semnele divine de întâmplările simple, lipsite de semnificaţie. Vom simţi în inima 
noastră o pace divină! Nici o teamă sau îndoială nu mai terorizează inima şi sufletul nostru! Păstrăm 
taina în inima noastră şi parcă nu simțim nevoia s-o mărturisim, adică să batem toba pentru a şti toată 
lumea. 

Dialogul între Dumnezeu şi om se păstrează în pace şi linişte, stări care se aşează şi peste cei cu 
care ne întâlnim. 


Cum pot fi recunoscute adevăratele minuni? 


Am întâlnit în viața mea, pe drumurile pe unde am umblat, multe semne dumnezeieşti pe care le- 
am numit minuni. Pe când eram în Transilvania, în parohia Tioltiur (tot repet locul acesta pentru că a 
fost prima parohie oferită de Arhiepiscopul Teofil al Clujului şi nu o voi uita niciodată!), făceam 
Sfânta Liturghie în fiecare zi, iar la ea participa o singură persoană cu familia sa. Deseori mi se 
spunea: “Domnule părinte, azi este slujba mea şi să nu cumva să aud alte rugăciuni decât pentru 
mine.” N-am reuşit să le lămuresc, mai ales pe creştine (pentru că ele veneau mai mult), că Sfânta 
Liturghie este pentru toată lumea şi că este a lui Hristos, Care se împărtăşeşte tuturor. 

Într-una din zilele anului 1965, vine la biserică o femeie cu fiica ei din satul Aluniş de lângă 
Gherla. Îmi spune că fata este mută din naştere şi că a venit să-i fac o slujbă. I-am spus că va vorbi de 
se va sătura, să nu poarte grijă, doar să creadă cu putere în Dumnezeu. Am văzut cum se ruga. 
Lacrimile îi cădeau pe podeaua bisericii ca boabele de mărgăritar. M-a cuprins o mare emoție. După 
Sfânta Liturghie, i-am citit toate rugăciunile pentru vindecare. l-am urat drum bun spre casă. La o 
săptămână, aud în sat că fata cea mută a început să vorbească (avea vreo 7-8 ani) perfect, fără 
poticnire. S-a dus vestea că la Tioltiur este un călugăr care face minuni. N-a trecut prea multă vreme şi 
au început să vină căruţe cu bolnavi de toate felurile. M-am speriat văzând tot felul de ologi, şchiopi, 
uscați, orbi, surzi. L-am rugat pe Dumnezeu să mă scape de această nenorocire şi să-i vindece înainte 
de a ajunge la mine la biserică. Le-am spus că vindecarea vine prin credința în Dumnezeu şi să meargă 
fiecare la biserica din satul lui şi la rugăciunile preotului, care are puterea de la Dumnezeu. M-am 
bucurat când am fost pedepsit cu transfer în Maramureş, pentru că biserica fusese zidită fără aprobarea 
autorităților. 

Am povestit acest episod pentru a arăta că Dumnezeu face minunile, răspunzând la rugăciunile cu 
credinţă ale celor aflaţi în suferințăşi ajutaţi de preoţii lui Dumnezeu! 

A crede altfel şi a ne lăuda că noi facem minunile înseamnă a încerca să uzurpăm lucrarea lui 
Dumnezeu şi credinţa oamenilor în puterea Lui şi ne-am numi şarlatani (iertaţi expresia!). 

Am văzut Cruci imprimate pe lemn. Maica Filoteia, de la Mănăstirea Dintr-un Lemn, mi-a arătat o 
bucată de lemn, desprinsă dintr-o buturugă care avea chipul Crucii foarte clar. Mi-a povestit că tatăl ei 
cam înjura de Cruce şi chiar el, crăpând buturuga, a găsit semnul Sfintei Cruci. A rămas uimit, a 
început să plângă mustrat de conştiinţă şi de atunci n-a mai înjurat. lată semn că în pământul 
binecuvântat al României se dau şi se arată semne pentru îndreptare; căci „Dumnezeu nu vrea moartea 
păcătosului, ci să se întoarcă şi să fie viu“, aşa cum spune şi porunca imperativă a lui lisus: „Dar 
mergând, învățați ce înseamnă: Milă voiesc, iar nu jertfă, că n-am venit să chem pe drepți, ci pe 
păcătoşi la pocăință“ (Matei 9, 13). 

Fiind stareţ la Cernica, o creştină mi-a adus un ştiulete de porumb care avea o cruce din boabe roşii 
imprimată pe rândurile de boabe albe. Am început să mă uit cu atenţie, gândul meu ducându-mă şi la 
făcătură omenească, cum se mai întâmplă uneori. Am mişcat boabele care erau în formă de Cruce 
pentru a mă convinge că nu au fost cumva lipite. Eram în faţa unui fenomen aşezat de Dumnezeu în 
regnul vegetal. Dumnezeu îşi arată semnele prezenţei în lucrarea mâinilor dumnezeieşti. 

Înainte de a arăta pe scurt criteriile de identificare a adevăratelor revelații şi minuni, cu voia 
Domniilor Voastre, voi descrie episodul cu Icoana Maicii Domnului care a plâns într-o biserică din 
Alexandria, judeţul Teleorman, când făcea parte din Eparhia Argeşului şi Muscelului. 

Mă trezesc cu un telefon de la BBC — mi se cerea să mă pronunţ în legătură cu icoana din 
Alexandria, care plânge de câteva săptămâni. Le-am spus că numai după ce voi vedea despre ce este 

vorba le voi relata cum stau lucrurile. Evenimentul Zilei a consacrat spaţiu în câteva numere, relatând 
despre lacrimile Maicii Domnului care curgeau de zor la Alexandria. De la bun început, în sinea mea, 
m-am îndoit că acolo ar fi ceva adevărat. Adică, de ce să plângă Icoana Maicii Domnului? Să ne 
plângem noi păcatele noastre, a fost replica ascunsă a gândului meu. Aşadar, nu m-am pronunțat 
public. La o slujbă ţinută în Catedrala oraşului, la miruit, după slujbă, o credincioasă mi-a spus cu ton 
ridicat şi ocărâtor: “Nu prea crezi că Icoana Maicii Domnului plânge? N-ai fost să vezi?” I-am răspuns 
cu ton blând, zâmbind pe dinăuntru, că voi merge, de bună seamă! N-am ajuns nici până acum, când 
scriu aceste rânduri, dar atunci am trimis să se filmeze toată povestea în detaliu pentru a vedea cum 
stau lucrurile, cu pace şi fără tulburări şi influenţe. Am insistat să văd lacrimile, adică două urme din 
dreptul ochilor prelinse pe fața Icoanei Maicii Domnului. Era clar că acele urme vizibile nu erau nici 
pe departe lacrimile pe care le clamau cu vehemenţă câţiva evlavioşi. După o vreme, aflându-mă la o 
conferință cu preoții din Alexandria, am fost întrebat cuviincios despre ce cred eu în legătură cu 
tânguirea Maicii Domnului din Alexandria. Le-am spus că aş dori să mergem cu toţii în biserica unde 
a lăcrimat Maica Domnului, iar preotul să şteargă urmele lacrimilor care s-au prelins şi au lăsat două 
urme vizibile. După aceea să se închidă uşile bisericii şi să fie sigilate şi bine păzite pe dinafară ca să 
nu poată să iasă nimeni, iar noi toți, în genunchi şi cu rugăciuni, să rugăm pe Maica Domnului să mai 
plângă o dată şi să nu ieşim din biserică până nu vedem toți, cu ochii noştri, lacrimile curgând! Am 
înţeles de îndată că preoții vor să vadă mai bine lacrimile lor străbătând văzduhul către Dumnezeu! 

Şi acum iată criteriile de identificare a adevăratelor minuni. 

Sunt câteva puncte de care trebuie să ţinem seama pentru a nu cădea în rătăcire. 

1. Echilibrul moral. Dovada de bună credinţă, de curăţenie, de minte sănătoasă şi de echilibru 
sufletesc la persoana căreia i s-a făcut descoperirea. 

2. Desăvârşita concordanţă cu învăţătura Bisericii. Sfântul Apostol Pavel vesteşte cu toată tăria: 
„Dar chiar dacă noi înşine sau înger din cer ar veni să propovăduiască o altă Evanghelie, deosebită de 
aceea pe care v-am propovăduit-o noi, să fie anatema!“ (Galateni 1, 8). 

3. Puritatea revelaţiei. Adevăratele revelații şi minuni nu cuprind elemente care ne-ar putea prilejui 
un simțământ de mândrie. Descoperirile dumnezeieşti nu ne ispitesc prin proslăvirea unor merite 
personale, cum face de obicei Satana pentru a ne pierde. 

Pentru ca anumite pretinse descoperiri dumnezeieşti să poată prezenta siguranța deplină că sunt o 
lucrare a lui Dumnezeu, este nevoie ca tot conținutul acelor revelații şi minuni să se încadreze în chip 
desăvârşit în litera Sfintei Scripturi şi în Sfânta Tradiţie. Nici un cuvânt să nu fie spus în plus sau în 
minus faţă de învăţătura Bisericii noastre Ortodoxe şi nici o ciudăţenie să nu apară din tot ce se 
vesteşte şi se face. 

Aşa vom putea deosebi minunile adevărate de falsele minuni. 

Ajută-ne, Doamne Dumnezeule, să nu cădem în capcana şarlatanilor din toate zilele! 


A fost Nostradamus un profet? 


Înainte de a ne pronunţa dacă Nostradamus este sau nu un profet, în adevăratul înţeles al 
cuvântului, cred că este necesar, pentru cine citeşte şi este interesat, să aruncăm o scurtă privire asupra 
acestui fabulos personaj controversat, care a suscitat interes mai bine de patru veacuri. 

Nostradamus, aşa cum este el cunoscut de opinia publică în decursul veacurilor, se numea Michael 
de Notredame şi a trăit 63 de ani. El a lăsat posterităţii anumite scrieri, printre care şi vestitele Centurii 
astrologice, apărute în anul 1555 — aşa-numitele profeţii codificate. Dar nu trebuie să uităm niciodată 
că o predicţie (profeție) făcută de Nostradamus este extrem de dificil să o tălmăceşti şi mai ales să o 
plasezi în spaţiu şi timp. Într-una din cărţile sale, Profețiile complete ale lui Nostradamus, unul dintre 
tălmăcitori, Ned Halley, credea că cele scrise într-un catren se vor împlini, desigur: 

„Războiul teribil pregătit în Occident 

Va fi urmat peste un an de o epidemie 

Atât de virulentă încât nu va cruța pe nimeni, tânăr, bătrân şi nici animalele. 

Va curge sânge şi totul va trece prin foc sub semnul lui Mercur, Marte şi Jupiter.“ 

Tălmăcitorii spun că nu este prea greu să ghiceşti acest catren, având în vedere groaznicul flagel 
consumat în Irak şi epidemia de gripă începută în anul 2003. 

De asemenea, Nostradamus mai precizează că în anul 2004 vor avea loc cutremure foarte mari în 
Grecia şi Turcia (în luna august), precum şi o cădere catastrofală a economiei în majoritatea țărilor 
vest-europene, aşa cum comentează în Glob Victor Ştefănescu. 

Adepții credincioşi lui Nostradamus susțin cu tărie că el este unicul astrolog care a descris cu 
maximă exactitate toate evenimentele care s-au consumat de la Hitler până la groaznicele nenorociri 
din 11 septembrie 2001, din SUA. Desigur, alți analişti susțin că din cele 1477 de predicții (profeții) 
făcute de Nostradamus, doar un număr foarte mic şi-a găsit confirmarea în decursul istoriei. 

Într-un editorial, Maria Barbu a făcut o prelucrare după revista franceză Horoscope despre 
predicțiile lui Nostradamus şi soarta omenirii, iar aici se arată că în cartea sa, Centurii astrologice, 
apărută în 1555, Nostradamus scria: „În fericita Arabie se va naşte (un om) puternic, de lege (religie) 
mahomedană.“ Să fie vorba de Ossama bin Laden? Foarte probabil! 

Cum se pregătea Nostradamus înainte de a face profeţiile? lată cum descrie acest lucru John 
Hogue: „înainte să facă profețiile, el obişnuia să postească timp de 3-4 zile, renunțând la viața sa 
intimă. Noaptea îi era cel mai bun sfetnic pentru a studia viitorul. Înainte să intre în cabinetul său 
secret, se scălda în apă sfințită, îmbrăca o robă şi lua în mână o creangă de laur, folosită drept baghetă 
magică. Apoi intra într-un cerc magic, desenat pe podeaua de lemn, luminat de lumânări ...După ce 
inhala aburi parfumaţi, făcea succesiv — la fel ca un oracol — incantaţii magice, simțind cum micuța 
flacără a focului divin îi penetrează sufletul. Obişnuia să discearnă semnele magice într-un vas umplut 
cu apă sau unul de cristal. După ce ieşea din transă, în zorii zilei, astrologul Nostradamus îşi punea 
viziunile pe hârtie, folosind în acest scop cea de-a treia pană din aripa dreaptă a unui gâscan. După 
aceea Nostradamus îşi transforma proza în poezie, asigurându-se ca versurile sale să fie criptice.” 

De ce scria codificat? Probabil pentru a se proteja de aceia care ar fi putut să-l bănuiască de faptul 
că ar practica magia neagră. 

Ar fi interesant să se vadă, după tălmăcirea unora, o dată prezisă ca fiind falsă. Spre exemplu, anul 
1732 este anul în care ar fi trebuit să se sfârşească lumea, potrivit celor profetite de Nostradamus în 
anul 1555! 

S-ar putea ca mulți aşa-zişi iluminaţi, în decursul istoriei lumii, mai ales în cei peste 400 de ani de 
la Nostradamus, să fi tălmăcit opera sa, care, după cum se vede, nici până azi nu s-a stins în uitarea 
vremii. Pentru anul 2024 — când eu, dacă va îngădui Dumnezeu, aş avea 80 de ani şi aş putea vedea 
cu propriii ochi — se pare că astrologul francez vizionar scrie: „Om puternic va goni duşmanii şi îi va 
reda Bisericii o glorie renăscută. Focul va fi potolit de acest remediu extrem şi se vor planta măslini pe 
pământ.“ Aceasta pare să semnifice revenirea păcii pe pământ; definitiv, de data aceasta, cum crede 
aşa de frumos Florin Stănescu, tălmăcind Profeţiile codificate ale lui Nostradamus. 

Putem spune că părerile asupra „profețiilor“ lui Nostradamus, exprimate de-a lungul secolelor, 
rămân sub semn de întrebare. 

Dacă îmi este îngăduit, aş îndrăzni să spun, respectându-se proporțiile, că Nostradamus este un fel 
de profet laic şi că predicțiile lui nu au nici o importanță, în sensul că nici o tălmăcire sau ghicire 
asupra operelor sale în catrene codificate nu a schimbat niciodată până azi mersul istoriei. În tot ce 
scrie el, este ca un fel de predestinare, adică o înțepenire pentru totdeauna, ca şi cuiele bătute în 
grindă, în care omenirea şi-a agăţat hainele croite de meşteri amatori. 

Când citeşti cu credință şi suflet curat din Biblie şi Scrierile Sfinţilor Părinţi, ba şi din Istoria 
timpului prin care a trecut neamul în care te-ai născut, nu ai nevoie nici de un catren codificat al lui 
Nostradamus. 

Când ne rugăm Dumnezeului Luminilor, puterea Duhului Sfânt ne iluminează să mergem pe 
drumul limpede arătat de lisus, Care a zis: „Eu sunt Calea, Adevărul şi Viaţa!“ (Joan 14, 6). 

De-a lungul timpului şi atâta timp cât va mai îngădui Dumnezeu, fiii acestui pământ au avut şi vor 
avea în inima lor dorinţa, parcă înnăscută, de a şti dinainte ce anume le rezervă viitorul. Mama mea a 
ştiut exact anul, luna, ziua şi ora plecării la Domnul. Mi-a spus-o înainte cu ani de zile. Am auzit şi am 
văzut aceasta cu ochii mei. Lui Nostradamus i s-a întâmplat la fel? 

S-ar crede, analizând mai în profunzime starea de spirit în care ne aflăm, că acest dor, pe faţă sau 
ascuns, al inimii noastre este un impuls pentru nădăjduirea în ziua de mâine. Aşadar, ar avea un fel de 
dinamism constructiv, şi nu un dinamism demoniac. Ar putea unii să spună cu promptitudine că aceste 
dinamisme sunt ca două aripi cu care zboară omenirea în mersul timpului. Poate fi şi aşa, din 
nefericire! 

Ştim cu toţii cum numesc oamenii secolul cu care a început mileniul III. Secolul negării, pentru că 
negarea, din nefericire, este duhul care stăpâneşte vremurile sub care trăim şi noi! Negarea, această 
pecingine a veacului în care trăim, ne chinuie aproape pe toţi, deopotrivă. 

De cele mai multe ori, suntem victimele ideilor şi teoriilor care se bat cap în cap şi astfel se creează 
un haos, pentru că totul ne apare ca nedefinit şi neclar. Şi nu se întrevede nici o speranță cum că ne 
vom limpezi fără a ne obişnui mintea şi inima cu rugăciunea minții şi a inimii, aflată la îndemâna 
fiecăruia dintre noi: Doamne, Iisuse Hristoase, Fiul lui Dumnezeu, miluieşte-mă pe mine, păcătosul! 
Aşa vom avea bucuria echilibrului şi vom împlini imperativul paulin — „Rugaţi-vă, neîncetat!“ (I 
Tesaloniceni 5, 17); aşa vom primi de la Dumnezeu darul pe care să-l avem drept cea mai mare 
mângâiere, după cum suntem îndemnați, chiar imperativ: „Bucuraţi-vă, pururea!“ ( Tesaloniceni 5, 
16). Să ne bucurăm în Domnul lisus! 


Aţi văzut filmul „Patimile lui Hristos“? 


Am avut prilejul să văd mai multe filme cu Pătimirea lui lisus Hristos. Cu mulţi ani în urmă, rula 
filmul Jisus a lui Zefirelli. Mai erau câteva producţii germane, iar acum, ca noutate mondială, filmul 
despre care întrebaţi. 

Acest film realizat de regizorul Mel Gibson cred că are un mare impact la anumite persoane care l- 
au văzut în premieră. Mai săptămânile trecute, părintele Lucian Grigore mi-a spus, impresionat total, 
că după ce a văzut filmul şi-a pus cele mai mari şi capitale întrebări ale vieţii. Aşa a scris, cotropit de 
cele văzute, acel medalion unic, aş zice, din Argeşul Ortodox, numit “Lacrima din cer”! 

Am mai auzit că unii au fost aşa de impresionați, încât au leşinat de durere, iar alții au murit de-a 
binelea! Despre alte filme cu acelaşi subiect n-am auzit să fi avut un astfel de impact. lar dacă este 
vorba să faci câteva consideraţii asupra acestui nou film de pe piaţa mondială, ce aş putea spune? 

În primul rând, că a fost o idee foarte bună. Adică se vede limpede că oamenii sunt preocupaţi de 
credință şi că secolul XXI, vrem sau nu vrem, se zbuciumă să fie cu orice preț religios, aşa cum a 
profețit Andre Malraux. 

În al doilea rând, aş vrea să subliniez că atât pentru mine, cât şi pentru mulţi alţii că aceste filme 
religioase, nu numai despre Pătimirile lui lisus, dar şi despre Moise sau alte subiecte religioase, sunt 
nişte încercări, uneori izbutite, de a aduce la zi, ca să spunem aşa, faptele care au marcat cu adevărat 
istoria omenirii. Ne aducem aminte cât de fierbinte era credinţa primilor creştini şi cum Îl mărturiseau 
pe Hristos! Iubirea de Hristos era aşa de mare, încât mărturisitorii mergeau la moarte cu cea mai mare 
bucurie. Ce au însemnat sutele, miile de mucenici care au murit mărturisind pe lisus? Istoria 
Creştinismului ne stă mărturie peste timp în acest sens. Cine nu ştie de cele zece mari persecuții din 
primele veacuri creştine, până la Edictul din Milan, dat de Sfântul Constantin cel Mare în anul 313? 
Dar de jertfele de până azi? 

Cred că, din când în când, este necesar să apară pe piaţă câte o ecranizare a zguduitorului 
eveniment: Răstignirea lui lisus! Cred că în viitor vor fi descoperite şi alte mijloace tehnice care să ne 
aducă la zi chiar vocea lui lisus ca Fiu al Omului de acum două milenii şi imaginea lui, aşa cum a fost 
descrisă de Isaia profetul! 

Dar dincolo de toate aceste posibilități tehnice şi materiale, aş dori să subliniez că Viaţa lui lisus, 
relatată şi descrisă de Sfintele Evanghelii, de scriitori convertiți ca Giovani Papini, Francois Mauriac 
şi mulți alții, a fost trăită de fiii acestui spaţiu terestru fără ecranizări şi alte puneri în scenă. 

Lumea a crezut pur şi simplu în Hristos, Cel propovăduit de Apostoli, de Sfinții Părinţi, de 
misionari, de preoţii veacurilor. Până la aceste filme, credința a fost vie. Putem, deci, afirma că se 
poate crede şi trăi credinţa autentică şi fără astfel de ecranizări. Aş crede că aceste încercări sunt 

rezultatul unei secularizări, a unei îndepărtări de credința în Dumnezeu, iar o parte a lumii ar simți 
nevoia de a reactualiza tehnic, pe ecran, marea dramă a lumii! 

Ştim că Biserica Romano-Catolică agreează, poate mai mult, iubeşte şi sprijină astfel de ecranizări. 
Cât priveşte însă Ortodoxia, n-aş putea să mă pronunt şi chiar n-am citit astfel de opinii până acum. S- 
ar putea ca unii ierarhi, preoţi sau profesori de teologie, precum şi creştinii ortodocşi, să se pronunţe în 
vreun fel. 

Personal, aş spune că nimeni de pe pământ nu poate şi nu are dreptul să se substituie lui lisus, aşa 
cum arată aceste ecranizări. Actul jertfei lui lisus Hristos a fost unic, a făcut-o numai El, Cel chemat 
de Dumnezeu! Aşa stând lucrurile, nu-ţi poți permite, tu, ca om, să imiţi, dându-te drept lisus Hristos, 
chiar dacă este vorba de un film, apreciat de unii şi de alții. Sfinţii Părinți ar considera aceste 
ecranizări blasfemii, iar eu ascult de Sfinţii Părinți. 

Văzându-i pe unii luând cruci în spinare şi cărându-le întru biciuire, arătând lumii că suferă de 
dragul lui Dumnezeu, mi se pare o joacă de-a jertfa şi mântuirea. Mântuirea şi credința nu sunt o 
comedie în trei acte, ci un lucru extrem de serios şi trebuie tratat în consecință. 

Aşadar, aceste filme ajută într-adevăr la ceva! La ce anume? La precizarea că pregătirea pentru 
mântuire nu este o chestiune de teatru, ci de viață trăită în Hristos în mod autentic, şi nu impresionist. 
Ce vom spune despre credința de aur, credinţa straşnică a părinților, a moşilor şi a strămoşilor noştri? 
Ei n-ar fi admis niciodată această joacă a artiştilor, care pe unii îi lasă cu gura căscată. Este vorba de 
diferența dintre firi. Nu trebuie să judecăm pe nimeni. Dar trebuie să ne aducem aminte de un episod 
care ne-ar ajuta într-un fel în această încercare de aşezare a gândului pe drumul cel bun. 

lată ce ne spune Sfântul Evanghelist Luca la capitolul 16 în legătură cu solicitarea bogatului 
nemilostiv care a nimerit în iad şi cerea, acum plin de milă pentru fraţii săi rămaşi pe pământ: „Rogu- 
te, dar, părinte, să-l trimiți (pe Lazăr cel sărac mântuit!) în casa tatălui meu, căci am cinci fraţi, să le 
spună lor acestea, ca să nu vină şi ei în acest loc de chin. Şi i-a zis Avraam: Au pe Moise şi pe 
prooroci; să asculte de ei. lar el a zis: Nu, părinte Avraam, ci, dacă cineva dintre morţi se va duce la 
ei, se vor pocăi. ŞI i-a zis Avraam: Dacă nu ascultă de Moise şi de prooroci, nu vor crede nici dacă ar 
învia cineva dintre morți! (Luca 16, 27-31). 

Bogatul nemilostiv cerea un lucru spectaculos! 

Nu i s-a dat prilejul, nu s-a admis spectacolul cu filmul unui mort înviat, ci au fost poftiți să asculte 
întru citire din Sfintele Scripturi şi din Sfinții Părinţi despre cum trebuie să ne mântuim! 

Iar aceasta ar trebui să ne dea de gândit foarte serios! 

Cât despre vâlva făcută în jurul filmului, aş îndrăzni să spun, aşa cum zic cuminte românaşii noştri, 
din aşezarea inimii, că orice minune nu ține mai mult de trei zile! 

Despre câtă creaţie artistică şi câtă afacere există în cazul acestui film, ce pot să spun? Este multă 
imaginație artistică şi un profit dolofan! Dar acestea n-au nici o legătură cu mântuirea! Iar filmul 
impresionează ca orice lucru artistic! Cam atât! 

Doar Sfânta Scriptură şi Sfinţii Părinţi ne trezesc la realitate — dacă citim şi împlinim! 

Capitolul 2. Împreuna-lucrare a raţiunii cu credinţa 


Există o opoziţie între rațiune şi credinţă? 


În viaţa noastră de zi cu zi este mai comod să credem după ce am văzut. Şi aceasta este bine când 
este vorba despre relațiile noastre interumane. Ce frumos şi de cât folos este să nu credem nimic până 
ce nu vedem cu ochii noştri ceea ce ni se aduce la ureche despre una sau alta! Câte răutăţi nu s-ar 
curma din capul locului şi câte inimi n-ar fi cruțate de tulburările de fiecare zi! Cred că peste jumătate 
din omenirea de pe glob înoată în astfel de incertitudini şi îşi consumă o forță enormă, pe care ar 
putea-o canaliza în lucrări ziditoare. 

Cât priveşte credința în Dumnezeu, putem spune, potrivit Sfintei Scripturi şi Sfinților Părinţi, că 
este similară cu certitudinea şi că n-ar putea fi altfel. Cred că fiecare dintre aceia ce cred pot spune că 
această Taină a Credinței este un dar al lui Dumnezeu. lisus Hristos i-a mustrat pe ucenicii Săi atunci 
când ei n-au reuşit să alunge duhul necurat din inima lunaticului: „Dacă aţi avea credință cât un 
grăunte de muştar, ați zice muntelui acestuia: «Mută-te de aici acolo!» şi s-ar muta; nimic nu v-ar fi cu 
neputinţă“ (Matei 17, 20). Chemarea lui lisus Hristos adresată nouă este de a ne găti să primim 
credința puternică în inima şi sufletul nostru: „Să nu se tulbure inima voastră; credeți în Dumnezeu şi 
credeţi şi în Mine!“ (Joan 14, 2). 

În textul biblic citim: „Orice lucru veţi cere, când vă rugaţi, să credeţi că l-aţi şi primit, şi-l veți 
avea“ (Marcu 11, 24). Aşadar, este vorba de o absolută certitudine, care nu lasă loc nici la cea mai 
mică îndoială. Iată cum ne îndeamnă Duhul Sfânt prin Apostolul Iacob: „Apropiaţi-vă de Dumnezeu 
şi se va apropia şi El de voi. Curăţiţi-vă mâinile, păcătoşilor, şi vă sfințiți inimile, voi cei îndoielnici“ 
(acov 4, 8). 

De mare bucurie este cuprins sufletul nostru atunci când citim despre Credinţă ca despre absoluta 
adeverire în Epistola către Evrei, unde Sfântul Apostol Pavel ne arată: „ar credința este încredințarea 
celor nădăjduite, dovedirea lucrurilor celor nevăzute. Prin ea, cei din vechime au dat buna lor 
mărturie. Prin credință înțelegem că s-au întemeiat veacurile prin Cuvântul lui Dumnezeu, de s-au 
făcut din nimic cele ce se văd... Fără credinţă, dar, nu este cu putință să fim plăcuți lui Dumnezeu, 
căci cine se apropie de Dumnezeu trebuie să creadă că El este şi că Se face răsplătitor celor care Îl 
caută“ (Evrei 11, 1—3; 6). 

În chip cu totul nejustificat s-a încercat în decursul istoriei omeneşti să se opună credința raţiunii 
omeneşti. Putem afirma cu certitudine că între credință şi rațiune nu pot exista contradicții; există doar 
realitatea că ele lucrează pe două planuri diferite. După cum se ştie, credinţa se ocupă cu lucrurile 
nevăzute, cu realități care nu se pot vedea cu ochii fireşti. Ne gândim la Dumnezeu Creatorul Care, cu 
înțelepciune, a zidit toate lucrurile uimitoare ale Universului; rămânem fără glas în faţa lui lisus, Cel 
întrupat pentru noi din dragoste ca să ne aducă iertarea, biruință asupra păcatului, perspectiva vieții 
veşnice şi judecata cea de apoi. Rațiunea păleşte față de cele spuse mai sus şi avem dovada clară 
atunci când citim despre multitudinea religiilor şi filosofiilor omeneşti. Căderea în păcat a însemnat 
căderea omului în întuneric şi imperfecţiune, rațiunea fiind falsificată, iar mintea prăbuşindu-se din 
starea de echilibru şi frumuseţe duhovnicească. 

Avertismentul Sfântului Pavel împotriva grecilor şi romanilor din timpul său — şi, de ce să n-o 
spunem, şi din timpul nostru — îl găsim în Epistola către Romani (1, 22): „S-au fălit că sunt înţelepţi 
şi au înnebunit.“ 

Omul zilelor noastre, oricât ar pretinde contrariul, nu este mai avansat în înțelegerea lucrurilor de 
Taină ale lui Dumnezeu, cu toată tehnica avansată şi multitudinea de cunoştinţe asimilate. Credinţa 
lucrează prin iubire de Dumnezeu (Galateni 5, 6) şi astfel câştigăm biruință asupra valurilor care ne 
înconjoară. 

Legat de toate acestea, iată ce scrie Sfântul Maxim Mărturisitorul: „Cel ce crede se teme; cel ce se 
teme se smereşte; cel ce se smereşte se îmblânzeşte, dobândind deprinderea de a-şi linişti mişcările 
cele potrivnice firii, ale iuțimii şi poftei; cel blând păzeşte poruncile; iar cel ce păzeşte poruncile se 
curăţeşte; cel ce s-a luminat se învredniceşte să se sălăşluiască în cămara tainelor cu Mirele — 

Cuvântul!“ (Filocalia II, pp. 131-132) 
Aşadar: Să credem în Dumnezeu! 
Să nădăjduim în Dumnezeu! 

Să iubim pe Dumnezeu! 


Este ştiinţa o cale de a-L descoperi pe Creatorul tuturor celor văzute şi nevăzute? 


Tot gândindu-mă la lucrarea lui Dumnezeu şi încercând încă din adolescenţă să înțeleg şi eu 
minunile în care mă aflu întru vieţuire, am ajuns — atunci ca şi azi, când scriu aceste rânduri — să 
cred şi să mărturisesc din adâncul inimii că omul, adică noi, dimpreună, este o minune dinamică a lui 
Dumnezeu cuprinsă în minunea palpabilă care este natura, spaţiul, în care noi ne ducem greul zilei. 

ŞI tot aşa, aplecându-mi mintea spre cele mai de jos ale pământului, am înțeles ce taine se ascund 
în imensitatea oceanelor. Cât de bine se simte inima noastră când vedem pe ecran acele frumuseți 
submarine, o lume fantastică pe care poate că mulţi ne-am dori să o vedem aevea. 

Dar câte lucruri, câte taine nu ni s-au dat încă a le cunoaşte aici, pe pământ, asemeni unui covor 
fermecat, aşternut al picioarelor lui Dumnezeu. Să ne imaginăm tălpile uriaşe ale lui Dumnezeu 
călcând peste aceste frumuseți dumnezeieşti! Aflându-mă în Ardeal, în parohia Tioltiur, am auzit 
pentru prima oară o vorbă — atât de dragă inimii mele şi pe care n-am uitat-o, rostită de o femeie într- 
o împrejurare oarecare: „[ucu-i tălchile lui Dumnezeu!“ 

Ce poate fi mai frumos? Cred că femeia avea o credință puternică şi am rămas uimit de această 
apropiere a omului de Dumnezeu, de o debordantă sinceritate şi un uriaş curaj. 

M-am gândit mereu ce poate fi în burta acestui pământ. Am citit despre geofizică pentru a mă 
dumiri! Am aruncat o privire retrospectivă asupra celor ce s-au scris de multă vreme şi până azi, atât 
cât am putut, şi am ajuns a spune că noi nu ştim încă multe despre tainele pământului, ale naturii — 
câte puţin despre regnul mineral, mai puţin despre regnul vegetal şi chiar mai puţin despre regnul 
animal. Şi aproape nimic despre creatura lui Dumnezeu, omul, această ființă unică şi de cea mai 
complicată şi mare frumuseţe pe faţa acestui pământ. 

Mi-am îndreptat privirea şi mintea spre cer, spre aceste Înalturi care uimesc ochii şi încântă inima, 
umplându-o de bucurii. Când veneam seara târziu din munţi, tatăl meu mă oprea locului şi-mi spunea: 
“Uită-te, băiete, la Cer! Vezi stelele? Vezi Carul Mare? Vezi Luceafărul de seară? Vezi Găinuşa?” Şi- 
mi arăta cum să mă orientez, dacă mă rătăcesc, după mersul stelelor. 

Mă apuca dintr-o dată uimirea şi mai târziu, mult mai târziu, m-am întrebat cu înfricoşare, 
oarecum, de unde ştia tata lucrurile acestea. Şi l-am întrebat, iar el mi-a răspuns cu bucurie: “Bunicul 
meu, preot din Transilvania, mi-a spus toate acestea!” 

Citind în Sfânta Scriptură Psalmii profetului David, m-am bucurat când am dat peste versetele: 
„Cerurile spun slava lui Dumnezeu şi facerea mâinilor Lui o vesteşte tăria. Ziua zilei spune cuvânt, şi 
noaptea nopții vesteşte ştiinţă. Nu sunt graiuri, nici cuvinte ale căror glasuri să nu se audă. În tot 
pământul a ieşit vestirea lor, şi la marginile lumii cuvintele lor“ (Psalmi 18, 1—4). 

Da, Cerurile spun slava lui Dumnezeu! Aşa spune Duhul Sfânt prin profetul David, aşa citesc de 
zeci de secole monahii şi monahiile din Psaltire, aşa cântă studenţii şi elevii din partituri, cu adâncă 
emoție, aşa aud şi citesc creştinii de veacuri întregi, aşa meditează preoţii, arhiereii şi pustnicii în 
colibele aninate de cer, aşa citesc şi cărturarii, aşa se bucură întreaga zidire! 

Cerul vestește ştiinţă! Dumnezeu ne va permite să cunoaştem totul. Să-L cunoaştem pe Însuşi 
Dumnezeu! Aceasta este poftirea, chemarea lui Dumnezeu, chemarea Lui părintească, lipsită de 
gelozie, de a-L cunoaşte — ca supremă ştiinţă. Nu vom uita niciodată cutremurătoarea rugăciune 
arhierească, rostită de lisus, ca Testament lăsat nouă, înainte de a pleca din lumea aceasta: „Părinte, a 
venit ceasul! Preamăreşte pe Fiul Tău, ca şi Fiul să Te preamărească. Precum I-ai dat stăpânire peste 
tot trupul, ca să dea viaţă veşnică tuturor acelora pe care Tu i-ai dat Lui. Şi aceasta este viața veşnică: 
„Să Te cunoască pe Tine, singurul Dumnezeu adevărat, şi pe lisus Hristos pe Care L-ai trimis“ (Joan 
17, 1-3). 

A cunoaşte înseamnă Ştiinţă! A cunoaşte pe Dumnezeu este Ştiinţa ştiinţelor! Şi ca să te încumeţi 

la aceasta trebuie să fii nu numai curajos şi cu credință mare, ci şi extrem de serios, ca acela ce stai în 
palmele lui Dumnezeu făcute căuş! 


In ce relaţie se află credinţa cu modernitatea? 


Printre darurile lui Dumnezeu aşezate ca o cunună peste ființa omenească se află şi marele Dar al 
Credinței! A avea credință este starea sau ipostaza cea mai importantă din viața omului pe cărările 
acestei frumoase vieți, darul cel mai mare, care a uimit în toate timpurile mințile celor care cugetau, 
cugetă şi vor cugeta la Cel ce a creat, prin atotputernicia Sa, din nimic, după cum spun Scripturile, 
viața, făpturile, capodopera frumuseţii lumii văzute. 

Că vrem sau nu vrem, trăim într-o diversitate, iar această diversitate este strâns legată totuşi de o 
viziune unificatoare asupra lumii în care trăim. Şi această paşnică viziune nu izvorăşte dintr-o idee, ci 
din sfânta uimire ce ne cuprinde când constatăm că fiecare gest făcut, fiecare lucrare şi fiecare 
eveniment se pot deschide ca şi corola unui crin uriaş către un sens, dacă răsare din lumina Credinței! 

Când vorbeşti de credință şi când spui, mai ales, că tu crezi în Dumnezeu, faci cea mai mare 
mărturisire, fără seamăn. Şi putem spune că noi toți suntem locuiţi de Dumnezeu. lar dacă ai 
îndrăzneala să spui că nu crezi în Dumnezeu, putem să ne aducem bine aminte ce spunea monahul 
Nicolae Steinhardt de la Rohia: „Dumnezeu în care spui că nu crezi crede El în tine! “ 

Ce poate fi mai mângâietor şi cu izbândă pentru viața noastră decât să scrii şi să citeşti că 
Dumnezeu crede în tine, ca om, ca şi creatură a Lui! Că nu eşti singur! Că eşti în ipostaza de a crede 
Cineva în tine! Şi mai ales Cine crede în tine! Însuşi Dumnezeu! Cel ce te-a zidit şi ştie mai bine ca 
oricine că exişti, zidit de mâna Sa pentru veşnicie. 

Cât priveşte modernitatea, pentru că nimic nu-i nou sub soare, putem afirma că starea de Credinţă 
nu este o modă. Nu vom putea croi haine din stofa credinţei odată cu schimbarea modei. Omul, ființă 
bipolară de la începutul lumii, zidită adică din trup şi suflet, rămâne pentru totdeauna aşa cum l-a creat 
Dumnezeu, iar noi nu vom putea adăuga nimic. Scânteia de la Dumnezeu este semănată în fiecare fire 
şi-l ajută pe om să păşească pe calea mântuirii, chiar dacă uneori nu înțelegem acest lucru. Cu fiecare 
dintre noi se petrece o lucrare tainică a lui Dumnezeu, chiar dacă nu sesizăm acest lucru imediat, ci 
mult mai târziu. 

Lăsându-ne înghițiți cu voia noastră de cele mai moderne apucături pe care ni le îmbie cu stăruință 
ziua de azi şi cea de mâine, vom ajunge în cele din urmă la o pustiire a sufletului şi la cea mai mare 
sărăcire a spiritului nostru, care va rămâne ca un pământ pustiu şi fără apă! 

Când aşa-zisa modernitate, adică marele dezmăţ moral, a copleşit un popor, acesta a sfârşit prin a fi 
pedepsit de Dumnezeu cu robie şi chiar cu distrugerea totală, aşa cum s-a întâmplat cu Sodoma şi 
Gomora. 

Aşadar, credinţa nu are nici un raport cu modernitatea, cu acea stare exagerată față de tot ceea ce 
este nou! 


Are tehnica vreun folos pentru oameni? 


În Paradis nu s-a gângăvit, aşa cum facem noi până ajungem să articulăm primele silabe întrupate 
în cuvânt! Dialogul dintre Dumnezeu şi oastea cerească, iar mai târziu cu omenirea toată, se consumă 
în Împărăţia Lui. Spre exemplu, Dumnezeu nu tună şi nici nu fulgeră cu glasul Său ca să sperie cetele 
îngereşti şi pe sfinții din ceruri. A ne imagina că Dumnezeu răcneşte asemeni unora dintre noi, 
înfuriindu-ne aici în netrebniciile noastre, este o gravă batjocură sau blasfemie de neiertat. 

Ştim prea bine ce ordine absolută este în Univers sau, mai bine-zis, în Împărăţia lui Dumnezeu! 
Totul este ca un Ceasornic Uriaş, care funcționează perfect. Imaginaţi-vă ce ar însemna ca luna să se 
prăvălească peste pământ şi să ne cadă în cap chiar atunci când săvârşim cele mai ruşinoase fapte. Dar 
ciocnirea celorlalte planete, în fuga lor astronomică prin nesfârşitul Univers? Dar bulversarea a 
miliarde de stele? 

Toate acestea se ţin într-o legătură mai presus de înțelegerea noastră. Nici un om de ştiinţă în 
decursul vremurilor mai vechi şi mai noi nu a dat de capătul acestor taine ale lui Dumnezeu. Nu vom 
înşira nici una din descoperirile savanților, care nu-s puţine, ci voi sublinia că marea lor majoritate au 
rămas uimiți atunci când au fost ajutaţi de Dumnezeu să descopere câte ceva din tainele Lui — doar 
câte ceva! Ei erau uimiţi de ceea ce vedeau în găzduşagul lui Dumnezeu, în marea Lui gospodărie, 
cum ar zice ardeleanul plin de potrivită măsură. 

Ştim cu toții despre undele radio, despre undele herțiene şi cum s-or mai chema ele! Ştim despre 
frecvenţa radio! Ascultăm posturile de radio pe anumite frecvenţe care nu se încurcă între ele. Să ne 
imaginăm că într-o zi toate undele radio s-ar prăbuşi ca un puhoi de viitură peste noi! N-ar mai rămâne 
nici o ureche sănătoasă! Toate timpanele s-ar sparge şi ar trozni într-o bubuitură care ar face praf toate 
creierele. 

Ce am mai spune dacă imaginile de televiziune, aşa, ca din întâmplare şi spre hazul tuturor, ne-ar 
plesni direct peste ochi, peste față, peste tot? Cum am arăta? De îndată întreaga lume ar arăta ca o 
împestrițare, de-ar râde tot iadul într-o înspăimântătoare hohotire. 

lată că spre marea noastră bucurie toate acestea nu se întâmplă! Totul este potrivit cu cea mai înaltă 
ştiinţă de către Dumnezeu. Toate sunt făcute din veşnicie să funcționeze veşnic! Pe vremea lui lisus nu 
exista radioul, dar undele radio existau. Ştia despre asta, de bună seamă! Dar pentru auzirea 
Cuvântului Său folosea locuri potrivite ca acustică. Locul de unde a rostit mulțumii Fericirile se afla 
în apropierea Mării Galileii, pe un povârniş natural, care aducea cu acele teatre în aer liber în care se 
jucau tragicii greci! 

Vocea lui lisus se auzea perfect, cristalină ca apa mării şi dulce ca lumina de vecernii! Nici o undă 
de nelinişte în voce, nici o crispare pe faţa Sa divină! 

În decursul veacurilor, bisericile au fost şi sunt construite în aşa fel încât să aibă o acustică bună. 
Ce înseamnă altarele rotunde? Ce înseamnă turlele înălțate spre ceruri ca buciumele bihorene?Ce 
înseamnă oalele care se puneau pe bolți, cu deschidere spre captarea vocii? Toate acestea erau lucrări 
naturale de sprijinire a vocii, de amplificare a ei, astfel încât să fie mai bine auzită. Şi aceasta până în 
veacul al XX-lea, când au apărut oalele şi tigăile moderne numite microfoane şi staţii de amplificare! 

Cred că este inutil să spun ce îngrozire te apucă când începe o muzică trăznită, sunătoare la decibeli 
maximi. Nu mai amintesc de staţiile din vecinătatea bisericilor şi mănăstirilor, care urlă tot timpul 
slujbei ca să tulbure viaţa de rugăciune. De data aceasta, folosirea tehnicii moderne nu mai este 
justificată, ci din contră! 

Bunul-simţ, buna creştere, manierele te obligă să nu tulburi liniştea vecinului, invocând tot felul de 
scuze. Obrazul subțire îți dictează să asculți muzică pe un ton liniştit, precum un obraz şi mai subțire 
te obligă ca stațiile din biserică, mai ales, să fie temperate în aşa fel încât să nu stâlcească naturalețea 
vocii. 

Cât priveşte întreaga gamă de înregistrări, în toate tehnicile posibile acum şi probabil mai 
sofisticate în viitor, ele sunt bune de folosit, dar cu bine-ştiuta măsură. Cât de bine şi frumos este să 
asculţi o casetă şi chiar să faci un cadou! Cât de liniştitor este să ai în automobil o muzică lină, muzică 
religioasă, cu precădere, dar şi alte creaţii de inimă şi de suflet! 

Într-un cuvânt, toată tehnica este bună şi de folos dacă este slujitoare omului, fără să i se pună în 
primejdie viaţa în vreun fel! 


De ce este socotit Apostolul Toma părintele ştiinţelor exacte? 


De-a lungul veacurilor ce s-au scurs, topindu-se ca lumina lină în apusuri şi răsărituri de soare, în 
memoria popoarelor au rămas multe întâmplări. Însă dintre toate, puţine sunt aşa de pregnante precum 
lepădarea lui Petru, trădarea lui luda şi aşa-zisa necredinţă a lui Toma. Acest triptic — necredinţa, 
trădarea şi lepădarea — redă felul în care s-ar naşte ele una din alta. Temelia este, după cum se vede, 
necredinţa, din care izvorăşte lepădarea şi, în cele din urmă, trădarea, neştiindu-se, în grabă mare, care 
este mai mare dintre cele trei. 

Dacă am medita puţin, am vedea că toate în afară de aşa-zisa necredinţă a lui Toma ar fi cam la fel. 


Calinic Episcopul Veşnicia de zi cu zi 29 


Am citit uneori şi cărți care descriau marile trădări şi vânzări, în viaţa politică mai ales. Dar cea mai 
cumplită trădare şi vânzare s-a consemnat istoric şi spiritual în viața pământească a lui lisus. Şi toate 
acestea din lipsa de credință. Atunci când îi eşti credincios lui Dumnezeu şi ai elementara grijă de a-ţi 
respecta obrazul subțire, din care se vădeşte o curată creştere din pruncie, nu vei aluneca pe povârnişul 
necredinţei, al lepădării sau al vânzării oamenilor, fraţii tăi egali de pe scoarța acestui pământ. 

Să ai bucuria că n-ai trădat pe nimeni sau, mai mult, să nu îndrăzneşti să asupreşti pe cineva este o 
stare de mare aşezare. Înseamnă că te-ai lepădat de tine însuţi! Ai făcut, aşadar, operaţia cea mare a 
izbăvirii. Şi această lucrare este extrem de anevoioasă, este lucrarea esențială asupra noastră. 

Toma, cel care nu s-a aflat dimpreună cu ceilalți apostoli ai Domnului în Duminica Învierii, le-a 
spus celor care povesteau bucurându-se că L-au văzut pe Domnul că nu va crede până când nu va 
pune el degetul pe semnul cuielor şi pe coasta lui lisus: „lar Toma, unul din cei doisprezece, cel numit 
Geamănul, nu era cu ei când a venit lisus. Deci au zis lui ceilalți ucenici: Am văzut pe Domnul! Dar el 
le-a zis: Dacă nu voi vedea, în mâinile Lui, semnul cuielor şi dacă nu voi pune mâna mea în coasta 
Lui, nu voi crede“ (Joan 20, 24-25). 

Iisus Hristos ştia de atitudinea hotărâtă a lui Toma! 

Şi după opt zile de zbucium şi de gânduri întortocheate, aflându-se laolaltă cu ceilalți ucenici, a 
venit lisus, uşile fiind încuiate de frica iudeilor, Care stând în mijlocul lor le-a zis: „Pace vouă! Apoi a 
zis lui Toma: Adu-ţi degetul tău încoace şi vezi mâinile Mele şi adu mâna ta şi o pune în coasta Mea şi 
nu fi necredincios, ci credincios!“ (Ioan 21, 27). 

Apostolul Toma a rămas uimit văzându-L pe Domnul lisus şi auzind poftirea de a-şi vindeca 
necredinţa prin pipăirea rănilor Sale. Plin de o bucurie mai presus de fire, a căzut în genunchi şi a zis 
în extaz: „Domnul meu şi Dumnezeul meu!“ (Joan 21, 28). 

Toma zis Geamănul, din limba aramaică, sau Dydinos, din limba greacă, a fost atins de păcatul 
necredinţei în lisus Hristos. Necredinţa lui a fost pentru sine doar, deoarece pentru noi credinţa lui este 
mai mult decât o credință obişnuită. Este cea mai puternică credință dovedită pe viu, aşa cum, de 
altfel, dorea Toma din adâncul sufletului. În zadar numele lui Toma este luat cumva ca dojană, uneori, 
atunci când dialogăm. El, după cum vom vedea, prin aşa-zisa lui necredinţă, ne-a încredințat peste 
veacuri de adevărul Învierii lui Iisus! 

lată frumuseţea căutării: o, uimitoare minune! Credinţa a rodit credința nezdruncinată. Că zice 
Toma: de nu voi vedea, nu voi crede! Dar pipăind coasta, a mărturisit pe Cel întrupat ca pe Însuşi Fiul 
lui Dumnezeu. L-a cunoscut ca pe Cel ce a pătimit cu trupul, L-a propovăduit ca pe Dumnezeu Cel 
înviat; şi a grăit cu glas de bucurie: Domnul meu şi Dumnezeul meu, slavă Ție! O, uimitoare minune! 
Iarba atingându-se de foc s-a păzit nearsă; că punându-şi Toma mâna în coasta cea de foc a lui lisus 
Hristos Dumnezeu nu s-a aprins prin pipăire; ci neîncrederea sufletului a schimbat-o în dreaptă 
credință. Şi cu căldură a grăit din adâncul sufletului: Tu eşti Stăpânul meu şi Dumnezeu, Cel ce ai 
înviat din morţi, slavă Ție! 

Dintre cei trei apostoli ce au săvârşit cele trei păcate — al negării, de către Petru, care a plâns cu 
amar şi a fost iertat; al vânzării, de către Iuda, care a spus că a greşit vânzând sânge nevinovat, dar nu 
a plâns cu amar ca şi Petru şi şi-a pus capăt zilelor; şi al necredinţei în Învierea lui Iisus, de către 
Toma — doi s-au salvat: Petru prin pocăință, iar Toma prin stăruința de a crede cu adevărat în 
Hristosul Cel viu! 

Aşadar, nu întâmplător, Toma Apostolul este socotit părintele ştiinţelor exacte! El a vrut să fie 
sigur că Învierea lui Iisus nu este o poveste sau o înşelăciune, ci un adevăr, care avea să uimească 
veacurile de bucurie şi mângâiere. 

Episodul acesta celebru se încheie cu o mare speranţă, de data aceasta pentru noi, cei care nu am 
avut prilejul să facem experienţa dureroasă, dar plină de curaj a lui Toma, care, fiind peste măsură de 
bucuros şi de mulţumit, aude glasul lui lisus, zicând: „Pentru că M-ai văzut, ai crezut. Fericiţi cei ce 
n-au văzut şi au crezut! “ (loan 21, 29). 

De mii de ani avem în viaţa noastră acest mare Har al lui Iisus cel Înviat din mormânt, Harul 
Fericirii! 

EI, lisus Însuşi, ne ridică la înalta ipostază de fericiţi atunci când avem dragoste şi credem în El! 
Astfel, nimeni şi niciodată nu ne mai poate risipi Bucuria Fericirii! Aceasta ne-a adeverit-o Toma! 

Ne puteți vorbi despre un om de ştiinţă român care a fost şi un gânditor creştin? 


Numele lui Alexandru Mironescu este puțin sau deloc cunoscut publicului larg. Născut la Tecuci în 
anul 1903, după studiile efectuate în ţară, Alexandru Mironescu îşi susține doctoratul la Paris şi se 
întoarce în 1930 în România, devenind profesor universitar de chimie organică. Om de ştiinţă, aşadar, 
dar şi scriitor, prefaţat de Panait Istrate şi remarcat de G. Călinescu în bine cunoscuta sa /storie a 
literaturii... 

Când spui om de ştiinţă, te gândeşti aproape automat la o persoană plină de certitudini, formată în 
duhul pozitivismului — duh al secolelor al XIX-lea şi al XX-lea — adică al convingerii că deţine 
cheile cunoaşterii. Pentru un astfel de om, totul se reduce la materie, la existenţa terestră şi la nişte 
"legi" abstracte care ne conduc viața în felul analog în care agenţii de circulaţie, cu ajutorul radarelor, 
dirijează traficul. Atitudinea aceasta, suficientă şi mecanicistă, este astăzi depăşită în ştiinţă, însă ea a 
guvernat omenirea timp de peste o sută cincizeci de ani. Din ea au izvorât atât materialismul dialectic, 
cât şi ateismul prigonitor, în ţările comuniste, respectiv, ruperea de Dumnezeu şi de Biserică, în 
Occident, adica acolo unde s-a şi zămislit stearpa perspectivă ontologică, ale cărei rădăcini coboară 
până la Renaştere şi trec prin Protestantism şi Iluminism. 

A socoti însă că om de ştiinţă şi "liber-cugetător" (eufemism pentru ateu) sunt noțiuni sinonime 
este profund eronat. Newton era un credincios îmbisericit, iar Einstein a declarat că teoriile sale 
ştiinţifice nu pun cu nimic sub semnul întrebării existența lui Dumnezeu. Corelarea ştiinţei cu 
necredința este proprie pozitivismului. Deşi s-a format în această zodie neprielnică spiritului, 
Alexandru Mironescu a fost un credincios autentic, un trăitor ortodox şi a devenit un mărturisitor. El a 
vorbit, de altfel, într-o carte din 1945, despre Limitele cunoaşterii ştiinţifice, după ce, în 1938, tipărise 
o lucrare, intitulată Spiritul ştiinţific. Dar Alexandru Mironescu nu ar fi ajuns un trăitor şi un gânditor 
creştin, aşa cum ni-l înfăţişează manuscrisele rămase în urma lui şi reeditate abia în ultima vreme, 
dacă nu ar fi frecventat, între 1945-1958, "Rugul aprins" de la Mănăstirea Antim din Bucureşti. 

"Rugul aprins" a fost un centru de comuniune creştin-ortodoxă, care a marcat benefic Biserica 
noastră în perioada postbelică. A fost locul în care s-au întâlnit, în practica rugăciunii şi a trăirii, cele 
două elemente constitutive ale Bisericii: mirenii şi clericii. Laicii de la "Rugul aprins" erau intelectuali 
dornici să afle adevărata cale a Adevărului şi a Vieţii. Între ei s-au prenumărat poeţii Vasile 
Voiculescu şi Ion Barbu, prozatorul Ion Marin Sadoveanu, arhitectul Constantin Joja. Au venit în 
atingere cu acest mediu duhovnicesc tinerii — pe atunci — Virgil Cândea şi Alexandru Duţu, care au 
urmat într-ascuns Institutul Teologic şi alți oameni mai puţin cunoscuți. Sufletul, sau organizatorul 
"Rugului aprins", a fost părintele Benedict Ghiuş, dar l-au frecventat, de asemeni, părintele Sofian 
Boghiu, părintele Dumitru Stăniloae, ca şi călugării Petroniu Tănase şi Roman Braga, ultimul 
furnizând recent şi cea mai substanţială relație despre acest cerc de comuniune duhovnicească fără 
precedent la noi şi poate chiar în lumea ortodoxă. Pentru că este evident că "Rugul aprins" răspundea 
exigenţelor, provocărilor şi vicleşugurilor lumii moderne. Dar el era, aşa cum cu îndreptăţire arată 
părintele arhimandrit Roman Braga, şi o formă de rezistență spirituală în momentul în care năvălea 
peste România viforul comunismului. Nu întâmplător, pivotul acestei mişcări duhovniceşti — cred că 
putem să o numim astfel — a fost un călugăr rus, loan Kulîghin, duhovnicul mitropolitului pribeag 
Nicolae al Rostovului. 

Mitropolitul refugiat din Rusia Sovietică a murit în primii ani de după război şi îşi doarme somnul 
de veci pe aleea ierarhilor de la Cernica. Pe când eram starețul acestei mănăstiri, i-am îngrijit 
mormântul aflat în apropierea bisericii — paraclis cu hramul Sfântul Lazăr. loan Kulighin, însă, 
duhovnicul care i-a învăţat pe cei de la "Rugul aprins" rugăciunea autentică, a fost ridicat de poliția 
politică sovietică (NKVD) şi deportat în Siberia, unde s-a şi stins la scurt timp. În anii 1958-1959, 
Securitatea a arestat pe majoritatea celor ce frecventau cercul de la Mănăstirea Antim. Atunci au intrat 
în închisoare, în urma unui proces de proporţii, care purta chiar numele de Lotul Rugului aprins, 
părinţii Dumitru Stăniloae, Benedict Ghiuş, Roman Braga, Sofian Boghiu — menţionez numai o parte 
dintre ei — şi o serie de intelectuali laici, între care profesorul Alexandru Mironescu, care a primit o 


Calinic Episcopul Veşnicia de zi cu zi 31 


pedeapsă de douăzeci de ani de închisoare, din care a efectuat cinci. Tot atunci a fost închis şi Vasile 
Voiculescu. Procesul acesta, soldat cu condamnări de 20-25 de ani de temniţă, era prefața la noul val 
de persecuții dezlănțuit asupra Bisericii şi la Decretul 410 din 28 octombrie 1959, menit să ne distrugă 
monahismul. 

Am recurs la această paranteză, lungă, pentru a arăta care sunt liniile de forță ale personalității 
profesorului Alexandru Mironescu. Cum spuneam, paginile sale de meditații şi reflecții creştine au 
apărut — parțial — abia în anii din urmă. M-am gândit să extrag doar pasaje dintr-un tulburător eseu, 
intitulat “Sine intermissione orate”, redactat în anul 1970, aşadar, cu trei ani înaintea morții. După 
cinci ani de recluziune, într-o vreme în care comunismul se aşezase temeinic şi părea de neclintit în 
țările din Răsăritul Europei, Alexandru Mironescu îşi mărturisea liniştit şi ferm nestrămutata credinţă 
în Dumnezeu: "Afirm, aşadar, din punctul acesta al vieţii mele care n-a fost deloc de huzur şi nici 
măcar comodă, că Dumnezeu — inomabilul, Cel de nenumit, dar partenerul nostru prin lisus Hristos, 
Fiul Său — este temeiul, stânca întregii noastre existenţe. La acest nivel, controversa, semnul de 
întrebare, dialogul dubitativ, înarmat cu zorzoanele alambicului sau ale oricărui rafinament sunt astăzi 
pentru mine fastidioase, penibile, ridicole şi, în sfârsit, complet neinteresante... Nu-L mai apăr de 
mult pe Dumnezeu, ci Îl afirm. ÎL mărturisesc în măsura în care Îl cunosc în mine; şi de mult nu mă 
mai scandalizează cei care Îl tăgăduiesc sau Îl nesocotesc” (Cf. Al. Mironescu, Calea inimii, 
Bucureşti, 1998, p. 228). 

Pentru a ajunge însă la Dumnezeu, este imperioasă rugăciunea, arată ferm convins Alexandru 
Mironescu; titlul esecului său, aşa cum am văzut, nu este decât versiunea latinească a celebrului 
îndemn paulin: Rugaţi-vă neîncetat! În acest text-mărturisire, care se cuvine citit în întregime şi vă 
îndemn să-l descoperiți, impresionant prin adevărurile sale, copleşitoare este convingerea că 
rugăciunea este solidară cu Lumea şi cu existența noastră: "Rugăciunea — ca şi Viaţa — este precară 
şi necontenit ameninţată cu instabilitatea, căci nu se păstrează chiar de la sine un echilibru, o unitate 
spiritual-naturală. Dar ar fi o mare eroare să credem că această coloană vertebrală a Lumii, care este 
Rugăciunea, este numai închipuire sau că ea a fost exterminată. Cum soarele şi ploaia nu încetează să 
fie, tot astfel şi rugăciunea este în viața lumii, în viața noastră sine intermissione (neîncetat, n.n.). De 
fapt, problema este de participare, de participare la binefacerile soarelui şi ale ploii, ca şi la 
binecuvântata revărsare de har” (op. cit., p. 241, subl. aut.). 

Asemenea pilde-etalon de trăire creştină şi credincioşie s-ar cuveni reproduse în manualele de 
religie si în cursurile de Teologie, excedate azi de "teorie" şi de abstracții. 


Ce este ateismul? 


Ce să fie ateismul? Este o stare dincolo sau dincoace de Dumnezeu! Unde ar putea fi aceasta, când 
ştim că Dumnezeu este atorprezent? Am putea deduce de aici că ateismul este un moft — nici măcar 
de zile mari. Nu are nicăieri loc! Să nu se mire cei care au nonşalanţa să se numească pe ei niscaiva 
atei. În această ipostază nu au loc nicăieri. Totuşi, să fim cuminţi şi să ne gândim puţin şi vom vedea 
că un loc tot au: în ei înşişi! Numai acolo pot avea loc destul şi se vor simți în siguranță şi neizgoniți 
de nimeni, fiind doar ei cu sine laolaltă. 

În decursul vremurilor, s-a văzut că statul prea mult în sine nu a dus la bucurie, pentru că oricât te- 
ai mulțumi cu tine însuţi, într-o zi tot te saturi de tine şi simți nevoia să te eliberezi. Această eliberare 
poate fi pozitivă în sensul că operaţia ai făcut-o pe sine, adică pe propria piele, suportând consecințele, 
dacă sunt. Gravitatea se arată atunci când ai infestat pe cei din jurul tău; adică nu ai puterea ca valul să 
fie consumat de fine însuți şi-l prăvăleşti asupra celorlalți. 

De aici au pornit toate nenorocirile asupra omenirii, mai ales când această stare de spirit malefică a 
angrenat nu numai persoane, ci şi obşti întregi. Se cunosc prea bine consecinţele, suferinţele prin care 
au trecut milioane de oameni în decursul atât de nefericitei istorii. 

Cum pot fi întorşi ateii de pe calea lor greşită? Îmi vine în minte o snoavă populară românească: Pe 
când se preumbla călare în jurul Bucureştilor, de un boier s-a apropiat un sărac şi cu multă umilință i-a 
cerut un ban de pomană: 

“Du-te şi munceşte!” îi zise călărețul. 

“Mă iartă, cucoane, răspunde omul, dar dumneata n-ai înţeles bine ce am cerut; eu am cerut un ban, 
iar nu un sfat!” 

Sfatul pentru întoarcere ar fi cel dat de boier: “du-te şi munceşte!” Adică să nu faci din necredința 
ta o ideologie. Să munceşti cu mintea ta întreagă! Să munceşti cu mâinile tale din răsputeri! Să semeni 
în ogorul inimii tale, al minţii tale, doar sămânţa adevărului întru sfântă rodire. Să înveţi, să citeşti din 
răsputeri, să te cultivi curat pentru a-i ajuta şi pe cei din jurul tău. Să nu oboseşti! Să te întăreşti şi din 
nou să porneşti la drum, cu şi mai mare putere şi hotărâre! 

Povestea tristă cu ateismul poate fi categorisită ca o părere. De multe păreri ne putem molipsi pe 
parcursul vieţii, iar aceste păreri duc negreşit la înşelare, mai ales când este vorba despre credinţa în 
Dumnezeu. lată ce spune Sfântul Ierarh Ignatie în cartea sa, Despre înşelare: „Cei molipsiţi de 
înşelare prin părere pot fi întâlniți foarte adesea. Oricine nu are duh înfrânt, cel care îşi recunoaşte 
vreun fel oarecare de vrednicie şi de merite, oricine nu ține neabătut învăţătura Bisericii Ortodoxe, ci 
judecă în ce priveşte oarecare dogmă sau predanie, după cum îl taie capul sau după învăţăturile celor 
de altă lege, se află în această înşelare. Cât este de mare înşelarea cuiva se poate vedea după mărimea 
rătăcirii şi a stăruinţei sale în rătăcire. 

Neputincios este omul! Tot timpul se furişează în noi părerea într-unul din chipurile sale şi, dând 
fiinţă «eu-ului» nostru, alungă de la noi harul dumnezeiesc. Aşa cum nu este om, aşa cum bine a băgat 
de seamă Sfântul Macarie cel Mare, care să fie liber de trufie, tot aşa nu este om care să fie cu 
desăvârşire liber de lucrarea asupra lui a acestei patimi subțiri, numită părere!“ (pp. 85—86). 

Câtă prăpădenie n-a umplut viața noastră când, din cauza înșelării ce ne-a cuprins, din cauza 
părerilor noastre, am fost îndepărtați de lumina lui Dumnezeu? 

Auzim glasul lui Iisus Hristos: „Fără Mine nu puteţi face nimic!“ (Joan 15, 5). Atunci când uităm 
această imperativă poruncă, facem uneori ceva mai mult decât nimicul; facem răul din jurul nostru, 
care întunecă pacea şi lucrarea fraţilor noştri pământeni. 

Am îndemnat la carte şi îndemn la a citi în natură! Te desluşeşti pe tine însuţi şi-i ajuţi şi pe alții 
din jurul tău. Ca să nu luăm decât pe Victor Hugo întru citire despre natură, el spune că aici totul este 
enigmă şi totul este cuvânt, natura fiind o carte frumoasă şi glorioasă, iar cel ce-o ascultă şi o înțelege, 
fericit! 

Cei care îndrăznesc să se numească atei să spună că nu se satură niciodată să înveţe acest alfabet 
măreț al naturii şi că în fiecare zi caută să descopere o literă nouă şi că natura are un suflet, nu este ca 
marmura. Şi să nu mai uite, căci natura nu uită pe nimeni, căci suntem flori şi ramuri, şi limpezimi 
curate, noi suntem natura, sursa eternă, triumfală, ce stinge orice sete şi orice aripă spală; doar de- 
nțelept pătrunse, şi câmpuri şi păduri, chiar spiritelor înalte aduc învățături! Şi iarăşi să nu mai uite că 
nimeni în această lume nu se poate sustrage fascinaţiei cerului albastru, copacilor verzi, nopții 
întunecate, vuietului vântului, cântecului păsărilor. Iar atunci când omul comite anumite fapte brutale 
inutile şi din pură plăcere, natura pare că-l priveşte şi îl vede; atitudinea sa pare posomorâtă, iar 
liniştea înspăimântătoare. lar pe cel ce ştie să înțeleagă natura totul îl îndeamnă să fie înțelept. Totul îi 
dă sfaturi gânditorului tânăr sau bătrân — credincios sau ateu —, planta te învaţă să progresezi, unda 
cea repede te îndeamnă să te grăbeşti, căci orele trec şi trebuie să înveţi mai repede şi mai bine că, în 
contact cu natura, omul devine fie mai neînsemnat, fie mai măreț! 

Şi mai ales să nu se uite ce a spus Duhul Sfânt prin glasul Împăratului-Profet David: „Mari şi 
minunate sunt lucrurile Tale, Doamne, toate cu înțelepciune le-ai făcut pentru bucuria şi înțelepțirea 
noastră!“ 


166 


Ateismul înseamnă Negare! Veţi spune: Ştim acest lucru şi nu este cazul să se mai brodeze pe 
această poveste demult ştiută. Sigur că este demult ştiută şi nu este numai o poveste, ci este mai mult 
decât atât, este o pacoste! Parcă îi şi vedem pe filosofi scormonind în înalturi şi în adâncimi şi 
negăsindu-l pe Dumnezeu. Cei mai mulți au strigat din răsputeri la Dumnezeu ca să li se arate în toată 
măreţia Lui Împărătească. N-au avut bucuria ca Dumnezeu să asculte, ca la comandă, şi să se arate ba 
lui Democrit, ba lui Marx, ba lui Nietzsche — şi, de ce nu, şi lui Cioran, mai ales atunci când la 
Răşinari folosea craniile din cimitir drept minge de fotbal. 

Ei, dacă atunci stăpânul craniului ar fi sărit drept în picioare şi i-ar fi altoit câteva lui Cioran, l-ar fi 
învățat minte să mai glumească, dar aşa, el şi-a luat nasul la purtare mai târziu şi în scris. Bătea lumea, 
când cu piciorul când cu scrisul. Aşa au rămas treburile de atunci şi aşa vor merge înainte. Prostia şi 
aşa nu are graniță. 

Când căutăm prin dicționare, la cuvântul ateism, citim că înseamnă: Negare a existenței lui 
Dumnezeu şi a oricărei divinități; concepție care se bazează pe această negare şi că vine din limba 
franceză atheisme! Parcă ar fi un făcut! 

Ştim cu toţii ce a însemnat ateismul mai ales în Franța şi de unde au pornit cele mai groaznice 
împotriviri asupra credinței în Dumnezeu. Cine nu-şi aminteşte de masacrele din timpul Revoluţiei din 
1789? Acolo nu era vorba doar de lupta împotriva relelor sociale şi a legilor strâmbe, ci era vorba şi de 
acea negare a valorilor morale când drojdia societăţii ajunsese să spulbere aluatul social din matca lui 
normală. Totul era pornit pe negare şi primul atac era împotriva sacrului. Să nu ne amintim decât de 
profanarea altarului Catedralei Notre Dame pe care au pus chipul spurcăciunii, la care urma să se 
închine cei care spulberau cu spor frumusețile cumpănite ale înaintaşilor. 

Mai anii trecuţi, citeam despre descoperirile savanților în decursul veacurilor. Se făcea o trecere în 
revistă unde se spunea despre fiecare savant, din fiecare ţară, ce a ajuns să descopere în domeniile 
variate ale ştiinţelor. Se sublinia că peste 80% dintre savanţi au ajuns la respectivele descoperiri doar 
cu ajutorul lui Dumnezeu, Căruia Îi aduceau mulțumiri cu mare pioşenie, înălțându-i slavă întru 
rugăciuni. 

Ştim că medicii şi mai ales chirurgii, pe care-i numesc un fel de supraoameni (über mensch), de 
fiecare dată, înainte de a pune mâna pe bisturiu, fac o rugăciune către Dumnezeu pentru a reuşi 
intervenția asupra zidirii Sale. Dacă aceşti chirurgi ar ţine un jurnal în fiecare zi şi ar nota toate 
operaţiile şi cum i-a ajutat Dumnezeu şi cum au văzut minuni cu ochii lor, ar fi o capodoperă de care 
s-ar ruşina ateii întru zgomotoasa lor necredință. 

N-aş vrea să afirm chiar că ateismul ar fi o stare în care se cantonează ignoranţa ca la ea acasă. Nu 
trebuie să mai adaug că a crede înseamnă de la început şi fără echivoc, că trebuie să ştii! Iar ca să ştii 
trebuie să citeşti! lar ca să citeşti trebuie să fii foarte serios! lar ca să fii serios, trebuie să fii om de 
treabă. Adică, mai este cazul să spun că Dumnezeu ne-a zidit cu obraz subțire şi bun simţ? Că trebuie 
să ne privim pe noi înşine şi pe alții ca zidiri perfecte în Univers! Că privirea noastră trebuie să se 
oprească asupra puzderiilor de stele, asupra regnului mineral, vegetal şi animal! Asupra cântului, 
asupra culorilor, asupra miresmelor! 

Negarea vine de undeva, din interiorul nostru, din genunea spiritului înnegrit de păcat şi urâciune. 
N-am spune că unii dintre noi se nasc răi din fire şi puşi numai pe negare, dar vedem în jurul nostru 
tot felul de manifestări şi unele rămân în scris. Dacă Nietzsche şi-a spus sieşi că el nu este un om ci o 
dinamită, a şi dovedit-o în scris şi cei care îl citesc, nu scapă de ghearele ignoranței agresive, 
alegându-se din nefericire doar cu suicidul. Aceştia sunt oamenii doar ai unei cărți sau a câtorva şi 
acelea pline de dinamită ca să fim în tonul bietului Nietzsche. 

Avem de învăţat de la albină! Ea culege mierea şi nectarul din mii şi mii de flori şi chiar otrava o 
preface în miere. Am fost uimit când am citit un manual pentru albinărit. Am văzut acolo că lumea 
albinelor este o societate, dacă o putem numi aşa, perfectă! De unde atâta înțelepciune? Şi când am şti 
că albina nu trăieşte mai mult de 60 de zile! 

Ateul nu are timp să citească şi să mediteze ce este el ca om şi nici la ceea ce este în jurul său! Cred 
că nu mai este cazul să ne întrebăm ce va fi peste 50 de ani cu lumea aceasta, care nu prea citeşte ci 
doar se instruieşte de ocazie cu ce îi pune tehnica la îndemână. Vom avea puhoaie de atei care ignoră 
totul în calea lor precum se năpustesc furtunile şi valurile în inima naturii. 

Se spunea că odată un orb se plângea că nu vede lumina! Asta da, se mai înţelege, dar sărmanul de 
el credea din răsputeri în Dumnezeu! Cel care a auzit, a răspuns: Da, era orb, dar nu era prost! 


Credeţi că filosofii care pun totul la îndoială pot intra în Împărăția Cerurilor? 


Ca să înțelegem mai bine ce este conceptul lui F. Nietzsche: „Dumnezeu a murit“ este necesar să 

aruncăm o privire asupra acestui filosof născut în 1844 la Râchen. Familia protestantă va avea un rol 
determinant asupra formării caracterului său, mai ales că tatăl său era pastor. După absolvirea studiilor 
la universitățile din Bonn şi Leipzig, la numai 24 de ani ajunge profesor de filozofie la Universitatea 
din Basel. Suferinţe mari se abat asupra vieţii lui. Maladia psiho-somatică nu-l va părăsi până la 
moarte. În anul 1879, va renunţa definitiv la catedră. Vreo zece ani va merge pentru însănătoşire la 
stațiunile din Italia, Franţa, Elveţia şi căderea totală are loc în ianuarie 1889, murind în anul 1890, la 
numai 45 de ani de zbucium! 

Scrierile lui au rămas până astăzi piatră de scandal, de care şi-au izbit piciorul şi mintea unii 
trecători. Nietzsche afirma: „Îmi cunosc soarta. Odată se va lega de numele meu amintirea a ceva 
monstruos, - a unei crize cum nu a mai existat pe pământ, a celei mai profunde ciocniri de conştiinţă, a 
unei decizii conjurată împotriva a tot ceea ce se crezuse, se ceruse, se considerase sfânt până atunci. 
Eu nu sunt om, sunt dinamită“, cum însuşi mărturiseşte despre sine, în scrierea sa din 1888, „Ecce 
homo“. 

Şi parcă, pentru a se încheia istoria acestui destin, el îşi încheie viețuirea aici pe pământ prin ultima 
carte Antihristul şi am putea citi cam aşa: lată omul (Ecce homo): Antihristul! 

Citind mai pe îndelete scrierile lui Nietzsche: „Naşterea tragediei“ (1872); „Inactualele “ (cele 
patru Consideraţii inactuale: I David Strauss, mărturisitorul şi scriitorul; II Despre folosul şi paguba 
istorie pentru viață — 1873; III Schopenhauer ca educator — 1874 şi IV. Richard Wagner la Bayreuth 
— 1875-1876). Palmaresul continuă cu: „Omenesc, prea omenesc“ (1876-1878) şi „Aurora“ (1880-— 
1881). În anul 1882 apare opera fundamentală Știința veselă care-l propulsează în nemurire precum 
afirmă Casandra Ioan într-un studiu dedicat lui Nietzsche: Unii se nasc după moarte, având ca text de 
mânecare: Pentru ce atât de molăi? O fraţi ai mei ... Pentru ce este atâta tăgadă, atâta abnegaţie în 
inima voastră? Atât de puţine meniri în privirile voastre? 

După o îndelungată reflecţie (1882-1888) scrie ca o „încercare de reconsiderare a tuturor valorilor: 
Voința de putere care a avut o influență covârşitoare asupra unor personaje din istoria Germaniei. 
Şirul scrierilor sale continuă cu elaborarea cărții: Astfel a vorbit Zarathustra — o carte pentru toți şi 
pentru nimeni, precum a definit-o însuşi autorul, după anii 1883, iar în anul 1886 apărând o nouă 
carte: Dincolo de bine şi rău, continuând cu: „Genealogia Moralei“ (o scriere polemică) în 1887. Spre 
apusul vieţii, zdruncinată de boală, apar cărțile: Amurgul idolilor — cum se filozofează cu Ciocanul; 
Cazul Wagner; Ecce homo şi Antihristul. 

Şi acum despre câteva „morți“ care se purtau prin ultimele secole ale mileniului II. Se anunțau, 
aşadar, cele trei decese pe care le-a înregistrat istoria gândirii: moartea artei, enunțată de Hegel, 
moartea lui Dumnezeu clamată răsunător de Nietzsche şi moartea istoriei de Fukuyama! 

Povestea a început cu mii de ani în urmă. Deci, în antichitate exista o concepție atomistă (Leucip şi 
Democrit), iar Epicur îi scrie lui Herodot în secolul IV î.Hr.: „Atomii sunt necontenit în mişcare 
veşnică, unii căzând de-a dreptul în jos, alții abătându-se lateral, iar alții sărind datorită ciocnirilor 
dintre ei. Toate aceste mişcări nu au început, de vreme ce atât atomii cât şi vidul există din veşnicie“ 
(Emil Cuca, Elemente de fizică modernă, p. 80). Avem de a face cu o gândire de factură materialistă 
punându-se la baza lumii materia ca principiu primordial. De la „cărămida Universului“, cum era 
considerat atomul la quarcul zilelor noastre este o distanță care a frământat atâtea minți prin colbul 
istoriei! 

Aristotel afirma că Pământul este centrul Universului, idee preluată şi de Ptolemeu prin secolul II 
după Hristos. Aşadar, Pământul era aşezat în centrul — fix, înconjurat de planete, aşa cum credem şi 
noi a fi la prima vedere, considerându-se că Universul este ca un ceasornic, mecanism cu roți uriaşe. 

De aici s-a ajuns la convingerea că nu mai este nevoie de Dumnezeu. Universul s-ar conduce după 
legile cu care Dumnezeu l-a înzestrat inițial. În acest fel omul se simte mai în largul lui, crezându-se 
stăpân al Universului, pus chiar de Dumnezeu de la începutul creației. O întreagă pleiadă a oamenilor 
de ştiinţă se va osteni să descopere legile după care Universul se conduce, aceste noi legi arătate ca 
fiind independente de prezenţa lui Dumnezeu în creație. 

După cum vedem desluşit, centrul se mută de la Dumnezeu la om, om care se va simţi chemat să 
descopere Tainele Universului, făcând acest lucru numai prin el însuşi şi nu prin raportare la 
Dumnezeu! După cum se vede se conturează imaginea unui Univers autonom, univers creat de 

Dumnezeu care nu mai are ce căuta în propria Lui creaţie, omul considerându-se săracul, ca stăpân al 
Universului pe care-l poate conduce — vai! — spre împlinirea scopurilor sale. 

Apropiindu-ne spre Evul Mediu, după cum afirmă Adrian Lemeni în „Concepția mecanicistă 
despre Univers“: „Suntem în perioada prerenascentistă, premergătoare marilor descoperiri geografice 
făcute de Amerigo Vespucci şi Cristofor Columb. Apuseanul simte nevoia să-şi mărească spațiul în 
care să domine. Inclusiv pentru Biserica Romano-Catolică prezenţa lui Dumnezeu în creație era destul 
de stânjenitoare. Papa trebuia să-L înlocuiască în mod absolut pe Hristos. În acest context apare ideea 
aceasta despre posibilitatea infinităţii Universului. Această viziune cosmologică va fi folosită în mod 
favorabil pentru întărirea unei mentalități existente. În loc ca această concepție să relativizeze poziţia 
omului în Cosmos, i-o absolutizează şi mai mult. De ce? Pentru că un infinit nu poate accepta prezența 
altui infinit. Din moment ce Universul este infinit, Dumnezeu cel infinit, nu mai are ce căuta în acest 
infinit al spațiului. Dumnezeu a proiectat şi a creat acest infinit, dar i-a conferit legi proprii de 
autoguvernare. Rațiunea infinită a lui Dumnezeu este separată de legile după care Universul se 
conduce. Apare, astfel, această mentalitate în care ,, Universul se conduce“, nu mai avem de a face cu 
un Univers care este condus “. 

În acest context, bietul Nietzsche fiind „monstruos“ în gândire, după cum însuşi a afirmat, ba mai 
mult declarând sentenţios: „Eu nu sunt om, sunt dinamită“, a lansat conceptul: Dumnezeu a murit! 

Dacă Nietzsche s-ar fi aplecat cu precădere asupra operelor lui Copernic sau Kepler pe care nu 
trebuie să-i considerăm necredincioşi şi ar fi citit menţiunea din cartea „Armonia lucrurilor“: „O, Tată 
al luminii! Tu, ce prin lumină aprinzi în noi aspirații după lumea grației Tale pentru ca să ne duci la 
lumină măririi! Iată, acum Îţi mulțumesc Ție, Stăpânul şi Făcătorul meu că Tu ne-ai desfătat prin 
creațiunea Ta, că mult m-a fermecat opera mâinilor Tale“, şi-ar fi potolit îndârjirea şi ar fi fost om de 
treabă! 

Dacă Nietzsche ar fi stăruit şi ar fi înţeles legea existentă a gravitației universale, descoperită de 
Newton, care vedea acțiunea lui Dumnezeu în lume, deci purtarea de grijă permanentă a lui Dumnezeu 
în care credea: „Această ființă infinită guvernează totul, nu ca suflet al lumii ci ca Domn al tuturor 
lucrurilor ... El este omniprezent nu numai virtual, ci şi substanțial, deoarece nu se poate acționa în 
absenţă!“ (După Alexander Koyre, „De la lumea închisă la universul infinit“, Editura Humanitas, 
1997, p. 19), de bună seamă, mult încercatul Nietzsche nu ar mai fi îndrăznit să-şi sloboadă cerneala 
pe coala de scris întru murirea lui Dumnezeu! 

Dacă Nietzsche n-ar fi fost prea mult influenţat de Revoluţia franceză din 1789 şi n-ar fi aflat că pe 
altarul Catedralei Notre-Dame a fost ridicată o femeie desfrânată, supranumită „zeiţa rațiunii“ 
dorindu-se ca rațiunea să-L înlocuiască pe Dumnezeu în viaţa oamenilor, cultul rațiunii substituindu- 
se cultului religios, ar fi fost salvat de la acele maladii care i-au chinuit viaţa până la moarte! 

Se ştie câte masacre a produs acea libertate proclamată în istoria omenirii. Erau roadele rațiunii 
umane pervertite, care s-a vrut autonomă în raport cu Dumnezeu. Unde a dus morala pozitivistă 
propovăduită de Spencer? Ce s-a întâmplat într-o lume care rezona la maximum cu acel strigăt al lui 
Nietzsche: „Dumnezeu a murit!“ Este clar că dorinţa omului de a-L ucide pe Dumnezeu se constituie 
de fapt într-un demers sinucigaş. Omul rupt de Dumnezeu, devine de fapt propriul său ucigaş! 

Ştim cu toții că secolul XX a fost cel mai sângeros din istorie, cu milioane de vieți omeneşti 
secerate. Două războaie mondiale au măcinat omenirea. De ce? Pentru că omul s-a rupt de Dumnezeu 
şi a devenit propriul său ucigaş! Pentru că din sufletul nostru a fost izgonit Dumnezeu şi am devenit 
nişte monştri, pentru că Dumnezeu nu poate muri niciodată, barem acest lucru îl putea şti şi acest 
Nietzsche, despre care este vorba! 

Fenomenul secularizării bântuie ca o stafie peste firea umană, iar în numele „Drepturilor omului‘ 
(de ce nu şi „îndatoririle omului“, mai întâi!) asistăm la cele mai cumplite pervertiri ale firii omeneşti. 
Triunghiul Dumnezeu — om — lume — este desfigurat. Legăturile dintre Dumnezeu şi om s-au rupt. 
Legătura dintre om şi Cosmos este pervertită, iar în loc să îndumnezeiească Creaţia, omul a exploatat- 
o fără cruţare, făcând să apară o gravă criză ecologică, criză ce ne va distruge într-un viitor apropiat 
dacă nu ne trezim! 


[i 


x 


Acela care vrea să se vindece de apucăturile filosofice ale lui Nietzsche să nu uite, adică să țină 

bine minte, că după mărturia lui personală, el a fost: 

— „Ca specialitate, un decadent!“ („Ecce homo“, p. 13) 

— „În toiul martiriului pe care mi-l provocam migrene neîntrerupte de câte trei zile, însoţite de 
trudnice vomismente de bilă!“ (Din „Ecce homo“, p. 12) 

— „Un om dublu, mai am şi o „a doua“ față pe lângă prima. Şi poate chiar şi o a treia ...“ (Din 
„Ecce homo“, p. 15) 

— „Mai este nevoie, după toate acestea, să mai spun că am experienţă în ce priveşte problemele 
decadenţei?“ (Din „Ecce homo“, p. 13). 

Ce să mai spunem despre Nietzsche, după ce citim cele trei capitole din cartea „Ecce homo“, 
intitulate: 

— De ce sunt atât de înţelept? 

— De ce sunt eu atât de inteligent? 

— De ce scriu cărți atât de bune? 

Este limpede că Dumnezeu nu mai avea locaş într-o inimă atât de burdujită de sinele său! 

S-ar părea că Nietzsche a alungat definitiv pe Dumnezeu din inima lui! 

Având însă în vedere că a afirmat cu obstinaţie că este un om dublu, s-ar putea, ca în Țara de peste 
veac, unde este dus, să ne spună cuprins de migrene: Dumnezeu n-a murit! Asta s-o ştiţi! V-o spune 
Nietzsche, care în final L-a văzut pe Dumnezeu! 


Lectura cărţilor lui Cioran poate fi dăunătoare? 


Cu zăbava cititului, aşa cum bine ne îndemna cronicarul Miron Costin, cu sute de ani mai înainte, 
nu prea stăm bine, din nefericire. Că nu se prea citeşte, aceasta o ştim cu toţii. Dacă s-ar face o 
statistică serioasă cu cât se citeşte în lume, am ajunge la nişte rezultate mai mult decât dezastruoase. 
Cât se citeşte în Europa? Dar cât se citeşte mai ales în România? Cărţi avem în această ţară culturală 
câte una mie de căciulă, ca să dăm numărul minim! S-ar putea să exagerez, dar numărul de cărți este 
imens şi deci putem spune că avem o Țară cu foarte multe cărți, dar, din păcate, cu foarte puţini 
cititori adevăraţi şi nu doar de zile mari şi de ochii lumii. 

Spun de ochii lumii pentru că ne adunăm cărți multe, uitând de ceea ce spunea Seneca: nu contează 
câte cărți ai în bibliotecă, ci cât de bune sunt! Şi adaug eu, sărman de mine, că nu contează biblioteca 
doldora de cărți, ci mai ales cât ai citit din strânsura cărturărească. 

Emil Cioran a mărturisit printre altele, într-o scrisoare adresată lui Dieter Schlesak: „„...Urăsc 
scrisul. Sunt cel mai mare pierde vară din tot Parisul. Numai o târfă fără clienți este mai fără treabă ca 
mine!“ S-ar putea să fie şocantă această afirmaţie a lui Cioran şi cred că n-ar fi cazul să-l credem pe 
cuvânt chiar dintr-odată. Ce am putea spune despre scrisul său dacă îl urăşte chiar cel care a scris cinci 
cărți în româneşte: Pe culmile disperării, Cartea amăgirilor, Schimbarea la față a României, Lacrimi 
şi Sfinți, Amurgul gândurilor (acestea în perioada 1934-1937) şi abia după 1989 îi apar în traducere 
cărțile scrise în franceză, atât de apreciate în Occident: Revelaţiile durerii, Ispita de a exista, Istorie şi 
utopie, Singurătate şi destin, Demiurgul cel rău, ş. a.? 

Hotărât: n-am să-l cred pe Cioran ce spune despre sine, atât de sarcastic şi degradant! N-am să-l 
cred niciodată că a fost într-atâta de sănătos, ca să iau drept paradigmă scrisul său. Am să-l citesc doar 
când nu voi avea altceva de făcut. N-am să capăt insomnie ca el, câțiva zeci de ani şi alți câțiva zeci de 
adâncă miorlăială pe probleme bizare. Spun miorlăială pentru că mă întreb, şi nu numai despre el, ce 
au adus nou în literatură şi filozofie, mai ales? Cu ce s-a schimbat lumea? 

Din „Lacrimi şi sfinți“, iată ce spune Cioran: „Iubesc poeţii, fiindcă nu ajung şi nu vor să ajungă la 
nimic. Poezia lor nu duce nicăieri. Atâta inutilitate în armonie! Este un mare blestem în a-i înțelege. 
Înveţi prin ei să nu mai ai ce pierde!“ 

Dacă l-am lua în serios pe Cioran, numai din cele de mai sus, am ajunge să zicem că toată poezia 
de la începuturi şi până azi nu face două parale. N-am crede, dacă am face un sondaj de opinie, că ar fi 
prea multă lume de acord. Cine n-ar rămâne contrariat, atunci când citeşte, că ar fi un mare blestem a-i 
înțelege pe poeţi? Chiar aşa? Să nu fi înțeles Cioran nimic din poezie? Să fi fost supărat pe stirpea 

poeților pentru că n-ar fi putut scrie nici o strofă? De unde această înverşunare? Staţi singuri şi 
reflectați! 

La 3 iulie 1973 scrie din Paris, aceluiaşi Schlesak o scrisoare din care redau câteva rânduri: „Îmi 
închipui că vă înţelegeți foarte bine cu italienii, care sunt tot un fel de români, dar având şi trecut. 
Fireşte că bieţii români nu au nici unul. Mi se pare că în memoriile dumneavoastră ar fi trebuit să 
insistați asupra acestui fenomen original: singurul popor din Europa care are avantajul de a fi lipsit de 
istorie. Dacă acest lucru li se potriveşte valahilor, cu atât mai adevărat este pentru ardeleni, a căror 
condiţie istorică seamănă doar cu a negrilor ...“ . Se vede cât de colo câtă istorie şi-a însuşit Cioran ca 
să facă astfel de afirmații! Comentariile sunt de prisos! 

Acelaşi Dieter Schlesak, într-un studiu consacrat lui Emil Cioran, continuă: „Teama copilărească, 
plictiseala, scârba de viață, experienţa fundamentală a insomniei — prima trăire mistică avută: 
căderea din timp. Aceste experienţe s-au petrecut foarte devreme, ca şi cea de a doua, fundamentală, 
care (ca şi experienţa insomniei) l-a marcat profund. Este vorba de răspunsul mamei sale, într-o zi 
când el zăcea pe sofa văitându-se: „Nu mai pot să trăiesc, pur şi simplu, nu mai pot!“, la care ea i-a 
replicat: „Dacă aş fi ştiut, aş fi avortat!“. Din cartea sa „Despre neajunsul de a te fi născut“ (1973), 
aflăm că răspunsul mamei sale a fost un şoc, însă unul eliberator: „În loc să mă revolt, am schiţat un 
zâmbet livid, iar această scenă a fost într-un fel o revelaţie pentru mine. A fi rezultatul întâmplării şi 
nu al necesității îmi dădea o anumită senzație eliberatoare, care m-a întărit până azi“. Deşi a avut o 
senzație eliberatoare, cum spune Cioran, n-a înţeles nici pe departe, că el n-a fost produsul întâmplării, 
ci din contră. Şi de aici toată construcția lui costelivă care a îmbrâncit pe unii şi pe alții pe cărările 
întunecoase, în hățişuri pline de primejdia interpretărilor care duc la deznădejde. 

Dacă timpul mi-ar îngădui, m-aş bucura ca din întreaga operă a lui Cioran, care este destul de 
întinsă şi complicată, să alcătuiesc un mic compendiu filosofic. Cred că ar fi necesară o limpezire pe 
măsura scrisului lui Cioran, care n-a gângăvit chiar în zadar pe scena lumii! 

Dacă Cioran ar putea dăuna tineretului? Nici vorbă! 

Un tineret studios şi serios, nu va lua niciodată prea în serios pe Cioran, care de altfel, nici nu şi-a 
dorit acest lucru niciodată. El n-a dat doi bani pe scrisul său! A disprețuit totul! A gândit de- 
andărătelea! A negat totul! S-a scârbit de el însuşi! Şi-a scârțâit nemulțumirea şi negațiile în opinteli 
neputincioase! Dacă lui Toma de Aquino, după ce şi-a încheiat tratatul de teologie, Summa 
Theologiae, în 50 de tomuri, a spus, oftând din toate mădularele sale: Totul mi se pare un foc de paie!, 
după cum s-ar zice, atunci Cioran, ar putea spune, cuprins de aceeaşi insomnie, despre opera sa, că 
este un foc de vreascuri! 

Sunt bune şi paiele precum şi vreascurile, la foc de tabără! De acest lucru nu se scrânteşte nimeni la 
cap! 

Aşadar, divertisment, fraţilor! 


Cum poate fi lectura o cale a mântuirii? 


Am fost întotdeauna bucuros să văd, când intru în casa unui gospodar, mai ales biblioteca. Bucuria 
mi-a fost şi mai mare când am văzut bibliotecile bogate ale preoţilor şi nu rareori tot uitându-mă, am 
ales câteva titluri mai ales din cele, care spre surprinderea mea, erau în câte două-trei exemplare. 
Preotul, imediat ce a văzut aceasta m-a îndemnat, cu stăruință, să le iau. Am zis, împrumut doar, 
Părinte! Nici o vorbă, luaţi-le, că vedeţi prea bine că am mai multe exemplare. Şi a continuat, 
spunându-mi cu faţa plină de veselie, că atunci când cumpără o carte bună, nu uită, de bună seamă, să 
ia mai multe exemplare pentru a da şi celor care ar dori! 

Nu-mi aduc aminte să fi furat vreo carte în viaţa mea, dar de împrumutat am împrumutat din când 
în când şi cred că am uitat uneori să le înapoiez. Nu ştiu dacă există vreun om în lumea aceasta să nu 
se bucure atunci când primeşte o carte sau atunci când a împrumutat şi i se spune că poate ține cartea 
dacă vrea s-o aibă în casa lui. Eu am încercat această supremă bucurie, aş spune, fără teamă de a fi 
judecat prea aspru. Nu ştiu, dar cred că se întâmplă ceva special. A dărui o carte şi mai ales o carte 

bună şi mai ales cu o dedicație, este cred darul cel mai valoros şi de folos. Este un fel de lucrare 
întreită: cel care dăruieşte, cel care primeşte şi cel care este dăruit! Adică aici are loc un colocviu 
tainic în trei! O comunicare şi o comuniune de iubire! Cel care a scris cartea, autorul este cel care vine 
în bucuria celor doi care se preţuiesc şi astfel are loc o rugă în duh aşternând o bucurie şi o pace în 
inimă, care nu se uită multă vreme. 

Când merg în librării şi văd zeci şi sute de titluri pe bogatele standuri, primul gând care îmi 
încearcă mintea şi inima este să am o traistă uriaşă în care să iau cărți câte pot duce în spinare. Nu am 
putut niciodată să-mi strunesc această apucătură şi de atâtea ori am ieşit cu inima strânsă, alegând doar 
câteva titluri. Bibliotecile m-au fascinat totdeauna. Am văzut biblioteca uriaşă a mitropolitului 
Antonie al Transilvaniei la Sibiu care acum este aşezată pentru totdeauna la Sâmbăta de Sus, 
mănăstirea de suflet pe care a rectitorit-o voievodal în vreme de prigoană atee. Acest cărturar, straşnic 
întru citire şi scriere, ar fi unul din modelele care te-ar îndemna fără zăbavă să te apuci să citeşti mai 
ales scriitori mistici. Dar înainte de a citi orice carte din lumea aceasta, pentru că aşa am apucat şi noi, 
din moşi — strămoşi, este absolut necesar ca paşii să ni se îndrepte spre biserică unde vom auzi glasul 
evanghelic şi apostolic, adică citiri din Sfânta Evanghelie şi Apostolul zilei, din Vieţile Sfinţilor. 

Cântarea de la strană, cântarea omofonă, adică împreună glăsuirea în cânt, duc la comuniunea 
sfântă care nu poate fi atinsă de nici o stricăciune. 

Dacă acasă am făcut primul pas citind sau spunând rugăciunile scurte şi în grabă, drumul spre Casa 
lui Dumnezeu este un act de cult şi cultură. Cultură duhovnicească trebuie să facem citind cărți 
duhovniceşti, cărţi din belşug apărute pe piaţa românească. Pot să afirm că Dumnezeu a plouat cu cărți 
pline de învățături duhovniceşti. Atâtea edituri, atâţia autori! Mă întreb, câţi cititori suntem? Cărţi 
avem, putem acoperi întreaga Europă! Îmi vine să cred că România, astăzi, este ţara care tipăreşte cel 
mai mult şi citeşte cel mai puţin. 

Aşadar, pentru a nu mă îndepărta prea mult de întrebare, spun: este necesar să citim învățături 
duhovniceşti, pe cât ne ţin puterile şi să ascultăm în duminici şi sărbători predica preotului. În satul 
meu, Cracăul Negru, din munţii Neamţului, a fost un preot pe nume Gh. Savin, straşnic, nu numai prin 
statura sa uriaşă ci şi prin entuziasmul cu care predica având mereu în mână mai ales Noul Testament. 
Toţi eram absorbiți ca de o dumbravă minunată! Nimeni nu l-a uitat. Nu glumea cu ţinuta sa de preot! 
Niciodată nu l-am văzut mergând civil! Niciodată nu lăsa impresia că-i grăbit, că nu ştie să răspundă 
la toate cerinţele creştinilor! Când îl vedeam pe drum mergând sau la biserică slujind, parcă vedeam 
pe Dumnezeu care umplea totul! 

Dacă ne mântuim prin lectură sau prin ascultare? 

Nostim gând! Sigur că ne mântuim şi prin lectură! Este absolut necesar să facem lecturile cele mai 
alese pentru că timpul este scurt. Prin lectură ne mântuim, ne salvăm de cel mai mare rău de pe lume: 
prostia! Spaima cea mai mare pe care o am este ienoranța care loveşte în stânga şi în dreapta biata 
noastră viață. Cred că ar trebui să citim vreo trei sute de ani! Poate aşa ne-am vindeca şi pe noi şi 
această lume răvăşită de valurile vieţii! Dacă am fi puțin mai realişti, am putea să nu uităm ceea ce 
latinii spuneau: Nulla dies, sine linea! Adică, nici o zi, fără o linie! Asta însemnând, nici o zi fără să 
citeşti şi să scrii un rând, o filă cel puțin! 

Îndemn şi acum: scrieţi zece rânduri pe zi, într-un caiet, un mic jurnal! Ce bucurie ar fi să am acum 
jurnalul mamei mele? 

Ne mirăm şi ne bucurăm de scriitori, de poeți? 

Aţi văzut manuscrisele lui Eminescu? Acolo se vede osteneala de zi cu zi! Şlefuirea cuvântului, 
aşezarea în pagină, repetarea, revenirea, luarea de la capăt! Când a ajuns cuvântul scris în mâna 
noastră, a trecut prin durerile morţii şi a înviat spre bucuria noastră întru înviere! 

Să avem în geantă, în buzunarul hainei o cărțulie de rugăciuni, de aforisme, de maxime, de eseuri, 
de literatură, de poezie, de istorie, de muzică, de filozofie! Ne va prinde bine! Este singurul timp 
câştigat: cel prin rugăciune, lectură şi lucru! 

Pentru viaţa noastră este foarte important să citim cărţi de zidire sufletească, de echilibru. Dacă-ţi 
cade în mână din nefericire, o carte scrisă de Nietzsche, şi nu stai bine pe picioarele tale, o cam iei 
razna, precum şi atunci când citeşti anumite pasaje din cărțile lui Cioran. Nu oricine este atât de 
pregătit să înțeleagă şi să suporte unele nebunii de limbaj sau stări de suflet. 

Dacă eşti slab de suflet şi slab în ale culturii şi în înţelesul lucrurilor aşezate, amarnice furtuni şi 
neînţelesuri te războiesc. Cartea care zideşte! Cartea care-ţi aduce pace în inimă şi suflet! Cartea care 
te bucură şi luminează ca soarele! Cartea cu care doreşti să te întâlneşti mereu ca în zi de sărbătoare! 

Aceasta este cartea mântuitoare! 

Ne mântuim prin lectură şi prin ascultare, adică prin învăţătură şi lucrare, aşa cum citim în Grigore 
Alexandrescu: „Tot ce-mi place mă aprinde, şi-n minutul ce citesc, / A putea lucra întocmai, 
deocamdată socotesc!“ 

Sigur că cititul face pe unii trufaşi şi pedanţi categorisindu-se în intelectuali, uitându-se că a vedea 
multe te face înţelept, înţelegător şi util, citind din înțelepciunea lui Lichtenberg! 

Să nu mai amintim că: „Cititul îl face pe om deplin; vorbirea îl face prompt, iar scrisul îl face 
exact“, după înţelepciunea lui Fr. Bacon, iar Dimitrie Cantemir ne pune la inimă, că: „Cei ce topesc 
multe lumânări în citirea cărților, tocesc şi vederea ochilor trupului; dar cel ce n-a căutat niciodată pe 
slove, măcar că şi-a păzit mai ascuţită vederea ochilor, însă neștiința i-a vârât în întuneric şi în tartarul 
necunoştinţei““! 

Despre cărţile care n-ar trebui să lipsească din bibliotecile noastre pot spune că este necesar să ne 
gândim, la fiecare dintre noi, cam ce gen de literatură, istorie, artă, filozofie, astronomie, etc. are întru 
iubirea sa. Deci este vorba de biblioteci de specialitate! 

Atunci când ne gândim însă la principalele cărți care nu trebuie să lipsească din bibliotecile noastre 
particulare, aş pune pe primul loc Biblia sau Sfânta Scriptură pe care oricine o poate avea fără mare 
greutate. Am citit că atunci când un savant a fost întrebat, dacă ar fi izgonit într-o insulă şi i s-ar 
îngădui să ia doar o singură carte, ce carte ar lua? El a răspuns, fără să stea pe gânduri: Aş lua Biblia! 

Ce cărți să mai avem? Ceaslovul şi Psaltirea din care să citim barem un psalm pe zi! Viețile 
Sfinților! Cel puţin un volum din Filocalie! Urmarea lui Hristos de Toma de Kempis! Operele 
Sfinților Părinți! Amintiri din copilărie de Creangă! Eminescu, Caragiale, Basmele lui Ispirescu! 
Victor Hugo, Goethe, Barbu Delavrancea, Coşbuc, Rebreanu şi mulți alţii, după putere cumpăraţi! 
Uitam desigur aforismele, maximele şi cugetările din partea popoarelor lumii! Sunt extraordinar de 
instructive! 

Şi încă o carte, Domnilor! Fără bani! 

Marea Carte a Naturii, în care suntem chemaţi să citim cu toții, pentru a ne desluşi credinţa în 
Creatorul Dumnezeu! 


O carte poate schimba viaţa unui om? 


Parcă văd acum scena pe care n-am s-o uit niciodată. În anul 1958 am intrat la Seminarul de la 
Neamţ printr-un examen extrem de dur, dar cu o dispensă de vârstă, de un an de zile. Trebuia ca să ai 
cincisprezece ani legal. Toate erau croite diabolic. La terminarea Seminarului, după cinci ani exact, 
făceai vârsta de 20 de ani, numai bun de armată. 

Într-un fel nu se încurcau lucrurile, numai că eu grăbindu-mă mereu, ca şi acum, am cerut dispensă 
de la Mitropolitul straşnic de atunci, lustin Moisescu. Nici nu ştiu cum a încălcat rânduiala, spre 
bucuria mea de atunci, dar care avea să mă coste scump peste doi ani de şcoală. La doi ani se dădea un 
examen clar de Diplomă. Aşa obţineai un document care îți dădea dreptul să te angajezi Cântăreț 
Bisericesc. Pentru a intra în anul III, la Seminarul propriu-zis, trebuia să ai vârsta de 17 ani. Eu nu 
aveam decât 16 ani, şi în consecință trebuia să stăm toți cei care erau în ipostaza aceasta, un an acasă 
şi apoi să reluăm studiile. 

Doamne, câtă amărăciune! Ce de plâns şi vaiuri s-au mai auzit pe drumuri şi în inima satului 
Cracăul-Negru, unde am văzut lumina zilei! 

Singură mama, mă consola de zor, spunând că anul trece ca umbra pe perete, aşa era o vorbă pe la 
noi! Cât despre tata, ce să spun, era o mare bucurie pe capul lui, spunând că nu l-am ascultat ca să 
merg la liceul militar, că, deh, îşi dorea pe fecioru-său ditamai general de armată! Ca să vezi! Aşa îţi 
trebuie, dacă mumă-ta te-a vrut popă! Rabdă, taci şi la muncă, băiete. Ş-apoi să te ţii după aceea. 

Dar în anul acela, an fericit pentru mine, am citit cele mai multe cărți din viața mea. Adică, am 

uimit pe bibliotecarul din sat. Am citit toată biblioteca de sute de cărți. Le-am citit şi pe ale preotului 
Gheorghe Savin din sat. Îi mai rămăsese câteva sute după ce a fost nevoit să ardă mii de cărţi din 
spaima ce semănau comuniştii care dădeau iama cu securitatea pe la preoți, profesori şi medici. 

Ştiau ei unde să atace. Mi-a povestit preotul Gheorghe Savin întreaga nenorocire. Ceea ce a mai 
scăpat a fost doar cele pe care le-a îngropat în grabă în pământ, iar restul, cele mai multe le-a ars în 
câteva nopți. Îmi spunea plângând, el, dar şi eu, când se văita cu durere zicând: Bre, Costică, cărţile nu 
vroiau să ardă, iar securiştii se apropiau. 

N-am văzut durere mai mare pe bietul om. Mi-a spus să nu spun la nimeni. Atunci am plâns nu 
pentru o carte, ci pentru miile de cărți arse. 

Cred că Ţuţea şi Noica au citit vagoane de cărți. Aşa este, după ce te saturi de citit, adică te-ai 
umplut de bucuria lecturii până-n gât, îţi vine lesne să spui sentențios, că nu-i nevoie să citeşti decât o 
sută de cărți, sau mai puţine de o sută. 

S-o creadă Ţuţea şi Noica! Noi, n-o credem nici în ruptul capului. 

Câte cărți trebuie să citim? 

Mai întâi să lămurim un lucru. Întrebându-l pe Seneca, pentru a ne linişti: „Nu importă cât de multe 
cărţi ai, ci cât de bune!“ Tălmăcind puţin, aş putea spune: N-are importanţă câte cărți citeşti, ci mai 
ales, este extrem de important câte cărți bune, selectate cu grijă, citeşti, mai ales în veacul acesta, atât 
de galopant şi nimicitor de timp! 

Le-am spus, de curând, la unul dintre cercurile didactice ca profesorii, toți profesorii, de tot 
învăţământul, să facă o listă cu titlurile care trebuie citite, pe ani, în tot timpul studiului, la toate 
disciplinele, cărți din aria românească şi universală, deopotrivă. 

Este absolut necesar acest lucru, pentru a ne face o cultură generală, orientativă şi apoi studiu pe 
specialitate, inclusiv o limbă — două străină pentru a putea comunica valorile şi a fi înţeles şi de folos 
pentru alții şi implicit pentru tine. 

Cultura se face gradual! Aceea este temeinică! 

Aşadar, fiecare să citească sistematic şi profesorul este chemat să orienteze cu grijă formarea 
pentru mâine a viitorilor oameni de cultură şi ştiinţă înaltă. Aceasta este urgent şi în aria teologică. 
Pentru că sunt milioane şi miliarde de cărți în lumea aceasta şi ne trebuie o sută de vieți ca să putem 
citi doar un număr minim. 

Dacă am aduna toate titlurile tipărite până acum la un loc, cred că am avea stive de cărți cât ţin 
Carpaţii României şi până-n Himalaia! S-a scris, s-a tipărit, s-au adunat, nu glumă! Este fascinant, 
când stai şi te gândeşti! 

Sigur că o carte poate schimba viaţa unui om, cum ar fi Biblia, Urmarea lui Hristos de Toma de 
Kempis şi altele pe care nu le înşir, că nu s-ar mai termina. S-au tipărit torente de cărți, iar noi zăcem 
sub maldărele care cer eforturi peste măsură de a fi citite sau măcar, unele din ele, să se 
învrednicească a fi răsfoite. O carte bună poate schimba viaţa unui om în bine, dacă citeşti Biblia şi 
alte cărți ziditoare de suflet. Iar dacă, din nefericire, citim o carte rea sau tulburătoare de inimă şi 
suflet, cum ar fi unele ca de-ale lui Nietzsche sau Cioran, atunci ne apucă vârcolacii şi vedem numai 
ştreanguri şi săpun! Doamne, fereşte-ne pe toți de spurcatele stihii! 

Vai, de capul meu, cum adică ce citeau oamenii, înainte de descoperirea tiparului? Păi, oameni 
buni, ați văzut Evangheliarul de la Humor al lui Ştefan cel Mare? Dar cel al lui Gavriil Uric de la 
Neamţ? Cine-şi mai aminteşte de cel al Sfântului Nicodim de la Tismana din 1405? Dar manuscrisele 
din Orient şi Occident, dar cele de pe plaiurile noastre? Am văzut manuscrisele de la Qumran. Sunt 
uluitoare! La Dragomirna se află miniaturile, unice în lume, ale lui Anastasie Crimca, sfântul ctitor, 
zugrav şi miniaturist, cu înscris de aur! Parcă ai fi în lumea fantasticului! Şi atunci ca şi acum, să ai 
dor de citit! Se găsesc cărți şi încă celebre! 

Au fost cărți care m-au uimit. Am rămas prietenul cel mai fidel cărții. Latinii scriau pe uşa 
bibliotecii, cum am scrie şi eu, sărac de mine: Hic mortui vivunt! Adică, aici morţii trăiesc! Aşa este! 
Şi încă una: Muti loquntur! Tălmăcind: Muţii vorbesc! 

Aşadar, mâna pe cartea bună şi ziditoare, întru citire zăbovind şi mereu scriind! 

Iar dacă este vorba de plâns, am jelit citind romanul Mizerabilii. Am avut şi de ce! Îmi aduc aminte 
şi de Singur pe lume şi încă una pe lângă altele: Cânta la Stupca o vioară! 

Capitolul 3. Refacerea unității creştine - un scenariu posibil pentru secolul XXI 


Ne putem imagina Istoria fără creştinism? 


Mă bucur că am prilejul să însăilez câteva gânduri ca răspuns la această întrebare. Primul gând care 
mi-a venit de îndată a fost acela că dacă Fiul lui Dumnezeu nu s-ar fi întrupat din Fecioara Maria în 
urmă cu 2.000 de ani, lumea ar arăta ca un om decapitat! Adică, imaginați-vă singuri că pe drumurile 
pe unde ne poartă picioarele am întâlni, în amiaza mare un om mergând pe drum fără cap! Ce 
sentimente ne-ar încerca? 

Personal, nu ştiu nici ce aş gândi şi nici ce aş spune. Aş rămâne blocat şi fără grai! 

Întruparea Fiului lui Dumnezeu, aici, la noi în bătătură, a fost şi rămâne pentru totdeauna cea mai 
mare lucrare a lui Dumnezeu, o încununare a operei Lui, care a uimit veacurile până acum şi va fi o 
piatră uriaşă de încercare nu numai pentru creştini dar şi pentru cei care au un strop de gândire. 

Au rămas întru uimire îngerii de „Taina cea din veac ascunsă şi de îngeri neştiută!“; păstorii au 
cântat din fluier şi au slăvit pe Dumnezeu auzind din Cer îngerii cântând în cor: „Slavă întru cei de sus 
lui Dumnezeu şi pe pământ pace, întru oameni bună voire!“ (Luca 2, 14). 

Dacă cineva, oricine ar fi el, deschide Biblia la Sfântul Evanghelist loan şi citeşte: „Fiindcă atât de 
mult a iubit Dumnezeu lumea, că a dat pe singurul Său Fiu, pentru ca oricine crede în El, să nu piară, 
ci să aibă viaţă veşnică!“ (loan 3, 16); va rămâne pe gânduri şi va medita la cele ce a citit, dacă nu pe 
loc, îşi va aminti, de bună seamă, nu peste multă vreme, de acest text celebru, nemaiîntâlnit în nici o 
carte din lume. 

Ce a vrut să spună Dumnezeu? De ce această iubire, mărturisită de Dumnezeu, pentru lumea 
aceasta? Şi răspunsul va cădea precum ploaia peste pământul plin de secetă şi ciulini: „Căci 
Dumnezeu n-a trimis pe Fiul Său în lume să judece lumea, ci ca lumea să fie mântuită prin El!“ (loan 
3, 17). 

Ceea ce se cere de la noi, pentru că un răspuns la iubirea lui Dumnezeu trebuie dat, este Credința pe 
care ne-o îmbie Dumnezeu pentru a crede în lisus Cel Întrupat, asigurându-ne: „Cel ce crede în El nu 
este judecat; dar cine nu crede a şi fost judecat, pentru că nu a crezut în numele singurului Fiu al lui 
Dumnezeu“ (loan 3, 18). 

Fără a crede suntem depersonalizați! Desigur, a crede este un lucru anevoios, greu am zice la prima 
vedere, dar stând întru desluşire şi privind în jurul nostru, adică, silindu-ne să citim în tainele, atât în 
cele mai presus de fire, ca Întruparea lui Iisus cât şi în cele din natură, cu toată atenţia, ne va fi plină 
de bucurie inima, iar sufletul se va veseli de mari descoperiri la fiecare pas. Cu câteva zile în urmă am 
văzut la o emisiune cum se nasc fluturii, aceste gingaşe creaturi! Am rămas uimit cum dintr-un vierme 
care se hrănea hrăpăreţ cu ramuri şi frunze de copac, peste două săptămâni devine fluture colorat în 
cele mai frumoase culori în praf de aur şi argint. 

Aţi văzut cu toții acei miraculoşi fluturi împodobiţi de nuntă, dansând, după care aleargă pruncii pe 
pajiştile însorite? Numai văzând naşterea lor rămâi uimit şi parcă te îndeamnă inima să-L întrebi pe 
Dumnezeu: De ce atâta frumuseţe? De ce atâta dăruire şi risipă? 

Am văzut apoi un documentar despre viața albinelor. Mai în tinereţe, la Seminar fiind, mi-au căzut 
în mână nişte cărți despre creşterea albinelor. Am citit cu nesat minunile. M-am gândit să devin un 
mare apicultor (crescător de albine) mai ales că tata avea vreo 50 de stupi pregătiți — spunea el — 
pentru a ne face un dar atunci când ne vom aşeza la casele noastre. Tata îmi spunea: Băiete, să ştii că 
eu vorbesc cu albinele! Nu l-am crezut, iar atunci când am citit cărțile despre care am amintit, am dat 
de pasaje care mi-au limpezit nedumerirea. 

Câtă organizare au albinele în stup! Ce orânduială perfectă! Dacă noi, amărâţii de pământeni ne-am 
organiza ca albinele am avea cea mai perfectă orânduială în societate. 

Prezentatorul emisiunii a avut darul să impresioneze până la lacrimi. Şi atunci mi-a venit în minte o 
întâmplare din Pateric în care, un frate a venit la un sihastru iscusit şi printre altele a adus vorba că el 
nu vede decât rău în lume şi ce să facă pentru a se mântui de această ispită. Sihastrul i-a spus: A venit 
dintr-o lature o muscă şi a fost întrebată ce a văzut pe cale. A răspuns că a văzut numai murdării peste 

tot, pe câmp, prin grajduri, prin coteţe ... Atunci a venit dintr-o lature o albină şi a fost întrebată ce a 
văzut pe cale. A răspuns şi ea că a văzut numai flori şi miresme, copaci, pajişti luminoase, soare şi 
lumină! Culegem nectarul şi mierea cea dulce cu care înveselim viaţa oamenilor! Atunci sihastrul l-a 
întrebat: Ce vrei să fii? Muscă sau albină! Atunci fratele înțelegând a plecat la chilie întru ale sale 
folosindu-se de cuvintele sihastrului. 

Şi atunci ne întoarcem la textele sacre care ne spun că vom fi judecați. De ce, ar veni imediat 
întrebarea? „Şi aceasta este judecata: că Lumina (Hristos) a venit în lume şi oamenii au iubit mai mult 
întunericul decât lumina pentru că faptele lor erau rele “ (loan 3, 19). 

Adică la iubirea lui Dumnezeu care ne-a trimis în lume Lumina noi răspundem cu iubirea 
întunericului! 

Fapte ale întunericului sunt faptele firii păcătoase, pe care Sfântul Apostol Pavel le arată creştinilor 
din Galatia ca fiind cunoscute: adulter, desfrânare, necurăţie, destrăbălare, idolatrie, vrăjitorie, 
vrăjmăşii, certuri, gelozii, mânii, neînțelegeri, dezbinări, secte, invidii, ucideri, beţii, petreceri 
dezmăţate şi alte lucruri asemănătoare cu acestea. Vă spun mai dinainte, cum am mai spus, că cei care 
fac astfel de lucruri nu vor moşteni Împărăţia lui Dumnezeu!“ (Galateni 5, 19-21). 

Auzim cuvântul lui lisus adresat ca un Părinte copiilor Săi: „Căci oricine face răul, urăşte lumina şi 
nu vine la lumină, ca să nu i se vadă faptele aşa cum sunt!“ (Ioan 3, 20). 

Am rămâne descumpăniţi şi dezamăgiţi, ba uneori şi disperaţi în faţa stării de decădere în care unii 
dintre noi, din nefericire, n-am găsi soluție care duce la tămăduirea relelor care ne împresoară fără 
alegere. 

Acelaşi mare Apostol al Neamurilor, Sfântul Pavel ne arată şi roadele Duhului Sfânt în viața 
omului considerându-l capabil de înnobilare, când zice: „Roada Duhului, dimpotrivă, este: dragostea, 
bucuria, pacea, îndelunga-răbdare, bunătatea, facerea de bine, credincioşia, blândeţea, stăpânirea de 
sine. Împotriva unor astfel de lucruri nu este lege!“ De ce? Pentru că: „Cei ce sunt ai lui Hristos lisus 
şi-au răstignit firea păcătoasă cu patimile şi poftele ei!“ (Galateni 5, 22—24). 

Greu este lucrul acesta! Grea este această lucrare în viaţa noastră de zi cu zi! O mărturisim răspicat: 
fiecare dintre noi are de luptat cu sine pentru a întroniza Lumina, adică pe Hristos în inimă şi a alunga 
gheaţa întunericului. 

Pentru a scoate hăţişurile şi mărăcinii de pe cărarea vieţii noastre este necesar să punem mâna pe 
neîndurata secure şi fără milă, să ne răfuim cu noi înşine: Căci firea păcătoasă pofteşte împotriva 
Duhului şi Duhul împotriva firii păcătoase; şi acestea sunt opuse unul altuia, ca să nu faceţi ceea ce ați 
voi!“ (Galateni 5, 17). 

Aşadar, consider că, dacă nu s-ar fi întrupat Fiul lui Dumnezeu din Fecioara Maria, noi am fi 
decapitați spiritual şi am hălădui în această lume fără nici o noimă! 

Dacă ne putem imagina Istoria fără creştinism? 

Noi oamenii ne putem imagina tot felul de lucruri bune şi rele. Una dintre relele pe care le-am 
putea imagina este şi dispariția în timp a creştinismului. Şi asta odată cu îndepărtarea noastră de 
Dumnezeu, de lisus Cel întrupat ca să ne lumineze şi salveze de ignoranță şi prostie. 

Când o Constituţie a Uniunii Europene nu poate cuprinde în sânul ei nici un cuvânt despre 
libertatea asigurată a omului de a crede în Dumnezeu ca şi creştin, cum se poate tălmăci? 

Poate fi vorba de o hoardă a secolului XXI? 


In ce măsură a influențat Luther istoria Europei? 


Martin Luther este un continuator al Reformei, el având “rude” în acest domeniu, “părinți şi moşi- 
strămoşi” cum ar fi John Wycliff (1330-1384), premergător al Reformei. Pentru a înţelege mai bine 
pe Luther, vom face un scurt popas asupra acestui reformator care în anul 1358 era profesor la 
Facultatea de Arte, iar din 1372 profesor la Facultatea de Teologie din Oxford — Anglia şi va deţine 
funcția de paroh a unei comunități romano-catolice până la moarte. El a tradus, între anii 1378-1380 
Biblia în limba engleză. Wycliff a predicat din amvon împotriva instituțiilor Bisericii Apusene, 
respingând dogma infâilibilității papale, comerțul cu indulgente, Sfânta Tradiţie, cultul icoanelor al 

Sfintelor moaşte, etc. Un sinod ţinut la Londra în 1382 a condamnat 24 de puncte din doctrina sa, fiind 
destituit de la catedra universitară în acelaşi an şi va sluji la parohie până în 1384 când va muri de un 
atac de apoplexie. 

A scris o lucrare Trialogul, un fel de dialog între adevăr, minciună şi înțelepciune. Sinodul de la 
Konstanz (Germania 1415) a hotărât arderea scrierilor şi rămăşiţelor sale pământeşti. Wycliff, ca de 
altfel şi Jan Hus, a fost înainte de toate un reformator moral, cu vădite atitudini anticlericale. În anul 
1401, la 1 martie este ars pe rug primul lollard (predicator care murmura rugăciuni, ucenici ai lui 
Wicliff) în localitatea Smithfiel. 

Ideile reformatoare trec din Anglia şi ajung îmbrăţişate la Praga de predicatorul Jan Hus (1369-— 
1415) care şi el este excomunicat de arhiepiscopul de Praga. Drept răspuns Jan Hus în mai-iunie 1412 
condamnă comerțul cu indulgențe şi după ce sunt executați trei participanți la manifestațiile 
antiindulgențe, Jan Hus părăseşte Praga. Este condamnat la sinodul din 1414-1415 la Konstanz, ars pe 
rug şi cenuşa aruncată în apele Rinului. Nu peste multă vreme, prin 5 martie 1431, documentele 
menționează prezenţa lor în Moldova unde s-ar părea că blândul Alexandru cel Bun le-ar fi îngăduit să 
se aşeze, întemeindu-se localitatea Huşi de astăzi. 

În anul 1517 la 15 august, când la Curtea de Argeş se sfinţea celebra ctitorie a domnitorului 
Neagoe Basarab şi se făcea prima canonizare pe pământul românesc a patriarhului Nifon (1434/1440 
— 1508), în octombrie 31, acelaşi an, călugărul augustinian Martin Luther ia atitudine împotriva 
practicii abuzive a indulgențelor. Se alcătuiesc 95 de teze pe care le trimite unor ierarhi catolici din 
statele germane şi apoi le afişează pe uşa bisericii din Wittenberg, declanşând astfel Reforma. În 9-14 
iulie 1519, Martin Luther contestă infailibilitatea papei, adresând poporului german trei scrieri: Către 
nobilimea germană, Despre „captivitatea babiloniană“ a Bisericii şi Despre libertatea creştinului, prin 
care îşi dezvoltă ideile reformatoare, atacând instituţia papală şi clerul roman. În anul 1520, Papa Leon 
al X-lea semnează bula „Exurge, Domine!“ („Ridică-te, Doamne!“) prin care condamnă 41 de puncte 
din tezele lui Luther şi-l amenință cu excomunicarea. La 3 ianuarie 1521, Papa Leon al X-lea îl 
excomunică pe Luther, iar Dieta de la Worms îl declară pe Luther eretic şi hotărăşte alungarea sa din 
țară. Refugiat la castelul Wartburg din Eisenach (Turingia) sub protecția Electorului de Saxa, Luther 
începe să traducă Biblia în limba germană pentru prima dată, fiind terminată în anul 1535, adică circa 
13 ani de muncă anevoioasă. 

Istoria Europei a fost influenţată de Luther, prin Reforma lui, pentru că în anul 1523 reformatorul 
elveţian Ulrich Zwingli îşi publică la Zurich cele 67 de teze prin care condamnă postul, celibatul 
preoţilor, indulgențele, primatul papal, pentru aceasta punându-se de acord cu Martin Luther prin 
întâlnirea de la Marburg în Germania. 

În Franţa, în anul 1532, Jean Calvin pune bazele reformei franceze, prin discursul rectorului 
Universităţii din Paris, redactat împreună cu Jean Calvin, care-şi tipăreşte la 1536 opera fundamentală, 
Instituţia credinţei creştine, iar Reforma calvină se va răspândi în Ţările de Jos şi mai cu seamă în 
Franţa, Danemarca, Norvegia. 

Martin Luther (1483-1546), socotit părintele Reformei, autor al unei vaste opere teologice, care 
vor produce o puternică ruptură în Biserica Romano-Catolică şi va influenţa decisiv viaţa şi istoria 
creştinismului, el scriind două mii de predici, operă în opt sute de titluri, patru mii de scrisori şi Biblia 
tradusă în limba germană, lucrare fundamentală şi toate acestea la început de secol XVI. 

De atunci, Reforma a luat noi şi noi fațete, ajungându-se azi la sute şi mii de secte şi 
denominațiuni, cum li se mai spune. 

Dacă a fost sau nu ales de Dumnezeu, pentru misiunea pe care a îndeplinit-o am putea spune, 
ținând seama de cuvântul lui lisus, că nici un păr nu cade din capul omului fără ştirea lui Dumnezeu. 
Dar trebuie să subliniem că în sinea sa, Martin Luther n-a gândit la exagerările la care s-au ajuns chiar 
şi în timpul vieţii lui, el încercând să mai îndrepte câte ceva, dar n-a reuşit ci din contră, mai rău au 
evoluat lucrurile. Să ne amintim doar de războiul țărănesc din Germania care a izbucnit în anul 1525 
condus de Thomas Muntzer, izbucnit datorită ideilor liberale ale lui Luther! 

Mi se pare interesantă întrebarea, dacă un ales al Domnului este posibil să fie şi mare iubitor de ... 
bere? 

Îmi amintesc că în Germania reformată a lui Luther, am văzut mai demult, o fostă mănăstire 

catolică transformată în restaurant, unde se servea numai bere. Se vede că „alesul Domnului“ Luther 
prin lucrarea lui a împins lucrurile peste măsura cumpănită, făcându-se nu numai războaie civile ci şi 
bisericeşti, ruinând şi orânduiala duhovnicească din mănăstirile Europei, el, fost călugăr însurat apoi 
cu o călugăriță! Ce putea să iasă la iveală, decât o lovitură în aşezământul de unde a plecat! Încât a fi 
iubitor de bere nu mai este o problemă aşa de importantă pe lângă dezastrele morale săvârşite de-a 
lungul istoriei. 

Ce să mai spunem de ce au făcut comuniştii atei când citim în istorii, ce a făcut la începutul 
secolului al XVI-lea Ulrich Zwingli, reformatorul elveţian, care, după ce demisionează din slujba de 
preot, înlocuieşte Sfânta Liturghie cu un ritual simplu, alcătuit din predică, împărtăşire şi câteva 
cântări. Statuile, icoanele (cu excepţia vitraliilor) şi orgile au fost scoase din biserici, iar tragerea 
clopotelor oprită, mănăstirile au fost închise, transformate în spitale sau aziluri. Au pornit războaie 
religioase. Se pare că şi Lenin a citit despre Wycliff, Zwingli, Luther, Hus, Calvin şi alţii, pentru că în 
Rusia a ras tot ce s-a putut numi Biserică şi Creştinism! 

lată că Luther a influenţat istoria Europei şi a lumii, am putea spune, cu ideile lui reformatoare, 
care vor fluctua mereu şi vor influența gândirea şi acțiunea mai ales, în viața religioasă a omenirii. 

Ca să ai dreaptă socotinţă şi măsură duhovnicească, trebuie să te adăpi din izvoarele, dătătoare de 
viață şi echilibru sufletesc, ale Sfintelor Scripturi, ale Sfinților Părinţi şi ale experienţelor duhovniceşti 
trăite în spaţiul plin de sfințenie, România, numită aşa de frumos şi de Episcopul Romei: Grădina 
Maicii Domnului! 


Credeţi că secolul XXI va fi unul al dezbinării, al războaielor religioase sau unul al păcii şi 
reconcilierii? 


Pentru omenire, dar şi pentru români, mai ales, pericolul cel mai mare este alunecarea spre 
neopăgânism, adică idolatria! Ne închinăm şi ne pierdem timpul cu lucruri care îngraşă trupul nostru, 
îi împlinim toate poftele ştiute, auzite şi văzute şi la străini; televiziunea ne ia o bună parte din timp şi 
ne risipeşte deseori pacea inimii; lipsa de pace socială, parada politică şi nedreptăţile pe toate 
drumurile; răutatea şi invidia între noi de acelaşi sânge; lipsa de credință fierbinte în Dumnezeu; lipsa 
iubirii şi a iertării; înstrăinarea de valorile strămoşeşti; fuga de a pune osul la muncă; dorinţa de câştig 
necinstit şi îmbogățirea peste noapte! lată ce ne spune nemuritorul Eminescu: „Cel mai strălucitor 
dintre fluxurile timpului nostru orientat în sens material rămâne totuşi banul. Iar strângerea lui masivă 
şi cât mai fără trudă cu putinţă îl reprezintă pe diavol, apărut tocmai în aceste vremi în locul celui 
biblic, detronat. Cât de lipsită de sens e tăgăduirea lui! Diavolul trăieşte în sfera realului şi acționează- 
n lumea toată ca stihie [element] a negării: patimile şi poftele senzuale din inima omului sunt demonii 
activi care se îngrijesc zelos şi se străduiesc ca diavolul şi faptele drăceşti să nu înceteze vreodată. lar 
liber-cugetătorul materialist cel mai cras, care persiflează cu zâmbet superior vechea credință biblică 
declarând că nu crede nici în iad nici în satana, îl poartă probabil în sânu-i pe cel mai rău diavol, care, 
atunci când el râde dispreţuitor, îi [şi] pune, batjocoritor, o piedică înțeleptului bărbat“. Țara este mare 
şi avem toţi loc pentru a o face frumoasă şi bogată! 

Ar fi ultima neghiobie ca să mai fie războaie după atâtea lecţii usturătoare din istoria lumii. Dacă 
pământul s-a îngreunat (asta este o glumă demografică!), fiind miliarde de oameni, Dumnezeu găseşte 
în înţelepciunea Lui soluţia cea mai viabilă. El poate face într-o clipită o mie de miliarde de oameni şi 
tot într-o clipită poate schimba direcția Pământului şi soarta celor ce-l locuiesc. Iar noi să ne batem 
precum chiorii (cum se spune!) ar fi o ruşine a veacului în care suntem, ca să nu mai vorbim de 
ruşinea mondială când ne gândim, că din mii de ani nu am avut pace decât câţiva zeci de ani! 

Şi dacă n-o retezăm cu neopăgânismul, s-ar putea să primim o palmă zdravănă de la Dumnezeu, ca 
să ne învăţăm minte! Să nu uităm! 


Ce credeţi legat de refacerea Bisericii Creştine ? 


Acum câţiva ani, Episcopia Argeşului şi Muscelului a fost vizitată de Ministrul Culturii, Cardinalul 

Paupard din Cetatea Vaticanului. Printre alte întrebări s-a numărat, după cum era şi firesc şi aceea 
dacă se va putea ajunge vreodată la unirea Bisericilor din care facem parte, adică Biserică Ortodoxă cu 
Biserica Romano-Catolică. L-am văzut a fi sincer întru auzirea opiniei exprimate şi atunci, mai în 
glumă, mai în serios am început să-mi desfăşor părerea pe care o am mai de multă vreme şi la care, am 
meditat ca şi creştin, teolog şi cleric. I-am spus că este greu acest lucru, dar nu imposibil, iar pentru a 
ajunge la o unitate adevărată în credință este necesar un timp oarecare. Dezbinările şi schismele au o 
vechime de aproape o mie de ani, iar pentru tămăduirea rănilor este nevoie de o vreme oarecare. Să nu 
spunem că este necesar de încă o mie de ani pentru a se reface stricăciunea, dar de câteva zeci de ani, 
este absolută nevoie. Astăzi mijloacele de prăbuşire şi alte nenorociri precum şi posibilitatea de a 
preveni şi repara ce s-a stricat în timp sunt ultramoderne, sofisticate aş putea spune. Comunicarea 
dintre noi este ultrarapidă. Mijloacele tehnice ne ajută. Problema principală este disponibilitatea 
noastră spre comunicare, comunicarea după cum bine se ştie, duce la comuniune, stare de care avem 
mare nevoie. Numai că, după cum se vede, nu prea avem pornire spre acest drum. Înstrăinarea şi 
orgoliul, sau mai bine zis, suficiența de noi înşine, ne proțăpeşte locului aşteptând şi poate nici măcar 
aceasta, ca singur Dumnezeu să facă reparațiile la stricăciunile săvârşite de noi. 

Cardinalul Paupard, francez de neam şi de o delicateţe ieşită din comun, mi-a dat dreptate, citindu- 
se o bucurie nedisimulată pe faţa lui. Sigur că am continuat, spunându-i apăsat că este nevoie să se 
facă o lucrare specială la nivel de ierarhie şi apoi la nivel de profesori teologi precum şi schimbarea 
atitudinii din partea ambelor Biserici de a nu se mai ocări reciproc nici în scris şi nici în vorbă. Am 
citit multă literatură teologică, studii şi opinii mai vechi şi mai noi, unde se exprimau poziţii de care 
lisus n-ar fi fost bucuros, fără să mai adăugăm opiniile altor culte şi confesiuni, de parcă Dumnezeu s- 
ar fi împărțit, după cum avertiza Sfântul Apostol Pavel, mustrând pe creştinii din vremea apostolatului 
său, fiind necesar şi astăzi acest lucru, cu multă precădere! 

La nivel ierarhic, Patriarhul Teoctist a făcut un pas mare, istoric, în cadrul Ortodoxiei, invitând 
pentru prima oară în istoria Bisericii, în mai 1999 pe Papa loan Paul al II-lea şi vizita oficială după 
câțiva ani, în octombrie 2002, a Patriarhului Teoctist la Roma. A fost un act remarcabil şi plin de o 
adâncă semnificaţie istorică. Dacă se va continua în acest ritm şi se vor elimina toate deosebirile care 
s-au amplificat într-o măsură mai mare sau mai mică, se va ajunge la bucuria comuniunii! 

La noi ortodocşii trebuie o aplecare frățească şi de bună înţelegere, de bună seamă şi din partea 
Bisericii pe stil vechi, care este o fracție din Biserica Ortodoxă precum şi o comuniune de slujire mai 
rapidă cu ierarhia greco-catolică. Adică să se ajungă la stadiul anilor 1940, când preotul greco-catolic 
atunci când pleca în concediu lăsa ca şi suplinitor pe preotul ortodox în parohie, preotul ortodox 
făcând acelaşi lucru fără nici o suspiciune sau neîncredere. Trebuie să se înţeleagă odată pentru 
totdeauna că, Euharistia săvârşită de catolici, sau greco-catolici, sau stilişti, nu este mai dulce sau mai 
sfântă decât a ortodocșilor! 

Euharistia, Spovedania, Botezul, Mirungerea, Preoția, Căsătoria, Maslul, Sfintele Taine numite de 
ortodocşi, greco-catolici şi stilişti, sau misteriile numite de catolicii apuseni, care înseamnă acelaşi 
lucru, sunt la baza Bisericilor! 

Să amintim că, au de asemenea aceleaşi trepte ierarhice: episcop, preot, diacon, cei care săvârşesc 
prin succesiune apostolică Sfintele Taine în mod valid, precum şi Sfânta Scriptură, Sfânta Tradiţie, 
Sfinții Părinţi şi Sfintele Canoane! 

Biserica Romano-Catolică sau Apuseană pentru că Biserica Ortodoxă este Răsăriteană, de parcă 
Hristos ar fi de Apus şi de Răsărit, are de făcut împăcare cu Biserica Anglicană, ruptă din sânul 
Bisericii Catolice; cu Biserica Protestantă, ruptă tot de la sânul ei, iar din cea Protestantă întregul 
noian de neoprotestanți sau denominaţiunile de pe faţa pământului, cum ar fi: omul şi bisericuţa lui! 

De asemenea venirea acasă şi a Bisericii Vechi Catolice, desprinsă din anul 1870 din trupul 
Bisericii Catolice. 

Refacerea Trupului Bisericii Ortodoxe şi Catolice, adică fiii plecaţi din motive pământeşti să vină 
acasă, în vatra Bisericilor, ar fi un pas bun pe drumul refacerii unităţii. 

Este vremea unor reflectări extrem de serioase în vederea refacerii unităţii creştine, lăsând la o 
parte ceea ce ne dezbină, adică un procent de 5-10% şi a fructifica ceea ce ne poate uni în numele lui 
Dumnezeu, adică procentul de 90-95%! 

Se impune o refacere grabnică a Bisericii Creştine din lume! Fără rugăciune nu vom putea face nici 
un pas! Fără adumbrirea Duhului Sfânt, Care pretutindenea este şi pe toate le împlineşte, nu se poate 
ajunge la unitatea creştină! 

Fără a ajunge cu toţii — lucru posibil — la starea la care ne chema mereu lisus: „Fericiţi cei curați 
cu inima că aceia vor vedea pe Dumnezeu!“ (Matei 5,8), adică la starea de absolută curăţenie la inimă 
şi la suflet, nu vom reuşi să facem nici un pas spre unitatea creştină, al Cărui Cap este lisus Hristos, 
Cel Întrupat pentru ca să fim noi toți una şi să moştenim, ispăşiţi de păcate, Împărăţia Cerurilor! 

Fără a ne lepăda de toate orgoliile şi înțepenirea — uneori — în lucruri formale peste care se poate 
totuşi trece, pentru a se face pace în inimile oamenilor, ne vom simţi mustraţi de Dumnezeu auzind: 
„Fericiţi făcătorii de pace, că aceia fiii lui Dumnezeu se vor chema!“ (Matei 5, 9). 

Trebuie să reamintesc din nou că gestul Bisericii Ortodoxe Române de a arăta o nădăjduitoare 
deschidere spre lumea catolică a fost de o înaltă şi apostolică deschidere, cu chemare de a se trece 
peste barierele omeneşti! 

Istoria universală va consemna cu litere de aur această deschidere sinceră şi atât de responsabilă în 
faţa lui Dumnezeu. 

Am putea spune că mileniul III şi-a deschis porțile pentru reconciliere, pentru sfântă împăcare! 

Să stăruim în rugăciune, aşa cum în luna ianuarie a fiecărui an o săptămână a rugăciunii 
ecumenice, adică a tuturor cultelor, este un bun început! Dar să nu rămânem numai la atât! 

Să stăruim în rugăciune şi să lucrăm pentru a ajunge la Comuniunea Euharistică atunci când toţi ne 
vom împărtăşi cu Iisus Euharisticul şi vom învăţa drept Cuvântul Adevărului! 

Doar păcatele noastre stau drept poticneală în drumul spre refacerea Unităţii Creştine 
Dreptmăritoare! 

Aşadar, Cler şi Popor al lui Dumnezeu să spunem din toată inima: „Miluieşte-mă, Dumnezeule, 
după mare mila Ta şi după mulțimea îndurărilor Tale, şterge fărădelegea mea ... Inimă curată zideşte 
întru mine, Dumnezeule!“ Fie voia Ta! 


Ce rol credeţi că ar putea juca România, ca țară ortodoxă, în destinul Europei? 


Cred că România ca Țară Ortodoxă va juca un mare rol în destinul Europei. Andre Malraux a spus 
că: „Voi, românii, sunteți deţinătorii unei strălucite spiritualități şi aceasta nu se poate desprinde de 
cea religioasă, adevărata credință în Dumnezeu!“ Iar afirmaţia Papei loan Paul al II-lea, când ne-a 
vizitat Ţara, despre România, a numit-o „Grădina Maicii Domnului“, se leagă de ceea ce a scris 
Marluaux! 

Toate bune dacă ne reconsiderăm pe noi înşine, acasă, aici în spațiul carpatic! Nici un rău nu ne va 
atinge! Dumnezeu este deasupra destinelor omenirii! 


Afost Papa loan Paul al II-lea un om chemat de Dumnezeu la o lucrare grandioasă? 


Când trebuie să scrii despre un om, oricare ar fi el, de pe fața pământului, stai locului şi gândeşti 
cam despre ce ar trebui să scrii şi gândul te duce la o sumedenie de întrebări. Când scrii însă despre un 
lider, oricare de pe mapamond, lucrurile se desluşesc cât de cât pentru că azi este foarte uşor să te 
informezi în lumea aparaturii performante, şi aceasta, la drept vorbind, totuşi fragmentar şi incomplet. 

Când ai prilejul să scrii despre un lider spiritual cum a fost, este şi va rămâne, Papa loan Paul al II- 
lea, lucrurile se limpezesc de-a dreptul. 


După câte îmi amintesc, era prin anul 1966, când preot paroh fiind la Tioltiur, în inima 
Transilvaniei, ascultam noaptea la Europa liberă despre prăznuirea unui mileniu de creştinism în 
Polonia. Am urmărit întreg programul care a ţinut mai multe zile mai ales cu manifestări grandioase în 


Calinic Episcopul Veşnicia de zi cu zi 47 


oraşele mari ale Poloniei. 

Autorităţile comuniste s-au opus după cât le-a ținut puterile. Creştinii catolici polonezi s-au 
manifestat, - ca unul -, cu o forță uriaşă spirituală, arătând lumii şi limpezind ce înseamnă credinţa în 
Dumnezeu. Cardinalul Poloniei Vyszynski avea restricții de circulație cu maşina şi peste tot prin 
Varşovia. Am auzit cum polonezii treceau pe umeri maşina peste locurile de restricţii, spre uimirea 
organelor polițienești. Drept să spun, eram entuziasmat peste măsură şi nu puteam comunica bucuria 
mare ce încercam de teamă să nu fiu spus că ascult posturi străine. 

Numele care se repeta mereu la radio atunci era cel al Arhiepiscopului de Cracovia, Karol Wojtyla! 
Aşadar, mileniul de creştinism sărbătorit avea să propulseze spre zările lumii numele celui care peste 
un deceniu avea să devină capul Bisericii Romano-Catolice. El a fost atunci inima şi sufletul 
prăznuirii creştine într-o ţară pustiită de comunism şi ateism ca şi România. 

Aşa l-am cunoscut pe curajosul şi inimosul slujitor al lui Hristos, un adevărat atlet al credinţei 
zilelor noastre. 

După triumful prăznuirii mileniului creştin polonez, atunci când s-a pus problema alegerii unui nou 
papă, Biserica Romano-Catolică şi-a îndreptat privirile spre Cardinalul Karol Woytila, neuitând 
puterea de mărturisitor al credinţei catolice, chiar dacă nu era italian ci un slav din Răsăritul Europei. 
Ştia Conclavul să aleagă! 

M-aş bucura ca Papa loan Paul al II-lea să fi lăsat un jurnal, precum i-a fost şi lucrarea. Acolo, dacă 
ar fi, s-ar găsi scrisă durerea lui, dar şi a noastră, că în Constituţia Uniunii Europene nu se pomeneşte 
cuvântul Dumnezeu şi nici cuvântul creştin, Roma şi episcopul ei aflându-se chiar în inima Europei 
creştine de mii da ani. Dar consolarea ar cădea şi pe drept cuvânt, ca roua pe câmpul înverzit, cuvântul 
lui Dumnezeu şi mai ales lucrarea Lui, să fie în inimile şi în viaţa noastră şi nu pe filele unei 
constituții făcute de oameni şi trecătoare ca ziua de ieri. 

S-ar mai găsi scris acolo că lumea s-a îndepărtat de iubirea de Dumnezeu şi de respectul cuvenit 
fiecărei zidiri. Tot acolo am găsi scris despre bucuria plecării sfinților loan Gură de Aur şi Grigore de 
Nazianz de la Roma la Constantinopol, de unde au fost răpiți de un amar de secole. Aşa a gândit 
pentru a se îndrepta căile strâmbe şi a se apropia cu sinceritate de ortodoxie. O dorea cu faptele şi nu 
numai cu vorbele. 

N-ar lipsi, poate, din jurnal nici dorinţa şi sfaturile date Bisericii Greco-Catolice de a avea pace cu 
Biserica Ortodoxă şi de a nu se răvăşi în supărare şi ură pentru zidirile care trec şi nici pe ură 
confesională, noi fiind o Biserică din aceeaşi rădăcină apostolică a Domnului lisus Hristos. 

Mai dând câteva file, am putea citi bucuria papei că a putut birui îndărătnicia politică şi catolicii 
cubanezi au putut prăznui Paştele şi Crăciunul ca toți creştinii din lume. 

Prin mai 1999, am găsi spre exemplu în presupusul jurnal câteva fraze de inimă despre primirea 
excepțională în Biserica Ortodoxă Română, de creştinii minunați păstoriți de Patriarhul Teoctist, 
întâiul patriarh apostolic, care a avut bucuria de a împărtăşi bucurie! Mi-a spus fostul premier Petre 
Roman că a stat treizeci de minute cu Papa loan Paul al II-lea şi aproape tot timpul şi-a amintit cu 
vădită emoție despre cea mai frumoasă şi sinceră primire din viața lui avută în România. 

Putem crede aceasta! A vorbit despre Andrei, despre o biserică apostolică soră, despre Grădina 
Maicii Domnului, despre sfinţii români, despre Eliade, Stăniloae, Eminescu, Steinhardt monahul de la 
Rohia, despre martiriul bisericii. Discursurile şi le-a citit în limba română cu o intonaţie aparte. Parcă 
le-a citit cu inima, cu sufletul. Şi aşa a fost. Când l-a întrebat Preşedintele Emil Constantinescu de ce 
nu a folosit limba franceză pentru limba română, că are aceeaşi rădăcină şi a folosit limba poloneză, a 
spus că a folosit limba poloneză pentru că este limba de inimă, de suflet, limba maternă şi a dorit să fie 
cât mai aproape de duhul limbii române. 

Era spre apusul vieții pământeşti! Totul era limpede. Avea în față apropiata trecere spre Ţara de 
peste veac. 

Pe o altă filă a jurnalului ar putea fi scris că nu s-a făcut pace în Irlanda multă vreme; că anglicanii 
nu se întorc acasă; că vechii catolici stau mai departe, că Biserica luterană este aşteptată ca fiul plecat 
de acasă. lar mai încolo, câteva fraze subliniate: comisiile interteologice ortodoxo-romano-catolice n- 
au mai lucrat cu sârguință din cauza vremurilor tulburi, pentru viitoarea unire a Bisericilor lui Hristos! 

A fost şi el un biet om chemat de Dumnezeu la o lucrare grandioasă. N-a putut face tot ceea ce a 

gândit şi a dorit pentru Biserica lui Hristos. A lăsat însă un drum deschis, drumul păcii, al dialogului, 
al concilierii şi iubirii creştine. A dorit să se surpe toate zidurile şi concepțiile care separă pe bieții 
oameni. 

Vizitele pastorale ale Papei loan Paul al II-lea vor rămâne unice în viaţa Bisericii Romano- 
Catolice. Aici poate fi numit cel Mare, cu adevărat. Cât despre unitatea credinței în Hristos Iisus, 
pentru care trebuie să ne ostenim toţi, este încă mult de lucru. EI a plecat către Domnul nemulțumit. 
Unitatea credinței rămâne o speranță şi o datorie şi pentru viitorul papă. Mai mult, rămâne o 
responsabilitate pentru fiecare dintre noi de a ne osteni să ne reconvertim la Hristos, să începem în 
fiecare zi o viaţă nouă, curată, responsabilă şi plină de bucuria Învierii! 


Care sunt în prezent raporturile dintre Biserica Ortodoxă Română şi evrei? 


M-am gândit că ar fi bine să amintesc un dialog pe care l-am avut prin anul 1992, când eram colegi 
de Parlament, cu distinsul profesor universitar Ştefan Cazimir. 

Dumnealui stătea cu un rând de scaune, nu fotolii comode de acum, în fața noastră, colegă 
apropiată având pe Doamna lorga. Cu câteva zile înainte se pare, avusese loc o discuţie pe tema 
antisemitismului. Când a sosit domnul Ştefan Cazimir era cumva intrigat că nu se mai termină cu 
astfel de discuţii şi din ce în ce devenea tot mai vehement. Am intervenit spunându-i că şi eu sunt 
supărat pe astfel de discuţii care nu ar mai trebui să existe niciodată. Atitudinea mea 1 s-a părut, 
oarecum, curioasă, mai ales că subliniam cu seriozitate părerea mea. Când m-a întrebat, surprins, de ce 
totuşi am astfel de părere, i-am spus, la ureche că şi eu sunt evreu! 

A rămas blocat! Cum? Sunteţi evreu? Dar cum ați ajuns episcop ortodox? a căzut fulgerător 
întrebarea. 

A sosit în sală Dan Marțian, preşedintele Camerei Deputaţilor şi s-au început imediat lucrările. 
Vădit surprins, Ştefan Cazimir se tot întorcea spre mine cerându-mi detalii. I-am spus că în pauză mă 
voi detalia mai pe larg şi să aibă puțintică răbdare, vorba lui Caragiale. 

Din când, în când, se întorcea către mine să vadă probabil dacă nu am glumit. Nici vorbă, mi-ar fi 
fost răspunsul! 

Se ia pauză. Profesorul Cazimir se răsuceşte imediat din scaun şi mă roagă să continuăm discuţia, 
că 1 se pare ceva extraordinar. L-am întrebat dacă ştie bine Biblia şi nu numai opera lui Caragiale, în 
care este expert. Desigur, a fost răspunsul prompt. Atunci i-am spus că, după cum se ştie, întreg 
neamul omenesc are un început, iar strămoşii noştri, a tuturora, adică cei dintâi părinţi sunt Adam şi 
Eva, precum citim în Geneză, cea dintâi carte din Biblie. Este adevărat, a fost rapid răspunsul! Oare 
noi cei doi, Ştefan Cazimir şi Calinic episcopul, nu avem aceiaşi primi părinți? Da, sigur că da, 
răspunde entuziasmat Ştefan Cazimir! 

Aşadar, cum este posibil să luptăm unii împotriva altora? Tragedia este din zările Creaţiei omului 
pentru că pruncii lui Adam şi Eva, Cain şi Abel, s-au păruit şi prima omucidere s-a comis la porțile 
Paradisului. Şi de atunci, în libertatea pe care ne-am dorit-o de la început, se repetă din nefericire 
aceleaşi lucruri, întru veşnică nemulțumire sau protest că am fost alungaţi pe drumuri. Nu putem şti 
exact de unde începe drama şi unde se termină tragedia! 

Domnul a zis lui Cain: „Unde este fratele tău Abel“? El a răspuns: „Nu ştiu. Sunt eu păzitorul 
fratelui meu“? Şi Dumnezeu a zis: „Ce ai făcut? Glasul sângelui fratelui tău strigă din pământ la Mine. 
Acum blestemat eşti tu, izgonit din ogorul acesta, care şi-a deschis gura ca să primească din mâna ta 
sângele fratelui tău! Când vei lucra pământul, să nu-ţi mai dea bogăţia lui. Pribeag şi fugar să fii pe 
pământ“. Cain a zis Domnului: „Pedeapsa mea este prea mare pentru ca s-o pot suferi. lată că Tu mă 
izgoneşti azi de pe faţa pământului; eu va trebui să mă ascund de Faţa Ta, şi să fiu pribeag şi fugar pe 
pământ; şi oricine mă va găsi, mă va omori“. Domnul i-a zis: „Nicidecum! ... Şi Domnul a hotărât un 
semn pentru Cain, ca oricine îl va găsi, să nu-l omoare.“ (Geneza 4, 9-14). 

Plecând din Eden, Raiul pământesc, ne-am împrăştiat pe faţa întregului pământ zidit de Dumnezeu 
şi cu porunca de a creşte şi de a ne înmulţi: „Dumnezeu i-a binecuvântat, şi Dumnezeu le-a zis: 
Creşteţi, înmulțiți-vă, umpleți pământul, şi supuneți-l; şi stăpâniți peştii mării, peste păsările cerului şi 

peste orice viețuitoare care se mişcă pe pământ!“ (Geneză 1, 28). 

De atunci şi până azi şi cât va fi lumea omenirea se străduieşte să umple pământul cu prezenţa sa 
dar şi cu problemele sale, unele mai complicate decât altele. În acest context ar intra şi problema 
relației evreilor cu ortodocşii în general şi românii ortodocşi în mod special. Cercetând Istoria 
Bisericii dintru începuturi vedem că în general n-au fost probleme. În spaţiul în care ne-a aşezat 
Dumnezeu, au venit evreii prin secolele XVI şi XVII, în chip sporadic şi în număr vădit, mult mai 
mare în prima jumătate a secolului XIX, pe timpul lui Cuza şi a Regelui Carol I când se punea 
problema naturalizării adică a drepturilor cetăţeneşti depline precum le aveau românii. Deşi românii 
erau în procent de 90% (este vorba de populația Moldovei) nu se înregistrează persecuții religioase. 
Templul Coral din Bucureşti de pe vremea lui Cuza, se pare, este un locaş de cult monumental cu care 
se poate mândri în fața Europei. 

Mai mult, Sfântul Sinod al Bisericii Ortodoxe Române a luat în anul 1879 o hotărâre privind 
relaţiile noastre cu celelalte culte, după Războiul de Independenţă, prin care se arăta că este interzis să 
se facă prozelitism şi că toate etniile au drepturi egale. 

Patriarhul Justinian a adâncit relaţiile de bună convieţuire cu evreii, rabinul Moses Rosen fiindu-i 
prieten confident patriarhului, după propriile mărturii făcute în public. 

Patriarhul Nicodim a intervenit la Antonescu precum şi Mitropolitul Nicolae al Ardealului, iar de la 
Arad episcopul Andrei Mageru, pentru a fi salvaţi evreii în timpul războiului. Alexandru Şafran, 
Rabinul Şef, acum în Elveţia, a apreciat în cuvinte emoțţionante actul săvârşit de Ierarhii Bisericii 
Ortodoxe Române, precum se vede şi înscrisul său în Cartea de Aur a Patriarhiei Române când a 
vizitat România, după 1990. „Dumnezeu să binecuvânteze nobilul Popor Român. Alexandru Şafran, 
(fostul Rabin Şef al Comunităţii evreieşti din România), 28 martie 1995. 

Ellie Wisel, născut în Sighetul Marmaţiei, membru de onoare al Academiei Române, deplânge 
dezastrul care s-a consumat în Ardealul de Nord, care din anii 1940-1944 a fost ocupat de Ungaria şi 
precum grăieşte Istoria, atunci au fost deportaţi cei mai mulţi evrei. Deci persecuții şi deportări în 
adevăratul înţeles al cuvântului, cum a făcut Hitler în toată Europa, au fost în Maramureş, Sălaj şi în 
toate localităţile unde erau evrei, precum mărturiseşte şi marele istoric profesor Mircea Păcurariu. 

Cine a văzut documentarele de la televiziunea din România şi pe cele din lumea europeană şi cei 
care au citit cartea Fabrica Morţii şi alte scrieri în această cauză, rămâne înmărmurit. Recent am 
vizionat un documentar cum se făceau deportările din Polonia. Pe vremea lui Horthy, în Ardealul de 
Nord, ocupat prin Dictatul de la Viena în 1940 de Ungaria, tratamentul inuman a fost aplicat şi 
episcopului Nicolae Popovici de la Oradea deportându-l în trenul cu vagoane pentru vite, iar satele Ip 
şi Trăznea din Sălaj au fost rase de pe faţa pământului. 

Prin anul 1888, publicistul şi cărturarul Bruto Amante a tipărit la Roma o carte intitulată România 
Illustrata — Ricordidi viaggio (România ilustrată — Amintiri din călătorii. Există în cartea lui 
Amante un capitol care atrage atenția, atât prin titlul, cât şi prin conţinutul său: La Muntele Athos. 
Religia şi toleranţă religioasă, pp. 179-200). Capitolul respectiv îşi propune să dea informații (unui 
public italian, deci de confesiune catolică) asupra ortodoxiei, în genere, şi asupra particularităților ei 
româneşti în special, după care se ocupă de toleranța pe care autorul o constată la noi — atât în 
trecutul istoric, cât şi în actualitatea de la sfârşitul secolului al XIX-lea — față de celelalte religii şi 
culte religioase. 

Amante, vorbind pe larg de această tipică şi largă înţelegere confesională, pune la inimă o 
trăsătură definitorie a poporului nostru. Se ştie că la noi nu au existat războaie, mişcări sau conflicte 
generate de un substrat religios. În acelaşi timp, poporul român a privit cu înțelegere, fără dispreţ, dar 
şi fără ispită, credinţele sau , legea “ îmbrățişată de alții. 

Bruto Amante afirmă: „Toleranţa religioasă în sens absolut, este prerogativa românilor (...) În 
vremea luptelor de tot felul, mulți străini s-au refugiat aici. Nu numai că românii nu au încercat atunci 
să facă vreo propagandă printre nou-veniţi; dar le-au dat chiar locuri pentru a-şi construi biserici, au 
făcut chiar şi danii acestor locaşuri!“ (La Romania ..., pp. 185-186). 

Am pomenit de Templul Coral din Bucureşti, o mândrie ca arhitectură, frumoasa sinagogă din 
Piteşti, sinagogile din alte oraşe ale țării, numai oraşul Târgu Neamţ numărând vreo şapte. 

În prezent, raporturile dintre Biserica Ortodoxă Română şi evrei sunt de respect reciproc şi bună 

convieţuire Şi înţelegere. 

Putem spune, aşadar, că România n-a ucis! 

Au ucis doar accidente socio-politice din România, nedorite de românii paşnici şi iubitori de 
neamuri! 


Ce anume restabileşte ordinea în cosmos? 


Când eram elev la Seminarul Teologic de la Mănăstirea Neamţ, atunci când se întâmpla ca cineva 
să facă vreo trăznaie, eu săream să spun că sunt vinovat. lar atunci când eram elev la Bălțăteşti, aveam 
obiceiul să spun aşa mereu până când am primit un toc de bătaie de la director de am văzut stele verzi. 
Mult mai târziu, mi-am dat seama, că atunci, aproape inconştient, făceam bravuri, mai în glumă, mai 
în serios. Colegii erau bucuroşi şi dădeau semne de admirație pentru că mă erijam într-un fel de fap 
ispăşitor! La maturitate am înţeles şi vorba aceasta, care se mai spune, din când în când. 

La Cernica, prin anii '70 ai secolului trecut, a venit în vizită poetul loan Alexandru. Când l-am 
condus la autobuz şi s-a deschis uşa automat, un călător care stătea pe un scaun mai la vedere, dar se 
cam legăna a beţivire, deschizând ochii m-a văzut şi rapid mi-a zis, spre hazul celor dinăuntru: 
Tapule! Iar înainte de a se închide uşile, a spus mai vârtos ca la început: Țapule ispăşitor! După o 
vreme, mă văd iar cu loan Alexandru şi-mi spune: Frate Calinic, m-am bucurat să aud din gura acelui 
om, cel mai frumos cuvânt care se putea spune unui muritor, de pe acest pământ. De atunci, orice s-a 
întâmplat, rău mai ales, mi-am spus, fără cruţare, că numai eu sunt vinovat! 

Îmi spun şi acum, dar nu numai de faţadă, ci cred cu adevărat în folosul duhovnicesc al asumării. 
Fac acest lucru de mulţi ani. Am o mare pace atunci când spun că eu sunt vinovatul, fie că sunt, fie că 
nu sunt! 

Am crezut şi cred până la capăt că nu are importanţă cine este vinovat cu adevărat. Ceea ce este 
important, cu adevărat, este ca cineva să-şi asume aceste vini, de orice natură ar fi ele. Parcă se 
restabileşte atunci şi ordinea în cosmos. 

Iată ce spune Sfântul Dorotei: „Însă cauza oricărei tulburări este, dacă vom căuta cu de-amănuntul, 
faptul de a nu ne învinovăţi pe noi înşine. De aceea avem toată supărarea aceasta; din cauza aceasta nu 
aflăm niciodată odihnă. De aceea nu este de mirare că auzim la toți sfinţii că nu este altă cale spre 
odihnă, afară de aceasta; şi vedem că nimeni n-a călătorit vreodată pe altă cale ca să afle odihnă. Dar 
noi aşteptăm să ne odihnim, sau să ținem peste tot calea cea dreaptă, nesuportând niciodată să ne 
învinovățim pe noi înşine. Cu adevărat, de ar agonisi omul mii de virtuți, dar de nu va ține calea 
aceasta, nu va înceta niciodată să supere şi să fie supărat şi va pierde toate ostenelile lui. Dar ce 
bucurie, ce odihnă, nu va avea oriunde va merge, cel ce, precum a zis Ava Pimen, se va învinovăţi pe 
sine însuşi? Căci orice pagubă, orice necinstire, sau orice necaz 1 s-ar întâmpla, de se va socoti de mai 
înainte pe sine vrednic de ele, nu se va tulbura niciodată. Şi este oare cineva mai fără grijă decât 
acesta? 

Valurile vieţii vin peste noi cu învolburare neostoită şi uităm cele ce săvârşim unii împotriva altora. 
Dar, din când în când, Dumnezeu ne cercetează din mila Sa dumnezeiască, pentru a nu ne prăpădi 
viața. lată ce spune Ava Dorotei: „De va zice cineva: Şi dacă mă necăjeşte vreun frate şi, cercetându- 
mă, voi afla că nu i-am dat nici un fel de motiv, cum pot să mă învinovăţesc pe mine însumi? Dar dacă 
se va cerceta pe sine cu frică de Dumnezeu, va afla negreşit că i-a dat vreun motiv, fie cu lucru, fie cu 
cuvântul, fie cu înfăţişarea. lar de se vede pe sine, precum zice, că prin nici una din acestea nu i-a dat 
vreun motiv în clipa de față, este de presupus că l-a necăjit altădată, fie cu lucrul, fie altfel, sau este de 
presupus că a necăjit pe vreun alt frate şi pentru acesta era dator să sufere; sau, adeseori, pentru alt 
păcat. Deci, de se va cerceta cineva, cum am spus, pe sine cu frică de Dumnezeu, şi-şi va întreba cu 
de-amănuntul conştiinţa sa, se va găsi, fără îndoială vinovat pe sine!“ (Filocalia, IX, p. 551). 

Rămânem uimiţi de înţelepciunea duhovnicească, dată de sus, de la Părintele luminilor, Sfinților 
Părinți, care ne-au lăsat cele mai mari bogății ziditoare de suflet. Ei au fost cei mai buni cunoscători ai 
firii umane şi n-au lăsat nimic nearătat nouă. De aceea, mai Jos veţi vedea ce chirurgie aplică bietului 
nostru comportament. lată textul Avei Dorotei: „Se întâmplă iară şi uneori, că cineva se vede pe sine 
şezând în pace şi în linişte, dar când îi spune un frate un cuvânt care-l supără, se tulbură şi socoteşte de 

aceea că pe drept cuvânt se supără, zicând împotriva aceluia: „De nu venea şi nu-mi vorbea şi nu mă 
tulbura, n-aş fi păcătuit.“* Dar acesta este un lucru de râs, este o judecată strâmbă. Căci, oare, cel ce i-a 
spus lui acel cuvânt a sădit în el patima? Acela doar i-a arătat lui patima ce era în el, pentru ca, dacă 
voieşte, să se pocăiască pentru ea. Aşa şi acesta şedea în pace, cum socotea el, dar în lăuntrul lui avea 
patima şi nu ştia. A fost de ajuns să-i spună fratele acela un singur cuvânt şi a scos la arătare tina 
ascunsă înăuntru. Deci, dacă voieşte să fie miluit, să se pocăiască, să se curețe, să sporească şi atunci 
va vedea că mai degrabă trebuie să mulțumească fratelui, ca celui ce i s-a făcut pricină a acestui folos. 
Atunci nu-l vor mai apăsa greu încercările, ci cu cât va spori mai mult, cu atât se vor afla mai uşoare. 
Căci cu cât înaintează sufletul mai mult, cu atât se face mai tare şi are putere să rabde cele ce-i vin ... 
Deci mult bine ne face şi la multă odihnă şi sporire ne duce faptul de a ne învinovăți pe noi înşine şi 
nu pe altul, pentru cele ce ni se întâmplă!“ (Filocalia, IX, p. 552). 

Aşa vom înțelege mai bine, cum se duc păcatele în spinare, de fiecare dintre noi şi cum ne vine 
pacea atunci când ne punem pe noi şi numai pe noi la stâlpul infamiei! Atunci vom înţelege ceva din 
ceea ce a făcut Hristos pentru noi! Aşa vom pricepe arta de a ne linişti! 

Capitolul 4. Românii la răscrucea vremilor 


Există vreo legendă despre țara dată de Dumnezeu românilor? 


Se spune că la împărțitul ţărilor de pe pământ, românii s-au bucurat aşa de mult seara la foc de 
tabără până târziu, încât au dormit până la amiază a doua zi. Când s-au sculat nu mai era nimeni. 
Plecaseră toți primindu-şi ţara dată de Dumnezeu. 

Când se aud bătăi în porțile Raiului şi glasuri hăulind că au venit să-şi primească Țara, Dumnezeu 
întreabă pe Petru: 

— Cine strigă, Petre, aşa spornic la porțile Raiului? 

— Românii, Doamne! Au venit şi ei să-şi primească Ţara, dar aseară s-au bucurat până spre ziuă şi 
aşa au întârziat la împărţeală, rămânând fără Țară. 

— Şi cum, Petre, n-a mai rămas nimic? 

— Nimic, Doamne! 

Auzind românii cum stau lucrurile au început să strige şi mai tare că vor şi ei o Ţară. Cum să 
rămână chiar ei fără Ţară? Atunci Dumnezeu i-a zis lui Petru: 

— Petre, caută, poate o mai fi rămas ceva şi pentru români! 

— N-a mai rămas nimic, Doamne, decât o mare grădină în care Tu să te odihneşti în răcoarea serii. 

— Dă-o la români, Petre, să se bucure şi ei! 

Şi aşa au ajuns românii în Grădina lui Dumnezeu, locul ales, în care noi azi ne bucurăm văzând 
acest spaţiu de frumuseți şi bogății, în care trebuie să păşim sfielnic şi să nu strâmbăm nimic din ceea 
ce a zidit Dumnezeu. 

Dar aici, în această Grădină a lui Dumnezeu, au tăbărât veacuri de-a rândul, din toate părțile, 
neamuri care au primit şi ei de la Dumnezeu Țara lor. Ne-au întunecat zările, ne-au distrus cărările, au 
umplut de sânge brazdele, au ars grânele, au otrăvit fântânile. S-au pus cu topoarele să hăcuie şi să 
distrugă Grădina lui Dumnezeu dată românilor în păstrare şi bucurie. 

Atunci se făcea dinafară înăuntru! Românii din Grădina Maicii Domnului au izbit fără cruţare 
îndrăzneala şi neruşinarea, ca minte să-i înveţe. Nici o ţară, adunându-i-se la un loc toată istoria de mii 
de ani, nu uimeşte inima văzând straja de zi şi noapte întru apărarea Grădinii lui Dumnezeu. Românii 
n-au glumit cu darul lui Dumnezeu, Grădina cea bogată şi frumoasă. Au ştiut că darul lui Dumnezeu 
trebuie prețuit şi apărat şi că ei sunt mai de casa lui Dumnezeu şi că trebuie să fie oleacă mai aparte. 

Suntem şi acum în Grădina lui Dumnezeu din mila Lui. Au trecut sute şi mii de mii de ani peste 
Grădina lui Dumnezeu în care noi acum ne zbenguim. Copiii poznaşi spun lucruri trăsnite, cei maturi 
uneori din cele ponosite, unii întru deznădejdi înnorată, alții visează la altă soartă. 

Constantin Noica n-a părăsit ţara, Grădina lui Dumnezeu. N-a fost pişcat de psihologia 
trădătorului. Mereu spunea: „Nu-ţi vine să pleci din România! E o Ţară prea Ţară! 

Nu vroia să vadă drumurile strâmbe şi rele, gândirea fumegând a gunoaie, pornirile rebele, spaima 
minciunilor ideologice. Visa frumos şi cu optimism nebun în Grădina lui Dumnezeu în care călca 
sfielnic. 

Aşa gândea Noica pentru vremurile de atunci şi de acum. Să călcăm sfielnic şi cu grijă în Grădina 
lui Dumnezeu, în ograda europeană, în marea Familie a lumii, zidită de acelaşi Dumnezeu Care a 
trimis pe Fiul Său, ca să mântuiască lumea de Ură şi Răutate. 

Există o vreme din an când omul este chemat hotărât să mediteze: că trebuie să fie mai OM! 

În ziua naşterii lui lisus, Fiul lui Dumnezeu ca OM, orice zidire de pe pământ, fără să ştie poate, 
dinăuntru simte că este mai OM! 

Aşa a turnat pentru totdeauna, Dumnezeu din iubirea Sa, peste ființa noastră, înomenirea Sa 
dumnezeiască! 

Să ne purtăm în fiece clipă, ca prunci ai lui Dumnezeu, în frumuseţea Grădinii dăruite din Iubirea 
Sa cea veşnică! 

Care sunt primele amintiri ale PreaSfinţiei Voastre despre mănăstiri? 


Mergând prin România şi pe lângă, am putut vedea frumusețile semănate de Dumnezeu pe pământ. 
Fiecare colț de ţară, fiecare ţară a lumii, are frumuseți care uimesc. Doar ochi să ai şi inimă bună ca să 
vezi lucrurile pe dinafara lor, dar mai ales pe dinlăuntru. 

Din tinereţea şcolară pot spune că dintre ştiinţele exacte mi-au plăcut fizica, matematicele şi mai 
ales geometria în spaţiu. Am început de copil să măsor clădirile, se desenez case şi mai ales biserici. 
Aveam vreo 9 ani, după cum îmi aduc aminte şi primind poruncă de la tata, m-am dus în Tisa, în 
munţii Neamţului ca să cosesc iarbă cu fratele meu Haralambie, cu doi ani mai mare. Ne-a dat normă 
pe fiecare zi. Eu nu ştiam să bat coasa pe care mi-o aranja fratele meu strâmbându-i tăişul ca să nu mă 
pot ţine cu brazda de el. Făceam eforturi până-mi pornea sângele şuvoi din nas. 

Văzând fratele că isprava lui a dat rezultat mi-a spus să plec de pe brazdă. Atunci m-am dus la 
colibă unde cu un cărbune am desenat pentru prima dată o biserică pe un răzlog (o felie ca o scândură 
de fag) scriind dedesubt: mănăstire! Spre uimirea mea, peste zeci de ani am văzut „opera“ din 
copilărie acolo unde am pus-o. 

Când am avut bucuria de a fi elev la Seminarul din celebra Mănăstire Neamţ, am văzut de sute de 
ori inegalabila biserică a Mănăstirii lui Ştefan închinată „Înălţării Domnului“. Acolo am văzut 
perfecțiunea în arhitectură, iar călătorind spre casă, la Cracăul Negru, mergeam pe jos de la 
Mănăstirea Neamţ şi treceam pe la Schitul Vovidenia, vedeam casa românească a lui Visarion Puiu, 
mitropolitul Bucovinei, fost şi episcop al Argeşului (1921-1923). Trecând culmile munţilor singur, 
contemplam Schitul Procov dintr-o poiană unde timpul stătea pe loc, iar Mănăstirea Secu mă 
impresiona prin voinicia ei ieşită din comun. 

La trei kilometri se zărea printre copacii pădurii Mănăstirea Sihăstria cea împodobită cu bătrânul în 
duh, Cleopa duhovnicul şi cu picturile lui Protcenco, iar Schitul Sihla mă îmbia la rugăciune mai ales 
în biserica dintr-un brad (făcută doar dintr-un copac). 

Coboram apoi la Agapia Veche (din Deal i se mai spune de credincioşii dornici de drumeții 
dumnezeieşti!) unde soarele parcă era mai aproape de pământ, iar Agapia din Vale, Agapia pictată de 
aproape pruncul Grigorescu îmi lăsa o emoție greu de tălmăcit. Iar casa lui Vlahuţă cu cerdac cum nu 
se mai fac azi, te îmbia să intri şi să nu mai ieşi grabnic. Îmi continuam drumul prin pădure şi după o 
oră de mers ni se arăta Mănăstirea Văratic, un alt regat monahal ca şi cel de la Agapia. Şi aici totul era 
atins de perfecțiune. Iar tot prin pădure, pe drumul regelui Ferdinand ajungeam acasă plin de bucuria 
văzutului. 

Dacă cineva va merge la Mănăstirea Horaiţa sau va osteni până la Horăicioara, aşezăminte sfinte pe 
plaiurile însorite din munţii Stânişoarei, va vedea o arhitectură bolovănoasă cu o pictură transparentă 
ca borangicul muscelean aşezat în cântec de ciocârlie. 

lar dacă pasul se învârtoşează la drum pe apa Almaşului va vedea mănăstirea cu acelaşi nume 
răsărind ca ghioceii în câmpul ce se deschide spre zare. 

Dar Mănăstirea Bistriţa a lui Alexandru cel Bun care îți bucură privirea şi inima la revărsatul 
zorilor pe ctitoria muşatină, dis-de-dimineaţă, după o călătorie de o noapte din buricul Cracăului 
Negru urcând şi coborând munţi cu lumânări şi felinare aprinse ca-n ziua de Înviere? 

Aşa am mers ani în şir şi mereu din drag pe la toate mănăstirile celebre ale Moldovei unde m-am 
bucurat văzând minunile arhitecturii româneşti, şi mai târziu pe cele din întreaga ţară. Fără să vrei 
înveţi câte ceva din arhitectura acestei ţări. Am învăţat că trebuie respectat cu stricteţe locul şi biserica 
zidită pentru posteritate şi să nu disprețuim frumuseţea lumii văzute la care au zidit Dumnezeu şi 
oamenii de-a valma! 


Este Duhul Sfânt mereu la noi în casă? 
Îmi aduc aminte că prin anul 1937, am citit undeva, de bună seamă, cel mai mare filosof al tuturor 


românilor, aş putea spune, din toate timpurile, Petre Ţuţea care acoperă 3.000 de ani de la Hristos spre 
începuturi şi 7.000 de după Hristos, l-a întrebat pe Nae Ionescu, alt neegalat: Care ar trebui să fie 

însuşirile unui adevărat român? Petre Ţuţea, cum îi era obiceiul de a gândi matematic întru filozofie şi 
morală, a zis: 

1. Să fie creştin, conştiinţa religioasă fiind definitorie pentru orice om; 

2. Să fie dispus a-şi da viaţa pentru România fără regret; 

3. Să nu înşele pe nimeni; 

4. Să nu necinstească nici o fecioară, pentru a nu ofensa majestatea Maicii Domnului şi 

5. Să-şi recunoască limitele şi să respecte ceea ce poate face altul şi nu poate face el! 

Când sunt aşa oameni, cu aşa gândire, scris şi voire, apoi poţi spune că Duhul Sfânt este la noi în 
casă! Este în toate ale noastre lucrări mici şi mari, deopotrivă. Este bucuria care nu se mai termină 
niciodată. Să simţi şi să recunoşti puterea şi lucrarea Duhului Sfânt din rugăciunea, aş zice, cea mai 
frumoasă din Cer şi de pe pământ, din toate timpurile: Împărate Ceresc, Mângăietorule, Duhul 
Adevărului, Care pretudindenea eşti şi pe toate le împlineşti, Vistierul bunătăţilor şi Dătătorule de 
viață, vino şi Te sălăşluieşte întru noi şi ne curăţeşte pe noi de toată întinăciunea (spurcăciunea) şi 
mântuieşte, Bunule, sufletele noastre!, este de bună seamă un progres întru simţire şi gătirea inimii de 
a primi focul cel ceresc al Duhului Sfânt. 

De Cincizecime, cincizeci de zile de la Învierea lui lisus din mormânt şi după Înălţarea la Cer, 
potrivit promisiunilor lui lisus, Duhul Sfânt s-a coborât sub chipul limbilor de foc, peste Sfinţii 
Apostoli, care erau adunaţi cu Maica Domnului şi cei peste 120 de ucenici. 

Graiuri noi auzea mulțimea, iar peste cincisprezece neamuri, în limba proprie auzeau cuvântul de 
foc al lui Dumnezeu, adăugându-se prin botez ca la trei mii de suflete. Aşa a luat ființă prima Biserică 
văzută a lui Dumnezeu pe pământ, care se va întinde până la marginile lumii şi în care suntem şi noi 
românii secolului XXI, din mila cea mare a Părintelui Luminilor. 

Tot ce viază, tot ce mişcă pe pământ, viaţa sub toate ipostazele ei, sunt darul de viață al Duhului 
Sfânt şi noi mereu confirmăm acest lucru, atunci când glăsuim întru rugăciunea Împărate Ceresc, 
zicând că Duhul Sfânt este şi Dătătorul de viaţă. 

Să gândim la aceasta mereu. Oricum ar fi, noi tot suntem în Duhul Sfânt, fie că înțelegem şi vrem 
aceasta, fie că nu putem sau nu vrem. Atât timp cât se nasc prunci pe pământ, răsare şi rodeşte lanul 
de grâu întru prescură de slujbă şi pâinea noastră cea de toate zilele, iar florile zâmbesc în culoare şi 
parfumul de care se îmbată ciocârliile străbătând văzduhul plin de soare, Duhul Sfânt este la noi în 
casă! Să nu vă temeţi! 

Noi toţi am fost născuţi şi crescuţi prin puterea Duhului Sfânt. Omenirea întreagă, de-a lungul şi 
de-a latul timpului, este opera Duhului Sfânt, Dătătorul de viață! 

În clipele de linişte şi taină, mama mi-a spus, aproape în şoaptă, că m-a născut în Duminica 
Rusaliilor. Îşi dorea să aibă o fată pentru că născuse la început un băiat. Mi-a spus că m-a născut după 
masă, pe la ora 5. Dacă mă năştea dimineaţa, zicea că aş fi fost fată, dar aşa, născut după masă, am 
venit pe lume băiat. Am spus-o aceasta la Catedrala Episcopală din Curtea de Argeş chiar ieri, în 
Duminica cea Mare, că aşa se mai numeşte pe la noi Duminica Rusaliilor. Pentru prima dată am făcut 
în public această mărturisire, fiindu-mi puţin ruşine, dar am îndrăznit, ştiind că voi fi iertat. 

Am fost înregistrat la Primărie pe 6 iunie, după o săptămână şi ceva, moşica Anica lui Cojoc uitând 
ziua când m-am născut din cauza spaimelor cauzate de bombardamentele zilnice, frontul fiind aproape 
de satul Cracăul Negru unde m-am născut din mila Domnului! 

În viaţa fiecăruia dintre noi, dacă n-am uita şi am fi doar un pic grijulii, am afla lucruri 
extraordinare. la să întrebăm fiecare pe mamele noastre, mai ales, de câte ori nu au fost salvate de 
Duhul Sfânt în lucrarea cea mare a vieţii? 

Veţi afla lucruri uimitoare şi uluitoare! 

Fiecare mamă în lucrarea vieții este podoaba Duhului Sfânt! Şi aşa trebuie să rămână de-a pururi! 

Mama mi-a spus într-o zi, că eram doar de câteva luni şi m-a lăsat în leagăn în grija fratelui 
Haralambie care avea doar doi ani. Ducându-se după apă la depărtare de câteva case, a început să urle 
sirena care anunţa un grabnic bombardament. 

De spaimă s-a ascuns într-o pivniţă. După încetarea nenorocirii, a luat apă în găleată şi se îndrepta 
spre casă, trecând pe lângă o poartă deschisă de pe uliţă. După câţiva metri, o ghiulea rătăcită a izbit 
poarta care s-a făcut țăndări. În chip minunat, mama a scăpat doar cu spaimă. Acasă m-a găsit umflat 

de plâns ca un pepene, iar fratele din legănat m-a răsturnat cât colo prin casă. Şi mi-a zis: Mare spaimă 
am tras, Costică al mamei, şi dacă mă omora obuzul, Doamne, ce s-ar fi întâmplat cu voi, încheia 
printre lacrimi mărturisirea care n-am uitat-o şi mă bucur că am putut-o adăuga aici. Aşa a lucrat 
Duhul Sfânt atunci, de la începuturi, acum, şi va lucra pururea cu fiecare dintre noi! 

Să spunem mereu rugăciunea Împărate Ceresc şi să ascultăm în genunchi, rugarea Sfântului Pavel: 
„Nu întristaţi pe Duhul Sfânt al lui Dumnezeu!“ (Efeseni 4, 30). 

Duhul Sfânt e numai bucurie şi să vorbim dintru ale lui Dumnezeu, mânați de Duhul Sfânt! (II 
Petru 1, 21). 

Atunci vom deveni temple, lăcaşuri ale Duhului Sfânt! „Nu știți că trupul vostru este templul 
Duhului Sfânt?“ (I Corinteni 6, 9). 


Cum l-ați cunoscut pe Părintele Cleopa? 


Satul unde m-am născut este cuprins ca un safir între diamantele monahale înşirate pe firul de aur 
al razei de lumină, din Țara Muşatinilor. Prunc fiind, din casa părintească, pe cărările munților, 
ajungeam la Sihla. Peste numai o jumătate de oră eram la Sihăstria cea frumoasă cu duh de rugăciune, 
mireasmă de prescură proaspătă şi luminițele clipind din candelele orânduite de sihaştrii luminați de 
Duhul Sfânt. 

La Sihăstria mă trimetea mama mereu cu pomelnic şi daruri. Auzeam de Părintele Cleopa, rostit cu 
sfială de cei ce jug de ascultare şi-au luat de bună voie. 

Fiind elev la Seminarul din vatra ca o pâine caldă a Mănăstirii Neamţ, între noi se pomeneau nume 
de ostenitori. Am auzit din nou despre Părintele Cleopa rostit cu pioşenie de Părintele Ioanichie Bălan, 
care venea adesea să-şi vadă pe fratele Vasile, colegul nostru cel zburdalnic. 

Prin anii '60 ai secolului trecut, venind din Transilvania unde eram preot ca să-mi văd părinţii, un 
drum nu uitam: cel al Sihăstriei, pentru a vedea şi auzi pe Părintele Cleopa, de ale cărui sfaturi se 
împărtăşeau din ce în ce mai mulţi români. 

Doream să-l aud ce spune, doream să-l văd, mai ales cum arată acest om al cărui nume era rostit 
şi răspândit peste tot. L-am văzut înconjurat de un grup de călugări şi creştini de toate vârstele. Am 
stat puțin mai la o parte şi l-am ascultat câteva ore vorbind neîntrerupt cu o voce înaltă şi hotărâtă. 

Dintr-o dată s-a ridicat de pe banca de lemn şi a spus că pleacă la Piciorul Crucii ca să-şi facă 
rugăciunile, binecuvântând mulțimea ascultătorilor. 

Doar un singur monah îl urma la oarecare distanță. Fără să întreb şi să-mi iau binecuvântare am 
pornit după dânşii spre Piciorul Crucii. Nu ştiam ce înseamnă Piciorul Crucii şi doream cu orice preţ 
să nu scap această ocazie. Nici unul din ei nu se uita înapoi. Când să ajungem la locul de rugăciune, 
face o oprire să asculte cum cântau păsările. Se bucura cu voce tare adresându-le cuvinte pe care nu le 
auzeam fiind prea departe. 

La o mică distanţă văd o casă mititică. Am sporit pasul şi i-am ajuns din urmă dându-le bineţe şi 
cerându-mi iertare că am îndrăznit să merg la Piciorul Crucii. l-am auzit glasul Părintelui Cleopa: 

— Te-am văzut când stăteai pe margine ascultând. De unde eşti frate? Vino mai aproape. 

— De la Cracăul Negru, m-am grăbit să-i spun. 

— A, da, frumos sat. Cunosc mulţi oameni de acolo: pe Ursu, pe Bilbor, pe Răclaru, pe Haralambie 
Argatu ... O, dar ce preot aveţi voi acolo! Straşnic om este Preotul Savin! lubeşte tare mult 
mănăstirile! 

— Dar cum te numeşti, după ce i-am spus că sunt preot în Ardeal. 

— Tocmai că ați pomenit şi pe tata şi mă bucur din toată inima, spunându-i numele întreg. S-a 
bucurat şi m-a invitat în căsuţa cea micuță cu tavanele joase. M-a întrebat ce este prin Transilvania, 
cum merge pastorația şi ce face episcopul Teofil al Clujului. Da, da, evlavios episcop! 

În timp ce vorbeam ochii iscodeau căsuţa de sihastru. Era mai mult goală. Dintr-o dată zăresc un 
sicriu fără capac. Fără să vreau mi-a venit a plânge. I-am auzit vorba gravă: 

— Asta-i căsuţa cu care plecăm la drum, nu mai plânge. L-am pus aici ca să nu uit! 

Se lăsa spre seară. Mi-a spus să mă întorc la mănăstire. Mi-a făcut o dezlegare cerându-mi să-l 
pomenesc în rugăciuni. 

Am rămas uimit de simplitatea podoabelor monahale, de bunătatea care se revărsa ca zorile şi de 
vorba lui anume, de parcă erau doi Cleopa. 


Când vremile s-au asprit şi pustiirea dărâma totul în cale, prigonirile secerau de zor lanul monahal 
şi pe cel clerical-mirean. 

Sihastrul Sihăstriei a înţeles, acum, mai mult ca oricând psalmul care zice: „La munte suflete al 
meu! 

Şi aşa, condamnatu-s-a pe sine, pentru o vreme, în munţii Neamţului, Sihăstria Sihlei, păzind 
aprinsă lumina credinţei în şoapte de rugăciune. lar după o altă vreme, a coborât din nou în mijlocul 
poporului cel iubitor de Dumnezeu care caută izbăvirea. 

Părintele Cleopa a rămas cu noi! Din când în când, ca şi profeţii, se desprinde din paginile Bibliei 
şi ne mai trage câte o mustrare. lar mai la urmă ne încurajează pentru totdeauna, glăsuind din adânc de 
inimă: Mânca-v-ar Raiul! 


Ar putea fi Eminescu un Sfânt? 


Am spus deseori că ajunge sfânt numai cine este chemat de Dumnezeu la această nobilă stare. Iar 
nouă, aici pe pământ, nu ne mai este frică pentru că Sfântul Pavel ne mângâie spunând: „Deci, dar, nu 
mai sunteți străini şi locuitori vremelnici, ci sunteţi împreună cetățeni cu sfinții şi casnici ai lui 
Dumnezeu“ (Efeseni 2, 19). 

Atunci când cei păcătoşi aduceau hulire lui Dumnezeu aşa cum mulți dintre noi îndrăznesc s-o 
facă, din partea sfinților şi a îngerilor, noi nu suntem tratați cu indiferenţă, ci din contră: „Pe când 
îngerii, deşi sunt mai mari în tărie şi în putere, nu aduc în fața Domnului judecată defăimătoare 
împotriva lor!“ (II Petru 2, 11). 

Sfinţii, atât la Ortodocşi cât şi la Romano-Catolici se fac de Dumnezeu prin Biserică, iar criteriile 
după care se face canonizarea, este îndeobşte asemănătoare. În primul rând stă neclintită credința în 
Dumnezeu, Cel Întreit în Persoane: Tatăl, Fiul şi Duhul Sfânt! După aceea este viața morală 
ireproşabilă, fie că este cleric, mirean, căsătorit sau monah. În al treilea rând, în viaţă fiind să fi 
săvârşit fapte demne din care să izvorască dragostea neclintită faţă de Dumnezeu şi de oameni. Îmi 
vine automat în gând cum a murit Preotul Kolbe în lagărul de exterminare oferindu-se să moară în 
locul unui deținut care era condamnat la moarte, având 5 copii acasă. A fost canonizat! Nici nu se 
putea altfel! 

Se adaugă, de bună seamă, intrarea în conştiinţa publică ca sfințirea multor regi, domni, călugări, 
preoţi, arhierei, militari, doctori, bărbaţi şi femei mai ales, magistrați, ţărani, savanţi, pustnici, asceţi, 
oameni de care numai Dumnezeu ştie, întreaga gamă şi nu uităm să adăugăm cum s-au proslăvit şi 
marii păcătoşi, cum a fost şi tâlharul de pe Cruce, căruia lisus i-a zis, văzând pocăinţa lui: „Amin zic 
ție, azi vei fi cu mine în Rai!“ (Luca 23, 43). 

Ştefan cel Mare şi Sfânt a intrat în conştiinţa românilor ca şi sfânt, înainte de a se pronunţa 
Biserica; am putea adăuga un şir mare de sfinți români proslăviți de Dumnezeu în diferite chipuri. 
Avem asigurarea psalmistului David când zice: „Întru pomenire veşnică va fi dreptul!“ (Psalmul 111, 
6). 

Un alt semn care ne luminează credinţa întru cunoaşterea unui sfânt este neputrezirea trupului Şi 
răspândirea unei miresme mai presus de miresmele pământeşti, aşa cum a fost Sfântul Mare Mucenic 
Dimitrie Izvorâtorul de Mir şi alți sfinți din decursul veacurilor. Iar cine vrea să cunoască mai mult să 
citească în Cartea Regi IV, capitolele 4—6, unde proorocul Elisei a făcut multe minuni în viață fiind, nu 
numai după moarte. Tot aşa stau mărturie Vieţile Sfinților, cărți istorice la îndemâna oricui să le 
citească! 

Atât la ortodocşi cât şi la catolici, atunci când este vorba să se purceadă la canonizarea sfinților, se 

întruneşte o comisie specială compusă din învăţaţi teologi, din istorici, arheologi, oameni cu pregătire 
academică şi prelați / ierarhi cu viață deosebită duhovnicească. 

Se va constata în studii aprofundate istoria, viața, minunile săvârşite, pelerinajele mulțimii, 
manifestările în masă a evlaviei întru cinstirea unui sfânt. Se va aprecia cu maximă grijă în ce condiţii 
istorice s-a produs martiriul şi care sunt datele în literatura sacră şi documentele de arhivă, precum şi 
alte mărturii. Sunt izvoare de certă valoare precum sunt celebrele Actele martirice unde vedem 
desluşit cum erau judecaţi şi condamnaţi la moarte de către Împărații persecutori cei care mărturiseau 
pe Hristos! 

La Catolici, Papa dă un decret privind venerarea publică a celui găsit vrednic pentru aceasta. Deci 
este vorba de un decret de canonizare universală, sau locală prin decret de beatificare, adică o cinstire 
locală a unui sfânt, Papa, fiind recunoscut, în Biserica Romano-Catolică infailibil la acordarea 
decretelor de canonizare. 

În Biserica Ortodoxă există de asemenea, o Comisie pentru canonizarea Sfinţilor Români, aşa cum 
am afirmat la început, aprobată de Sfântul Sinod pentru a se documenta în privința declarării şi 
canonizării sfinților cărora li se pregăteşte istoricul, icoana şi slujbele cuvenite aprobate de toți ierarhii 
adunaţi în Sfântul Sinod, autoritatea supremă a Bisericii Ortodoxe Române. Pregătirile se fac pentru 
declararea internă şi în întreaga Ortodoxie a cinstirii precum şi în spațiul unde şi-au sfârşit viața cum 
au fost şi în anii trecuţi: Sfântul Iosif Mărturisitorul în Maramureş, Sfinţii Teodosie al II-lea de la 
Brazi şi Sfântul Vasile de la Poiana Mărului din Episcopia Buzăului şi Vrancei, iar în 2005 şi 2006: 
Sfinţii Ierarhi: Dosoftei al Moldovei şi Sucevei şi Grigorie Dascălu, precum şi Sfinții Cuvioşi: Onufrie 
de la Sihăstria Voronei şi Gheorghe Starețul Cernicăi, Căldăruşanilor şi o vreme a Mănăstirii Curtea 
de Argeş. 

Acum 10 ani s-a propus în Comisia de Canonizare pregătirea documentară în vederea canonizării şi 
a Domnitorului Neagoe Vodă Basarab şi a surorii lui Basarab Întemeietorul, Teofana, precum şi a 
altor vrednici mărturisitori ai credinței în vremuri de prigoană în decursul istoriei. 

Cele două Biserici, Ortodoxă şi Catolică au împodobit calendarul creştin cu numeroşi sfinți, 
cinstindu-se după cuviință. Ca şi număr, nu am putea şti exact câți sfinți sunt în cele două Biserici. 
Am putem afirma că sunt de ordinul sutelor de mii dacă ne gândim la cele zece persecuții împotriva 
creştinilor din primele secole după Hristos şi altele până în zilele noastre. Singur Dumnezeu ştie! Noi 
suntem cinstitori de Sfinţi Îngeri şi de Sfinţi proslăviţi de Dumnezeu din rândurile omenirii. În anii 
1950-1955, Biserica Ortodoxă Română, în plină prigoană ateistă, după moartea lui Stalin, a canonizat 
şi organizat slujbă şi pelerinaje grandioase sub conducerea Patriarhului Justinian, iar după 
evenimentele istorice, în anul 1992 au fost proclamați sfinți români de către Sfântul Sinod condus de 
Patriarhul Teoctist. Şi se continuă această lucrare de folos. În calendarul nostru, se serbează sfinţi, de 
la unu până la cinci-şase, numărul acestora pe întreg anul, acum trece de 1200 de sfinți întru 
evlavioasă pomenire. În calendarul Bisericii Ortodoxă Române există o zi specială pentru cinstirea 
tuturor sfinților români, aşezată în Duminica a II-a după Rusalii, potrivit hotărârii Sfântului Sinod din 
20 iunie 1992. 

Cât priveşte o posibilă canonizare a lui Eminescu, putem spune că este o idee de luat în 
considerare. Pentru mine el este de multă vreme un sfânt şi nu numai el. La vremea cuvenită, se va 
arăta de la Dumnezeu şi aceasta! Dumnezeu face sfinţi cu puterea Sa! Iar noi să zicem, cu profetul 
David: „Minunat este Dumnezeu întru sfinții Săi!“ (Psalmul 67,36). 


Ce ne puteți spune despre “Îngerul din Iviria”? 


Prin anii 1688-1690, Constantin Brâncoveanu, domnul Ţării Româneşti, prietenul Patriarhilor din 
Orient şi aflat mai ales în legături strânse cu Patriarhia Constantinopolei, pe care o ajuta băneşte, a 
obținut încuviințarea de a-l aduce pe mult priceputul Andrei în ţara pe care o domnea pentru 
împlinirea scopurilor sale culturale. 

Dacă la vârsta de 30 de ani Andrei Ivireanul, sau Georgianul, a atras atenția domnitorului 
Brâncoveanu, înseamnă că i s-au măsurat vredniciile, după cum se va vedea de îndată. 

Chiar în anul 1691, tipărea în teascurile tipografiei domneşti, de pe lângă Mitropolia Țării, o carte 
de literatură parenetică: Învățăturile lui Vasile Macedoneanul către fiul său Leon, în traducerea 
grecească modernă a lui Hrisant Nottara, viitorul patriarh al Ierusalimului, cu care Antim Ivireanul va 
avea legături întreaga viaţă, când bune, când foarte rele, după cum vom vedea. 

Deşi venit mirean în ţară, sub numele de Andrei, în 1691, când tipărea cartea, va semna, ca 
ieromonah Antim, între timp fiind hirotonit, desigur, de marele Mitropolit Teodosie. 

Scăpat din robia turcească prin răscumpărarea Patriarhiei Ecumenice şi trăind în preajma acesteia, 
avea să-i uimească pe cei din jur prin talentul său deosebit în sculptura în lemn, pictură, broderie, 
învățătură teologică şi priceperea limbilor străine. 

Cât despre arta tipografică în care a excelat, a deprins-o la Bucureşti, făcându-şi ucenicia pe lângă 
fostul episcop al Huşilor, Mitrofan, care conducea tipografia domnească, iar nu în afara țării, după 
cum îşi dădeau cu părerea unii istorici. 

Cu o putere fără seamăn, a orânduit tipărirea de cărți pentru Țara Românească, Arabia, Georgia 
natală, în limbile română, greacă, arabă, georgiană, slavonă. Această lucrare straşnică, hrana sufletului 
său de zi cu zi, avea să-i aducă de timpuriu invidia şi ura contemporanilor săi dinlăuntrul şi din afara 
țării în care a fost chemat de Dumnezeu să slujească întru osârdie pilduitoare. 

Se cunoaşte din Istoria Bisericească şi Istoria literaturii vechi chipul marelui Ierarh Antim, care 
peste un sfert de veac a luminat spaţiul nostru românesc, atunci când a condus, ca egumen, Mănăstirea 
Snagov, unde, din tipografia meşterită cu mâna sa întru desăvârşită măiestrie, a scos zeci de cărți; ca 
Episcop al Râmnicului, doar trei ani, a continuat munca de scoatere la lumină a cărților de folos 
clerului pe care-l păstorea cu maximă grijă duhovnicească; iar ca Mitropolit al Ţării Româneşti, a 
culminat întru grija cea mare pentru izbăvirea Bisericii şi a neamului românesc de lipitorile dinlăuntru 
şi din afară, cu care a avut grele lupte de dat. 

Antim Ivireanul, cu îndemânare de adevărat artist, a turnat litere arabe pentru tipografie, lucru 
confirmat şi de Atanasie, Patriarhul Antiohiei, iar mai târziu, după ce a tipărit primele cărți arabe, le-a 
trimis chiar tipografia completă cu meşteri tipografi. De aici înțelegem mai bine aria de cultură 
universală a marelui martir Antim Ivireanul. 

De la el ne-a rămas un tezaur extrem de bogat şi valoros. 

Putem aminti cu îndreptățită bucurie: Biserica Mănăstirii Antim, din Bucureşti, ctitoria mâinilor 
sale şi cu cheltuiala sa, după cum însuşi spune şi cu Aşezământul în 32 de puncte, unic pâna azi; 
Predicile sau Didahiile, opera celebră, scrisă într-o limbă românească ajunsă la culmile de limpezime 
şi forţa de exprimare; Chipurile Vechiului şi Noului Testament, în 505 portrete în medalion, care se 
numeşte şi arborele genealogic al lui lisus Hristos. Specialiştii spun că: "De altfel valoarea artistică a 
acestei opere este mult mai mult decât cea literară şi istorică, cu toate că textul este, la rândul său, 
destul de interesant, trădând pe un fin cunoscător atât al istoriei biblice, cât şi al celei profane". 

Atât domnul țării, cât şi cei doi patriarhi apostolici: Hrisant Nottara al Ierusalimului şi Gherasim 
Palladas al Alexandriei, mai ales, nu vor uita cuvântarea la instalarea ca mitropolit al Ţării Româneşti, 
din 21 februarie 1708. 

Antim Ivireanul, într-o limbă românească limpede ca şi cristalul, plină de poezie şi patos, 
înălțătoare şi elocventă, arată programul său de lucru duhovnicesc, aşa cum nu se mai rostise în 
româneşte până la el. N-a rostit cuvântarea în limba greacă, deşi erau de faţă doi patriarhi greci. Era 
vădită intenția sa de a ridica limba românească la loc de cinste şi de a-şi contopi aspiraţiile cu cele ale 
poporului pe care urma să-l păstorească, vorbindu-i în limba lui strămoşească. El arată, întru modestia 
care-l caracteriza, că nu meritele sale l-au ridicat la treapta arhierească, nu acestea l-au pus să păzească 
turma înconjurată şi împresurată "de atâtea nevoi şi scârbe ce vin totdeauna, neîncetat, de la cei ce 
stapânesc pământul acesta, ci bunătatea lui Dumnezeu". El l-a trimis "Să vă fiu de mângâiere în 
scârbele robiei celei babiloneşti a lumii acesteia ..." 

Cea mai amară durere a fost când Patriarhul Ierusalimului, Hrisant Nottara, a poruncit ca Patriarhul 
Atanasie al V-lea al Constantinopolei şi Mitropolitul Antim Ivireanul să nu mai fie pomeniţi la slujbă, 
iar toate averile mănăstirilor administrate de călugării greci, precum şi treburile canonice şi 
administrative să fie direct în subordinea Patriarhului de Ierusalim. 

Marele Antim îi scrie două scrisori usturătoare. Redăm câteva crâmpeie din scrisoarea a doua: "Şi 

mai de râs ar fi să se spună că în Ungro-Vlahia se află mănăstiri supuse Patriarhului lerusalimului sau 
altui patriarh... căci n-au fost vreodată, nici nu vor fi în Ungro-Vlahia mănăstiri supuse vreunuia 
dintre patriarhii eparhiilor străine, ci toate acestea sunt sub a noastră cârmuire în care şi când săvârşim 
Jertfa cea fără de sânge stăm numai noi pe sfântul scaun, nu şi Patriarhul Ierusalimului!" 

Cât priveste miluirea făcută de domnii țării în decursul timpului către Răsăritul Ortodox, spune: 
"...a milui e obiceiul domnilor, dar a fura cele sfinte sub pretextul milei e cu totul fărădelege", iar 
Bisericile din Țara Românească "închinate odată lui Dumnezeu nu mai pot fi închinate Bisericii 
Sfântului Mormânt... căci nu e Dumnezeu Biserica Sfântului Mormânt, ci Biserica... precum şi 
celelalte Biserici” şi închei hotarât: "...nici noi nu putem să dăm drepturile noastre, chiar îngerii din 
cer de ne-ar porunci!" 

N-a fost iertat niciodată de Patriarhul Hrisant Nottara al Ierusalimului, pe care l-a înfruntat hotărât 
atunci când poftea să subjuge Biserica din Țara Românească! 

N-a fost iertat de confesiunile care cotropeau Transilvania mai ales, el ajutând Alba Iulia şi 
Braşovul cu tipografii şi cărți de învățătură ortodoxă! 

N-a fost iertat nici de Nicolae Mavrocordat pentru capcana în care a fost tras de intriganţi, precum 
că ar fi de partea Imperiului Austriac! 

Oficinile intrigante din Fanar şi invidiile de moarte din juru-i l-au dus în pragul alungării din 
fruntea Bisericii Româneşti şi trimiterea la Mănăstirea Sfânta Ecaterina din Sinaiul Egiptului. 

Marele Antim n-avea să mai ajungă acolo. Pe drum, a fost omorât şi aruncat în râul Tungia (se 
zice!) sau chiar poate în lacul Mănăstirii Snagov, de unde, într-o zi, se va arăta nouă, cum s-a aşezat şi 
în calendar, ca sfânt, de către Sfântul Sinod al Bisericii Ortodoxe Române, în 27 septembrie, rugându- 
l să ne ajute să răzbim în viaţa aceasta "ticăloşită", cum o numea el, aprins de focul dumnezeirii! 

Episcopul Gherasim al Râmnicului, cel care prin anii '40 ai secolului trecut restaura la Biserica 
Sfântului Antim, cotropită de cutremur, de şapte ani, a pus sub oblăduirea Marelui Martir şi Sfânt, 
oraşul Râmnic, unde şi-a început păstorirea în 1705. 

Lui Dumnezeu şi Sfinților Săi fie mărirea de-a pururi, iar nouă ajutor zi de zi! 


Putem vedea Catedrala Neamului ca pe o datorie a noastră, a tuturor? 


Primele făpturi din Istoria Omenirii, Adam şi Eva, precum şi urmaşii lor, o bună bucată de vreme, 
au fost sub impresia de netăgăduit a bucuriei de a vedea pe Dumnezeu în Grădina Raiului. După 
drama consumată, prin alungarea din Paradis a primilor oameni, vreme îndelungată au plâns după 
prezenţa părintească a lui Dumnezeu şi nu vroiau să se mângâie pentru că nu mai vedeau pe 
Dumnezeu. Aş crede că plânsul pentru prima dată a răsărit din Paradis! 

Uşor-uşor, bucuria vederii feţei lui Dumnezeu se vestejea, iar lumea, încet-încet, dar sigur, cădea în 
uitarea de Dumnezeu. Sigur că aceasta o spunem noi, din judecata pe care o facem uneori privind în 
istorii. La Dumnezeu însă lucrurile stau cu totul altfel. Dacă citim în Cartea Facerii, din Sfânta 
Scriptură, vom vedea cum are grijă Dumnezeu de omul pe care l-a creat. Episodul este minunat şi 
citindu-l vom găsi relatări emoționante. 

Iacob pleacă în Mesopotamia, trimis de tatăl său Isaac pentru a-şi lua soţie. Spre asfinţitul soarelui, 
ia câteva pietre, le pune sub cap şi-l apucă un somn bun după greul călătoriei: „Şi a visat că era o 
scară, sprijinită pe pământ, iar cu vârful atingea cerul; iar îngerii lui Dumnezeu se suiau şi se pogorau 
pe ea. Apoi s-a arătat Domnul în capul scării şi i-a zis: „Eu sunt Domnul Dumnezeul lui Avraam, tatăl 
tău, şi Dumnezeul lui Isaac. Nu te teme! Pământul pe care dormi ţi-l voi da ţie şi urmaşilor tăi ... lar 
când s-a deşteptat din somnul său, Iacob a zis: „Domnul este cu adevărat în locul acesta şi eu n-am 
ştiut!“ Şi, înspăimântându-se Iacob, a zis: Cât de înfricoşător este locul acesta! Aceasta nu este alta 
fără numai casa lui Dumnezeu, aceasta este poarta cerului!“ Apoi s-a sculat Iacob dis-de-dimineaţă, a 
luat piatra ce şi-o pusese căpătâi, a pus-o stâlp şi a turnat pe vârful ei untdelemn ... lar piatra aceasta, 
pe care am pus-o stâlp, va fi pentru mine casa lui Dumnezeu ...!“ (Facere 28, 12—22). 

Tălmăcind cele de mai sus, vedem desluşit că numirea de Casa lui Dumnezeu, este proprie 
limbajului nostru şi azi după atâta amar de vreme şi că atunci totul era de o simplitate absolută. Locul 

de rugăciune şi locul unde se arăta Dumnezeu nu impunea nici limbajul de azi, nici pretenţiile de a se 
zidi magnific, precum se vede în lume de fiecare dintre noi atunci când mergem să cunoaştem şi să 
putem face comparaţie cu ceea ce este acasă. 

Întorşi din drumeţia de studiu, vom putea spune lucruri mari despre templul din Ierusalim, despre 
care ne arată Biblia că a consumat forțe uriaşe de muncă, bani gârlă, sacrificii umane, pentru că, 
imaginaţi-vă ce rulaj de persoane erau pentru această construcție dacă pentru zidirea Templului au fost 
selectați de către Solomon 30.000 de israeliți ca să pregătească lemnul în Liban, adăugându-se şi câte 
10.000 în fiecare lună iar pentru munci de corvoadă 150.000 de oameni! 

Din nefericire, în anul 587 î. Hr., babilonienii au cucerit Ierusalimul, au jefuit odoarele templului şi 
i-au dat foc! (II Împărați 25, 8-17). Se reface de către Zorobabel dimpreună cu Ezdra şi Neemia. A 
urmat zidirea lui Irod, templu şi mai fastuos decât cele dinainte, demolând totul şi luarea de la capăt. 
În anul 70 după Hristos, Împăratul roman Tit, cu oștile sale, dărâmă până la pământ Templul dându-i 
foc, iar poporul israelit silit să plece împrăştiindu-se pe fața întregului pământ. 

Împăratul Justinian a zidit la Constantinopol cea mai măreaţă biserică din lume, care se păstrează şi 
azi şi care va trebui returnată Ortodoxiei mondiale, biserica Sfânta Sofia! Are o vârstă de aproape 
1.600 de ani. De atunci şi până azi s-au înălțat Catedrale uriaşe care au uimit lumea şi pentru care 
generaţii întregi se bucură. 

Sunt catedrale uriaşe care au umplut pământul: Sfântul Isac de la Petrograd, Sfântul Petru de la 
Roma, Domurile din Germania, Franţa, Italia, Anglia, America, Spania, America de Sud şi în alte 
locuri. 

Bisericile din România şi mai ales catedralele nu au excelat prin dimensiuni uriaşe şi şi-au păstrat 
măsura! Au îndrăznit ca prin spirit să sfințească materia! lar privind în Istoria de arhitectură 
bisericească din lume se poate vedea că spaţiului românesc îi mai trebuie multe biserici, iar pe 
deasupra tuturor, o Catedrală în Capitala României se impune cu prisosință. 

Că va fi lungă, lată, înaltă, nu mai contează, pentru că ani în şir s-a tot vorbit de catedrală pro şi 
contra. Dar Patriarhul Teoctist n-a ajuns la saturație şi nici nu s-a descurajat. Se vede că biruinţa va fi 
de partea lui, pentru că Miron Patriarhul a preluat ideea de la Calinic Miclescu, Mitropolitul Primat de 
prin anul 1878, iar ctitoria ei, se vede de la Dumnezeu că este o binecuvântare! Când venea papa 
Iulius al II-lea şi întreba pe Michelangelo, când este gata lucrarea, el răspundea de fiecare dată: când 
termin! Totul este să înceapă! 

Cu ce fonduri? De la Dumnezeu! 

Sigur că s-au dat fonduri şi se vor mai primi de la Guvernul României, adică de la contribuabilul 
român, căruia îi mulțumim pururi că ne ține pe toţi în spinare! 

Iar despre spaţiul unde trebuie zidită Catedrala, doresc să se ştie că primul loc a fost fixat unde este 
azi Intercontinentalul. lar a se pune problema unui referendum, dacă este potrivit sau nu locul în 
Parcul Carol, mi se pare mai mult decât o batjocură, de parcă unii ar da din grădina lui mumă-sa! Să- 
mi fie cu iertare! Chiar să nu mai fie măsură în Ţara asta? 

Ştim cu toții din sfânta noastră istorie că Ştefan cel Mare, după fiecare luptă zidea o biserică 
imediat, chiar în anul acela. Aşa a fost mereu. În războiul de independenţă din 1877, românii au avut 
un rol hotărâtor, la chemarea disperată a ţarului Nicolae al Rusiei, când jertfele românilor au fost 
uriaşe. Pentru bulgari lumânarea aprinsă pentru jertfe se numeşte catedrala Alexandru Nevski din 
Sofia. Tot atunci, prin 1878 s-a hotărât ca şi românii să-şi ridice lumânarea ca să ardă ca la vecini! Dar 
la noi se vede că au tot bătut vânturi! Şi bat şi acum când suntem pe cale să ne aşezăm lumânarea întru 
dăinuirea luminii! Aşadar, nu este un moft eclesiastic ci este o datorie a cinstirii luptei ce s-a consumat 
pe Altarul Independenţei. 

Suntem optimişti! Moaştele celor care s-au jertfit sunt dătătoare de forță iar sufletele lor se roagă 
pentru ca Patriarhul Teoctist să le împlinească dorinţa! 

Avem aşadar o datorie de împlinit! Ajută-ne, Doamne! 


Mai este astăzi dărâmarea bisericilor din epoca ceauşistă un subiect deschis? 

Pentru cine nu ştie, este bine ca să ştie, că un Altar nu se aşează la voia întâmplării şi nici nu se 
mută sau strămută cum îi trăzneşte unuia şi altuia prin cap. 

Ce vom spune despre biserica Sfântul Nicolae din Piteşti care a fost prăbuşită şi ştearsă de pe fața 
pământului? Să înţelegem, că cine şi-a permis să aşeze chiar în mijlocul oraşului (probabil pentru 
intimidare!) cea mai draconică închisoare, nu-i era nicidecum greu să distrugă şi altarele? Sau să 
credem că se poate face o apropiere între distrugerea omului şi distrugerea Altarului? 

Cum să calificăm pe arhitecţii şi edilii Bucureştiului mai ales, când au proiectat bulevardele şi 
drumurile care treceau tocmai prin biserici şi a se nota, numai prin cele ortodoxe? Adică, victoria 
socialismului nu putea trece decât prin spulberarea altarelor? Începând cu anii °70-°80 ai secolului 
trecut „revoluția“ deja începea a-şi da din coate pe bulevardele Bucureştiului. 

Într-un dispreţ frate cu inconştienţa şi cu o îndrăzneală lipsită de orice frică de Dumnezeu şi ruşine 
de oameni, cei care se laudă azi că au aliniat bulevardele cetăţii lui Bucur distrugând în cale Altarele 
străbune, trebuie să-şi facă cea mai aspră mustrare în public şi să nu arate cu degetul Biserica 
Ortodoxă acuzând-o că este slabă, că trebuia să facă afront, că Patriarhii n-au înţeles planurile 
demențţiale şi să se mute cu traista-n spate din Dealul Patriarhiei la închisoarea lui Cuza de la 
Văcăreşti, ca să-şi facă Ceauşescu mausoleu. Diabolică logică! 

Când Patriarhul Iustin i-a spus lui Ceauşescu că ar fi bine ca noul centru civic să fie amplasat între 
Băneasa şi Otopeni, pentru a se păstra frumuseţea Bucureştiului arhaic, şi că nu este bine să 
nemulțumească atâta lume, iar cheltuielile ar fi pe jumătate, a primit răspunsul că va ține cont de 
părerile sale la timpul potrivit. Când au început lucrările şi s-a pus problema demolărilor de Biserici, 
cineva care a auzit convorbirea, îndrăzneşte să-i spună demolatorului despre părerea Patriarhului 
Iustin, ar fi afirmat că este bine ca Patriarhul să-şi vadă de treburile lui. 

Cutremurul din martie 1977 a fost începutul nenorocirii şi pentru Biserica Ortodoxă Română. 
Biserica Enei avariată (după cum spun arhitecții şi inginerii!) nesemnificativ de cutremur, aşa ca din 
senin, din pliscul unei macarale cade o grindă de beton tocmai pe bolțile bisericii pentru a se 
demonstra victoria socialismului. 

Patriarhul Justinian, venind de la spital spre Palatul Patriarhal, văzând din maşină bisericile avariate 
a zis: “Vai, Doamne, bisericile noastre” — el dându-şi duhul de cumplita durere! De la moartea 
Patriarhului Justinian şi până la alegerea noului patriarh, aproape 4 luni de vacanţă, a fost spațiul ca 
agregatele victoriei socialismului să măture deja Biserica Enei şi să înceapă ofensiva de demolări 
furibunde. 

Nimeni şi nici într-un fel nu putea opri gândul celui încurajat de arhitecți şi ingineri, iar zilele 
Patriarhului Iustin au început să fie din ce în ce mai primejduite. 

Într-una din zilele anilor *80 ai secolului trecut are loc la Mănăstirea Văcăreşti o „întâlnire de 
lucru“ între Patriarhul Iustin şi Ceauşescu. La această întâlnire, după câte îmi amintesc era şi arhitectul 
Cristian Moisescu. După ce văd ansamblul Mănăstirii Văcăreşti, cotropit de cutremur şi stropşit de 
vremuri, Ceauşescu îi spune Patriarhului Iustin că va fi ajutat să-şi orânduiască acolo toate activitățile 
patriarhale. Patriarhul Iustin a respins, după cum era şi de aşteptat, vicleana pofitire, ştiind substratul 
propunerii. Ceauşescu s-a urcat în maşină şi înainte de a închide uşa a zis: Grăbeşte-te, Părinte, până 
nu este prea târziu. Nimeni nu şi-ar fi putut închipui că Ceauşescu va hotărî dărâmarea celebrei 
mănăstiri Văcăreşti. Era răzbunarea neputinciosului împotriva unui Patriarh care nu-şi permitea 
mutarea Altarelor ca piesele pe tabla de şah! 

Cu totul aberant, un „arhitect“ al cărui nume nici nu trebuie pomenit, a îndrăznit să acuze pe 
Patriarh de ceea ce tocmai ei făceau, că adică — întunecată stupiditate —, Văcăreştii s-au dărâmat din 
cauza refuzului hotărât al Patriarhului Iustin. 

Adică, este greu să se priceapă cine avea sabia ca să taie şi cine avea mâinile goale? Este uşor 
călăului să-i ceară victimei legate pe eşafod să se apere înainte de a-i zbura capul! 


În ce fel se raportează clericul la viața de obşte a cetăţii? 

Îmi aduc aminte, se pare acum vreo zece ani şi ceva că făceam anumite referiri la politică şi mai 
ales că foloseam ca argumente înţeleptele cuvinte din cartea Arta Politică, scrisă de Petre I. Ghiaţă, 
carte apărută în perioada interbelică. Mi s-a părut un lucru cu totul deosebit după ce am citit cartea, 
autorul dovedindu-se în premieră, cu referiri scandaloase la viaţa politică şi mai ales a acelora care 
făceau politică pe vremea lui. Spunea, spre exemplu, că: „Viaţa politică îşi are — în domeniul 
caracterelor — o statistică proprie, interesantă prin uniformitatea ei, în toate timpurile şi la toate 
tipurile sociale de civilizaţie. Repartiția se desemnează astfel: 80 % lichele idealiste; 10 % profitori şi 
lichele; 5 % lichele idealiste şi ... 5 % oameni de caracter! Abia 5 % sunt elemente care cred cu 
onestitate în realitatea binelui obştesc, prețuind corectitudinea, cultivând prietenia, detestând perfidia 
şi toate mijloacele peiorative ale luptei fără scrupul. Cine a găsit — rara avis — un prieten în 
zbuciumul plin de surprize al politicii să-l păstreze ca pe un talisman şi să-l sacrifice imperativelor 
oportuniste. Un prieten adevărat valorează în împrejurări dificile mai mult decât toată liota 
adulatorilor de ocazie. Nu cunosc specie mai detestabilă de indivizi decât cea a oamenilor care, ratând 
o carieră, încearcă să-şi facă una în politică. Oamenii aceştia nu se dau în lături de la nimic spre a le 
reuşi încercarea“ (pp. 49-50). 

Nu ştiu cum stau procentele azi, pentru că, de la Petre I. Ghiaţă, încoace nici un analist politic nu a 
mai catadicsit să facă o evaluare a spectrului politic, după ştiinţa noastră. S-ar putea să fie! 

Oricum, ceea ce am remarcat în textul de mai sus este cu subliniere spus, că politicianul adevărat 
trebuie să aibă cel puţin un prieten adevărat! Sigur, că de îndată s-ar sări, spunând cu vehemenţă: 
numai un prieten adevărat? Doar atât? Se vede că pe vremea lui Petre I. Ghiaţă, Țara aceasta era mai 
săracă în prieteni adevărați ai politicienilor. S-ar părea că acum lucrurile să fie, oarecum, puţintel 
schimbate spre bine. Sper şi eu ca tot omul! 

Să-mi fie îngăduit a spune că adevăratul politician (gospodar şi om de omenie, îi zic eu!) are nevoie 
în lucrarea lui obştească de ajutorul sincer al celor cu care a pornit la drum în echipă şi să nu fie lăsat 
cu carul belelelor în drum. lar prea marea fărâmiţare care se vede pe la noi este semn vădit că ceva nu 
este în ordine, iar gâ/ceava politică ia proporţii din ce în ce mai mari. Va veni însă o zi când toate 
acestea vor lua un drum drept. Până atunci, în această frământătură politică, clerul de toate gradele a 
primit povața şi porunca Sfântului Sinod, ca potrivit Soboarelor Ecumenice (Constituţia Bisericii) să 
nu dorească, să nu lupte şi să: „nu primească dregătorii sau îndeletniciri lumești“ şi că totuşi, pentru a 
se lăsa libertate, au posibilitatea de a alege între cariera politică şi misiunea preoțească, pentru 
totdeauna, fără drept de revenire în cler“. 

Asupra acestei hotărâri nu se mai poate face nici o tălmăcire şi că nu mai este nici o portiță de 
ieşire. 

Precum spune hotărârea mai departe: „În acelaşi timp, Sfântul Sinod face un călduros apel către 
liderii partidelor politice din România să nu permită recrutarea de membri din rândurile clerului şi nici 
folosirea în scopuri politice a persoanelor, spaţiilor, slujbelor şi însemnelor bisericeşti. Sfântul Sinod îi 
asigură că Biserica — păstrându-şi echidistanţa față de partide — va continua să se implice în politica 
generală a Țării, contribuind prin mijloace specifice — la apărarea democrației, a libertăţii, a credinței 
în Dumnezeu, a independenţei şi integrității Patriei, respingând orice formă de totalitarism comunist 
ateu, precum şi orice formă de extremism“. 

Ca să fim foarte realişti, clerul ortodox nu s-a prea îmbulzit în politică precum au crezut unii. Dacă 
s-ar face un calcul, am putea afirma că prezenţa clerului ortodox în politichia românească a fost mai 
mult decât insignifiantă. Lucru pentru care merită lăudat şi pe bună dreptate, spunând cu bucurie că, 
Biserica Românească are un trup sănătos! 

Ştiu însă, că un sacerdot, un slujitor al Bisericii, ar putea şi trebuie să fie un sfetnic, un moderator, 
un aluat bun în frământările sociale şi că nu este cazul să ne uităm de sus sau de jos unii la alții. 
Oricine ar fi cu responsabilităţile politice, se impune a fi om de omenie, şi noi, Biserica, din care şi 
politicienii fac parte, sperăm că nu se va întâmpla, precum în sfatul jivinelor, unde oile aşteptau 
săracele hotărârea dreaptă a ... lupilor! 

Pentru a nu mai prăpădi vremea, aş dori să se ştie că orice om responsabil, şi deci şi clericul, 
slujitorul Bisericii, nu poate sta şi nici n-a stat impasibil, în faţa vieţii care se duce în obştea Cetăţii. El 
trebuie să fie un bun duhovnic al Sfatului Înţelepților, care diriguiesc greul zilei, şi nu numai el, ci 

toate categoriile sociale pentru a se păstra cumpăna dreaptă de zi cu zi! 


Ce credeţi despre interdicția ca preoții să se implice în politică? 


Se vor găsi formule potrivite şi persoane delegate de Sfântul Sinod, ca să țină legătura cu 
legislativul şi Guvernul României, pentru a arăta şi susține interesele Bisericii Strămoşeşti. 


Câtă lume mai ştie că Cipru a avut în anii secolului XX, ca preşedinte al Republicii pe 
Arhiepiscopul Macarios? L-am văzut adeseori la televiziunea de atunci şi era o apariţie de-a dreptul 
interesantă. Dădea o notă aparte spectrului politic mondial! A avut mari greutăți şi câteva atentate din 
care a scăpat ca prin minune. 

Ne amintim şi noi românii cum Patriarhul Miron Cristea, în vremuri de criză politică, a fost Regent 
şi Prim-Ministrul Regatului Român o perioadă de timp. Se pare că de aici i s-a tras şi moartea. 

Istoria a înregistrat şi alegerea ca Ministru al Cultelor pe Melchisedec Arhimandritul, mai 
târziu episcop al Romanului, care a purtat în spinare oprobiul colegilor săi de Sinod până la 
moarte, fiindu-i pusă în spinare iniţiativa lui Cuza cu secularizarea averilor mănăstireşti din 
1863/1864, deşi era opera, după cum bine se ştie, a istoricului şi omului politic, Mihail 
Kogălniceanu. Că a făcut parte din noul Guvern, este de bună seamă, neîndoielnic, dar şi-a 
asumat un risc deosebit de costisitor în privinţa liniştii sufleteşti care era mereu tulburată din 
cauză că domnitorul Cuza, cu guvernul lui, nu şi-au dus la îndeplinire promisiunile făcute 
pentru a recompensa deposedarea de averile mănăstireşti, care au dus la ruina mănăstirilor 
şi a monumentelor, paragina întinzându-se până în zilele noastre. Numai la noi, în Eparhia 
Argeşului şi Muscelului au fost distruse mănăstirile: Vieroşi, Aninoasa, Cotmeana, Glavacioc, 
Bascovele, Valea Mănăstirii, Tutana, etc. ca să rămânem doar în aria argeşeană şi 
musceleană, pentru a nu mai înşira dezastrele din întreaga ţară. În anumite zone n-au mai 
putut fi salvate de la distrugere aşezămintele noastre care au avut un mare rol cultural şi 
duhovnicesc. De 20 de ani ne străduim să împlinim lipsurile. 

N-au fost scutiţi de amărăciuni şi ponegriri nici unii episcopi ai Argeşului şi amintesc doar câteva 
nume: Ilarion, Ghenadie al II-lea, Evghenie Humulescu, Emilian Antal, Iosif Gafton, Grigore Leu, 
subliniind că Ilarion a fost omul de sfat, de taină, al lui Tudor Vladimirescu. 

Mă opresc aici cu gândul că cineva se va ocupa în viitor cu pățaniile clerului care s-a implicat în 
viața politică a vremii. Oricum, pot spune şi din păţania personală, ca deputat independent în prima 
legislatură a Parlamentului democratic. 

Sigur că nu mi s-a îngrădit libertatea personală, crezând şi eu că se va putea lucra după rânduiala 
Constituţiei din 1923, când erau prezenţi de drept, mulți ierarhi ai Bisericilor din România. Nu uşor 
mi-a fost când eram nerecunoscut de Sfântul Sinod, în calitatea de deputat, chiar dacă prestaţia pentru 
Biserică a fost destul de binefăcătoare şi putem aminti: introducerea învățământului religios în şcolile 
de stat, legea monopolului, legea fondului funciar etc., (documentele de arhivă stau mărturie!) Mă 
apuca mâhnirea atunci când Patriarhul Teoctist îmi spunea că este ocărât, că îngăduie, ca 
Arhimandritul Simion Tatu şi persoana mea, să fim în Parlamentul României. 

Spun aceste lucruri incomode pentru mine ca să se înțeleagă că este o mare greşeală ca cineva să se 
supere cumva pe hotărârea Sfântului Sinod, în legătură cu oprirea cu desăvârşire, de a se mai implica 
cineva în sărmana politică. Are cine face lucrarea politică în România şi nu este uşor ca să poți ţine 
echilibru mai ales atunci când ţara este într-o tranziție europeană. A crede unii dintre noi, dacă mai 
există cineva, că prezenţa noastră în structurile administrative şi politice ar schimba lucrurile, se înşală 
amarnic. Iluzii fraților! 

Se vor găsi formule potrivite şi persoane delegate de Sfântul Sinod, ca să ţină legătura cu 
legislativul şi Guvernul României, pentru a arăta şi susține interesele Bisericii Strămoşeşti. Problemele 
se vor pune în alți termeni, în vremurile ce vin peste noi. Clerul Bisericii are ca misiune specială 
vegherea ca nimic să nu se strâmbe în rânduiala socială a Ţării! Cum? Duhul Sfânt inspiră! 

Şi doar în cazuri de criză, cum a fost şi cu Regența şi Şefia de Guvern a Patriarhului Miron, se 

îngăduie, în mod exceptional, când o cere Ţara! 

Sperăm să nu mai fie cazul! 

Şi că nu are nimeni nimic de pierdut ci numai de câştigat, ştiindu-se exact, ce are fiecare de făcut, 
în dreptul său legitim! 


De ce nici un partid nu are ca semn crucea? 


Este chiar amuzant să vorbim şi să scriem despre însemnele electorale. Dar pentru că sunt deja 
peste tot afişate şi nu poţi să ignori astfel de prezenţe, putem spune că oamenii politici, nu numai din 
ţara noastră, procedează astfel, nu că ar fi ceva cu totul nou. 

Ştim, de altfel, că oraşele, castelele, familiile, aveau blazoanele sau însemnele lor particulare care 
le confereau o identitate. Cine nu-şi aminteşte de inelele domnitorilor, regilor, împăraților, prinților 
din toată lumea şi chiar a boierilor mai mici şi mai mari, inele cu sigiliu cu care-şi parafau scrisorile şi 
hrisoavele iar unii decretele? Cine nu-şi aduce aminte de Chiriţa Bârzoi ot Bârzoieni, cu iz de 
moftangioaică? 

Aşadar, mârțoaga şi blazonul! Dar nu vă descurajaţi! 

Cât despre gustul estetic, s-a remarcat o grijă oarecare de a ilustra cât mai bine, prin însemnele 
electorale, dorinţa de a fi prezentat conţinutul cu o etichetă cât mai comercială şi credibilă politic. 

S-au folosit evident, toate regnurile: mineral, vegetal, animal şi uman ... precum aţi văzut fiecare: 
plante, legume, mădulare, unelte albe, chei, geometrie plană şi în spaţiu. Aria este mare şi nu 
surprinde. M-am bucurat întotdeauna de inventivitatea românului, care s-o spunem sincer, n-a rămas 
niciodată codaşă, precum n-au rămas sportivii noştri, care au lămurit recent pe cei germani, că nu sunt 
cei mai buni, în toată trufia lor! 

Apropo, de meciuri! Aş vrea să adaug că prin anii '70 din secolul trecut, prin martie, a avut loc un 
meci România-Germania. M-am aşezat în genunchi şi m-am rugat să învingă românii. Cu toate 
abaterile de la regulile jocului corect, România a învins. M-am bucurat şi l-am rugat pe Dumnezeu să 
mă ierte că am îndrăznit să mă rog pentru meciuri, ca să vezi! Meteahna s-a ţinut de mine. Prin anii 
'80, tot ai secolului trecut (ce grozav este să te dai din alt secol!) eram la Caracal la o conferință 
preoțească. Meciul era după masă. Acolo, în casa protopopului, cumsecade de atunci, am vizionat o 
înfruntare între România şi Irlanda, dacă mi-a aduc bine aminte. Le-am spus-o de la început că 
românii vor da 5 goluri şi irlandezii nici unul. Ba, am pus şi un pariu pe un butoi de vin. Vă rog, nu vă 
smintiţi! N-a dat nimeni butoiul nici până azi. A treia oară, acum, cu bătuta nemților tot repetam 
mereu: românii vor învinge! Nu prea eram auzit de cei din jur ocupați cu meciul dar eu tot insistam. 
Meciul era pasionant. Rezultatul îl ştie toată lumea. M-am bucurat enorm. Îmi aduc aminte, plin de 
emoție, când am văzut echipa Argeşului, înainte de un meci, mai de mult, cum au năvălit la biserica 
din Trivale să se roage, ca să-i ajute îngerii să biruie. Este sublim! Şi acum, din nou la însemnele 
electorale. 

Ne aducem aminte de blazoanele sau stemele care le au statele şi chiar Bisericile din lume. Ştim cu 
toții că însăşi Patriarhia Română are stema sa, iar fiecare Eparhie, are de asemenea stema distinctă, 
care defineşte instituţia respectivă. 

De ce oare, nici un partid nu are, ca semn electoral, Crucea? Aici s-ar putea da un răspuns mai pe 
scurt şi plin de limpezime. Eu cred că au procedat foarte corect. De ce? Pentru că se vede o maturitate 
în cele spirituale! Oamenii politici din România nu se joacă, atunci când este vorba de Crucea lui 
Hristos! Mă bucur de aşezarea lor într-o ipostază de seriozitate, şi cumsecădenie, aş putea spune. 

Aş remarca, încă un aspect. Au înțeles românii, în lucrarea lor politică, să nu amestece sacrul cu 
profanul! Oricum, merită felicitări! 

Cât despre imaginaţia ce aş avea întru înființarea unui partid, aş dori să se ştie, că mai pe vremuri, 
mi-a tunat şi mie prin cap să mă apuc oleacă de politică. Chiar îmi făceam nişte planuri, de mă 
invidiam cu multă putere, chiar pe mine însumi, când mă gândeam ce succese aş fi avut, sărac de 
mine! 

Şi dacă tot este vorba de partide, aş dori să se ştie, că nu numărul de partide este cel mai important 

ci principiile politice! Trecerea de la cantitatea, ca număr, la calitatea sănătoaselor principii, se 
impune cu precădere, pentru a se spune şi despre noi, că ne-am maturizat politic cu adevărat. Apariția 
de noi partide şi partiduţe, precum căpiţele de fân pe câmp, mi se pare o glumă care costă cam mult! 

Cât priveşte semnul electoral ce l-aş alege, dacă aş înființa, prin absurd, un partid, aş folosi, după 
dispoziţia ce aş avea, după audienţele de la Episcopie: Aş alege un leopard, atunci când unii mă scot 
din sărite, cu insistenţele lor, uneori absurde. Alte ori, când sunt creştini mai de înţeles, aş alege un 
vultur frumos, cu crucea în plisc! 

lar dacă aş face cu adevărat un partid, aş pune ca însemn un peşte, care simbolizează pe lisus, şi ar 
avea şi un mare succes, dacă se mai adaugă şi un pahar de vin! Se cuvine după atâta oboseală! Iertaţi! 


Ce credeţi despre familia românească de astăzi? 


Savantul Blaise Pascal a spus printre altele că omul este ca o trestie, dar nu orice fel de trestie, ci o 
„trestie gânditoare“. S-au spus, în decursul timpului, lucruri deosebite despre capodopera lumii, omul 
creat de Dumnezeu şi care a primit desăvârşită binecuvântare, precum se arată în Cartea Facerii: 
„Dumnezeu 1-a binecuvântat şi le-a zis după ce a făcut partea bărbătească şi partea femeiască — 
„Creşteţi şi vă înmulțiți, umpleți pământul şi supuneţi-l; şi stăpâniţi peste peştii mării, peste păsările 
cerului, şi peste orice viețuitoare care se mişcă pe pământ!“ (Facerea 1, 28). 

Încă nu putem spune, până astăzi, că pământul ar fi umplut de oameni, în mod egal şi atât cât ar fi 
posibil. N-aş crede că înmulţirea oamenilor ar îngreuna planeta Pământ şi că ar fi posibil, ca în mersul 
său prin Univers ar lua-o razna, cumva prin alte Căi Lactee! Ştim acum foarte bine câtă omenire este 
pe faţa întregului pământ şi că în decursul istoriei, înmulţirea oamenilor a fost într-un dinamism 
deosebit. Acum sunt peste şase miliarde de ființe omeneşti şi peste 50 de ani s-ar putea dubla 
populația Terrei! 

La noi în România, populația a mers în grafic ascendent, cu excepţia războaielor care au secerat 
milioane de vieţi omeneşti. Acum, după cum vedem, constatăm diminuări uşoare, aşa cum s-a văzut la 
recensămintele la diferență de zece ani. Am fost plecări definitive din ţară a tineretului, mai ales, 
naşterile s-au rărit simţitor, din variate motive, obiective şi subiective: dispariţii din viaţă prin boli 
grave, accidente aviatice, feroviare, maritime, rutiere, şi alte nenorocite întâmplări cum ar fi 
avalanşele, aluviunile de primăvară, vară şi toamnă, uraganele, furtunile, trăsnetele şi fulgerele! Ce să 
mai spunem de bombardamentele solare, a undelor magnetice, otrăvirea mediului, stresurile, - boala 
secolului -, şi alte războaie care încă mai planează în chip monstruos şi criminal asupra omenirii! 

Cum să mai scapi din acest iureş furtunos? 

Fără să vrei, te apucă o mare jale în suflet şi tânguire în adâncul inimii! 

x 

N-am putea spune cu precizie care va fi populația ţării peste 50 de ani şi nici chiar Preşedintele 
Țării nu poate evalua ceea ce va fi peste ani şi sper să nu fie o zicere profetică! Sper de asemenea, să 
nu fie o planificare anume, ca în acest spațiu european să se subțieze populația numeric! 

Sigur, că avându-se în vedere mijloacele de distrugere în masă, populaţia lumii chiar, s-ar putea să 
treacă prin încercări catastrofale. 

După cum arătau statisticile din anii trecuţi, asupra arsenalului atomic, sunt create premisele ca 
pământul să fie distrus de câteva ori, dacă cei chemaţi să fie înţelepţi, vor uita de Dumnezeu. 

Dar ca să revenim la ale noastre, voi spune cu cea mai mare mâhnire că se strică rosturile Țării mai 
ales atunci când este în primejdie familia, celula de bază a unei societăţi. Când nu găseşti de lucru în 
Țara ta, când șomajul ia locul din ce în ce mai mult unei angajări pe termen lung în activitate socială, 
înseamnă că ceva nu este în regulă. 

Mai mult, atunci când vezi familii, mai ales femei, care îşi părăsesc căminul, casa, vatra cea sfântă 
şi pleacă pe bulevardele Europei sau la căpşuniadă în Spania, este semn că în România, Gură de Rai şi 
Grădina Maicii Domnului, cum a numit-o Popa loan al II-lea, se întâmplă ceva extrem de grav. 

Ieri, Arhiepiscopul Pimen al Sucevei şi Rădăuţilor, îmi spunea aproape plângând, că se distruge 
neamul acesta prin înfometare şi prin îndepărtarea de morala creştină. 

Era de o vehemenţă care m-a pus pe gânduri! 


Calinic Episcopul Veşnicia de zi cu zi 66 


Cei bătrâni povesteau cum pe la începutul secolului XX, deci prin 1900, la noi în ţară veneau 
locuitori din Italia şi din alte ţări. Se vede că s-a întors roata vieţii. N-aş crede că nu se vor găsi soluții, 
ca forța de muncă românească să nu fie absorbită de propria ţară care are nevoie de fiii ei harnici. 

Cred că România are puterea şi posibilitatea ca să stabilească un echilibru social pentru ca familia 
să-şi împlinească rosturile sale sfinte de a creşte fiii acestei Țări, vrednici urmaşi ai strămoşilor! 

Nu despre împuținarea românilor este vorba în primul rând, ci mai ales de grija ca toți să aibă 
posibilitatea unui trai decent pentru a nu mai fi slugile altora. 

Biserica a chemat întotdeauna ca familia să fie în sfântă rânduială! Să nască prunci — darul lui 
Dumnezeu! Să ne îngrijim să apărăm viața noastră cu orice preţ, ajutându-ne unii pe alţii cu dragoste 
creştină şi omenie românească. 

Neamul românesc a fost, este şi sper să fie o floare înmiresmată în buchetul popoarelor lumii! 

Sper şi să ne rugăm, ca voia lui Dumnezeu să fie pururea în inima noastră românească! 


Putem vorbi despre o ispită a înstrăinării la români? 


S-ar părea că este semn de bătrânețe atunci când simți bucuria de a aşterne pe hârtie crâmpeie din 
viaţă. Însă văzând emisiuni cu cei care au plecat din ţară şi acum îşi spun în public părerea de rău, îmi 
îngădui să pomenesc de un episod aparte. 

Era prin 1967, când lucram în pastoraţie, în parohia cu trei sate, din Maramureş: Cufoaia, Borcut şi 
Inău. Venisem din regiunea Cluj, de la Tioltiur, unde se zidise o biserică nouă fără aprobare, cu 
vrednicii creştini din satul de piatră. Oamenii Securităţii erau pe urmele mele, mai ales după ce 
spusesem, într-un cerc oarecare, că voi face o răscoală ca la Bobârla, localitate în vecinătatea parohiei 
încredințate de evlaviosul ierarh Teofil Herineanu. 

M-am gândit atunci să fug din ţară, în America, socotită de români mai ales, Țara Făgăduinței. M- 
am interesat cum aş putea ajunge acolo plecând din Constanţa, ascuns într-un vapor. Dar înainte de 
plecare am dorit să las totul în ordine şi să-i spun planul meu părintelui Leşe Nicolae, originar din 
satul Bercut, unde eram preot, el fiind preot în Lucăceştii Maramureşului. Era un om de o mare 
probitate morală şi aveam mare încredere în el. 

Ca să nu ne audă nimeni şi să nu fie cumva înregistrată discuţia, am ales un loc aparte. Ne-am dus 
la Remetea Chioarului, unde aveam un preot bun prieten, pe nume Ştefan Liviu. L-am rugat să ne 
permită intrarea în biserica de lemn din parohie. Ne-am urcat în turlă şi i-am spus povestea cu plecatul 
în America, rugându-l de la început să nu spună nimănui. 

Nu 1-a plăcut povestea şi m-a ameninţat că mă va spune poliției, dacă nu jur în biserică pe Cruce şi 
Evanghelie că nu voi părăsi ţara. Mi-a spus că este o ruşină să trădez ţara şi că dacă ar face aşa toți ce- 
ar mai rămâne din ţara aceasta, stropşindu-se la mine cu toate ocările posibile. Mă gândeam să-i trag o 
mamă de bătaie ca să mă țină minte, dar ruşinat, am jurat că nu voi părăsi pământul românesc. 

Au trecut anii şi prin 1984, a fost o altă porneală în gând spre America. Numai că de data aceasta, 
fostul meu profesor de la Neamţu, Vasile Ignătescu, paroh în California, vedea în mine un bun 
misionar şi pe viitorul arhiepiscop al Americii. Mi se plimbau pe la nas asemenea perspective!! Totul 
părea să se concretizeze. Actele erau gata. Într-una din zile, însă, vin la Cernica unde eram stareţ, 
câțiva lucrători de la externe, făcându-mi reproşuri că am deconspirat plecarea mea şi că Vocea 
Americii a difuzat un material despre sosirea lui Calinic de la Cernica în spaţiul american. Am rămas 
stupefiat de poveste. Ba, mai mult, m-au ameninţat că au fost trimişi să mă aresteze din porunca lui 
Pleşiță. Am socotit-o drept o glumă, atunci auzind pentru prima dată de numele argeşeanului pe care l- 
am văzut după 1990 şi nu mi s-a părut de loc fioros. 

Şi aşa s-a ales praful de cele două tentative de a pleca din ţara unde lumea era strânsă cu uşa şi 
batjocorită, precum bine se ştie! 

Dar acum, în plină bucurie democratică, mai are rost să părăsim vatra noastră strămoşească? 


* 


Îmi aduc aminte de ce-mi povestea prin anul 1992, când am participat la primul Congres al 

aromânilor din Albania, un arbănaş, cum se zicea prin vechime despre fraţii noştri din Țara Vulturilor. 
Când am văzut o mină de asfalt (cel mai bun asfalt natural din Europa şi poate din lume!), arbănaşul 
mi-a povestit că ştie el din cele citite şi povestite, că Traian Împăratul, după anul 107, fiind cucerită 
Dacia Felix (cum a fost numită de însuşi Împăratul Traian!), mulţi moţi din Apuseni, care cunoşteau 
taina explorărilor, ar fi fost strămutați de Împăratul cuceritor tocmai în Albania pentru a sprijini 
căutările de metale prețioase şi că ar fi descoperit şi acel asfalt. 

Sigur că m-a impresionat şi prezenţa unei comunităţi de beduini care sunt şi azi în zona Muntelui 
Sinai, duşi acolo de pe vremea Împăratului Justinian, deci secolul VI după Hristos, care vorbesc o 
limbă apropiată de limba noastră românească. Aşa se spune, aşa credem în parte. Cine nu ştie de 
drumeţia lui Nicolae Milescu, în secolul XVII, tocmai în Chitai (China)? 

Cine nu-şi aminteşte de drumeţiile românilor pe toate meridianele lumii? Mai nou, prin secolul 
XIX ne aducem aminte de Badea Cîrţan care s-a drumuit la Roma şi chiar până în Spania, pe urmele 
Sfântului Pavel şi a împăratului Traian? 

Numai că a pleca în drumeţie istorică, din pură cunoaştere, poate fi o lucrare de inimă şi de a-ţi 
umple sufletul de bucuria frumuseţilor din lumea văzută. Şi cu totul alta este plecarea pentru a aduna 
parale mai multe pentru grija zilei de azi şi de mâine! 

Am mai pomenit şi cu alt prilej de Căpşuniada spaniolă! Am auzit zilele acestea de faptul că în 
Spania sunt peste o jumătate de milion de români, bărbaţi şi femei care sunt plecaţi din România 
pentru a găsi de lucru. 

M-a impresionat să văd cum un mare număr de români strânşi în cartierele Madridului, ca într-un 
fel de “târg de români”, de unde patronii vin să aleagă muncitori şi că din 200 de inşi dacă pleacă 
unul la muncă, după mărturia celor care aşteaptă zile şi nopţi să le surâdă norocul. Adică această stare 
este un adevărat dezastru social! 

Se pune acum întrebarea: Cine este vinovat de această stare de lucruri? Adică la noi în România nu 
poate fi o Căpşuniadă? Prin anii '60 ai secolului trecut, dimpreună cu sătenii mei din Cracăul-Negru, 
mergeam în munți să culegem zmeură, mure, fragi, ciuperci! Mergeam la plantații de puieți — 
împăduream de zor ceea ce acum se taie în neştire, lăsându-se munţii golaşi! 

Mergeam la făcut drumuri, săpam şanţuri, împrăştiam pietriş, mergeam la coasă, la sapă, făceam 
metri steri în pădure şi multe alte lucrări. Chiar aici la Cerburenii de Argeş erau plantații de căpşuni 
care se culegeau şi erau trimise cu avionul în Anglia şi în alte ţări ale Europei! Cum adică? Atunci se 
putea? De ce nu se mai poate acum? Când avem atâta nevoie de mână de lucru, numai la şoselele din 
România, de exemplu, cum de nu se găseşte nimeni să folosească această forță naţională? 

Românilor nu le-a plăcut niciodată să fie plătiți să stea degeaba, aşa cum este şi problema 
şomajului. Bună şi această protecţie socială, dar ea nu rezolvă gravele probleme ale absorbției mâinii 
de lucru. Acest artificiu social nu a creat nici o stabilitate, iar de o ordine economică echilibrată nici 
nu poate fi vorba. 

Cu ani în urmă, fostul prim-ministru, Petre Roman, vorbea despre motivația muncii! Tocmai aici 
poate fi cheia unei bune desluşiri economice. Putem spune că de muncă n-am dus lipsă niciodată şi 
românii sunt harnici recunoscuţi şi de o mare capacitate inventivă. Sunt sigur că dacii au făcut lucruri 
brave în istoria milenară: de la meşteri aurari la construit de drumuri! 

Nu voi mai înşira celelalte ruşini ce li se întâmplă bieţilor români şi mai ales românilor care iau 
drumul lumii sau îşi iau lumea în cap, cum se mai spune, din cauza lipsurilor pe care le îndură. Cu 
greu se înţelege ceea ce se vede, de altfel, tot mai des în jurul nostru, cum unii, peste noapte devin 
foarte avuţi, iar cei ce sărăcesc văzând cu ochii, trebuie să suporte disprețul suveran a celor potentați. 

Este, cred, o mare ruşine pentru o Ţară, care nu poate să-şi gestioneze forţa de muncă şi asistă într- 
o condamnabilă neputinţă la împrăştierea fiilor ei printre străini. Să fie adevărat, că românii lucrători 
în străinătate, odată întorşi în România, vor pune umărul la modernizarea României, cum afirma într-o 
zi, Dumitru Grecu din Curtea de Argeş? Ce mai speranţe abracadebrante! Dar mai ştii? 


Credeţi că o dată cu integrarea României în Uniunea Europeană am putea să ne pierdem o 
parte dintre tradiţii şi obiceiuri? 

Cred că o dată cu intrarea României în Uniunea Europeană nu vom pierde nici o tradiţie sau obicei 
legat de anumite sărbători religioase. Cine n-o crede să meargă pe Jos prin ţările integrate deja de 
multă vreme, în această mult fericită Uniune Europeană şi se va convinge de la sine că nici englezul, 
nici francezul, nici germanul, nici grecul şi nici alte neamuri de acolo nu şi-au pierdut tradițiile ci, şi 
le-au îmbogăţit. Oricum, când vorbim de găurile din caşcaval, putem atrage atenţia, doar cei înţelepţi 
o ştiu, că cine-i om de treabă, serios, bun creştin şi bun român, va fi un straşnic european de zile mari! 

Cât priveşte povestea că, după 2007, românii, dacă vor fi europeni binecuvântaţi, nu-şi vor putea 
tăia porcul, putem spune că este o glumă de Crăciun. Să fim serioşi domnilor, nici chiar aşa! 


Care sunt cauzele ce generează actuala criză a valorilor moral-religioase? 


Lumea, în general, de-a lungul veacurilor a pendulat între sacru şi profan gândindu-ne la cele spuse 
de Mircea Eliade. Citind Biblia mai ales, dar şi alte multe cărți religios-morale, vom vedea desluşit că 
desacralizarea a fost, este şi va fi un fenomen legat de om în general, indiferent de vârstă. Sigur că 
tineretul este cel dintâi atins de acest flagel universal care nu are graniţă şi care atinge în valuri uriaşe 
spațiul nostru terestru. 

Cauzele sunt multiple. De altfel, există şi tineri mai serioşi, care se apleacă asupra existenţei cu o 
responsabilitate aparte, dar mare parte dintre ei se pierd consumându-şi timpul inutil. 

La fiecare pas, anumiţi tineri întâlnesc capcane în baruri, reuniuni de tot felul cu cei deja certaţi cu 
bunăcuviinţa. 

Petrecerea timpului în mod iresponsabil, adică pierderea timpului fără studiu, citit intens, pregătirea 
pentru o carieră profesională. Analfabetismul este o stare ce se instalează cu paşi repezi! Este un lucru 
extrem de grav! 

Folosirea televiziunii şi a internetului fără noimă, adică irosirea timpului prin ispitirea de orice fel, 
reprezintă o altă cauză. Sigur că este un mijloc de a te instrui, de a te educa, însă aceste mijloace 
conţin şi apă dulce şi apă amară, adică lucruri de real folos dar şi lucruri care dărâmă. Butonul stă la 
îndemâna fiecăruia. Voința trebuie strunită şi lucrurile pot intra pe făgaşul normal. 

Tinerimea scumpă să nu uite că odată doar sunt tineri şi că nu se vor mai întâlni cu această ipostază 
niciodată. Să înceapă zidirea personală acum şi trainic! 


Cum comentaţi mentalitatea renunţării de timpuriu la feciorie, considerată un precept 
„învechit“? 


Cu mii de ani în urmă, Sfinții Părinţi şi Scriitorii Bisericeşti spuneau că tinerii trebuie să se 
căsătorească de timpuriu pentru a se evita rătăcirile de mai târziu, lăudându-se fidelitatea absolută în 
căsnicie. Se ştie că în țările calde căsătoriile se fac mai din tinereţe spre deosebire de ţările cu o climă 
temperată sau rece. 

Renunțarea de timpuriu la feciorie, chiar şi medical este o imprudenţă, care mai târziu se resimte. 
Aceasta când se face în afara căsătoriei, este socotită un fel de braconaj. Adulterul este o sechelă 
socială şi morală, deopotrivă. România însă s-a numărat mereu printre țările fecioare şi cu o 
respectabilă moralitate. Stricăciunile şi aberațiile sexuale de tot felul ne-au venit de aiurea şi s-au 
impus ca un flagel peste faţa feciorelnică a ţării! Că poporul român s-a salvat totdeauna din toate 
ispitele a fost din darul lui Dumnezeu care nu vrea moartea păcătosului ci să se întoarcă şi să fie viu! 

De exemplu, la noi în sat era o lege clară. Tânărul înainte de a se căsători îşi făcea casă, masă, 
orânduire gospodărească, fântână, poartă, totul pregătit pentru a-şi primi mireasa după nuntă. Nu 
stăteau nici o clipă împreună nesupravegheaţi şi nici nu se gândeau la „căsătorie de probă“ sau 
„căsnicie deschisă“ şi nicidecum la „uniune consensuală““! Căsătoria este o Taină şi este sacră şi nu 
poate fi tratată ca la tarabă. Se păstra fecioria cu grijă atât de fată cât şi de fecior. În Ardeal am fost 
impresionat când la cununie, fata de la sine spunea că nu este fecioară. La biserică nu-şi punea voalul 
pe cap şi nici nu se îmbrăca în alb (care înseamnă curăţenie!) spre ştiinţa tuturor şi spre marea ei 
ruşine. După cununie, drept pedeapsă era purtată prin sat aşezată pe o grapă ca să le fie de învățătură 

şi altor fete. 

Ca o familie să fie solidă şi sfântă în lucrarea ei este absolut necesar să se întemeieze pe curăţenie 
trupească şi sufletească. Faptul că într-o ţară, din nefericire, sunt tot felul de degenerați genetic şi 
cretini desfiguraţi, este semnul grav că trebuie să luăm aminte cum ne întemeiem familia şi cum ne 
comportăm şi după aceea! 


Care este părerea Prea Sfinţiei Voastre despre legalizarea prostituţiei în România? 


S-au scris multe rânduri în presă şi legi asupra acestei probleme pe care o puneţi şi acum. Din 
vremuri îndepărtate, de când a început a se strica rânduiala în lume, şi precum se vede şi în ţara 
noastră, altădată model de moralitate, viața curată, cu frică de Dumnezeu şi ruşine de oameni, au 
apărut comportamente nu tocmai conforme cu morala creştină şi bunul-simţ. 

Pentru a ne dumiri cum se cuvine, vom apela la Sfânta Scriptură, unde vom vedea desluşit că 
prostituţia era interzisă prin Lege, aşa cum citim: „Să nu necinsteşti pe fiica ta, îngăduindu-i să facă 
desfrânare, ca să nu se desfrâneze pământul şi ca să nu se umple pământul de stricăciune“ (Levitic 19, 
29), iar mai departe un verset care te îngrozeşte: „Dacă fiica preotului se va spurca prin desfrânare, ea 
necinsteşte pe tatăl său, să fie arsă cu foc!“ (Levitic 21, 9). 

Cei care sunt cuprinşi de aceste metehne au interdicția ca să meargă în Casa Domnului precum 
Moise proorocul zice: „Câştigul de la desfrânată şi prețul de pe câine să nu-l duci în Casa Domnului 
Dumnezeului tău pentru împlinirea oricărei făgăduințe, căci şi unul şi altul sunt urâciune înaintea 
Domnului Dumnezeului tău!“ (Deuteronom 23, 18). 

În cartea Profetului lezechiel, citim cum Dumnezeu se adresează, cu mustrare, către fiica 
Ierusalimului: „Tu te-ai desfrânat cu Asirienii şi nu te-ai săturat; te-ai desfrânat cu ei, dar nu te-ai 
mulțumit cu atât. Ci ai înmulțit desfrânările tale din pământul Canaan până în pământul Caldeii, dar 
nici cu atât nu te-ai mulţumit. Cât de obosită trebuie să fie inima ta, zice Domnul Dumnezeu, după ce 
ai făcut toate acestea, ca o desfrânată nestăpânită! Când ţi-ai făcut case de desfrânare la fiecare 
răspântie de drum şi ţi-ai făcut locuri înalte în fiecare piaţă, nu erai ca o desfrânată pentru că 
respingeai darurile, ci ca o femeie adulteră, care în locul bărbatului său, primeşte pe alții“ (lezechiel 
16, 28-33). 

Ca urmare, hotărârea lui Dumnezeu este categorică: „Voi arde casele Tale cu foc şi te vor judeca 
înaintea multor femei; aşa voi pune capăt desfrânării tale şi nu vei mai face daruri“ (lezechiel 16, 41). 

Dar nu numai profeții Vechiului Testament s-au confruntat cu astfel de abateri ci şi Apostolii 
Domnului lisus, în lumea greco-romană au întâmpinat teribile decăderi a moravurilor, moravuri care 
s-au perpetuat şi au ajuns până în zilele noastre. 

Fiii şi fiicele acestui pământ românesc, nu au avut astfel de ruşini în decursul veacurilor, aşa cum 
remarcau cei care au studiat moravurile la români. Însă legăturile cu alte neamuri, care au trecut în 
cele în cele patru vânturi ale lumii, au lăsat şi pe la noi metehne, de care azi suntem uimiţi, mai ales că 
au devenit obişnuite, nu numai în viața unora, dar şi pe ecranele televiziunii, prin presă şi reviste la tot 
pasul. 

Păcatul este o boală! A /egifera această stare de scădere, această boală a trupului, dar şi a 
sufletului, este o inepţie. Cum adică? Dacă te doare capul te apuci imediat şi dai o lege? Legalizezi 
durerea de cap? Cine a mai auzit una ca aceasta? Adică, să avem dreptul să ne doară capul? Dacă, 
unii dintre noi, din nefericire, am avea anumite metehne, trebuie să le legalizăm? De pildă, dacă ar 
mai da peste noi şi prostia, trebuie negreşit s-o legalizăm? Adică avem dreptul să fim proşti? Astfel, 
mergând şi mai departe, prin hățişurile scăderilor noastre, a le legitima şi a le da dreptul să ne 
cotropească prin Lege, este o curată nebuneală! 

Nu este curat şi moral din partea noastră să judecăm pe aproapele. Fiecare va da seama în faţa lui 
Dumnezeu de scăderile sale. Mai concret, cum spun Sfinţii Părinți: să bocească fiecare mortul său 
(purtările sale rele) iar pe ceilalți să-i lăsăm în grija lui Dumnezeu cea atotiubitoare cu singura grijă de 
a ne ruga pentru întoarcerea lor la drumul cel bun. Ne stă în ajutor atitudinea lui lisus, atunci, când 
liota celor care îşi trâmbițau sfințenia, au adus la judecată pe o femeie prostituată. lisus, Cel care ne 
ştie pe fiecare, cam câtă sfinţenie avem, scria pe nisip, cu degetul divin, păcatele hulitorilor zurbagii. 

Unul, câte unul, având totuşi un gram de ruşine, au dispărut din faţa lui lisus. A rămas doar păcătoasa 
udând cu lacrimi pământul! Atunci: „Ridicându-se lisus şi nevăzând pe nimeni decât pe femeie, i-a 
zis: Femeie, unde sunt pârâşii tăi? Nu te-a osândit nici unul? Iar ea a zis: Nici unul, Doamne. Şi lisus 
i-a zis: Nu te osândesc nici Eu. Mergi, de acum să nu mai păcătuieşti!“ (loan 8, 10-11). 

Biserica Ortodoxă Română nu-şi schimbă punctul de vedere după cum bat vânturile europene, iar 
uraganele scot mai greu stejarii din rădăcini, din mila Domnului Dumnezeu, Căruia îi mulțumim 
pentru purtarea Sa de grijă! 


Cum vedeţi societatea românească peste o jumătate de secol? 


Liberul arbitru fără Dumnezeu este o ecuaţie falsă. Liberul arbitru este o fiară sălbatică ce trebuie 
domesticită mereu pentru a fi pe drumul cel bun. Am putea spune (exagerând puţin) că liberul arbitru 
este ca o bombă în buzunarul fiecăruia, cu mâna pe fitilul gata să pună în starea de explozie bomba! 
Ea trebuie aruncată înainte de a exploda. Aşa că aberaţiile sexuale, care sunt din păcate, dovedesc încă 
o dată că suntem în stare de boală. A mai legifera şi această stare maladivă ne duce cu gândul că avem 
dreptul să facem aceste păcate pentru că sunt legiferate. Gândul şi legiferarea trebuie făcută cum se 
poate eradica şi acest flagel nefericit ca şi a bietelor fete care stau pe străzi şi bulevardele lumii. 

Peste o jumătate de secol, dacă nu ne ia de acum chiar frica de Dumnezeu şi ruşinea de oameni, 
vom avea de întâmpinat: 

1. Măturarea de pe faţa pământului (ca-n Asia şi ei n-au fost mai păcătoşi ca noi!) a unor spaţii 
locuite ca pe vremea lui Noe. Din cauza înmulțirii răutăților oamenilor, lui Dumnezeu i-a părut rău că 
a zidit pe om, cum spune Scriptura ( Facere 6, 6) şi i-a hotărât pierderea: „Sosit-a înaintea feţei Mele 
sfârşitul a tot omul, căci s-a umplut pământul de nedreptățile lor, şi iată Eu îi voi pierde de pe 
pământ!“ (Facere 6, 13). 

Nu ştim câţi au pierit (nu era recensământ pe atunci!) dar ştim că n-au rămas nici măcar zece fiinţe 
omeneşti. Radicalismul divin a voit să şteargă răul definitiv. S-au înmulțit iarăşi! Răul s-a instaurat ca 
la el acasă. 

2. Vom fi înghițiți de pământ ca cei din prăbuşirea Sodomei şi Gomorei cu toate aberațiile şi 
imoralităţile care au cotropit lumea de atunci: „Şi cetățile Sodomei şi Gomorei, osândindu-le la 
nimicire, le-a prefăcut în cenuşă, dându-le ca o pildă nelegiuiţilor din viitor!“ (II Petru 2, 6). 

3. Războaiele purtate în lume, milenii şi secole de-a rândul au secerat milioane şi milioane de 
oameni, precum şi cutremurele, înecările, focul, accidentele, bolile şi alte flagele. Toate acestea pentru 
a se micşora răul din lume. Răutatea unui om n-ar fi o problemă prea mare, să zicem, dar când se 
adună 2, 9, 70, 8.000, zece milioane, 5 miliarde? Răul izbeşte ca un asteroid uriaş! Atunci vine 
pedeapsa meritată de la Dumnezeu. 

Sunt într-o stare de înminunare mereu, văzând că Dumnezeu în bogata Sa milă, chiar fără măsură, 
ne mai îngăduie încă! Sorocul pedepsirii noastre s-a împlinit de vreo sută de ani! Şi iată existăm! Mare 
minune este şi răbdarea aceasta a lui Dumnezeu! 

Am ajuns cam toți o apă şi-un pământ, dar ne judecăm unii pe alţii întru nepocăită neruşinare: 
„Pentru aceea, oricine ai fi, o, omule, care judeci, eşti fără cuvânt de răspuns, căci în ceea ce judeci pe 
altul, pe tine însuţi te osândeşti, căci aceleaşi lucruri faci şi tu care judeci!“ (Romani 2, 1). lar mai 
departe: „Şi socoteşti tu, oare, omule, pe cei care fac unele ca acestea, dar le faci şi tu, că tu vei scăpa 
de judecata lui Dumnezeu? Sau disprețuieşti tu bogăția bunătăţii Lui şi a îngăduinţei şi a îndelungii 
Lui răbdări, neştiind că bunătatea lui Dumnezeu te îndeamnă la pocăință (îndreptare!)? (Romani 2, 3— 
4). 

Aceasta este cheia de boltă a existenţei noastre! 

Peste cincizeci de ani putem fi vreo 20 de miliarde de păcătoşi pe care-i va căra pământul în 
spinare şi care pot fi scuturaţi şi comprimaţi la vreo 7 inşi ca pe vremea lui Noe şi Lot, luându-o de la 
capăt, iar pământul va răsufla uşurat de atâta greutate şi păcătoşenie. 

Dar iarăşi: să nu ne băgăm în găzduşagul (gospodăria) lui Dumnezeu, cum spune ardeleanul cel 
cuminte. 

Bogăția bunătăţii lui Dumnezeu, a îngăduinţei Lui şi a îndelungii răbdări ne îndeamnă la 
îndreptare, pentru că „Dumnezeu nu vrea moartea păcătosului, ci să se întoarcă şi să fie viu!“ 
Capitolul 5. Desăvârşirea omului întru credință 


Cum ne putem lipi de Dumnezeul iubirii? 


Auzeam pe acasă, din când în când şi mai ales atunci când mergeam la stânile cu oi, pe unii ciobani 
sau pe văcarii de la sate, pronunţând un cuvânt care nu-mi bucura auzul. Care este acel cuvânt? Chiar 
nici acum nu-mi vine să-l pronunț decât cu o oarecare strângere de inimă. Este vorba de /epădare! 

Era mare tristeţe când ciobanul sau gospodarul era pus în situația de a anunţa pe proprietarul oilor 
sau al vitelor, că i-a lepădat oaia, vaca, iapa, scroafa sau cloşca a clocit ouă care nu aveau viaţă. Ştiţi 
foarte bine cei care aţi avut o viață pastorală fără reproş. Am văzut uneori, uitându-mă cu mare atenție, 
cam ce față face cel care aude vestea. Este greu să descrii dezamăgirea în care citeai fără să vrei, nu 
atât paguba în sine cât faptul în sine. Ceva era anapoda! Se ieşea din firescul natural al lucrurilor. 
Ceva se stricase în ordinea vieții. 

Când eram cam de 7-8 ani, m-a trimis tata la stâna la care aveam şi noi date oile la păşunat. Baciul 
era un om înalt şi ferm, aş vrea să zic dur ca o stâncă. Se numea Ion Avârvarei şi stătea pe Tisa, un fir 
de apă ce tăia muntele fără cruțare. Mai târziu mi-am zis, dacă omul acela era dat la carte, ajungea un 
mare învăţat. Era ca un prinț al munților. 

M-a primit cu o uitătură aspră de-ți îngheţa sângele în vene şi după ce m-a ospătat în ritual 
ciobănesc, mi-a dat în grijă o droaie de viței să-i duc la păscut. Mi-a pus în spinare un cojoc de oaie 
care-mi venea până jos la picioare. Afară burniţa. M-am dus, aşa mai câineşte (pentru că era şi frig!) la 
păscut viţeii care se arătau puşi pe joacă nu şagă. O ceaţă deasă a acoperit totul şi n-am mai văzut nici 
un vițel. Temându-mă de lupi, m-am urcat într-un fag mare ce avea mai sus o scorbură adâncă. M-am 
băgat acolo ca într-un cuib de vultur, zic eu acum, ca să mă rotunjesc puţin! Am adormit dus. Nu ştiu 
când s-a făcut seară, nici noapte şi nici dimineață. M-am trezit în lătrat de câini şi strigăte. Eram 
strigat pe nume cu mare disperare. Baciul Avârvarei hăulea de răsunau munţii Antăleni şi-mi trăgea 
înjurături, că dacă mă va găsi, mă va omori pentru că nici vițeii nu mai erau de găsit. Mi-a lepădat 
viţeii, nemernicul, îi auzeam vorbele care mă speriau de moarte. 

S-a apropiat de copacul în care eram. L-am auzit zicând: Doamne, de nu l-ar fi mâncat lupii! Ce mă 
fac, Doamne? Atunci am prins curaj şi am strigat de sus: Sunt aici, baciule, în scorbură! Dă-te jos 
dragul baciului! Bine că eşti viu, cât despre viței să-i mănânce lupii! 

M-am coborât. M-a luat în braţele lui ca de urs şi m-a strâns la piept de bucurie. S-au găsit şi viţeii 
în pădure. M-a trimis imediat acasă ca să nu mi se întâmple ceva rău. Aşa am auzit de la baciul 
Avârvarei că i-am lepădat, adică i-am pierdut viței. 

Şi aşa, dacă mă gândesc bine, cred că cea mai grea greşeală pe care o facem noi aici pe pământ este 
atunci când ne lepădăm! Acţiunea aceasta de lepădare are două sensuri: adică a te lepăda de lucruri 
bune şi a te lepăda de lucruri rele. 

N-am să mai reamintesc aici de lepădările sau trădările din istoria omenirii. Este prea odios şi nici 
nu face bucurie nimănui, să sper! S-ar putea aminti de /lepădări de ţară, de casă, de părinţi, de credință, 
de omenie, de soț şi de soție, de copii, de prieteni, de părinții bolnavi şi neajutoraţi şi peste toţi şi 
toate, lepădarea de Dumnezeu, ca cea mai cumplită stare de pe faţa pământului. Căci dacă te-ai 
lepădat de Dumnezeu, cu cine mai rămâi? 

Aşa pățim toți de la Adam încoace. Ne /epădăm uneori de Dumnezeu şi ne închinăm făpturilor. 
Sfântul Dorotei ne spune că: „Omul era târât prin silă şi tiranie şi chiar cei care nu vroiau să 
păcătuiască, păcătuiau de silă, cum zice Apostolul în numele nostru: „Că nu fac binele pe care-l 
voiesc, ci răul pe care nu-l voiesc, pe acela îl fac!“ (Romani 7, 19). 

Şi pentru a nu mai fi aşa, lisus a fost trimis aici la noi şi: „Făcându-Se deci Dumnezeu om pentru 
noi, a eliberat pe om de tirania vrăjmaşului. Căci a doborât toată puterea lui de a ne împinge la 
lepădarea de Dumnezeu, a zdrobit însăşi tăria lui şi ne-a izbăvit pe noi, ca să nu mai fim supuşi lui, ca 
să nu mai fim robiţi de el, dacă nu vom mai voi nici noi să păcătuim de bună voie. Căci ne-a dat nouă 

putere, precum a zis, să călcăm peste şerpi şi peste toată puterea vrăjmaşului (Luca 10, 19), curățindu- 
ne de tot păcatul prin Sfântul Botez. Căci Sfântul Botez ne iartă şi ne şterge toate păcatele. Şi 
cunoscând Bunul Dumnezeu slăbiciunea noastră şi ştiind de mai înainte că vom păcătui iarăşi şi după 
Sfântul Botez, precum s-a scris: „Că se apleacă inima omului cu dinadinsul spre cele rele din tinerețile 
lui!“ (Facere 8, 21), ne-a dat iarăşi, după bunătatea Lui, sfinte porunci care ne curăţesc pe noi, că, dacă 
vom voi, să putem iarăşi să ne curățim prin păzirea poruncilor nu numai de păcatele noastre, ci şi de 
patimile înseşi. Căci altceva este patima şi altceva păcatul ... Scopul de acum al Stăpânului nostru, 
Hristos, este, precum am spus, să ne înveţe de unde am venit la aceste păcate de lepădare, de unde am 
căzut în toate zilele rele. Deci mai întâi ne-a eliberat pe noi, precum am spus mai înainte, prin Sfântul 
Botez, dându-ne iertarea păcatelor: şi ne-a dat putere să facem binele, dacă voim; şi să nu mai fim 
atraşi, cum ar zice cineva, cu sila la rău. Căci cel robit de păcate este împovărat şi tras de ele, precum 
zice: „Fiecare este legat de lanţul păcatelor sale“ (Proverbe 5, 22). Apoi ne învaţă prin sfintele sale 
porunci cum să ne curățim chiar şi de patimi, ca să nu cădem prin acestea iarăşi în aceleaşi păcate. 
Apoi ne arată pricina de unde vine cineva chiar la dispreţuirea şi neascultarea poruncilor lui 
Dumnezeu, şi de aici lepădarea ... Care este deci leacul acesta şi care este pricina dispreţuirii? Auziţi 
ce zice Domnul nostru: „Învăţaţi de la Mine că sunt blând şi smerit cu inima şi veţi afla odihnă 
sufletelor voastre“ (Matei 11, 28). lată cum ne-a învăţat aici pe scurt, printr-un singur cuvânt, rădăcina 
şi pricina tuturor relelor şi leacul ei în vederea tuturor bunătăţilor: ne-a arătat că mândria este cea 
care ne- a doborât şi că este cu neputinţă să fim miluiţi, altfel decât prin ceea ce este contrar ei: prin 
smerita cugetare. Căci mândria naşte disprețuirea, lepădarea şi neascultarea pierzătoare, precum 
smerita cugetare naşte ascultarea, lipirea de Dumnezeu şi mântuirea sufletelor!“ (Filocalia, IX, pag. 
481-483). 

Cred că ar trebui scris şi un imn al lepădării de relele, care ne cotropesc, din nefericire, pe fiecare 
dintre noi. Dacă la facerea de bine este nevoie de solidaritate, de într-ajutorare; pentru a birui întru 
lepădarea, de ceea ce este rău, trebuie o solidaritate şi mai mare, absolut necesară pentru a birui atâta 
rău care se strânge în jurul nostru. 

Să nu ne lepădăm de răul din noi şi de cel din jurul nostru, iată o nenorocire de noi voită! 

Să ne lepădăm de Dumnezeul Iubirii, iată cea mai mare tragedie a veacurilor! Bine că nu se leapădă 
El de noi! 

Nu voi dispera niciodată, aşadar, căci iată ce spune marele Nicolae Steinhardt, evreu convertit la 
credinţa ortodoxă: „Cu toţii suntem locuiţi de Dumnezeu. Dumnezeu în care spui că nu crezi — şi deci 
te lepezi - , crede El în tine! Credinţa este acest simplu pas către întâlnirea cu Dumnezeu care crede în 
tine!” 

Să ne lepădăm totuşi! De ignoranță, de răutate, de prostie, de păcate, de mândrie, de destrăbălări, 
de furturi, de mediatizata corupție, de lene, de lucru improvizat, de gâlceava politică, de ponegriri, de 
înjurături şi alte metehne care îmbolnăvesc viața noastră şi a altora! 

Pentru a ne putea lipi de Dumnezeul Iubirii trebuie să ne lepădăm de noi înşine! 


Ce este smerita cugetare? 


Omul, creatura de culme a lui Dumnezeu, a fost înzestrat, printre alte daruri şi cu darul cugetării. 
Singura zidire de pe fața pământului, - omul -, a primit acest dar de mare preţ pentru a-l folosi doar în 
cele ce zideşte, adică numai în lucruri bune. De aici se desprinde adevărul, şi după cum fiecare ştie, că 
de atâtea ori avem cugete mai multe rele decât bune. Cele rele se țin ca scaiul de oaie şi uneori nu ne 
părăsesc până la marginea mormântului. 

Vom vedea, dacă citim cu atenţie în istoria anumitor popoare, că în decursul vieţii lor, au avut 
perioade de culme şi perioade de scădere, sau cădere totală. Acestea s-au întâmplat şi se vor întâmpla 
doar din cauza cugetelor care au fost doar rele. Acolo unde s-a cugetat sănătos şi smerit, adică în chip 
cu totul cuviincios, Dumnezeu a ocolit pe cei harnici în gândire sănătoasă. 

Cugetarea bună, temeinică şi dinamică, nu poate izbuti în lucrarea extrem de anevoioasă de zi cu zi 
dacă nu are ca temei şi rădăcină — smerita cugetare! Adică nu este de ajuns să fie o cugetare, dar ea 
trebuie să aibă un nimb de sfinţenie. 

Sfânta Scriptură ne oferă o mare bogăție de versete în legătură cu smerita cugetare. De data aceasta 
ne vom opri la Sfinții Părinți, care au experimentat pe viu această capodoperă a învingerii de sine: 
sfânta cugetare întru smerenie adâncă! Vom aminti, aşadar, în premieră pe Avva Dorotei, mare ascet 
dimpreună cu loan şi Varsanufie precum şi Evagrie Ponticul, toţi contemporani, crini de aur ai pustiei 
în mijlocul secolului VI al erei lui lisus! 

În cartea sa, care se află în a II — a parte a Filocaliei volumul IX, are un capitol special „Despre 
smerita cugetare“. lată ce ne spune, fără ocoliş: „Înainte de orice, avem nevoie de smerita cugetare, 
ca să fim gata la tot cuvântul ce-l auzim, să spunem: „lartă-mă!“ Căci prin smerită cugetare se strică 
toate lucrurile potrivnice. Să cercetăm care este înțelesul cuvântului: lartă-mă! Pentru ce se spune: 
„Înainte de orice avem nevoie de smerită cugetare“ şi nu mai degrabă: „Înainte de orice avem nevoie 
de înfrânare?* Căci Apostolul zice: „Cel ce se luptă, se înfrânează de la toate“, cum spune 
dumnezeiescul Apostol Pavel! (II Timotei 2,5). 

Am putea înţelege în chip desluşit, că pentru a ajunge la adevărata smerenie în cuget, este nevoie 
nu numai de un anumit timp, mai îndelungat, ci şi de o adevărată luptă. Care ar fi acea luptă? O luptă 
stăruitoare şi constantă de perfecționarea sinelui, de îndârjită monitorizare a tuturor însuşirilor 
slobode şi de mult înrădăcinate în biata noastră ființă. 

Pentru a ne bucura inima şi a ne însenina sufletul trebuie să spunem că noi putem să realizăm 
această performanţă de a zidi cea mai frumoasă biruință asupra noastră, de altfel cea mai anevoioasă, 
pentru că este cea mai de preţ, aşa cum spune Avva Dorotei: „Cu adevărat mare este smerita cugetare 
şi fiecare dintre sfinți a călătorit cu ea şi prin osteneală a scurtat călătoria.“ Căci zice: „Vezi smerenia 
mea şi osteneala mea şi iartă toate păcatele mele“ (Psalmul 24, 18); şi: „M-am smerit şi m-a mântuit 
pe mine Domnul“ (Psalmi 114, 6). Căci chiar şi numai smerenia singură poate să ne ducă înăuntru, în 
Împărăţia Cerurilor, cum a spus Avva loan. Să ne smerim deci şi noi puţin şi ne vom mântui. Şi chiar 
dacă nu putem să ne ostenim, din pricina neputinței, să ne sârguim a ne smeri. Şi cred în mila lui 
Dumnezeu, că pentru acel puţin făcut cu smerenie, ne vom afla şi noi în locul sfinților acelora care s- 
au ostenit şi au slujit mult lui Dumnezeu. Da, suntem slabi şi nu putem să ne ostenim. Dar nu putem să 
ne smerim?“ (Filocalia IX, p. 498). 

De cele mai multe ori mi-am pus în minte şi-n inimă, să nu supăr pe nimeni, ba, mai mult, am fost 
extrem de înciudat pe mine însumi, că n-am reuşit întotdeauna să-mi păstrez o stare de totală stăpânire 
de sine şi mânia m-a răzbit şi pe mine dar şi pe cei cu care am avut vre-un schimb de opinii pe varii 
probleme. De aceea, nu numai că am citit dar şi scris spre ştiinţa mea, mai mult, şi spre ştiinţa celor 
care citesc, din scrierile marelui Avva Dorotei: „Fericit este, fraților, cel ce are smerenie; mare este 
smerenia! Bine a zugrăvit sfântul acela pe cel ce are smerenie adevărată, zicând: „Smerenia nu se 
mânie, nici nu mânie pe cineva!“ Unora li se pare lucrul acesta ca ceva străin. De fapt numai smerenia 
se împotriveşte slavei deşarte şi păzeşte pe om. Dar se mânie cineva şi pentru bani şi pentru mâncări 
... Căci ce este mai rău decăt a se mânia şi a mânia pe aproapele? De aceea, a zis careva că: „este cu 
totul străin călugărului să se mânie. Dar dacă nu este acoperit cu adevărat de smerenie, vine pe încetul 
la starea unui drac, tulburându-se şi tulburând. De aceea zice că smerenia nu se mânie şi nu mânie pe 
cineva!“ (Filocalia, IX, p. 499). 

În dialogul nostru interuman, dacă nu ne-am mânia, am trece peste toate asperităţile, folosind 
purtarea de aur a smereniei peste toate hăurile din noi şi din sufletele altora. 


În stare de insuflare dumnezeiască a fost Avva Dorotei atunci când a definit, în chip adevărat, 
smerita cugetare, zicând că: „Smerenia nu se mânie, nici nu mânie pe cineva!“ Această ecuație 
duhovnicească, lăsată nouă nu numai pentru ştiinţa noastră teoretică, ci mai mult, pentru întruparea 
noastră de zi cu zi, este temelia unei existențe neamenințate de dezagregare. 

Marele Antonie din pustia Egiptului, a văzut toate cursele întinse de diavolul pentru a cădea omul 
în ele şi atunci el a suspinat către Dumnezeu, întrebându-L cuprins de spaimă: „Cine le va trece pe 
toate acestea?“ Ce a răspuns Dumnezeu? „Smerenia le va trece pe ele“ şi a adăugat şi alt lucru 
minunat: „Şi nu o va atinge pe ea“. Vezi puterea ei? Vezi harul virtuţii. Cu adevărat, nimic nu este mai 
tare ca smerita cugetare. Nimic nu o biruie. Orice lucru supărător s-ar întâmpla celui smerit, el 
porneşte îndată judecată împotriva sa, se judecă îndată pe sine, nerăbdând să fie învinovăţit cineva, nu 

rabdă să fie aruncată vina asupra altuia. Şi aşa trece netulburat, fără supărare, cu toată odihna. De 
aceea nici nu se mânie, nici nu mânie pe cineva. De aceea bine a zis sfântul: „Că înainte de orice avem 
nevoie de smerita cugetare“. 

Mergând mai departe pe firul desluşirii acestei minuni a smeritei cugetări, aflăm că există două 
mândrii care înhaţă pe om din starea lui firească. Cea dintâi mândrie este când cineva disprețuieşte pe 
fratele său, când îl socoteşte ca nimic şi pe sine mai presus de el. lar dacă nu ne vindecăm grabnic, 
dacă nu scăpăm de ea, de această primă mândrie, se păşeşte încet — încet şi la cea de-a doua mândrie, 
prin care ne mândrim chiar împotriva lui Dumnezeu, mai ales atunci când ne punem pe seama noastră 
isprăvile săvârşite şi nu pe seama lui Dumnezeu, adevăratul Ziditor al tuturor celor văzute şi nevăzute. 

Sfântul Dorotei ne-a lăsat un episod cu adevărat cutremurător. Iată ce scrie: „Cu adevărat, frații 
mei, am văzut odată pe cineva ajungând la această stare jalnică, adică la a doua mândrie. La început, 
dacă cineva dintre frați îi spunea ceva de altul, disprețuia pe fiecare şi zicea: „Cine este acela? Nu este 
altul bun decât Zosima şi cei dimpreună cu el“. Apoi a început să-i disprețuiască şi pe aceştia şi să 
zică: „Nu este altul bun decât Macarie“. Şi după puţin timp a început să spună: „Cine este Macarie?“ 
Nimeni. „Nu sunt mari decât Grigorie şi Vasile“. Apoi, după puțin timp, a început să-i disprețuiască şi 
pe aceştia, zicând: Cine este Vasile? Şi cine este Grigorie? Nimeni. Numai Petru şi Pavel sunt mari. Şi 
îi spusei lui: „Cu adevărat, frate, şi pe aceştia îi vei dispreţui“. Şi, credeți-mă, că după puţină vreme, a 
început să zică: „Cine este Petru şi cine este Pavel? Nimeni. Numai Sfânta Treime este mare!“ Pe 
urmă s-a mândrit şi împotriva lui Dumnezeu Însuşi şi aşa şi-a ieşit din sine. De aceea trebuie să 
luptăm, frații mei, împotriva celei dintâi mândrii, ca să nu cădem pe încetul şi în mândria cea mai 
deplină!“ (Filocalia IX, p. 500). 

Episod înfricoşător şi cutremurător! 

Jar Părintele Stăniloae, tălmăceşte astfel cele de mai sus: „Este o strânsă legătură între păcatele 
împotriva lui Dumnezeu şi cele împotriva aproapelui. Cel ce se înalță împotriva aproapelui se înalță şi 
împotriva lui Dumnezeu; şi viceversa. Suportul faptelor şi purtărilor bune față de aproapele este 
credinţa în Dumnezeu. lubirea sau se întinde în toate părțile, sau nu este deplină şi nu durează, căci 
arată un suflet care nu este în întregimea lui iubitor“. 

Este o vorbă românească, mare vorbă izvorâtă din adânc de experienţă şi ar trebui să ne aplecăm cu 
mai multă atenţie asupra ziselor, sau a maximelor româneşti, a înfeleptelor proverbe. Se spune că 
anumiți oameni nu-s proşti destul dacă nu-s şi fuduli. Este interesantă această apropiere sau înrudire 
între prostie şi mândrie, care pe alocuri i se spune fudulie. Când cineva merge cam ţanţoş şi cu nasul 
pe sus şi mai este îmbrăcat şi fistichiu şi cu niscaiva încălțări cu scârţ, ca pe vremuri, i se spune din 
dreapta sau stânga: Bre, da” fudul mai eşti! 

Câtă energie, Doamne, se consumă pe aceste stări şi comportamente zilnice şi câtă amestecare de 
gânduri, vorbe şi aplecări conflictuale, sociale sau de toată mâna! 

Va veni examenul cel din urmă, căruia toți ne vom supune, fie că vrem, fie că nu vrem. 

Nu vom fi dojeniţi că n-am ajuns sfinți, că n-am săvârşit minuni, că n-am adunat stelele de pe cer, 
dar vom fi întrebaţi: De ce v-aţi mâniat pe frații voştri, zidiţi egali, ca şi voi? De ce i-ați disprețuit? De 
ce i-ați mâniat cu orice preț? De ce ați distrus dragostea dintre voi? 

Ce vom răspunde atunci? 


Ce este mândria? 


N-am crezut vreodată să găsesc mai desluşit arătat cum trebuie înțeleasă smerita cugetare şi cei doi 
mari duşmani de moarte care încearcă risipirea acestei stări duhovniceşti! 

Sfântul Dorotei, ca şi medicul chirurg, iscusit întru ale sale lucrări, taie fără milă şi face operația 
fără anestezie, pe viu deci. El spune limpede, că: „Există o mândrie mirenească şi există o mândrie 
călugărească!“ (Filocalia, IX, p. 501). Aşadar, nimeni nu scapă de această pacoste care ne tulbură 
viaţa şi se arată în toată hidoşenia sa. 

Vom porni la drum, să arătăm cuviincios, cum este mândria mirenească, sau lumească, aşa cum 1 se 
mai spune, în limbajul nostru zilnic. lată ce spune Sfântul Dorotei: „Mândria mirenească sau 
lumească se arată atunci când cineva se mândreşte împotriva aproapelui, ca mai bogat, sau ca mai 

frumos decât acela, sau ca mai bine îmbrăcat sau ca de neam mai bun. Când ne vedem pe noi înşine 
stăpâniți de slavă deşartă în aceste privinţe, sau că mănăstirea noastră este mai are, sau mai înstărită, 
sau că avem mai mulți frați, trebuie să se ştie că suntem stăpâniți încă de mândria lumească. Se 
întâmplă însă uneori că cineva suferă de slava deşartă şi pentru unele daruri naturale. De pildă, unul 
suferă de slavă deşartă pentru că are glasul frumos şi cântă frumos, sau pentru că este blând şi pentru 
că lucrează sau slujeşte cu curăţie. Acestea sunt mai cuviincioase decât cele dintâi. Dar şi ele țin de 
mândria lumească!“ (Filocalia, IX, p. 501). 

Mândria omenească operează şi acolo unde ar trebui să fie mai puțină, sau deloc. Spre exemplu, 
dacă unii dintre noi am avea trebuință de lucrurile necesare vieții şi dacă cineva ar dori să ne ajute, nu 
trebuie să respingem sprijinul pe motive de sfială sau orgoliu, spunând că este lipsit de demnitate să 
fii ajutat. lată ce spune Evagrie Ponticul: „Dacă eşti lipsit de hrană sau de haine, nu te ruşina să 
primeşti când ţi le vor aduce alții, căci ruşinea aceasta este un fel de mândrie!“ (Filocalia, I, p. 56). 

De aceea, pe drept cuvânt Sfântul Talasie Libianul, ne atrage atenția, spunând că: „Mândria ne face 
să ne despărțim de ajutorul dumnezeiesc, să ne încredem în noi înşine şi să ne înălțăm împotriva 
oamenilor!“ (Filocalia, IV, p. 35). 

Este de folos să fim grijulii, că vrăjmaşul diavol are metode iscusite de a ne încâlci cărările pentru a 
nu ne bucura de pace în sufletul nostru şi în sufletul celor cu care lucrăm. În viaţa duhovnicească, 
mândria a fost numită şi „căderea în sus“, prin aceasta înțelegându-se că face omul fapte bune, dar se 
şi mândreşte cu ele. Cel mândru are o încredere deplină în sine însuşi, el neştiind că, „cine se încrede 
în sine, se încrede în diavol“. Omul robit de mândrie nu recunoaşte, din păcate, nici marile neputinţe 
personale şi nici bogatele daruri pe care le-a primit, din belşug, de la Bunul Dumnezeu. 

Mai mult chiar, nici nu vrea să recunoască dar nici măcar să-l facă pe Dumnezeu părtaş la toate 
biruinţele sale ci se înalță întru trufie crezând că totul i se cuvine şi a izbândit prin forțele proprii. Aşa 
ne înşelăm, din nefericire, fiecare dintre noi atunci când nu punem orice înfăptuire sub ocrotirea 
ajutorului lui Dumnezeu. 

Cât despre mândria călugărească, Sfântul Dorotei ne arată: „lar mândria călugărească se arată 
când cineva suferă de slava deşartă, pentru că priveghează, sau posteşte, sau că este evlavios, sau că 
are o bună viețuire, sau că este sârguincios. Ba uneori se şi smereşte cineva de dragul slavei. Acestea 
țin de mândria călugărească. Dacă nu putem să nu mândrim deloc — vai de capul nostru! — este mai 
cuvenit să ne mândrim pentru cele călugăreşti, decât pentru cele lumești!“ (Filocalia, IX, p. 501). 

Citind mai cu atenţie pe Sfântul Maxim Mărturisitorul, învăţăm, că: „Dracul mândriei este plin de 
îndoită răutate: căci sau înduplecă pe monah să pună pe seama sa isprăvile, şi nu în a lui Dumnezeu, 
Care este şi Dătătorul celor bune şi ajutătorul spre izbutirea în ele, sau, neputându-l îndupleca la 
aceasta, îi insuflă gândul să disprețuiască pe fraţii desăvârşiți. lar cel ce primeşte acest gând nu-şi dă 
seama că şi pe el îl face să se lepede de ajutorul lui Dumnezeu. Căci dacă disprețuiește pe aceia ca pe 
unii ce nu sunt în stare de isprăvile lui, vădit este că se socoteşte pe sine ca unul ce-a înfăptuit 
asemenea isprăvi din proprie putere. Dar aceasta n-o poate nimenea, căci Însuşi Domnul a zis: Fără de 
Mine nu puteţi face nimic! (loan 15, 5). Fiindcă slăbiciunea noastră, mişcată spre cele bune, nu poate 
ajunge la țintă fără Dătătorul celor bune!“ (Filocalia, II, p. 75-76). 

Este prea departe de noi gândul că am isprăvit de arătat cele ce supără viața noastră, prin mândrie, 
această lepră groaznică ce distruge de-a valma trup şi suflet! 

Voi încheia aici, spunându-mi mie şi celor ce cu drag citesc şi vor să asculte: „,...fereşte-te de 
mândrie şi de voința de a te îndreptăți (justifica). Căci acestea împiedică pocăința!“ cum zic Sfinţii 
Varsanufie şi loan (Filocalia, XI, p. 346). 

Ajută-ne, Doamne, să zdrobim mândria din inima, sufletul şi viața noastră!“ 


Când merg pelerinii la Ierusalim şi desigur, locul iubit inimilor fiind şi Betleemul, unde S-a născut 
lisus Hristos, văd din drum case care au drept blazon sculptat în piatră pe Sfântul Mare Mucenic 
Gheorghe. Întrebat ghidul a spus că sunt arabii creştini care s-au convertit de la religia musulmană, ei 
având o evlavie specială pentru acest mare sfânt. Se pare că strămoşii lor, din tată în fiu, au sădit 

credinţa creştină şi cu sfinţii care au umplut veacurile. Nu ne putem uita marii martiri, mărturisitorii 
de elită ai creştinismului pururi viu în inimile iubitorilor de Dumnezeu. 

Temelia vieţii noastre în general şi a vieţii duhovniceşti în mod special este jertfa lui lisus Hristos 
ŞI jertfa uimitoare şi uluitoare a celor care au urmat pe lisus, cu o credință fără margini, de o forţă care 
a topit ca văpaia focului tot ce era trecător şi fără valoare. Primele veacuri au zguduit istoria omenirii, 
mai ales dacă ne gândim la Actele Martirice, documente din vremea persecuțiilor care ne stau mărturii 
vii peste veacuri. Aşa de mare era credința şi atâta entuziasm era întru mărturisirea lui lisus Hristos, 
încât martirizarea era socotită ca cea mai mare bucurie. 

Voi aminti doar de Sfântul Gheorghe care a biruit toate caznele cu cea mai mare bucurie încât 
uimea, atât pe Împăratul Dioclețian cât şi întreaga asistenţă, iar unii pe loc, văzând mărturisirea fără 
frică a Sfântului Gheorghe, au mărturisit şi ei credinţa în lisus Hristos! Şi desigur n-am să uit să adaug 
pe lângă sutele de mii şi milioanele de martiri şi pe loan Colov, cel care a fost tăiat de toate 
mădularele trupului începând cu picioarele şi mâinile sale. Când era întrebat: Crezi în Hristos? El 
răspundea fără frică şi plin de veselie: Da! Cred în Hristos! Şi atunci îi mai tăia o mână. ŞI tot aşa până 
i-a rămas doar trunchiul şi capul. În cele din urmă i-a tăiat şi capul! 

Toate aceste mărturisiri şi jertfe pentru credinţa în Hristos au fost mărturii vii pentru cei care 
îmbrățişau o nouă învăţătură şi pe Cel ce S-a jertfit pentru întreaga lume. Aşa au înţeles să răspundă 
Jertfei Supreme, cei mai mari iubitori de Dumnezeu! 

Noi trăim în zestrea de jertfă a lui lisus şi a sfinților martiri din toate timpurile. Nouă ne este uşor, 
suntem fericiţii beneficiari! Alții au murit ca noi să trăim din iubirea lor Jertfitoare. Iar atunci când noi 
uităm sau ne lenevim să-i pomenim: pe sfinţi în Biserică şi în viața noastră, iar pe eroi în rugăciunile 
noastre, săvârşim păcatul care ne va urmări cu mustrare. Şi nu vom prospera nici în viața material- 
socială şi nici în cea duhovnicească, ci vom primi certarea de Sus, de la Părintele Luminilor, ca unii ce 
nu merităm binecuvântarea şi mila Domnului. 

Fără legătura între Cer şi pământ, nu se poate trăi! 

Fără a fi în comuniune cu sfinții, martirii şi eroii neamului din toate timpurile, vom rătăci pe 
drumurile pustii, fără apă, fără soare, fără bucurii! lar atunci când vin prăpădeniile şi pustiuirile de tot 
felul peste noi, ridicăm, tot noi, pumnul amenințător către Cer! 

Atunci când cineva este dispus spre jertfă, înseamnă că în inima lui a lucrat focul dragostei şi al 
smereniei. Da, smerenia cea aplicată, nu cea vorbită mereu în atâtea cărți. Ştim că: „Sfinţii îmbrăcați 
în virtute fug de slava omenească. Iar cei ce poftesc slava sunt asemenea unui om gol, care voieşte 
pururi să afle un petic mic, sau orice ca să-şi acopere urâţenia lui. Aşa şi cel gol de virtuți, caută slava 
oamenilor!“ (Filocalia, IX, p. 503). 

Adică, Hristos Se jertfeşte pe Cruce, mărturisitorii lui Hristos sunt hăcuiţi şi dați la fiare, iar noi, 
creştinii şi clericii din secolul XXI, căutăm slava oamenilor? 

Părerea de sine, cea mai mare îmbrâncire spre prăpastie, se poate vindeca greu şi cu mari eforturi, 
pe timp îndelungat. Această părere de sine nu este doar la mireni, crezându-se că trebuie să-i arate 
cineva trufaş, cu degetul neîndurării. Ea este, deopotrivă, şi pe capul meu, ca să nu spun despre alții, 
deşi n-ar trebui nimeni cruțat, fiind toți, mai mult sau mai puţin cuprinşi de această lepră numită 
părerea de sine. 

Se spune, că odată, un frate a întrebat pe un bătrân zicând: „Ce este smerenia?“ Şi i-a zis bătrânul: 
„Smerenia este un lucru mare şi dumnezeiesc, iar la smerenie se ajunge prin osteneli trupeşti întru 
cunoştinţă şi prin a se socoti cineva mai prejos de toți şi a se ruga pururi lui Dumnezeu. Aceasta este 
calea smereniei. lar această smerenie este dumnezeiască şi de neînțeles. Dar de ce se spune că 
ostenelile trupeşti duc sufletul la smerenie? Pentru care motiv ostenelile trupeşti sunt virtuţi ale 
sufletului? Am spus şi mai sus, că a se socoti mai prejos de toţi se opune mândriei celei dintâi. Căci, 
cum se poate socoti pe sine mai mare decât fratele său, sau înălța în ceva, sau defăima, sau disprețui 
pe cineva, cel ce se socoteşte pe sine mai prejos de toţi? 

La fel rugăciunea neîncetată, este vădit că se împotriveşte celei de a doua mândrii. Căci este vădit 
că cel smerit, cel evlavios, cunoscând că nu poate dobândi nici un bine în suflet, fără ajutorul şi 
acoperământul lui Dumnezeu, nu încetează să se roage necontenit lui Dumnezeu, ca să-şi facă milă cu 
el. Şi cel ce se roagă necontenit lui Dumnezeu, de se învredniceşte să izbutească în ceva, ştie de unde 

i-a venit ajutorul ca să izbutească şi nu se poate mândri, nici nu-şi pune cele izbândite, pe seama 
puterii sale, ci le pune pe seama lui Dumnezeu şi Lui Îi mulţumeşte pururi şi pe El ÎI roagă pururi, 
tremurând să nu cadă de la ajutorul Lui şi să se arate slăbiciunea şi neputinţa lui. Şi aşa, prin smerenie 
se roagă şi prin rugăciune se smereşte şi pe cât se smereşte, pe atâta este ajutat şi înaintează prin 
smerita cugetare. 

De ce se spune, deci, că ostenelile trupeşti rodesc smerita cugetare? Ce are osteneala trupească cu 
simţirea sufletească? Vă voi spune vouă, zice Ava Dorotei: „Sufletul căzând de la poruncă prin 
neascultare, s-a predat, cum zice Sfântul Grigorie, iubirii de plăcere şi conducerii de sine celei 
rătăcite, şi a iubit cele trupeşti şi într-un anumit fel s-a făcut una cu trupul şi s-a făcut omul întreg cu 
trupul, cum se zice: „Nu va rămâne Duhul Meu în oamenii aceştia, pentru că sunt trupuri“ (Facere 6, 
1). Şi astfel, sufletul ticăloşit pătimeşte şi simte şi el împreună cu cele ce se fac de către trup. 

De aceea a spus bătrânul că şi osteneala trupească duce la smerenie. Căci în altă simţire se află 
sufletul celui sănătos şi în alta, al celui bolnav; în alta, al celui flămând; şi în alta, al celui sătul. La fel, 
alta este simţirea sufletului celui ce şade pe cal şi alta, a celui ce şade pe tron şi alta, a celui ce şade 
Jos. De asemenea, alta este simţirea celui ce poartă haine frumoase, şi alta, a celor ce poartă haine 
murdare. Deci osteneala smereşte trupul, iar trupul smerindu-se, se smereşte împreună cu el şi 
sufletul. 

Aşadar, bine s-a spus că şi osteneala trupească duce la smerenie. De aceea, Evagrie, când a fost 
ispitit de hulă — ca unul ce avea cunoştinţă, şi ştia că hula vine din mândrie, iar dacă trupul este 
supus smereniei se smereşte împreună cu el şi sufletul — a stat 40 de zile fără să intre sub acoperiş, 
încât trupul său, cum zice scriitorul, scotea răcnete ca animalele sălbatice. Astfel, n-a săvârşit 
osteneală pentru hulă, ci pentru smerenie. Bine a zis bătrânul, „că ostenelile trupeşti duc la smerenie! “ 
(Filocalia, IX, p. 505—506). 

Iată ce simțire era în inima sfinților! 

De aceea şi rugăciunea sfinților pentru noi, este pururi aprinsă de focul dragostei, ei dorindu-ne din 
toată inima ca: „Bunul Dumnezeu să vă dăruiască vouă smerenie, căci ea scapă pe om de multe rele 
şi-l apără pe el de multe ispite!“ (Filocalia, IX, 506). 

Învață-ne, Doamne smerita cugetare şi alungă de la noi odihnita şi neruşinata părere de sine! 

Îți multumim, Doamne! 


Ce este păcatul? 


Dacă ar fi vorba să dăm o definiție a păcatului, apelând doar la Sfânta Scriptură, citim: „Păcatul 
este fărădelege!“ aşa cum ne-a lăsat cuvânt pentru totdeauna Sfântul Ioan (I Ioan 3, 4). Atunci când se 
pune o interdicție, automat omul caută un mijloc de a încălca îngrădirea. Este o stare psihologică 
specială, ca un ricoşeu. Cine dintre noi nu fost în această ipostază şi aceasta ca şi cum ar fi ceva mai 
mult decât normal. Marele Apostol al Neamurilor, Sfântul Pavel, scriindu-le creştinilor din Roma, 
referitor la această problemă fundamentală, de altfel, le-a scris: ,„ ... unde nu este o lege, acolo nu este 
nici călcare de lege ... păcatul nu este ţinut în seamă cât vreme nu este o lege“ (Romani 4, 15; 5, 13). 

Aşadar, păcatul este orice neascultare față de voia revelată a lui Dumnezeu, marele nostru 
Legislator. Se ştie că păcatul în viaţa noastră se manifestă sub două moduri: omitere, adică marea 
noastră lipsă de grijă de a face lucrurile poruncite de Dumnezeu şi prin: comitere, adică săvârşirea 
oricărei fapte interzise prin lege: „Deci, cine ştie să facă binele şi nu-l face, păcătuieşte!“ (Iacob 4, 
17). 

Se vede lămurit că primitorii scrisorii Sfântului Pavel erau creştini de o înaltă înțelegere pentru că 
abordarea nu era una obişnuită. Încearcă să-i lămurească: „Suntem noi mai buni? Nicidecum! Fiindcă 
mai înainte am învinuit pe toţi, fie iudei, fie greci, că sunt sub păcat, după cum este scris: „Nu este nici 
un om drept, nici unul măcar. Nu este nici unul care să aibă pricepere, nu este nici unul care să caute 
pe Dumnezeu. Toţi s-au abătut şi au ajuns nişte netrebnici. Nu este nici unul care să facă binele, nici 
unul măcar!“ (Romani 3, 9-12). 

Parcă în disperare de cauză, Sfântul Pavel repetă că, starea în care se aflau cei de la Roma era mai 

mult decât dramatică, mai ales că pornind pe drumul necruțării, arată cam care era starea de fapt: 
„Gâtlejul este un mormânt deschis, îşi folosesc limbile ca să înşele, sub buze au venin de viperă. Gura 
le este plină de blestem şi de amărăciune. Au picioarele grabnice să verse sânge, ruina şi mizeria sunt 
pe căile lor, nu cunosc calea păcii. Frica de Dumnezeu nu este înaintea ochilor lor. Ştim însă că tot ce 
spune Legea, spune celor ce sunt sub lege, pentru ca orice gură să fie închisă şi toată lumea să fie sub 
judecata lui Dumnezeu!“ (Romani 3, 13—19). 

Profeţii, cu mii de ani înainte, care au înfierat în toate cărțile scrise de ei, sub inspiraţia Duhului 
Sfânt, toate păcatele ce erau săvârşite, ca şi azi, de biata omenire îndârjită în răutăţi, sunt şi acum şi 
vor fi mereu de o realitate înfricoşătoare. 

Dacă am avea puterea, de mai multe ori pe lună, să ne cuprindem faţa în palmele făcute căuş şi să 
reflectăm la faptele noastre ruşinoase față de noi înşine, de aproapele, de natură şi de Dumnezeu 
Însuşi, ne-ar cuprinde o spaimă zdrobitoare. Glasul profetului tună peste secole: „Atunci vă veţi aduce 
aminte de purtarea voastră cea rea şi de faptele voastre, care nu erau bune; vă va fi scârbă de voi 
înşivă, din pricina nelegiuirilor şi urâciunilor voastre... Ruşinaţi-vă şi roşiți de purtarea voastră ...!“ 
(lezechiel 36, 31). 

Care este originea păcatului? 

Din Scripturile Sfinte, citind cu atenție, aflăm că păcatul era prezent în Univers, chiar înainte de 
căderea în păcat a lui Adam şi Eva: „Şarpele era mai şiret (viclean) decât toate fiarele câmpului pe 
care le făcuse Domnul Dumnezeu!“ (Geneză 3, 1). 

Aşadar, originea păcatului face parte din: ,„... faina fărădelegii care a şi început să lucreze“ (II 
Tesaloniceni 2, 7) prin strămoşii noştri din Paradisul pământesc: „Şi nu Adam a fost amăgit, ci femeia, 
fiind amăgită, s-a făcut vinovată de călcarea poruncii. Totuşi ea va fi mântuită prin naştere de fii, dacă 
stăruieşte cu smerenie în credinţă, în dragoste şi în sfințenie!“ (| Timotei 2, 14-15). 

O să spuneţi: Ei, poftim, vedeţi? Tot femeia este de vină! Spuneţi ce vreţi şi câte vreţi! Dar Femeia, 
scriu cu inițiala mare şi dacă aş putea aş scrie-o până la tălpile lui Dumnezeu, deci Femeia, această 
ființă miraculoasă este menită să fie născătoare de lume, de fiinţe omeneşti, este menită să se 
mântuiască pentru aceasta, dacă stăruieşte cu smerenie în credință, deci tot Ea şi dacă are dragoste, 
mai multă decât oricine, deci tot Ea, şi dacă stăruie ar rămâne în sfinţenie, deci tot Ea! 

Dar cu noi, bărbații, cum va fi, ar cădea întrebarea fulger? Ş-apoi să nu stăm pe glume că starea 
bărbatului ar fi mai trandafirie şi că se ştie tot din Scripturi: „Că nu Adam a fost amăgit!“ (I Timotei 2, 
14). Auzim glasul lui Dumnezeu întru sentință: „Fiindcă ai ascultat de glasul nevestei tale 
blestemat este acum pământul din pricina ta. Cu multă trudă să-ţi scoţi hrana din el în toate zilele 
vieţii tale; spini şi pălămidă să-ţi dea, şi să mănânci iarba de pe câmp. În sudoarea feței tale să-ţi 
mănânci pâinea, până te vei întoarce în pământ, căci din el ai fost luat; căci țărână eşti, şi în țărână te 
vei întoarce!“ (Geneză 3, 17-19). 

Este absolut necesar să nu ne mai îndoim nici o clipă că scopul urmărit de Vrăjmaş a fost să le 
inspire primilor oameni o stare de independență față de Dumnezeu şi să-i antreneze într-o stare de 
război blestemat, ca urmare a tendinței de a ajunge, - ca să vezi -, egali cu Dumnezeu! Aşa precum se 
vede, păcatul lui Adam şi al Evei, arătându-se desluşit într-o întreită dimensiune: intelectual, voluntar 
şi afectiv. 

Ce a adus păcatul în lume, în viaţa oamenilor? 

Mai întâi despărțirea de Dumnezeu! Cât este de dureroasă despărțirea! Nu este sentiment şi stare 
mai gravă decât înstrăinarea noastră de Dumnezeu precum şi înstrăinarea sau despărțirea de casa 
noastră, de părinţii noştri, de locul unde ne-am născut, de prietenii noştri, de binefăcători noştri şi în 
cele din urmă, ultima înstrăinare, înstrăinarea de noi înşine! 

Să auzi glasul lui Dumnezeu aşa cum l-a auzit Adam, sau omul: „Atunci a auzit glasul Domnului 
Dumnezeu, care umbla prin grădină în răcoarea serii, şi omul (Adam) şi nevasta lui s-au ascuns de la 
fața Domnului Dumnezeu printre pomii din grădină!“ (Geneza 3, 8), şi să te ascunzi după cum aţi 
auzit, înseamnă că este semnul vădit al unei vini care pune zid între Dumnezeu şi creatura Sa! Ceva a 
zguduit temelia încrederii, a dragostei nevinovate. Întreg neamul omenesc, astfel, s-a pervertit în 
gândire, în voinţă, în sentimente, în atitudine, în conştiinţă! Am înţelege că omenirea întreagă este 
solidară în rău cu primii săi părinți, aşa încât, toată istoria nelegiuirilor şi a tuturor actelor de violență 

pe care le-a îndurat omenirea, în toate veacurile, este o absolută mărturie dureroasă în acest sens. 

Din adânc de vremi auzi pe Dreptul Iov, zicând: „Omul născut din femeie, are viață scurtă, dar 
plină de necazuri. Se naşte şi este tăiat ca o floare; fuge şi piere ca o umbră. Şi asupra lui, ai Tu ochiul 
deschis! Şi pe mine mă tragi la judecată cu Tine! Cum ar putea să iasă dintr-o fiinţă necurată un om 
curat? Nu poate să iasă nici unul“ (lov 14, 1-4). 

La un moment dat, peste inima lui Dumnezeu s-a aşternut o mâhnire fără măsură, încât, ne-a lăsat 
cuvântul său în Scripturi, când s-a zis: „Domnul a văzut că răutatea omului era mare pe pământ, şi că 
toate întocmirile gândurilor din inima lui erau îndreptate în fiecare zi numai spre rău. I-a părut rău 
Domnului că a făcut om pe pământ şi s-a mâhnit în inima Lui. Şi Domnul a zis: „Am să şterg de pe 
fața pământului pe omul pe care l-am făcut, de la om până la vite, până la târâtoare şi până la păsările 
cerului; că Îmi pare rău că i-am făcut!“ (Geneza 6, 5-7). 

Omul în stare de cădere nu este capabil să-şi revină, să-şi schimbe drumul vieţii prin propria sa 
putere şi nici nu poate pricepe de la sine lucrurile lui Dumnezeu, pentru că acestea, negreşit, trebuie 
judecate duhovniceşte, aşa cum ne avertizează Sfântul Apostol Pavel: „Dar omul firesc nu primeşte 
lucrurile Duhului lui Dumnezeu, căci pentru el sunt o nebunie; şi nu le poate înțelege, pentru că 
trebuie judecate duhovniceşte!“ (I Corinteni 2, 14). 

Starea disperată în care a ajuns omul impune, negreşit, o intervenție mai presus de puterile lui 
slabe, pentru că altfel, pedeapsa păcatului nu poate fi anulată fără ajutorul lui Dumnezeu, care 
urmăreşte mai multe scopuri, printre care vom enumera doar trei, ca să uşurăm oboseala cititorului: 

1. Scopul răscumpărător, care impune aducerea păcătosului la îndreptare, la pocăință şi credință 
vie în Dumnezeu; 

2. Scopul pedagogic, care instruieşte şi disciplinează pe cel credincios; 

3. Scopul preventiv, care impune oprirea răului şi limitarea distrugerilor pricinuite de păcat. 

Întreaga creaţie, sau întreaga fire a suferit consecințele păcatului, a căderii omului, munca 
istovitoare, bolile nemiloase şi întreaga gamă de suferinţe, distrugerea florei şi a faunei! 

Pentru soluționarea problemei păcatului a fost nevoie de o intervenţie absolută a lui Dumnezeu, la 
„... plinirea vremii“, cum scrie Sfântul Pavel: „Dar când a venit împlinirea vremii, Dumnezeu a trimis 
pe Fiul Său, născut din femeie, născut sub Lege, ca să răscumpere pe cei care erau sub Lege, pentru ca 
să căpătăm înfierea!“ (Galateni 4, 4-6). 

Măreaţa operă săvârşită de Fiul lui Dumnezeu: naşterea Sa, viața Sa de deplină ascultare de voia 
Tatălui, moartea Sa pe cruce, învierea dintre cei morți, înălțarea Lui la dreapta lui Dumnezeu, purtarea 
de grijă asupra istoriei omenirii şi revenirea Sa împărătească — păcatul, despărțirea omenirii de 
Dumnezeu, a fost definitiv învinsă! 

Glasul lui Isaia, inspirat de Duhul Sfânt, ne bucură, auzind ce a făcut lisus: „EI suferințele noastre 
le-a purtat, şi durerile noastre le-a luat asupra Lui, şi noi am crezut că este pedepsit, lovit de 
Dumnezeu, şi smerit. Dar El era străpuns pentru păcatele noastre, zdrobit pentru fărădelegile noastre. 
Pedeapsa, care ne dă pacea, a căzut peste El, şi prin rănile Lui suntem tămăduiţi. Noi rătăceam cu toții 
ca nişte oi, fiecare îşi vedea de drumul lui, dar Domnul a făcut să cadă asupra Lui nelegiuirea noastră, 
a tuturora ...Domnul a găsit cu cale să-L zdrobească prin suferință ...Dar, după ce îşi va da viaţa ca 
jertfă pentru păcat, va vedea o seminţie de urmaşi, va trăi multe zile şi lucrarea Domnului va propăşi 
în mâinile Lui. Va vedea rodul muncii sufletului Lui şi se va înviora. Prin cunoştinţa Lui, Robul Meu 
cel Neprihănit va pune pe mulți oameni într-o stare după voia lui Dumnezeu, şi va lua asupra Lui 
povara nelegiuirilor lor!“ (Isaia 53, 4-6 şi 10-11). 

Lucru ne mai auzit, stare unică, de-a dreptul cutremurătoare, să auzi, să citeşti, şi mai mult să crezi 
că: „Hristos s-a făcut blestem pentru noi pentru că ne-a răscumpărat din blestemul Legii — fiindcă 
este scris: „Blestemat este oricine este atârnat pe lemn; aceasta, pentru ca binecuvântarea lui Avraam 
să ajungă la neamuri întru Hristos lisus, aşa încât noi prin credinţă să primim făgăduinţa Duhului.“ 
(Galateni 3, 13-14). 

Dacă nu avem în cuget, în inimă şi în simţiri, adeverirea, ca şi lov, că suntem păcătoşi şi nu vom 
striga precum orbul din naştere, când trecea Iisus: „Dumnezeule ai milă de mine, păcărosul!“ (Luca 
18, 38) şi : „Dacă zicem că n-am păcătuit, îl facem mincinos şi Cuvântul Lui nu este în noi“ (I loan 1, 
10), nu vom face primul pas spre divina iertare! 


Calinic Episcopul Veşnicia de zi cu zi 80 


Iertarea păcatelor, starea la care este chemat să ajungă orice om zidit de Dumnezeu, este cea mai 
mare bucurie ce ar trebui să cuprindă orice inimă. Să fii iertat! Să ştii şi să simţi, pentru că aceasta în 
primul rând se simte, că, în sfârşit, Dumnezeu ca un Părinte lubitor, ne-a dat suprema iertare! Este cea 
mai frumoasă zi! Este a doua zi după naşterea noastră şi prima zi după iertarea noastră! 

Iisus, Mielul lui Dumnezeu, a ridicat păcatul lumii! Aşa cum strigă peste veacuri, Sfântul loan 
Evanghelistul, iar Sfântul Pavel, ne dă mărturia, din al treilea Cer, că: „Hristos, după ce s-a adus jertfă 
o singură dată, ca să ridice păcatele multora, a doua oară, fără de păcat Se va arăta celor ce cu 
stăruință Îl aşteaptă spre mântuire“ (Evrei 9, 28). 

Suntem chemați toți la Prânzul Ceresc, la Cina cea de Taină! Credinţa noastră atotbiruitoare ne va 
înălța şi aduce iertarea păcatelor, pentru că: „Toţi proorocii mărturisesc despre El (despre lisus!) că 
oricine crede în El, capătă prin numele Lui, iertarea păcatelor!“ (Faptele Apostolilor 10, 43). 

Suntem chemaţi de Iisus la Sfânta Liturghie şi ne îmbie cu dragostea Sa jertfitoare: „Luaţi mâncaţi, 
acesta este Trupul Meu, care se frânge spre iertarea păcatelor! Şi iarăşi chemarea: „Beţi dintru acesta 
toți, acesta este Sângele Meu al Legii celei noi care se varsă pentru voi şi pentru mulţi spre iertarea 
păcatelor!“ (Matei 26, 26-28). 

Orice participare la Sfânta Liturghie ne face părtaşi bucuriei iertării! De aceea cei care lipsesc de la 
biserică de la Sfânta Liturghie, sub diferite pretexte, se lipsesc de harul iertării lui Dumnezeu. 

Spovedania păcatelor, arta cea vie, pentru că este o lucrare, aş putea spune, cea mai importantă din 
viața omului! Să te dispui, de bunăvoie să faci o restaurare şi restaurație a ființei tale, o dăltuire, o 
eliminare a impurităţii şi a te apropia curat, în haină de nuntă, la Prânzul Ceresc, este cea mai mare 
bucurie pentru Părintele luminilor! 

Să nu întârziem să fim mereu oaspeţi în casa lui Dumnezeu! 

El Însuşi ne aşteaptă! 


Cum ne putem lepăda de păcat şi să ducem o viaţă sporită în Dumnezeu? 


Dacă am aduna toate cărțile din lume în care s-a scris despre istoria neamurilor, filosofia cea veche 
şi mai nouă, toată creaţia literară: poezie, dramă, comedie, romane, nuvele, proză, proverbe şi 
maxime, pedagogie şi astronomie, ştiinţele de toată mâna şi orice alte jurnale şi epigrame precum şi 
toată ingineria, arhitectura şi alte osteneli artistice, vom vedea zbuciumul necurmat al sufletului întru 
biruirea timpului. Dar despre istoria religiilor, ce vom spune? Cât adânc de încercare întru limpezirea 
întunericului din sufletul nostru. Cât studiu! Cât zbucium! 

Toate la un loc, se adună ca apa într-o cupă uriaşă de smarald, unde bat razele soarelui întru 
străluminare! Aici se limpezesc cele ale sufletului învolburat de furtunile ce ne bântuie întru neodihnă 
pacea inimii, pacea sufletului şi bucuria ce ar trebui să nu se mai termine. 

De câte ori nu cade bruma toamnei păcatului şi vine îngheţul nesimțirii, ca o carapace uriaşă care 
ne sufocă viaţa de zi cu zi? 

Ştim că cel ce a fost deşteptat din întunericul păcatelor se găseşte acum la mijloc, între păcat şi 
virtute, între întunericul şi lumina care încearcă să biruie. 

Forţa absolută, care biruie întotdeauna, peste puterile noastre slăbănoage, este Harul Duhului Sfânt! 
Acest Mare Har nu sileşte voinţa şi libertatea noastră dar aduce în sufletul nostru zbuciumat o bucurie 
negrăită şi simţim o uşurare aşa de mare încât am dori să rămână la noi pentru totdeauna. 

Ştim din experienţa noastră, mai multă sau mai puţină, că de cele mai multe ori am văzut cum 
Harul lui Dumnezeu începe să lucreze cu credinţa şi voinţa omului, deci din interior. 

Putem părăsi păcatul şi duce o viaţă sporită în Dumnezeu numai dacă dobândim pe Duhul Sfânt şi 
darurile Sale. Iată ce scrie Sfântul Maxim Mărturisitorul: „Duhul temerii de Dumnezeu se arată în 
înfrânarea cu fapte de la păcate; duhul tăriei, în pornirea şi mişcarea plină de râvnă, spre lucrarea şi 
împlinirea poruncilor; duhul sfatului, în deprinderea discernământului care ajută să împlinim cu 
rațiune poruncile dumnezeieşti şi să deosebim cele bune de cele rele; duhul ştiinţei, ne face să ştim 
fără greşeală modurile activității virtuoase după care lucrând, nu cădem nicidecum din dreapta 
judecată a raţiunii; duhul cunoștinței, ne dă putinţa să cuprindem cu mintea rațiunile din porunci, pe 
care se întemeiază modul de activitate a virtuţilor; duhul înțelegerii, este consimţământul afectuos al 

sufletului cu modurile şi rațiunile poruncilor, sau mai bine zis, prefacerea lui în acelea, prefacere prin 
care se produce o fuziune a puterilor noastre naturale şi modurile şi rațiunile poruncilor; duhul 
înțelepciunii, ne face să ne înălțăm la cauza raţiunilor duhovniceşti din porunci şi la unirea cu ea; prin 
aceasta cunoscând, pe cât este cu putință oamenilor, în chip neştiut, rațiunile simple ale lucrurilor, 
aflătoare în Dumnezeu!“ (Filocalia, VIII, pag. 235). 

Aşadar, cele şapte daruri ale Duhului Sfânt le putem avea fiecare dintre noi doar după măsura 
credinţei şi voinței noastre libere în lucrarea ei. Darul temerii de Dumnezeu, se câştigă dacă ne 
înfrânăm de la rele. Propriu făriei, este să lucreze cele bune. Propriu sfatului, este să deosebească între 
cele contrare. Propriu științei, este să cunoască fără greşeală datoriile. Propriu cunoaşterii, este să 
cuprindă cu fapta rațiunile dumnezeieşti din virtuţi. Propriu înțelegerii, este consimțământul sufletului, 
cu cele cunoscute. În sfârşit, propriu înțelepciunii, este unirea neînţeleasă cu Dumnezeu, aşa cum ne 
tălmăceşte Sfântul Maxim Mărturisitorul. 

Iar Sfântul Nichita ne spune, că: „Darurile Duhului Sfânt fiind şapte, Scriptura începând de la cel 
dintâi le numără de la înțelepciune şi coboară spre sfârşit până la frica dumnezeiască a Duhului. Deci 
zice: Duhul înțelepciunii, duhul înţelegerii, duhul sfatului, duhul puterii, duhul cunoștinței, duhul 
evlaviei şi duhul temerii de Dumnezeu (Isaia 11, 2). Noi însă trebuie să începem de la temerea care 
curățeşte, adică de la frica de chinuri, ca prin aceasta, depărtându-ne mai întâi de rău şi curățindu-ne 
prin pocăință de petele păcatului să ajungem la frica duhului cea curată, mergând pe calea ce duce la 
ea şi odihnindu-ne în ea de toată lucrarea virtuţii!“ (Filocalia, VI, pag. 261). 

Dacă s-ar întreba cineva, cum se capătă aceste daruri ale Duhului Sfânt, le vom răspunde că numai 
prin rugăciune stăruitoare! Pentru că aceste daruri sunt absolut necesare pentru viaţa noastră. Oricum, 
aceste daruri ale Duhului Sfânt noi le avem, dar ele nu sunt în lucrare decât atât cât le îngăduim noi 
înşine. Avem, din nefericire, această putere de a îngrădi lucrarea darurilor Duhului Sfânt. 

Sfântul Calist Patriarhul, în bucurie luminii Duhului Sfânt, ne încurajează zicând: „Dar ştii ce este, 
ce se revarsă în inimile credincioşilor şi care este semnul revărsării? Este Duhul Sfânt, care se revarsă 
de la Tatăl prin Fiul şi umple lumea întreagă; care este şi se revarsă în fiecare dintre credincioşi; care 
se împarte fără pătimire şi se împărtăşeşte fără să poată fi luat în stăpânire. lar semn al acestei 
împărtăşiri, sau al revărsării în noi este dorirea Lui întru smerenia sărăciei, lacrima fără durere, 
pretutindeni curgătoare, iubirea întreagă şi nemincinoasă față de Dumnezeu şi de aproapele, bucuria 
din inimă şi veselia de Dumnezeu, îndelunga răbdare în cele ce suntem datori să le răbdăm, blândețea 
faţă de toți, simplu grăind, bunătatea, unirea minţii, vederea şi lumina, puterea fierbinte pretutindeni 
mişcătoare a rugăciunii şi, ca să spun totul, negrija de cele trecătoare, prin ținerea în minte a celor 
veşnice!“ (Filocalia, VIII, pag. 264). 

Am spus şi din nou adaug, că Darurile Duhului Sfânt nu se câştigă decât prin rugăciune şi viață 
curată. Unii aşteptăm miracole, adică minuni din senin, fără să depunem nici un efort. Aşa ni se pare 
mai comod. Ba, unii îndrăznesc să creadă că Dumnezeu este dator, pur şi simplu, să ne dea mereu 
darurile sale că este dator că de aceea este Dumnezeu! Trebuie să ne reamintim că Dumnezeu Însuşi 
lucrează şi Fiul de asemenea, precum şi Duhul Sfânt. Auzim din Sfânta Evanghelie glasul lui lisus, 
zicând: „Tatăl Meu lucrează până acum; şi Eu de asemenea lucrez!“ (loan 5, 17). Iar Duhul Sfânt va 
veni, la rugămintea lui lisus, către Dumnezeu Tatăl ca să ne mângâie în veac, precum citim: „ŞI Eu 
voi ruga pe Tatăl şi alt Mângâietor vă va da vouă, ca să fie cu voi în veac, Duhul Adevărului!“ (loan 
14, 16-17). 

Sfinţii Varsanufie şi loan, ne îndeamnă din adâncul inimii, atunci când zic: „... roagă-te Bunului 
Dumnezeu ca să ne trimită nouă pe Duhul Sfânt, pe Mângâietorul, şi Acesta ne va învăţa pe noi despre 
toate. Şi ne va descoperi toate tainele. Cereți şi fiți călăuziți de El. Şi El nu va lăsa în inima noastră 
nici o rătăcire sau tulburare; nu va lăsa în cugetarea noastră nici o întristare sau suspinare. Va lumina 
ochii noştri, va sprijini inima noastră, va înălța mintea noastră. Să ne lipim de El! Să credem Lui! Să-L 
iubim pe El! Căci El înţelepţeşte pe cel fără de minte, îndulceşte înțelegerea, dă putere, învață şi 
dăruieşte cuvântul, dă bucurie şi dreptate, îndelungă răbdare şi blândeţe, dragoste şi pace!“ (Filocalia, 
XI, p. 228) 

Vom vedea cât de cuprinzătoare este rugăciunea pe care o adresăm Duhului Sfânt şi care cred că 
este făcută de Însuşi Dumnezeu, pentru noi oamenii, din iubirea Lui arzătoare, arătată zidirii: Împărate 

Ceresc, Mângăietorule, Duhul Adevărului, Carele pretutindeni eşti şi pe toate le plineşti, Vistierul 
bunătăţilor şi Dătătorule de viață, vino şi Te sălăşluieşte întru noi şi ne curăţeşte pe noi de toată 
întinăciunea şi mântuieşte, Bunule, sufletele noastre! 

Rugându-ne, aşa mereu şi ducând o viață curată, din zi în zi, vom spori în Dumnezeu! 


Cum să ne păzim conştiinţa? 


De cele mai multe ori auzeam pe tata, mai ales, spunându-mi: să fii acasă înainte de apusul 
soarelui! L-am întrebat ce ar însemna această poruncă a sa devenită, deja, o obsesie. Mi-a spus, că 
atunci când era tânăr, primea astfel de sfaturi şi îndemnuri de la tatăl său, adică bunicul meu, iar 
bunicul primea poruncile de la străbunicul, care era preot venit din Ardealul zbuciumat şi cotropit de 
cei fără de legea creştinească. 

Să dormi liniştit pe perna ta, suna sentința! Adică să n-ai nimic pe suflet, nimic pe inima ta şi nimic 
rău care să-ţi mustre cugetul, adică cugetarea să nu-ți fie cu nimic umbrită. Nici un gând rău, nici o 
faptă rea! Aceasta era, de altfel, porunca grijuliului tată. 

Îmi spunea adesea să țin seama mai ales de două lucruri: să nu fur şi să nu spun minciuni! Şi 
tălmăcea mai departe cam aşa: atunci când furi, băiete, este o ruşine mare şi lumea nu mai uită una ca 
aiasta. Ai grijă, nu te mai speli cu toată apa de pe Cracău! Iar cu minciuna să n-ai casă bună, ai 
înțeles? Este o ruşine şi mai mare! Tu nu vezi cât de ruşinos este că vecinul nostru are porecla de 
Vasile mincinosul? 

De ce să nu dormi cu conştiinţa împăcată? Era pentru prima dată, copil fiind, când auzeam despre 
aşa poveţe, pe care tata mi le dădea cu dragoste cuprinzătoare. 

Iar finalul sfaturilor se încheia arătându-mi un trunchi mare în care era înfiptă o bardă ca o 
semilună, spunându-mi: dacă nu asculti, îţi voi tăia capul cu barda de pe buturugă. Şi aşa nu mai uitam 
multă vreme şi n-am uitat nici azi când scriu aceste rânduri. lar în şcoală, mai în glumă, mai în serios, 
colegii îmi spuneau cavalerul dreptății, de care eram tare bucuros, de ce să nu recunosc! 

De aceea, Sfântul Dorotei, ne îndeamnă cu sfântă sfătuire, zicând: Să ne sârguim deci, fraților, să 
păzim conştiinţa noastră cât suntem în lumea aceasta, nelăsând-o să ne mustre în privința vreunui 
lucru, necălcând-o nici măcar în lucrul cel mai mic. Căci de la cele mici şi prin fire neînsemnate, 
ajungem să disprețuim şi pe cele mari. Pentru că atunci când începe cineva să zică: „Ce este dacă voi 
spune cuvântul acesta? Ce este de voi mânca această bucată mică? Ce este dacă voi privi acest 
lucru?“, de la întrebarea: „Ce este aceasta sau ce este aceea“, ia gustul rău şi amar şi începe să 
dispreţuiască şi pe cele mari şi mai grele şi să calce peste conştiinţa sa. Şi înaintând astfel, pe încetul 
se primejduieşte să cadă în totală nesimţire. De aceea, luaţi seama, fraţilor, să nu nesocotim cele mici, 
vedeți să nu le dispreţuim ca pe nişte nimicuri. Căci nu sunt mici, ci sunt un început, pricinuiesc o 
obişnuinţă rea. Să veghem, să avem grijă de cele uşoare, ca să nu se facă grele. Lucrarea virtuţii şi a 
păcatului începe de la cele mici şi duce la cele mari, fie bune, fie rele!“ (Filocalia IX, p. 509-510). 

Proverbul nostru românesc a ilustrat şi mai pe scurt, grăindu-ne de peste veacuri: Că cine fură azi 
un ou, mâine va fura un bou! 

Să ne păzim conştiinţa, cu mare grijă cât suntem în viaţa aceasta pământească şi să nu uităm că ea 
este de mai multe feluri, adică să ne păzim conştiinţa față de Dumnezeu, faţă de aproapele şi față de 
lucruri. „Şi faţă de Dumnezeu o poate păzi cineva, când nu dispreţuieşte poruncile Lui ... Şi simplu 
grăind, toate câte se fac întru ascuns pe care nimeni nu le ştie, decât numai Dumnezeu şi conştiinţa 
noastră, pe toate trebuie să le păzim. Aceasta este conştiinţa față de Dumnezeu! 

„lar față de aproapele este să nu facă cineva nimic de care ştie că necăjeşte sau răneşte pe 
aproapele, fie cu lucru, fie cu cuvântul, fie cu înfăţişarea noastră, cum am spus de multe ori. Şi-l poate 
răni şi privirea. Şi simplu grăind, toate câte ştie omul că pot să dea vreun gând rău aproapelui, prin 
care se pătează însăşi conştiinţa lui, de care ştie că este în stare să vatăme sau să necăjească. De toate 
acestea trebuie să se păzească şi să nu le facă. Aceasta înseamnă a păzi conștiința faţă de aproapele. 
lar păzirea conștiinței față de lucruri stă în a nu se folosi cineva rău de un lucru, a nu strica vreun 
lucru, sau a-l arunca, ci chiar de vede vreunul aruncat, să nu treacă cu vederea, fie el cât de 

neînsemnat, ci să-l adune şi să-l pună la locul lui!“ (Filocalia IX, p. 511). 

Cât de însemnate sunt toate acestea! Cât de important este să păzim curată conştiinţa faţă de 
Dumnezeu, faţă de aproapele şi faţă de întreaga zidire! 

În tălmăcirea Părintelui Dumitru Stăniloae, citim astfel: “Pentru creştin toate componentele firii 
sunt darurile lui Dumnezeu către noi, spre folosul nostru. Prin toate vedem bunătatea şi grija lui 
Dumnezeu faţă de noi. A le dispreţui şi strica înseamnă a disprețui grija lui Dumnezeu față de noi şi a 
reduce posibilitățile de vieţuire ale semenilor noştri. Dar pe lângă aceasta, elemente ale creaţiei mai 
sunt şi obiectele sau bunurile în care s-a imprimat şi munca oamenilor noştri: pâinea, vinul, uneltele, 
operele de artă. A le dispreţui şi strica înseamnă a dispreţui şi munca semenilor noştri. Stricarea 
obiectelor pregătite şi căutarea altora, cere muncă înnoită şi omul nu mai are vreme să se ocupe şi de 
sufletul său. Față de toate acestea avem o răspundere! Căci prin toate sunt loviți oamenii şi este 
disprețuit Dumnezeu!“ 

Când cuprindem cu privirea, cu inima şi sufletul, frumuseţea aceasta a lumii văzute, parcă totul se 
transformă într-un cântec ce nu se mai termină! Citeam undeva, că un om oarecare, pe drumurile 
acestei vieți, mergând pe o cărare a văzut o mare de furnici împânzită peste tot încât nu mai avea pe 
unde călca. N-a voit să strivească nici măcar o furnică. Tot ferindu-le, a călcat în aşa fel încât şi-a rupt 
piciorul. Aşa da sensibilitate! 

Ce vom spune de Sfântul Dimitrie cel Nou, care veghează Bucureştiul? Din nevedere a călcat pe un 
pui de pasăre şi l-a omorât. Atât de mult l-a mustrat conştiinţa încât s-a pedepsit fără cruţare: piciorul 
cu care a călcat pasărea n-a mai fost niciodată încălțat! 

Ne mustră conştiinţa adesea, iar pe unii mereu, până la uşa mormântului. Comportamentul nostru 
prin grădina Maicii Domnului, în acest spaţiu de o frumuseţe uimitoare, nu este totdeauna ca a unei 
flori cu bun miros. Ar trebui să încercăm un sentiment de ruşinare faţă de marea grijă a lui Dumnezeu 
de a avea de toate şi din belşug. Mare durere să încercăm atunci când glasul de mulțumire ne-a amuţit! 
Dura şi neisprăvita lipsă de insensibilitate ar trebuie eliminată pentru totdeauna din ograda noastră! 

Delicateţea, această floare rară, aşteaptă să fie pusă în glastra inimii. Delicatețea răsare întru 
recunoştinţă! Atunci când au fost vindecaţi cei zece leproşi, din mila Domnului, doar unul a venit să 
mulțumească. lisus l-a întrebat: „Oare nu zece leproşi s-au vindecat? Ceilalți nouă unde sunt? Nu s-a 
găsit să se întoarcă să dea slavă lui Dumnezeu decât numai acesta, care este de alt neam?“ (Luca 17, 
18). 

Cei nouă leproşi s-au făcut 99, 999, 9999, 9 miliarde, 99 de miliarde şi se tot adaugă! 

Câţi suntem printre ei? 


Ce este trezirea conştiinţei? 


Timpul vindecă rănile, dar rămân urmele şi drept să spun, nu se aşterne nici o uitare după moartea 
cuiva, din familie, sau din preajma noastră. Un om, o ființă aşa de tainică, nu este o cantitate 
neglijabilă. Ştiu că Dumnezeu nu ne uită pe nici unul dintre noi. Aceasta o spun în sensul că, 
Dumnezeu nu-i pe post de contabil şi, plin de bucurie, când ne prinde cu ocaua mică. Nu El ne ţine 
catastiful cu isprăvile noastre bune sau rele. Ne-a dat destulă memorie! Încap şapte lumi în ea. 

Noi uităm ce am săvârşit, deseori, pe cărările vieții noastre şi uităm uşor-uşor răul, dacă l-am făcut, 
şi, ne amintim cu drag şi plini de duioşie, de cele bune săvârşite. Dar ţinem cu îndârjire la pomelnicul 
lipsurilor din viaţa celor din jurul nostru. Şi nici nu vreau să-mi aduc aminte de forța şi timpul, irosite, 
fără nici o părere de rău. Aşa da împietrire! 

Cum să calificăm astfel de stare nefericită? Dacă ne-am gândi mai des, am avea, oarecum, bucuria 
unui început de îndreptare. 

Am să mai fac o subliniere asupra uitării. Că nu putem uita este adevărat. Chiar dacă pe moment, 
credem că am uitat, aceasta este doar o stare care se doreşte confortabilă. Rămâne însă prezentă în 
inima noastră, ființa dragă plecată dintre noi şi chiar de am vrea, nu se poate uita pentru că avem 
sădită în inimă scânteia dumnezeiască. Această scânteie luminează întunericul conştiinţei ca să ne 
deschidem iertarea şi iubirea pentru cei de o seamă cu noi prin această vale a plângerii. 

Şi acum, cu îngăduința dumneavoastră, câteva cuvinte despre această taină aş numi-o, care se 
cheamă conştiinţa. Acest termen îl găsim în sfera gândirii antice greceşti care era mai înclinată spre 
introspecţie şi derivă din verbul synhorao şi care înseamnă, a şti împreună cu, iar în forma reflexivă ar 
fi, eu ştiu împreună cu mine însumi, Şi se apropie de substantivul care vrea să zică: el însuşi care ştie 
cu sine însuşi. Deci este vorba de acea stare specială prin care noi devenim, -vrem, sau nu vrem -, 
conştienţi de noi înşine şi avem de lucru sau de furcă mai ales cu acel alt eu sau cum zice latinul: alter 
ego! 

În Noul Testament, găsim folosit cuvântul conştiinţă de către Sfântul Apostol Pavel, pentru prima 
dată când scrie romanilor: „Ceea ce arată fapta legii scrisă în inimile lor, prin mărturia conştiinţei lor 
şi prin judecăţile lor, care îi învinovăţesc sau îi şi apără!“ (Romani 2, 15). 

Deci conştiinţa este un martor lăuntric, în inima şi sufletul tuturor oamenilor de pe fața pământului, 
fie că au sau nu Legea lui Dumnezeu. În textele Sfintei Scripturi găsim referiri la conștiință. Despre 
unii se spune că nu au conştiinţă chiar de loc, iar despre alţii că ar avea conștiință, dar destul de slabă, 
care se întinează! (I Corinteni 8, 7). lată un exemplu şi mai la îndemână: „Dacă cineva dintre 
necredincioşi vă cheamă pe voi la masă şi voiţi să vă duceți, mâncaţi orice vă este pus înainte, fără să 
întrebaţi nimic pentru conştiinţă. Dar de vă spune cineva: Aceasta este din jertfa idolilor (sau de este 
în post, vă zice: ne pare rău că nu avem mâncare decât de frupt!), să nu mâncaţi pentru cel care v-a 
spus şi pentru conştiinţă. lar conştiinţa, zic, nu a ta însuţi, ci a altuia. Căci de ce libertatea mea să fie 
judecată de o altă conştiinţă? ... Nu fiţi piatră de poticnire...“ (I Corinteni 10, 27—30 şi 32). 

Conştiinţa are la bază cugetul bun sau rău. După cum ne este cugetul aşa ne este şi conştiinţa. 
Conştiinţă curată — cuget curat, stare de culme a vieţii noastre! Aici nu se ajunge decât atunci când 
ne lăsăm educați şi călăuziți de Cuvântul lui Dumnezeu! 

Sfântul Dorotei spune: „Când a făcut Dumnezeu pe om, a sădit în el ceva dumnezeiesc, ca un gând 
mai fierbinte şi luminos, având calitatea unei scântei care luminează mintea şi arată acesteia 
deosebirea binelui de rău. Aceasta se numeşte conştiinţă!“ (Filocalia IX, p. 507). 

Părintele Dumitru Stăniloae ar tălmăci cam aşa: Conştiinţa este gândul sădit de Dumnezeu în om, 
ca o scânteie fierbinte şi luminoasă. Conştiinţa luminează deplin mintea şi o obligă să facă deosebirea 
între bine şi rău. În conştiinţă, omenescul se întâlneşte cu dumnezeiescul. Ea este şi a lui Dumnezeu şi 
a omului. Ea este gând a lui Dumnezeu, dar „semănat“ în om şi prin aceasta ţine de om. Prin ea omul 
vorbeşte cu sine, dar prin sine vede pe Dumnezeu şi răspunde lui Dumnezeu. 

Când vorbim de filmul vieții noastre, trebuie să ne gândim la un aspect anume. Atunci când sufletul 
se eliberează de greutatea trupului, vedem ca-n oglindă tot filmul vieții noastre, cu cele bune şi rele, 
deopotrivă. Conştiinţa de sine vibrează la cele mai înalte cote, acum fiind în ipostaza de a ne arăta 
întru absolută limpezire, înfăptuirile noastre, fără nici un ascunziş. De aceea prin conştiinţă ne vedem 
propriu-zis fața noastră, pentru că acum o vedem în lumina lui Dumnezeu. 

Atunci, însă, când am înaintat mult în păcate, conştiinţa noastră este acoperită, sau glasul ei nu se 
mai aude. Şi, de bună seamă, o dată cu aceasta şi glasul lui Dumnezeu. Se mai aude zicându-se, 
uneori, despre unii şi alţii că au conştiinţa adormită, iar în psihologie se vorbeşte de o conştiinţă laxă, 
amorțită sau chiar moartă. 

Aşadar, conştiinţa, este un dar dumnezeiesc, făcut nouă, tuturor, fără nici o discriminare, fiind un 
mod salvator al legăturii noastre eterne cu Dumnezeu. 

Dacă judecăm bine lucrurile şi atitudinea noastră față de fraţii noştri este binecuvântată de 
Dumnezeu, atunci nu avem să ne reproşăm nimic. Dar cum este foarte greu să nu greşeşti şi mai ales 
să mulțumeşti pe toată lumea, nu poți să uiţi pe Sfântul Apostol Pavel, care ne-a lăsat un verset 
inspirat de Duhul Sfânt, care zice: „Fericit este cel ce nu se judecă pe sine în ceea ce aprobă!“ 
(Romani 14, 22). Atât pentru sine cât şi pentru alții! 

Vine vremea, ca noi să ne judecăm pe noi înşine, fără să angajăm pe nimeni la acest lucru care ne 
priveşte numai pe noi, căci: „Nu este părtinire la Dumnezeu! Ceea ce arată fapta legii scrisă în inimile 
lor, prin mărturia conştiinţei lor şi prin judecăţile lor, care îi învinovăţesc sau îi şi apără!“ (Romani 2, 
15). 

Filmul vieţii noastre este conştiinţa care este mai presus de orice memorie! 

Sunt milioane şi miliarde de fiinţe care sunt mustrate fără milă de conştiinţă. Toţi cei care greşim 

avem de întâmpinat glasul şi ochiul conștiinței care nu doarme niciodată. Cazuri celebre de mustrare 
de conştiinţă, există în istoria omenirii. Ce vom spune de amarnica mustrare de conștiință, încercată 
de Sfântul Petru, atunci când s-a lepădat de lisus? Căinţa lui, lacrimile lui, zbuciumul lui, toate i-au 
adus tămăduitoare iertare! 

Cine nu ştie de tânguirea lui Iuda, care a vândut pe lisus? Dar el întru disperare, socotind că păcatul 
lui este mai mare decât iertare lui Dumnezeu, s-a dus, sfârşindu-şi viaţa întru spânzurare! 

Pildă să fie, pentru istoria omenirii, de-a pururi, modelul lui Petru care a primit iertarea prin lacrimi 
de pocăință. 

Rămâne, pentru totdeauna, cel mai frumos episod, prin care lisus, repune în treapta apostoliei pe 
Petru, cel care căzuse prin negarea lui Iisus, aşa cum fac ateii din toate timpurile. 

După Înviere, în una din întâlnirile cu ucenicii Săi, lisus a zis lui Simon Petru: „Simone fiul lui 
Iona, mă iubeşti tu mai mult decât aceştia? El I-a răspuns: Da, Doamne, Tu ştii că Te iubesc! Şi 
aceasta de trei ori, pentru a nimici ispita trădării întreite! 

Aceasta este memoria sfântă! 

Să nu ne afundăm în disperare! 

Să ne aducem aminte, totdeauna, de iubirea lui Dumnezeu! Îndurarea, iertarea şi iubirea lui 
Dumnezeu, atunci când lacrimi vărsăm şi ne oprim de la păcate, se revarsă în torente iertătoare asupra 
noastră, cu sfântă îmbelşugare! 


Cum să ne pregătim pentru întâlnirea cu Dumnezeu? 


Timpul care ni s-a dat în folosinţă de către Dumnezeu este aşa de scurt încât din tinereţe ajungem 
grabnic la bătrâneţe. În viaţa mea din tinereţe şi până spre 50 de ani, nu am prea obișnuit să mă uit la 
mine, în oglindă. Într-o zi observ că m-a năpădit culoarea moşneagului la păr, că inima era tot aşa de 
tânără ca pe dealurile cu noroi, în drum spre parohia celebră încredinţată spre păstorire. Am rămas 
locului, m-am uitat mai bine la mine şi drept să vă spun, nu m-am mai recunoscut. M-a apucat un râs 
zdravăn de batjocura vremii asupra neputinţelor noastre trecătoare. 

Aş zice, că nu m-am băgat în seamă, o mare bucată de vreme! Sentimentul este straniu! Pe 
negândite m-a apucat grija bilanţului din urmă! 

De aceea, citind Cuvântul VI sau treapta a Vl-a a Sfântului loan Scărarul, despre pomenirea 
morţii, aflăm că: „Aducerea aminte de moarte este o moarte în fiecare zi. Aducerea aminte de moarte 
este un suspin de fiecare ceas!“ (Filocalia IX, p. 156). 

De câte ori am fost poftit să merg în anumite delegații, mai ales când eram deputat în Parlament, 
refuzam din două motive. Mai întâi n-am vrut să se spună că aleşii poporului risipesc banii pe 
plimbări, oricât de oficiale ar fi fost şi apoi din cauza unei frici organice. Dacă totuşi am călătorit, pe 
timpul zborului n-am pierdut nici o secundă fără să mă rog intens, dar cât de intens!, pentru toţi cei 
care călătoresc şi pentru mine, mai la urmă, ce să zic! Cotropit de această stare, mi-am zis mereu, că 
dacă aş călători într-una cu avionul, n-aş mai avea timp să săvârşesc nici un păcat, oricât de mic. 

Iată ce spune Sfântul Părinte loan Scărarul: „Frica de moarte este o însuşire a firii, intrată în ea prin 
neascultare. lar tremurarea de moarte este semnul păcatelor nepocăite!“ (Filocalia IX, p. 156). 

Grija cea dintâi, de orice vârstă am fi, este grija de a ne pregăti pentru marea întâlnire cu 
Dumnezeu, la examenul cel mai important din viața noastră! lar toată viața noastră negativă nu poate 
fi tămăduită decât prin grija de a face cea mai sinceră căință pentru iertarea păcatelor săvârşite cu 
lucrul, cu gândul, cu voie, fără voie, cu ştiinţă sau neştiință, în zi şi în noapte! 

Unii dintre noi, din păcate, spun că se vor căi mai la bătrâneţe, că au timp îndestulat. Alţii spun că 
pot să greşească pentru că Dumnezeu este bun şi oricum iartă. Iar alții, mai viteji, spun săracii, că 
păcătuiesc ca să aibă ce ierta Dumnezeu. Aceasta ar fi culmea nepăsării, ca să nu spun, culmea 
neruşinării! 

Păcatele nu se şterg fără lacrimi! lată ce spune Sfântul loan Scărarul: „Plângând, să nu primeşti 
niciodată pe câinele (diavolul) acela care îţi strecoară gândul că Dumnezeu este iubitor de oameni. 
Căci scopul lui este să alunge de la tine plânsul şi frica neinfricată. Acest gând îţi este bun numai când 

te vezi pe tine, târât în adâncă deznădejde!“ Iar în tălmăcirea Părintelui Dumitru Stăniloae ar fi: Să nu 
te bizui pe gândul că Dumnezeu este iubitor de oameni, ca prin el să slăbeşti pocăința. El să-ți fie de 
ajutor numai când eşti în primejdie de a deznădăjdui! (Filocalia IX, p. 158). 

Pentru cei care ne-am lenevit până acum, mai mult sau mai puţin, apelând tot la Sfântul Ioan al 
Scării, arătăm: „Nu voi tăcea să-ți fac cunoscută şi povestirea despre Isichie Horevitul. Acesta 
petrecea totdeauna într-o totală lenevie, neavând nici o grijă de sufletul său. Îmbolnăvindu-se odată cu 
trupul până la marginea vieții, încât părea că peste un ceas va muri, dar venindu-şi iarăşi în fire, ne 
rugă să plecăm toţi îndată. Zidind apoi uşa chiliei, a rămas înăuntru 12 ani fără să mai iasă vreodată la 
vreo vorbă cu cineva. Nu mai gusta nimic altceva, decât pâine cu apă. Şedea numai acolo, cu mintea 
țintă (în extaz) la cele ce le văzuse în această ieşire. Era atât de adunat cu mintea în sine, că nu şi-a 
mai schimbat niciodată acest fel de vieţuire, fiind pururea ieşit din sine şi vărsând lacrimi fierbinţi, în 
tăcere. 

Dar când era să se săvârşească, deschizând uşa am intrat înăuntru. Şi rugându-l mult numai atât am 
auzit de la el: „Jertați-mă! Nimeni de va avea pomenirea morții, nu va putea să păcătuiască 
vreodată“. lar noi ne-am minunat văzând pe cel odinioară atât de nepăsător, preschimbat atât de 
repede cu o schimbare şi prefacere fericită. Şi înmormântându-l cu cuvioşie, în cimitirul apropiat al 
castrului, după un număr de zile, căutând sfintele lui rămăşiţe, nu le-am aflat. Domnul a încredinţat şi 
în felul acesta, despre pocăința lui plină de grijă şi vrednică de laudă, pe toți cei ce voiesc să se 
îndrepte după o lenevire îndelungată!“ (Filocalia IX, p. 160-161). 

Să nu uităm: „În tot ce faci adu-ți aminte de sfărșitul tău şi nu vei păcătui niciodată!“ (Isus Sirah 
7,38). 


Care credeți că a fost cea mai mare erezie? 


Sunt sigur că cea mai mare erezie dintre alte multe erezii a fost erezia hristologică a lui Arie, preot 
în Alexandria Egiptului, care a susținut: Fiul lui Dumnezeu, Iisus Întrupat, este inferior Tatălui, fiind o 
creatură, de unde respingerea divinității Fiului. Această erezie a dus la convocarea Sinodului I 
Ecumenic, în anul 325, sub patronajul Sfântului Împărat Constantin cel Mare, la Niceea, unde s-au 
adunat 318 Părinţi arhierei care au decretat Simbolul Credinței (prima parte, iar partea a doua la 
Sinodul din Constantinopol, în anul 381). 

S-a restabilit adevărul de Credinţă prin articolul 2, care spune: „Şi întru Unul Domn lisus Hristos, 
Fiul lui Dumnezeu, Unul-Născut, Care din Tatăl S-a născut mai înainte de toţi vecii. Lumină din 
Lumină, Dumnezeu adevărat din Dumnezeu adevărat, născut, nu făcut; Cel de o ființă cu Tatăl, prin 
Care toate s-au făcut“. 

x 

Ereziile au adus întotdeauna cel mai mare rău în viața omului. Aceasta însemnând un rău care a 
planat nu numai asupra vieții religioase ci şi asupra vieţii sociale. Se cunosc prigoanele şi suferințele 
la care au fost supuşi atât capii eretici cât şi cei care împărtăşeau învățătura greşită. 

Aproape o mie de ani Biserica lui Hristos a avut de înfruntat, pe de o parte cele zece prigoane sau 
persecuții până în anul 313 când Sfântul Împărat Constantin cel Mare a dat acel Edict de toleranţă de 
la Milano, iar pe de altă parte ereziile care au dus la dispute secole în şir precum şi la prigoniri de tot 
felul, aşa cum arată Istoria Bisericească Universală. 

Îmi amintesc de felul cum gândea Voltaire despre eretici: „Este un mare rău să fii eretic; dar să fie 
oare un bine atât de mare să sprijini dreapta credinţă cu ajutorul soldaților şi călăilor? Nu ar fi de dorit 
ca fiecare să-şi mănânce pâinea la umbra smochinului său?“ aşa cum a făcut de două mii de ani 
Biserica Ortodoxă a românilor, precum cunoaştem toţi! 

Iată câteva mărturii din Patericul Atonit: „Deseori, părinţii de la muntele Athos spun: 

- Dacă ar trebui să rămânem tăcuţi, când credința noastră trebuie apărată împotriva ereziilor, care ar 
fi rostul şederii noastre pe aceste stânci, atât de mulți ani? 

- Dogmele nu pot intra în Piaţa Comună, aşa cum intră bunurile materiale.“ (Patericul Atonit, p. 
48). 

Şi iarăşi, mai adăugăm: „Înțeleptul frate Calinic (nu-i vorba despre mine!) a fost rugat să-şi spună 

părerea despre erezia rusă a „Adorării Numelui“. El a răspuns că: „Au uitat capul şi se închină doar 
căciulii!“ (Patericul Atonit, p. 48). 

Pentru a arăta mai practic modul cum se poate apăra împotriva ereziilor adevărul de credință, voi 
arăta, cu voia Domniilor Voastre, un episod tot din Patericul Atonit, în care se zice: „Odată, părintele 
Bartolomeu s-a dus în sat cu anumite treburi ale mănăstirii. De îndată ce a ajuns, sătenii au venit la el 
şi l-au rugat insistent să-i ajute să apere credinţa adevărată în fața unui predicator străin de învățătura 
apostolică, defăimându-i pe sfinți şi pe Maica Domnului. Călugărul era simplu şi s-a simțit stânjenit, 
iar după ce s-a gândit puţin, amintindu-şi ceea ce a citit despre sfinți şi vieților lor, l-a invitat pe 
predicator să se întâlnească cu el şi a propus aceasta: 

- Lăsaţi-ne să aprindem un foc în mijlocul pieţii din sat. Fiecare va trece prin el şi Dumnezeu va 
dovedi astfel care dintre noi poartă cu el Adevărul! 

În ziua următoare, dimineaţa devreme, sătenii au adunat lemne şi au clădit un rug în mijlocul pietii. 
Părintele Bartolomeu a sosit, dar predicatorul, nu. El a fugit cu primul vapor din ziua aceea. Când 
Părintele Bartolomeu s-a întors la mănăstire, ceilalți călugări l-au întrebat: 

- Erai pregătit să treci prin foc? 

- Eram neliniştit, dar nu m-am îndoit de credinţa noastră şi am gândit: Pe pământ eu nu merit 
nimic, decât să merg în iad. Ar fi mai bine să ard aici, pe pământ, decât să ard veşnic. Deci să intrăm 
în foc. 

Astfel, acel smerit şi simplu călugăr a apărat credinţa aşa cum au apărat-o primii martiri şi părinții 
duhovniceşti înaintea lui!“ 

Dacă ne poate fi milă de eretici? 

Să ne amintim că Arie ereticul a murit vărsându-şi maţele, precum se spune în Tradiţie. Să ne 
amintim de Iuda! O erezie este o trădare pentru că este o despărțire de Adevăr! 

Dar pentru a nu rămâne cu întristare sau înverşunare peste măsură, voi da mai jos un episod in 
Patericul sau apoftegmele Părinților din pustiu, pag. 191-192: „Avva Isac Tebanul s-a dus odată la 
chinovie, a văzut un frate greşind şi l-a osândit. Când a plecat în pustie, un înger al Domnului a venit 
la el, s-a pus în fața uşii de la chilie şi i-a zis: „Nu te las să intri.“ Bătrânul întreabă: „Ce înseamnă 
aceasta?“ Îngerul i-a zis: „Dumnezeu m-a trimis să te întreb: unde-mi poruncești să arunc pe fratele pe 
care l-ai osândit?“ Bătrânul s-a pocăit îndată şi a zis: „Am greşit, iartă-mă.“ Îngerul i-a zis: „Ridică-te, 
Dumnezeu te-a iertat. Dar păzeşte-te, de acum înainte, să nu mai judeci pe cineva înainte de a-l judeca 
Dumnezeul! “ 

Să luăm aminte! 


Cum să nu cădem în păcatul idolatriei? 


Când noi învăţăm şi cele zece porunci numite şi Decalogul, care s-ar traduce exact: cele zece 
cuvinte, cele zece porunci date pe Muntele Sinai de Dumnezeu lui Moise pentru a fi învăţate de 
poporul ales, la porunca a doua citim: „Să nu-ţi faci chip cioplit, nici asemănarea vreunui lucru din 
cele ce sunt în cer sus, şi din câte sunt pe pământ Jos, şi din câte sunt în ape, sub pământ. Să nu te 
închini acelora şi nici să le slujeşti lor“ (Ieşire XX, 4-5). 

Aşadar, porunca opreşte omenirea de a se închina la lucruri făcute de mâini omeneşti, la stelele 
cerului şi la alte făpturi ale lui Dumnezeu, socotindu-le înzestrate cu puteri dumnezeieşti. Se opreşte, 
după cum se vede, idolatria, atât de mult răspândită pe vremea când Dumnezeu a dat poporului evreu 
cele zece porunci. 

Desigur, azi creştinii, ca să nu vorbim de alte religii şi confesiuni, nu se mai gândesc la acei zei 
mincinoşi, adică la idolii făcuți de mâna omenească, cum ar fi Molohul căruia i se jertfeau ființe 
omeneşti sau boul Apis la egipteni. 

Cuvântul „idol“ a primit în creştinism şi un alt înțeles, după cum scrie Sfântul Pavel creştinilor din 
Colose, înţeles de slujire la idoli, adică iubirea de argint, lăcomia la mâncări şi băuturi, căci 
dumnezeul lacomului este pântecele (Filipeni UI, 19). După cum se vede, banii, mâncarea, hainele şi 
alte lucruri care l-ar face pe credincios rob al lor, pot fi considerate ca şi idolii lor. 

Îmi aduc aminte, când eram în Transilvania preot, unii săteni, aşa, ca din senin începeau să-şi strice 

casa pe care o aveau mai mare în curte, ei stând într-o bucătărie de vară. Când i-am întrebat de ce fac 
aceasta mi-au răspuns cu nonşalanţă: Păi, o stric, domnule părinte, ca s-o fac mai mare, cu etaj, 
dumneata nu vezi vecinul meu câte etaje a cocoţat spre cer? Ce, eu sunt mai prăpădit ca el? Nu mă las! 
Când i-am întors vorba spunându-i, că n-are copii şi n-are rost să se ostenească atâta, a zis înciudat: N- 
are a face, este treaba mea şi nu te amesteca! N-am mai insistat. În faţa mândriei nu puteai face nimic. 
Am văzut că lucrurile nu s-au schimbat de 40 de ani încoace. Se merge pe acelaşi şablon în viaţa unor 
oameni, pentru că în general se păstrează o oarecare măsură în zădărniciile şi deşertăciunile acestei 
lumi în care trăim şi noi zi de zi. 

Ne închinăm şi noi la idoli, deci atunci când: 

- muncim peste măsură, adunând ca bogatul din Evanghelie care a fost numit nebun; 

- sau când ne /enevim, lăsând pe alții să se zdrobească în fiecare zi, pentru că este bine să ne 
întrebăm, în Țara aceasta: câți muncim şi câți lenevim? 

- sau când ne împodobim trupul şi cele din jur: case, acareturi, moşii şi alte lucrări ce ne istovesc 
trupul şi sufletul; 

- sau când nu citim nimic, stând vreme îndelungată în fața televizorului şi tot schimbând posturile 
care ne fură timpul şi, o, dacă am vedea doar lucrurile care zidesc! 

- sau când tocăm pacea celor din jur trecându-i prin tăişul limbii, distrugându-le numele întru 
învrăjbire diavolească! 

- sau când ne prăvălim fără ruşine în toate apucăturile pe care nu le mai înşir aici! 

De aceea, ca să nu fim învinovăţiți de idolatrie, trebuie să iubim pe Dumnezeu, mai presus de orice 
şi pe aproapele, zidirea lui Dumnezeu, păstrând măsura curată în toată lucrarea noastră! 


Ce trebuie să înţelegem din cuvintele Ecclesiastului: „Totul este deşertăciune şi vânare de 
vânt?“ 


De câte ori am citit această carte a regelui Solomon, care cuprinde 12 capitole, am rămas pe 
gânduri şi din entuziasmul meu de a croi şi zidi pe acest pământ nu a mai rămas mare lucru. Adică? 
Aş dori să se ştie, că nu ţi se taie respirația, dar te aşază într-un plan de gândire extrem de serios: ce 
zideşti, cât zideşti şi ce rămâne din zidirea ta în planul vieţii pentru mâine! 

Cum să nu te pună pe gânduri: „„Deşertăciunea deşertăciunilor, zice Ecelesiastul (pusă sub 
autoritatea lui Solomon), toate sunt deşertăciuni! Ce folos are omul din toată truda lui cu care se 
trudeşte sub soare? Un neam trece şi altul vine, doar pământul rămâne totdeauna!“ (cap. 1, 2-4). 

Cum să înțelegem cuvintele acestea? Exact cum sunt scrise! 

Îmi aduc aminte şi cine nu-şi aduce aminte de uragane şi de acele ciclonuri de prin America ce 
mătură în câteva minute un oraş întreg? Vin apele şi îneacă totul! Bate o grindină şi distruge totul! Un 
foc mistuie în câteva ore un sat sau un oraş întreg! Vine un cutremur şi înghite o regiune sau o 
metropolă fără să mai vezi urmă de viaţă! 

lată încă o zădărnicie de a noastră în faţa lui Dumnezeu, pentru că toate acestea le putem spune şi 
măsura în raport cu Dumnezeu şi veşnicia la care suntem chemaţi: „Pentru orice lucru este o clipă 
prielnică şi vreme pentru orice îndeletnicire de sub cer. Vreme este să te naşti şi vreme să mori; vreme 
este să sădeşti şi vreme să smulgi ceea ce ai sădit. Vreme să răneşti şi vreme să tămăduieşti;, vreme 
este să dărâmi şi vreme să zideşti. Vreme este să plângi şi vreme să râzi; vreme este să jeleşti şi vreme 
să dănţuieşti. Vreme este să arunci pietre şi vreme să le strângi; vreme este să îmbrăţişezi şi vreme 
este să fugi de îmbrăţişare. Vreme este să agoniseşti şi vreme să prăpădeşti; vreme este să păstrezi şi 
vreme să arunci!“ (Ecclesiastul 3, 2-6). 

Oricine citeşte aceste lucruri rămâne pe deplin lămurit că aşa stau de neclintit de la începuturi şi că 
nimic nu se poate schimba şi dacă am rămâne numai în ipostaza aceasta şi n-am citi mai departe, 
pentru a ne împăca sufletele noastre: „Toate le-a făcut Dumnezeu frumoase şi la timpul lor; El a pus în 
inima lor veşnicia, dar fără ca omul să poată înţelege lucrarea pe care o face Dumnezeu, de la început 
până la sfârşit“ (Ecclesiastul cap. 3, 11). 

Din Ecclesiast vom înţelege bine viața dată de Dumnezeu care are în componenţa ei cele două 
laturi clare: spirituală şi materială! Iar a pune grijă exagerat pentru cele materiale în detrimentul celor 
spirituale este o „deşertăciune a deşertăciunilor!“ Ce credeți că vrea să ne spună parabola despre 
bogatul nemilostiv şi săracul Lazăr? Îmbogăţire peste noapte! Cu orice preţ îmbogăţire! Şi auzi glasul 
nemitarnicului Dumnezeu: „Nebune, în noaptea aceasta se va lua sufletul de la tine şi cele ce le-ai 
adunat cui vor rămâne?“ 

Cetăți, oraşe, imperii şi câte alte zidiri au pierit. Le mai citim în istorii! Turnul din Pisa se înclină! 
Domul din Veneţia intră la apă câţiva centimetri pe an, Ierusalimul a fost dărâmat cu templu cu tot! 
Atlantida nu mai este! Cu cât ne ticăloşim mai mult, cu atât vor dispărea şi alte osteneli ale oamenilor 
ca apoi din nou să ne apucăm de zidit. Tot ce s-a zidit din si/nicie a pierit! Numai zidirile din dragoste 
durează până azi! 

Doar ce este zidit din iubire de Dumnezeu nu este deşertăciune a deşertăciunilor! 

Cartea Ecclesiastul se încheie aşa: „lată pe scurt; tot ceea ce ai auzit aceasta este: Teme-te de 
Dumnezeu şi păzeşte poruncile Lui! Acesta este lucru cuvenit fiecărui om. Căci Dumnezeu va judeca 
toate faptele ascunse, fie bune, fie rele.“ (cap. 12, 13-14). 


Care este rostul rugăciunii? 


Dacă m-aş apuca să scriu cum anume să ne rugăm, ar fi o treabă peste măsură de uşoară. De ce m- 
ați întreba imediat? lar eu v-aş răspunde, fără să mă ostenesc prea mult, că este mai uşor, chiar cel mai 
uşor să scrii despre rugăciune! Dar ce este mai greu? Mai greu este să-ți pui genunchiul la rugăciune şi 
să o faci serios şi cu râvnă. 

Îmi aduc aminte foarte bine, când eram prin Egipt, un musulman, la ora fixă pentru rugăciune, şi-a 
întins covoraşul special şi a început să facă mătănii de zor, chiar dacă noi stăteam la staţie pentru a 
face plinul cu benzină la maşină. Până nu şi-a terminat rugăciunea nu a trecut la fapta bună! Aşadar 
temelia solidă a faptei bune este credința în Dumnezeu împletită cu fapta bună. Mă veţi întreba: De ce 
am amintit de rugăciunea unui musulman? Pentru că m-a marcat, m-a impresionat cum mă 
impresionează până la lacrimi un credincios din oraşul Curtea de Argeş, care vine la rugăciune, la oră 
fixă, la Paraclisul unde sunt moaştele Sfintei Filoteia, în fiecare zi, deşi este şchiop de un picior. L-am 
văzut pornind de acasă, din vreme, şi, cu evlavie şi râvnă, ajutându-se de cârjă, vine pe Bulevardul 
Basarabilor kilometri întregi dus-întors! 

Sunt umilit, definitiv, de acest creştin formidabil al Curţii de Argeş! Ce voi spune eu lui Dumnezeu 
care am picioare sănătoase şi nu merg la Biserică totdeauna, sau cu o precizie de ceasornic, ca acest 
creştin argeşean? 

Să lăsăm că sunt prins de lucrări şi drumuri administrative! Ce sunt acestea în fața lui Dumnezeu? 

Am văzut, la Catedrala Episcopală, la Paraclis, la bisericile din Piteşti, Câmpulung, Curtea de 
Argeş, Topoloveni, Costeşti, Mioveni şi în toate satele pe unde am mers, nu mai vorbesc de mănăstiri, 
o lume extraordinară a lui Dumnezeu, un popor binecuvântat însetat de sfințenie, care nu glumeşte cu 
credinţa, cu Biserica, cu evlavia, cu rugăciunea! 

De atâtea ori am dorit să fiu în genunchi, cu ei în biserică, în timpul slujbei! Să stau între ei, să mă 
bucur şi să mă umplu de credinţa şi rugăciunea lor curată şi sinceră! 

Pot spune că am învăţat şi învăţ să mă rog de la creştinii iubiţi ai lui Dumnezeu! Nu trebuie să ne 
fie ruşine a mărturisi şi în public aceasta pentru că Dumnezeu ştie mai bine ca oricine, gândul nostru şi 
pornirea inimii, a fiecăruia dintre noi! 

Îmi aduc aminte de glorioşii creştini din prima parohie din Transilvania, Tioltiur — Gherla, care 
atunci când aveam greutăţi şi prigoniri pentru că am îndrăznit să încep construirea unei biserici noi 
fără aprobare (pentru că nici nu se dădea!), au început să facă post negru şi rugăciuni cu psaltiri pe 
rândul satului, câte zece credincioşi şi creştine pe zi! Când am aflat, desigur, mult mai târziu, am căzut 
cu fața la pământ şi am plâns cu amar! Unde s-au mai găsit astfel de oameni? Cât de mare este 
credinţa lor şi dragul pentru biserică, altarul care se zidea din suferinţe? Şi asta era prin anul 1965! 

ŞI acum când scriu, lacrimile îmi cad în şirag de bucurie şi prețuire pentru acele sfinte fiinţe! Iată, 
aşadar, cum se împleteşte rugăciunea pentru fapta cea bună! Biserica se ridica prin muncă de zi cu zi 
şi rugăciune pentru păstorul lor! 

De câte ori, Doamne, nu am auzit că şi creştinii şi creştinele argeşene şi muscelene şi nu numai de 
la noi ci din toată Țara aceasta binecuvântată de Dumnezeu, pun la picioarele Crucii lui lisus, 
rugăciunea cea de foc, ce aprinde razele speranței şi a bucuriei veşnice! 

„Rugăciunea este rodul bucuriei şi al mulţumirii. Rugăciunea este alungarea întristării şi a 
descurajării!* Aşa scrie Evagrie Ponticul, pentru cei de atunci şi cei de azi! Dacă s-ar face rugăciuni 
cu credință, tinerii nu şi-ar mai pune ştreangul de gât întru disperările trecătoare! 

„Precum pâinea este hrana trupului şi virtutea hrana sufletului, aşa şi rugăciunea duhovnicească 
este hrana minții“, spunea acelaşi Sfânt Părinte Evagrie (Filocalia, vol I, p. 89, 99). 

Să nu uităm rugăciunea! Stăruitoarea strigare către Dumnezeu până ne aude! Să nu disperăm 
niciodată! Să insistăm! Să strigăm până ne aude Dumnezeu! El nu este surd! Inima Lui aude inima 
noastră! 

Cum trebuie să ne rugăm? 

Cu stăruinţă şi curaj nebun! 

Cu inima curată! 

lertând tuturor toate! 

Cu inima înfrântă şi smerită! 


Doamne, strigat-am către Tine, auzi-mă! 
Aşa a fost auzit David, strigând către Dumnezeu! Aşa ne va auzi şi pe noi! Să încercăm acum! Şi 
totdeauna! Curaj! 


In ce măsură suntem liberi să ne schimbăm hotărârile? 


Am ascultat deseori dialoguri între făpturile lui Dumnezeu, povestindu-şi necazurile mai ales şi 
făcându-se, mai întotdeauna sfârşitul discuţiei cu implacabilul: asta este! Gândul m-a dus de îndată la 
vorba latină: ita est! Ceea ce înseamnă acelaşi lucru: asta este! La auzul acestui final, pe dinăuntru m- 
a apucat o îndârjire şi cu mare greutate am înghițit astfel de vorbă şi oarecum, stare fatalistă. 

Auzi mereu: eşti un fatalist! Adică un om care crezi în puterea absolută a destinului, pentru a fi în 
atmosfera Dicționarului care spune: FATALITATE: Forţă supranaturală care ar determina în mod 
prestabilit şi implacabil mersul lucrurilor şi viaţa oamenilor, soartă, destin. Ceea ce este de neînlăturat, 
inevitabil. Concurs nefericit de împrejurări, care nu poate fi evitat. 

Şi când folosim expresia predestinație se înțelege pentru oricine cam acelaşi lucru: 
PREDESTINAȚIE sau PREDESTINARE: Ceea ce i-ar fi cuiva dinainte hotărât de divinitate, de 
soartă: ursită, destin, soartă, predestinaţie. Doctrină potrivit căreia fiecare om ar avea fixat de mai 
înainte destinul său de către divinitate. 

Şi dacă deschidem Dicţionarul Enciclopedic, la cuvântul PREDESTINARE, citim: Doctrină 
teologică potrivit căreia divinitatea ar hotărî dinainte dacă un om va fi mântuit sau osândit! 

S-ar înțelege, aşadar, că Dumnezeu ar fi stabilit mai dinainte destinul temporal şi veşnic al 
creaturilor sale. Predestinarea ar reprezenta scopul urmărit de Dumnezeu, mai înainte, din veşnicie, 
cu privire la mântuirea sau osândirea fiecărui individ în parte. 

Din capul locului trebuie să facem o netă distincție între termenii predestinare şi alegere. După 
cum bine se ştie Vechiul Testament prezintă esențialmente taina alegerii în Israel, popor pus deoparte, 
selecționat, ales pentru a o chemare specială. Această alegere se caracterizează printr-o hotărâre liberă 
a lui Dumnezeu, nefiind un scop în sine ci doar un mijloc prin care Dumnezeu a hotărât realizarea 
planului Său în vederea întemeierii Împărăției Lui. Atunci când Dumnezeu a ales pe Avraam, aceasta 
nu a fost o măsură arbitrară pentru că legământul încheiat cu el şi posteritatea sa viza, bineînţeles, 
binecuvântarea tuturor familiilor pământului, precum citim, întru limpezire în Cartea Facerii (sau 
Geneza): „Domnul zisese lui Avraam: leşi din Ţara ta, din rudenia ta şi din casa tatălui tău şi vino în 

țara pe care ţi-o voi arăta. Te voi face să devii un neam mare şi te voi binecuvânta; îți voi face un 
nume mare şi vei fi o binecuvântare. Voi binecuvânta pe cei care te vor binecuvânta ... şi toate 
familiile pământului vor fi binecuvântate în Tine!“ (Geneză 12, 1-3). 

Tot astfel s-au petrecut lucrurile şi cu poporul lui Israel: „Şi Moise s-a suit la Dumnezeu. Şi 
Domnul l-a chemat de pe munte, zicând: Aşa să vorbeşti casei lui Iacov şi să spui fiilor lui Israel: Aţi 
văzut ce am făcut Egiptului şi cum v-am purtat pe aripi de vultur şi v-am adus aici la Mine. Acum, 
dacă veți asculta glasul Meu şi dacă veţi ține legământul Meu, veți fi ai Mei dintre toate popoarele, 
căci tot pământul este al Meu!“ (Exod 19, 3—5). 

După cum se vede, aici intervine o condiționare DACĂ veţi asculta „veți fi ai Mei dintre toate 
popoarele!“ 

După cum se ştie, n-au prea ascultat şi drept consecință au fost duşi în robii: egipteană, babiloniană 
şi împrăştiați pe fața întregului pământ, după cum spun Scripturile! 

Se vede ca la lumina zilei că alegerea nu este o predestinare prin care s-ar decreta o stare sau un 
destin pentru fiecare zidire omenească în parte. 

Cei care susțin o predestinare absolută pretind că se bazează pe anumite scrieri din epistolele 
Sfântului Apostol Pavel. Desigur, versetele 9 şi 11 ale Epistolei către Romani, scoase din context, par 
la prima vedere să sprijine o doctrină a predestinării: „El are milă de cine vrea şi împietreşte pe cine 
vrea“ (Romani 9, 14-18). 

De ce, ar cădea imediat întrebarea? Tot Apostolul Pavel, ne desluşeşte, după cum citim: „Le 
mărturisesc că am râvnă pentru Dumnezeu, dar nu potrivit cunoștinței, pentru că necunoscând 
dreptatea lui Dumnezeu, au căutat să-şi stabilească o dreptate a lor înşişi şi nu s-au supus astfel 
dreptății lui Dumnezeu“ (Romani 10, 2-3). 

Cam toți facem la fel, într-o măsură mai mare sau mai mică. Fiecare venim cu dreptatea noastră, 
adică după capul nostru, mai bine zis şi atunci dăm vina pe oricine! 

De câte ori nu învinuim, fără ruşine, să-mi fie iertată expresia, pe oameni, pe stihiile naturii, pe 
Dumnezeu Însuşi, pe oricine, numai pe noi nu, în a judeca şi a ne plasa într-o zonă încremenită, 
spunând: asta este! 

Cred că se va înţelege şi mai bine că acel concept, să-i zicem, predestinarea, nu stă în picioare, 
nicidecum, voi ilustra cu ceea ce i s-a întâmplat regelui Ezechia care a primit veste prin proorocul 
Isaia, trimis de Dumnezeu să-i spună: „Aşa vorbeşte Domnul: Puneţi casa în rânduială, căci vei muri 
şi nu vei trăi!“ (Isaia 38,1). 

Ce a spus lezechia? A spus: Asta este! 

S-o creadă naivii! Deşi unii ar spune: 

Dar, bine oameni buni, a zis Domnul, este deci o hotărâre a lui, o predestinare! 

Aşa ar fi la prima vedere, numai că: „lezechia s-a întors cu fața la perete, s-a rugat Domnului, şi a 
spus: „Doamne, adu-Ţi aminte că am umblat înaintea Ta în adevăr şi cu inimă întreagă şi am făcut ce 
este bine înaintea Ta“ şi lezechia a vărsat multe lacrimi. Atunci cuvântul Domnului a venit la Isaia, 
zicând: „Du-te şi spune lui lezechia: Aşa vorbeşte Domnul, Dumnezeul Tatălui Tău David: Am auzit 
rugăciunea ta şi am văzut lucrurile tale. lată, voi mai adăuga încă cincisprezece ani la zilele tale. Te 
voi scăpa pe tine şi cetatea aceasta, din mâna împăratului Asiriei; şi voi apăra cetatea aceasta“ (Isaia 
38, 2-6). 

Ce bucurie imensă a inundat inima bolnavului rege lezechia? Cu rugăciunea şi lacrimile lui a 
schimbat hotărârea lui Dumnezeu! Aşa a fost şi cu salvarea cetăţii Ninive care avea 120.000 de mii de 
locuitori. Postul şi rugăciunea, îndreptarea de la rele a poporului, căința regelui şi a tuturor 
ninivitenilor a dus la anularea hotărârii lui Dumnezeu că cetatea va pieri în 40 de zile dacă nu se întorc 
de la viața păcătoasă dusă zi de zi! Să citim cu osârdie din Biblie şi cartea lui Iona proorocul şi ne vom 
lecui de vorba: asta este şi de mult trâmbiţata predestinare. 

Ar fi bine, de-a dreptul mângâietor, ca oricine intră în disperare să citească tot capitolul 38 din 
Cartea Isaia şi se va lămuri pe de-a întregul în privinţa lui ASTA ESTE şi împotriva predestinării! 

Nu ceea ce ni se întâmplă este înscris în ceruri ci ceea ce facem noi aici în fiecare zi. Şi apoi nu 
este nevoie să fie înscris în ceruri pentru că se înscrie în conştiinţa noastră, a fiecăruia, tot ce săvârşim 
noi şi atunci, la dreapta judecată, CD-romul, adică cele ce s-au imprimat se vor vădi mai întâi în faţa 


Calinic Episcopul Veşnicia de zi cu zi 92 


judecății noastre personale şi particulare. Ne vom vedea, în sfârşit, aşa cum suntem, goli-goluți, cu 
isprăvile noastre, de care ne va apuca o înfiorătoare ruşine sau o mare bucurie! 

Nu întâmplător, unii creştini care pleacă în Țara de peste veac, în pragul trecerii, au o faţă 
luminoasă, spun că văd îngeri, că aud cântece cereşti, iar alţii strigă, înjură de Dumnezeu, urlă 
groaznic, spunând că văd draci şi alte priviri înfricoşătoare. 

Jacques fatalistul s-a înşelat când a afirmat că nouă ni se întâmplă ce este scris în ceruri, adică 
precum mai spun unii români, şi nu numai, ce ţi-e scris în frunte-ţi este pus! 

Aşa încât, avem libertatea (liberul arbitru!) să schimbăm orice hotărâre din viaţa noastră de toate 
zilele! Mai mult, putem, după cum aţi citit mai sus, din câteva exemple, să schimbăm Însăşi hotărârea 
lui Dumnezeu, atunci când stă ca şi sabia lui Damocles, gata să cadă peste grumazul nostru! 

Dorul de îndreptare şi silința de a nu mai greşi este drumul drept şi fără surprize care ne duce cu 
gândul şi inima la cuvintele care nu se vor schimba niciodată: „Duceţi-vă şi învăţaţi ce înseamnă: Milă 
voiesc, iar nu jertfă!“ Căci n-am venit să chem la pocăință pe cei drepți, ci pe cei păcătoşi!“, cuvinte 
cu care lisus a mustrat pe fariseii din veacul său, ca să înveţe şi cei din veacul nostru! Amin! 


Ați întâlnit vreodată pe cineva care să rabde cu artă? 


Prin anii '50 ai secolului trecut, venea în inspecție la şcoala noastră nemţeană Inspectorul General 
al Patriarhiei Române în persoana distinsului Preot Zaharia Mântulescu! Ce nume şi prenume 
monumentale! Dar purtătorul acestora? N-am văzut în viața mea un om mai elegant la propriu dar şi la 
figurat. Doar părintele Benedict Ghiuş de la Cernica îl întrecea. 

Vorba, gesturile, ţinuta, abordările în clasă, toate-toate te duceau într-o lume de vis, ireală! M-am 
gândit mereu să-l iau drept model, dar parcă atâta aşezare şi delicateţe mă făceau să am mare voie 
bună şi să zburd fără grijă. Totul era în regulă, iar oamenii erau prea buni ca să fie cumva rău. Ce 
vremi de superioară delicateţe! Mă înfioară cele de acum şi nici că sunt speranţe de delicateţea de care 
avem nevoie fiecare ca şi de aerul curat! 

De ce am împovăra pe cei de aproape şi de departe, cu lipsa noastră de delicateţe? De ce să fie şi 
acum actuală, de atâtea secole: „Dar nici unul din ei nu a aflat calea ca să se învinovăţească pe sine, ci 
fiecare împovăra pe fratele său? lată, de aceea nu putem spori, de aceea nu izbutim să ne folosim 
vreodată de ceva, şi rămânem tot timpul nostru otrăviți de gândurile ce le avem unii împotriva 
celorlalţi, măcinându-ne unii pe alții. Fiindcă fiecare îşi dă dreptate sieşi, fiecare se lasă pe sine, cum 
am spus, nepăzind nimic şi cere de la aproapele păzirea poruncilor. De aceea, nici nu ne obişnuim cu 
binele. Căci chiar dacă dobândim puţină lumină, îndată o cerem aceea de la aproapele, învinovățindu-l 
pe el şi zicând că era dator să facă aceasta şi de ce n-a făcut aceasta? De ce nu cerem de la noi, mai 
degrabă, împlinirea poruncilor şi nu ne învinovăţim pe noi înşine, ca pe unii ce nu le păzim? Unde este 
bătrânul acela, care, întrebat fiind: „Ce ai aflat mai bun pe calea aceasta, părinte?“, a răspuns şi a zis: 
„Să mă învinovăţesc în toate pe mine însumi“. Aceasta a lăudat-o şi cel ce a întrebat. De aceea a zis: 
„Altă cale afară de aceasta nu este“. Sfântul Teofil a spus: „A pune totdeauna vina pe tine însuţi 
înseamnă a nu mai vedea răul nicăieri în altă parte, ci numai în tine şi prin aceasta a-l vindeca cu 
adevărat. Căci nu poți vindeca pe alții cu sila, dar te poţi îndrepta pe tine, cu voia ta. Sau poţi opri 
mereu apariția răului în tine şi poţi opri curgerea lui de la tine şi te poţi face izvor al unui curent 
neîncetat de bine. Este singura metodă de a opri creşterea răului, de a lucra la covârşirea lui de către 
bine. Iar Sfântul Pimen, adaugă zicând: „Răul se opreşte numai dacă nu răspunzi la răul altuia cu 
răul din tine, prin faptul că-l învinovăţeşti. Răul de la altul se îneacă în oceanul iertării tale. Propriu- 
zis, este topit înainte de a ajunge la tine, prin faptul că nu-l vezi. Răul este într-un anumit fel şi 
produsul unei închipuiri, o nălucire. Originea răului este o închipuire a răului. Îi dăm puterea de a 
exista şi de a ne chinui prin închipuirea că el există. Aceasta este inconsistența şi existenţa lui. Prin 
aceasta putem susține răul inconsistent în eternitate (iadul). 

A învăţa virtutea delicateții este cel mai greu lucru de pe pământ. Chiar dacă aşa s-ar părea la 
prima vedere, au fost ființe ale lui Dumnezeu, care au dat dovadă de absolută delicateţe. Pentru a 

ilustra cele de mai sus, voi reda mai Jos, următorul episod: „Aşa a făcut acel sfânt bătrân, căruia, fiind 
bolnav, i-a pus fratele în mâncare, în loc de miere, ulei de rapiță, care era foarte vătămător. Şi totuşi 
bătrânul n-a zis nimic şi a mâncat în tăcere o bucată de legumă şi a doua, cât era de trebuinţă, 
neînvinovăţind pe fratele în sine însuşi, zicându-şi cumva că l-a disprețuit. Şi nu numai că nu a spus 
aceasta, dar nici măcar cu un cuvânt nu l-a supărat. lar când a aflat fratele ce a făcut, a început să se 
necăjească, zicând: „Te-am omorât, Ava, şi ai pus păcatul asupra mea pentru că ai tăcut“. Iar bătrânul 
i-a răspuns cu blândeţe (delicateţe!), zicând: „Nu te necăji, fiule! Dacă Dumnezeu ar fi voit ca eu să 
mănânc miere, mi-ar fi pus miere. Deci îndată a pus lucrul pe seama lui Dumnezeu!“ 

Iar în tălmăcirea Părintelui Stăniloae: „Este un mare optimism afirmat aici. Să te bucuri chiar de 
necazuri, ca aducătoare ale milei lui Dumnezeu. Iar felul acesta nimic nu-ţi mai produce suferință şi 
tristețe!“ 

Ca să rabzi totul, cu o seninătate îngerească, înseamnă că ai ajuns la suprema delicateţe, care este, 
de bună seamă răbdarea despre care spune Iisus: „Întru răbdarea voastră vă veți dobândi sufletele 
voastre“ (Luca 21, 19) şi, mai mult: „Cine va răbda până la sfârşit acela se va mântui!“ (Matei 10, 22). 

Ş-apoi, nu se merită să fim delicaţi? 

Delicateţe, înseamnă Bunătate! 

Bunătate, înseamnă Dragoste! 

Iar Dragostea, înseamnă Dumnezeu! 

Cine rezistă acestei ecuaţii, s-a mântuit! 


Cum ne putem tămădui de rău? 


Dacă s-ar face o statistică mondială şi tot n-am şti exact cât de mulţi oameni sunt posedați de 
diavol! În amarul meu de viaţă, am întâlnit de mai multe ori bărbaţi şi femei şi uneori şi copii cuprinşi 
de muncirea demonilor. Însă numărul cel mai mare este de parte feminină. Nu se prea ştie să fie un 
număr mare de bărbaţi. Se întreba cineva mai de mult: De ce sunt pe lumea asta mai multe femei 
posedate? N-a trebuit să stea în urechi întrebarea prea mult, pentru că o femeie bătrână, încărcată de 
ani, buni şi sănătoşi, a răspuns din prea plinul inimii: Deh, fetelor, unele dintre noi femeile am făcut 
ucideri prin multele avorturi, în viața noastră. Ş-apoi am făcut şi alte stricăciuni, de care îmi este 
ruşine să vorbesc! 

Fără să vrem, trebuie să recunoaştem, că nu putem să evităm de a vorbi despre antropologia omului 
căzut. Trebuie mereu să ne reamintim despre căderea primilor oameni în păcat, urmările lui şi 
eliberarea din această cădere pentru a se restabili ordinea în viaţa noastră şi cu aceasta, ordinea în 
Univers! 

Omul, înainte de cădere, fiind aproape de Dumnezeu, contempla ce era spiritual în el fiind într-o 
bucurie şi o desfătare nematerială şi cerească el primind de la Dumnezeu o fire bună şi fiind înzestrat 
cu toate darurile spirituale şi materiale. Aşadar, omul a devenit stăpânitor al celor văzute şi: „nici focul 
nu putea ceva împotriva lui, nici apa să-l înece, nici fiara nu-l vătăma, nici otrava nu-şi producea 
efectul asupra lui. Dar, odată ce s-a supus amăgirii, a predat stăpânirea amăgitorului!“, aşa cum scrie 
Sfântul Simion Metafrast, în Filocalia V, p. 294. 

De atunci, am putea spune, că într-un fel oarecare s-a ajuns la o posesiune a celui rău şi viclean, 
asupra omului. 

La propunerea răuvoitoare a diavolului, care şi-a luat un nou veşmânt, cel al şarpelui, ca astfel să 
nu fie dibuit, Adam şi Eva au fost duşi în starea de a tinde spre o îndumnezeire falsă şi să ajungă fără 
nici un efort la asemănarea cu Dumnezeu, fără ajutorul lui Dumnezeu. Ba, mai mult, chiar clevetindu-l 
pe Dumnezeu, călcând voia liberă şi astfel pierzând bucuria Raiului din cauza mândriei, a 
neascultării, a lăcomiei şi a nerecunoştinţei, cele patru patimi care ne bântuie şi pe noi astăzi, într-o 
măsură mai mare sau mai mică. 

Putem sublinia că, cei ce suntem cuprinși de duhul mândriei, duhul neascultării, duhul lăcomiei, 
duhul desfrânării, duhul leneviei, duhul clevetirii, duhul gândurilor spurcate, duhul urii şi alte duhuri 
cumplite, uşor-uşor, intrăm în câmpul de posedare al diavolilor, care nu ne cruță viaţa, transformând-o 
într-un iad chiar aici pe pământ. 

N-am putea spune, desigur, că noi cei de azi am fi rezistat ispitirilor şi tentațiilor, găsind acum 
scuze şi acuzând pe strămoşii noştri de păcătuire. Toţi vedem, în fiecare minut şi oră, că în jurul nostru 
răsar atâtea suferințe de tot felul în urma păcatelor pe care le săvârşim şi deşi cunoaştem şi din 
experiența noastră întreaga gamă de amărăciuni şi golul imens din sufletul nostru, noi săvârşim în 
continuare păcate peste păcate. 

Nu în mod întâmplător, şirul păcatelor de moarte începe cu mândria. Cel rău, vicleanul diavol 
lucrează tocmai cu această stare şi biruie folosind poarta mândriei pe care o deschide cel neînţelept şi 
plin de sine, diavolul intrând cu voia noastră. El, o dată intrat cotropeşte totul şi face praf: inima, 
sufletul, pacea noastră cu oamenii şi cu Dumnezeu! De aceea Sfântul Dorotei ne face atenţi, atunci 
când ne scrie: „Căci de unde au venit la noi toate necazurile acestea? De ce am căzut în toată starea 
aceasta vrednică de plâns? Nu din pricina mândriei noastre? Nu pentru neînțelepciunea noastră? Nu 
pentru că ţinem la voia noastră cea rea? Nu pentru că stăpâneşte în noi amărăciunea voii noastre? Dar 
de unde? Nu a fost zidit omul în toată desfătarea, întru toată bucuria, întru toată odihna, întru toată 
slava? Nu era în Rai? I s-a poruncit: Să nu faci aceasta! ŞI a făcut. Vezi mândria? Vezi tăria cerbiciei? 
Vezi nesupunerea? De aceea, Dumnezeu văzând această neruşinare, zice: Acesta este nebun, acesta nu 
ştie să se bucure! De nu va cunoaşte zilele rele, va pieri cu desăvârşire. Căci de nu va învăţa ce este 
necazul, nu va afla ce este odihna. Atunci i s-au dat lui cele vrednice de el şi l-a scos din Rai. S-a 
predat, deci, iubirii de sine şi voilor sale, ca să-şi zdrobească oasele sale, ca să înveţe să nu se bizuie 
pe sine, ci să asculte de porunca lui Dumnezeu, ca aceste urmări nenorocite ale neascultării lui să-l 
înveţe odihna ascultării, cum zice prin proorocul: Te va învăța pe tine, neascultarea ta! (Ieremia 2, 19, 
Filocalia IX, pag. 484). 

După ce criterii îşi alege diavolul victimele? Cred că s-au înţeles criteriile, arătând duhurile rele ce 
ne bântuie! Căci de ceea ce suntem stăpâniţi, adică de ce rele ne-am biruit pe noi înşine, de acel diavol 
suntem biruiţi. De pildă, dacă ne-a biruit duhul cel rău al mândriei, atunci diavolul mândriei a pus 
gheara pe noi cum înhaţă uliul pe bietul puişor nepăzit! 

Dacă ne-am biruit de duhul desfrânării, atunci diavolul desfrânării face din noi o căzătură 
desfigurată şi de tot plânsul! Dacă, duhul urii a pus stăpânire pe noi, atunci diavolul urii, desăvârşeşte 
opera lui, ne prăbuşeşte de pe acum în starea de iad, chiar aici pe pământ. Îi auzi pe unii dintre noi 
spunând: Aici este iadul! 

Am putea spune că este aşa, chiar dacă starea aceasta nenorocită a ajuns ca un fel de obişnuință, în 
care noi, nefericiţii, ne ducem zilele, ca vai de capul nostru. 

N-am să uit a sublinia, că posedarea sau cotropirea de către diavol se doreşte a fi peste tot şi peste 
toate, pentru că, iată ce spune Sfântul Apostol Petru: „Fiţi treji! Privegheaţi! Potrivnicul vostru, 
diavolul, umblă, răcnind ca un leu, căutând pe cine să înghită. Căruia staţi împotrivă, tari în credință, 
ştiind că aceleaşi suferințe îndură şi frații voştri din lume!“ (I Petru 5, 8—10). 

Nu ştiu dacă preoții ar trebui să fie cei dintâi vizaţi sau nu şi dacă au cele mai grele lupte. Ceea ce 
este însă foarte important în această privinţă de ştiut, este chemarea specială a bietului preot. Clericul 
lucrează într-o dimensiune sacră. Misiunea lui este de a aduna în Împărăţia lui Dumnezeu sufletele 
încredințate spre păstorire. În această ipostază fiind, pe drumul pastoral întâmpină lovituri asupra 
persoanei sale, asupra lucrării sale şi asupra obştii încredințate. 

Şi acolo unde lucrarea este mai mare şi importantă şi loviturile sunt mai înverşunate. Să nu uităm, 
aşadar, după cum citim în Sfânta Scriptură: „Izvorul înțelepciunii este cuvântul lui Dumnezeu întru 
cele înalte, şi căile ei sunt porunci veşnice. Fiule! Când vrei să te apropii să slujeşti Domnului 
Dumnezeu, găteşte-ţi sufletul tău spre ispită! Încordează-ţi inima ta şi fii tare şi să nu te tulburi în 
timpul încercării!“ (Înţelepciunea lui Isus Sirah, 1,5 şi 2, 1-2). 

După cum ni se întâmplă, uneori, să ne cuprindă un fum de pucioasă şi nu putem respira, şi dacă nu 
fugim riscăm să ne asfixiem, tot aşa, răul păcatului, când cuprinde obştea şi păstorul, laolaltă, doar cu 
mari şi susținute eforturi şi mai ales cu ajutorul lui Dumnezeu se poate scăpa. Există, aşadar, soluția! 
Iat-o: „Lipeşte-te de Domnul şi nu te depărta, ca să fii înălțat la sfârşitul vieţii! Tot ce ţi se va întâmpla, 
primeşte cu plăcere şi în necazurile tale fii îndelung răbdător. Căci în foc se lămureşte aurul, iar 
oamenii cei plăcuți Domnului, în cuptorul smereniei! Crede în El şi îţi va ajuta ţie, îndreptează căile 
tale şi nădăjduieşte în El!“ (Înţelepciunea lui Isus Sirah 2, 3—6). 

Starea mondială de îndiavolire nu se poate tămădui decât cu o credință fermă şi curată în 
Dumnezeu, prin rugăciune susținută de fapte bună şi un post negru, ca al ninivitenilor celebri, care au 
biruit hotărârea lui Dumnezeu de a-i pierde! 

lisus Domnul, ne zice nouă azi şi mereu, că acest neam de demoni, — care ne bântuie -, cu nimic 
nu pot ieşi, decât numai cu rugăciune şi cu post!“ (Marcu 9, 29). 

Să lovim, aşadar, în stârpitura de diavol, cu rugăciune de foc şi post negru, după putere! 


Ce înseamnă ura? 


Nu este nimic mai periculos în viaţa pe care o ducem noi aici pe pământ decât să ştii, că în jurul 
tău, sau în casa ta, chiar şi în mijlocul celor de care te bucuri să-i vezi la locul de muncă sau în orice 
drumeţii, sunt oameni răi, egoişti şi care urăsc tot ce le cade în faţa ochilor. 

Auzim, deseori, în discuţiile cu alţii, spunându-se că cineva anume, este negru în cerul gurii. Adică 
un om rău! Dar nu este acelaşi lucru când vezi un câine că este negru în cerul gurii. Atunci spui că este 
un câine de soi. 

Ne întrebăm, deseori, şi mai ales atunci când dăm peste un om rău, de ce se găsesc pe lume şi astfel 
de oameni? Cineva mi-a spus într-o zi, că este normal să fie şi astfel de specimene, pentru a fi colorată 
viața. O fi colorată şi frumoasă viața cu oameni răi, dar nu este mai potrivită oare o lume plină de 
culorile florilor şi cântecul păsărilor? 

Victor Hugo, sătul şi el până?n gât de tot felul de răutăți, a ajuns la concluzia că: „Cei răi invidiază 
şi urăsc; este felul lor de a admira!“ Dacă în lume ar lipsi răutatea şi inima noastră ar fi cuprinsă mai 
ales de bucurie, Doamne!, ce tămăduit ar fi omul şi nu s-ar mai îndurera de nimic! Răutatea macină 
fără cruţare pacea inimii, aşa cum o ştim toți. 

Ştim că în noi zace, în primul rând răutatea şi mai ales acea răutate împodobită cu dulci zâmbete! 

Îmi aduc aminte, că mai de mult, când am promovat pe un oarecare ins, am primit o scrisoare fără 
semnătură în care eram avertizat, oarecum, că cel care a fost băgat în seamă, nu merita atenţia şi că 
este bine să mă feresc de el pentru că: „are cuvinte dulci ca mierea pe buze, iar în inimă venin!“ N-am 
crezut acelui anonim care mi-a scris şi nici azi nu cred. Dar, în focul evenimentelor din 1989, în 
perioada Crăciunului, am răspuns la un telefon şi am auzit un glas catifelat de femeie, care m-a 
întrebat grațios: N-aţi murit încă? Vă imaginaţi ce bucurie m-a cuprins! Era soţia acelui ins pe care l- 
am ajutat să ajungă domn şi om, cum ar spune ardeleanul. 

M-a cotropit, nu atât vorba criminală, ci mai ales candoarea cu care am fost întrebat şi mai ales de o 
femeie, care are menirea de a da viață. Atunci am înţeles ce este răutatea şi unde poate duce ura, care 
nu are graniță, religie, stare socială, vârstă, culoare sau ceva cultură! Şi degrabă i-am dat dreptate tot 
lui V. Hugo, atunci când a scris, că: „Răutatea începe acolo unde sfârşeşte omenia!“ 

M-am întrebat adesea, ca şi Domnia Voastră, de ce n-ar putea fi şi altfel? Şi tot din răul lumii a ieşit 
şi proverbul care va muri odată cu ultimul om: „Pe cine nu laşi să moară, nu te lasă să trăieşti!“ Fără 
să mă laud, cu ajutorul lui Dumnezeu, au fost ajutați mulți oameni şi mai rar au fost cei care să-ți 
spună cel mult: bună ziua! Am aşteptat cel puţin să nu batjocorească. 

Izvorul răutăţii este ura! 

Este penibil să vorbeşti şi mai penibil să scrii despre aceste urâciuni cu iz de pucioasă. Însă ura este 
un păcat împotriva Duhului Sfânt! În loc să iubeşti zidirea lui Dumnezeu, îndrăzneşti să urăşti! 
Înţelepții spun că: „Mintea, ca şi natura, urăşte golul. În gol, natura pune iubirea. Mintea, adeseori, 
pune ura! Vremea trece pe neobservate şi ne trezim din zbuciumul zilei tocmai la adânci bătrânețe, 
dacă le mai prindem şi pe acelea. 

Parcă este un făcut, omul silindu-se din copilărie să se îndârjească împotriva răului şi a urii. Ura 
este iarna inimii! Să-ţi fie mereu frig! Să zgribuli, căutând căldura altor răi şi a răutăţii, iată starea cea 
mai jalnică! Am pomenit de o îndârjire împotriva răului şi aş mai adăuga şi o indignare a inimilor 
puternice şi viguroase şi n-ar fi de nebăgat în seamă nici disprețul militant al celor pe care-i necăjesc 
mediocritatea şi prostia, aceste stări ruşinoase şi nătânge, cum ar spune şi Emil Zola, atins şi el, 
probabil, de aceste metehne ale veacului în care i-a fost dat să trăiască. 

Răutatea şi ura au distrus civilizațiile omenirii veacuri de-a rândul. Ce au însemnat războaiele în 
decursul timpului? Să auzi de un război de 30 de ani sau de 100 de ani, din lumea în care se zice că 
trebuie să intrăm şi noi, de parcă am fi în Katanga. Mă gândesc deseori la războaiele defensive, de 
apărare ale Sfântului Ştefan cel Mare, pe care poporul l-a numit mai întâi Mare şi apoi Sfânt! Mare ca 
Dumnezeu, în înţelesul plăieşului şi a ţăranului moldovean şi care poate fi şi sfânt cu aşa isprăvi, care 
au uimit Europa timpurilor când Renaşterea era în floare. El a căsăpit răutatea şi ura celor dinlăuntru şi 
a celor dinafară, deopotrivă, şi asta timp de o jumătate de veac. Aşa era el, Ştefan Vodă, aşa era Vodă 
Ţepeş Vlad, aşa era Iancu de Hunedoara, ca să amintesc doar de troita de voievozi care trăgeau ca 
fulgerul în rădăcina tuturor răutăților şi urilor care bântuiau țara şi viaţa bieţilor români în plin veac al 
cincisprezecelea. 

Câte răutăți făceau cele peste 50 de milioane de locuitori ai Europei, din timpul lui Ştefan cel Mare 
şi Sfânt? Au trecut milioanele acelea, au mai trecut şi alte miliarde, cu răutatea lor cu tot ... cu ura lor 
cu tot ... şi a rămas doar binele şi binecuvântarea lui Dumnezeu, mereu acelaşi bine şi binecuvântare 
care nu trebuie să piară niciodată. Ce bine cuprindea în gândirea şi inima lui, Al. Vlahuţă, starea de 
care şi el era îmbrâncit, al urii de peste tot pe unde umblă oamenii. 

Parcă îl auzim şi acum zicând: „Ce larg ar fi pământul dacă nu l-ar strâmta ura!“ A ştiut şi Vlahuţă, 
a ştiut şi Ştefan cel Mare, au ştiut toţi cei care au locuit aceste spaţii, de Dumnezeu aşa de frumos 
zidite, şi mai ştim şi noi, desigur, că: „Oricine urăşte pe fratele său este ucigaş de oameni şi ştiţi că 
orice ucigaş de oameni nu are viaţă veşnică, dăinuitoare în EI. În aceasta au cunoscut iubirea: că El şi- 
a pus sufletul Său pentru noi, şi noi datori suntem să ne punem sufletele pentru frați!“ (loan 3, 15—). 
Aşa ne vorbeşte Domnul prin Scripturi, şi ne îndeamnă la iubire, pentru a nimici ura, răul cel mai 
mare, pentru că încearcă să ucidă iubirea din inimile bieţilor oameni! 

Cum să te fereşti de răutate şi ură, dacă se mai adaugă şi amărâta de invidie? Am mai spus-o, 
uneori, şi să mă iertaţi, dacă unii m-aţi receptat altcum, că doar un singur păcat ştiu că nu-l am cu 
adevărat, cel al invidiei. M-am tot cercetat să mă văd mai bine. M-am convins că ar fi aşa, dar totuşi 
am o oarecare teamă. Însă, mă încurajez mai departe şi nu vreau decât să spun că nu-i isprava mea 
acesta, Doamne fereşte, ci este lucrarea lui Dumnezeu Cel Milostiv! 

Dacă-mi duc bine aminte, când eram elev la şcoala elementară, la Cracăul Negru, preafrumosul 
meu sat, tata îmi făcuse un ghiozdan în care îmi duceam cărțile la şcoală. Cânt m-au văzut colegii, că, 
Dragă Doamne, aş fi mai altfel, şi am ieşit din tradiţia trăistii, m-au înconjurat, m-au bătut bine şi mi- 
au făcut praf ghiozdanul. Mi-am adunat cărțile şi caietele rupte şi împrăştiate pe jos şi cu ele subţioară 
m-am dus acasă. Atunci am gustat pe viu ce înseamnă răutatea, ura şi invidia. 

De atunci, însă, am avut şi am oroare de cele trei metehne care răsar una din alta şi toate la un loc 
din inima omului, chinuit de duhurile cele rele. Dacă am mai citi şi n-am uita, am afla ce ne sfătuiesc 
înțelepţii veacurilor. lată ce citim în opera lui Epicur: „Să nu invidiem pe nimeni; căci cei buni nu 
merită invidie, iar cei răi, cu cât prosperă mai mult, cu atât îşi grăbesc ruina!“, iar Democrit zice: 
„Invidiosul se pedepseşte singur ca pe un duşman“, invidia fiind o amară suferinţă, care biciuie şi 
hăcuie inima şi pacea sufletului. Mai deunăzi, am auzit pe cineva spunând, că invidiosul îşi sapă sieşi 
groapă! Proverbul acesta românesc este mai scurt şi mai bine zis, chiar şi decât cele spuse de 
Democrit. 

Am dorit să spun câte ceva despre întreita neputinţă, care uneori, sau deseori, apasă asupra vieții 
noastre şi aşa îndestul de zbuciumată! 

Răutatea, ura şi invidia, acest întreit pericol care ne pândeşte a ruină şi distrugere, nu se poate 
tămădui fără credință în Dumnezeu şi iubirea atotputernică ce învinge toată nătângia adunată prin 
Valea Plângerii! 

Îți strigăm: Doamne, tămăduieşte-ne de aceste nenorociri care se ţin de noi ca scaiul de oaie! 


Ce ne puteți arăta despre bunătate, dragoste şi generozitate? 


Parcă îți vine inima la loc, când auzi şi despre o întreită bucurie! Adică să faci un popas, scurt de 
altfel, şi să stai în lumina dragostei din care răsare bunătatea şi generozitatea. Ce troiță fericită! Aşa 

da! Mai ai curaj şi drag de viaţa aceasta semănată de Dumnezeu pe pământ! 

Omul bun m-a fascinat întotdeauna! Este o adevărată minune să întâlneşti un om bun cu adevărat. 
Spun om bun pentru că este o mare jale să nu găseşti în drumurile tale un om bun, adică un om 
cumsecade. 

Îmi trec prin minte o sumedenie de întâmplări cu oameni buni şi mai puţin buni. De data aceasta 
mă voi opri la un episod din Germania, din oraşul Freiburg, unde am mers să cercetăm un român, 
internat în spital, dimpreună cu Arhimandritul Irineu Cheorbeja. 

Înainte de plecare l-am văzut făcând o listă, pe curat, cu toate comisioanele de dus la diverse 
cunoştinţe, dar şi o listă lungă, cam de un metru şi ceva, cu zeci şi sute de cumpărături, mai ales de 
medicamente pentru bolnavii din România. 

Era prin anul 1984, când ne-am înhămat la o treabă care pe mine mă cam supăra. Era prea multă 
zdroabă, iar bani nu aveam să împlinim întreaga listă. Prin Europa, m-am convins că trebuie să pun la 
bătaie toată bruma de parale şi să nu-mi îngădui nici o cumpărătură. Mi-am restrâns meniul la pâine şi 
câteva prune pe zi pentru a face economii. 

Irineu Cheorbeja era şi medic şi unul din cei mari şi serioşi. El nu ştia decât lista de un metru, unde 
tot bifa ce se cumpăra. Când a terminat banii lui, a început a striga la mine, să-i dau tot ce am strâns 
pentru ca să cumpere medicamente. N-am avut încotro! Pe ascuns mă bucuram de înverşunarea cu 
care voia să ajute pe cei bolnavi. Seara se tot uita pe listă şi-l apucau nişte strigăte şi mai mari când 
vedea că nu poate acoperi întreaga listă. Până la urmă a încheiat lunga listă şi l-am văzut liniştit şi 
bucuros că a îndeplinit lucrarea. Era fericit! lar eu rămăsesem lefter, dar bucuros de acest episod 
european. 

Rar mi-a fost dat să văd atâta îndârjire de a face bine cu orice preț şi orice risc! Era la el o virtute 
din a face bine. De atunci, am spus cu bucurie, că am găsit încă un om cuprins de bunătate. Eram şi eu 
fericit de fericirea lui! Acum, el doarme sub brazdă la Mănăstirea Neamţ, aşteptând învierea şi bucuria 
binecuvântării lui Dumnezeu. 

Aşa a înţeles dragostea, din care răsare bunătatea şi generozitatea. Îmi trec prin minte domnitori 
care au fost buni şi aşa au intrat în memoria istoriei: Alexandru cel Bun al Moldovei, Pătraşcu cel Bun 
al Munteniei şi alții. La noi, în Sfântul Sinod, este ierarhul Eftimie Luca al Romanului, căruia, noi 
ceilalți îi spunem, Eftimie cel Bun! Ba, odată, i-am pus pe uşa unde sălăşluia la Palatul Patriarhal, o 
etichetă pe care am scris Eftimie cel Bun. Şi a rămas acolo, fără s-o dea cineva jos. Aceasta m-a 
bucurat până la lacrimi. Cât bine să fi făcut, domni, ierarhi şi mulţi alţii, ca să li se spună aşa de 
frumos şi mângâietor peste veacuri? 

Când eram elev la Seminarul din Mănăstirea Neamţ, vatra de spirit a Europei de Mijloc, de Apus şi 
Răsărit, am citit printre alte cărți şi Mizerabilii lui V. Hugo şi din întâmplare revăd extrasele de prin 
anul 1962. Iată câteva crâmpeie despre iubire, socotindu-l, oarecum, un fel de patriarh al iubirii. 
Pentru el, a iubi, înseamnă a nu cunoaşte orgoliu şi ura, iar atunci când iubeşti ai lumină în ochi şi auzi 
o muzică divină iar în suflet trăieşte o stare sublimă. 

Natura şi întreaga zidire are nevoie de dragostea noastră. Atât de mare şi puternică trebuie să fie ca 
ea să încarce întreaga natură cu forţa ei fără margini. Se vede că V. Hugo a înțeles taina dragostei când 
scrie: „Dragostea este chiar parte din suflet. Este de aceeaşi natură. Dragostea este o scânteie divină ca 
şi sufletul, şi tot ca el este incoruptibilă, indivizibilă, nemuritoare. Este un punct de foc în noi, 
nemuritor şi infinit, pe care nimic nu-l poate mărgini. ÎL simțim arzând până în măduva oaselor şi-l 
vezi strălucind până în adâncurile cerului!“ El merge şi mai departe spunând, că: „Dragostei nu-i 
ajunge nimic. Dacă are fericirea, vrea raiul. Dacă are raiul, vrea cerul!“ Iată cel mai nobil dinamism 
cunoscut vreodată în lume! lată scara pe care să urcăm, de-a pururi, ca cetele îngereşti din frescele 
celebre ale Suceviţei. 

Eram fericit să găsesc în opera lui Hugo asemuiri dogmatice, biblice şi morale. El credea cu tărie, 
că: Iubirea adevărată poate să sufere dar nu să moară şi că dragostea, divino-uman înseamnă să fii doi 
şi să nu fii decât unul: un bărbat şi o femeie care se contopesc într-un înger! Dragostea este cerul! 

Ne aducem aminte, de bună seamă, de îndemnurile pe care le făcea stăruitor Sfântul Apostol Pavel, 
creştinilor din Efes, Galatia, Roma, Filipi, Atena, Corint şi alte locuri viețuite cu creştini, ca să facă 
rugăciuni dese pentru el şi lucrarea la care a fost chemat de Dumnezeul Îndurărilor! Iată textul: „Căci 

nu voim, fraţilor, ca voi să nu ştiţi de necazul nostru, care ni s-a făcut în Asia, că peste măsură, peste 
puteri, am fost îngreuiaţi, încât nu mai nădăjduiam să scăpăm cu viaţă. Căci noi, în noi înşine ne-am 
socotit ca osândiţi la moarte, ca să nu ne punem încrederea în noi, ci în Dumnezeu, Cel ce înviază pe 
cei morți. Care ne-a izbăvit pe noi dintr-o moarte ca aceasta şi ne izbăveşte şi în Care nădăjduim că 
încă ne va mai izbăvi. Ajutându-ne şi voi cu rugăciunile pentru noi, aşa încât, darul acesta făcut 
nouă, prin rugăciunile multora, să ne fie prilej de mulțumire adusă de către mulți pentru noi!“ (II 
Corinteni 8, 11). 

Tălmăcind, oarecum, în gândirea lui V. Hugo, ar suna cam aşa: „Nu se mai văzuseră de ani şi ani, 
dar în adâncul sufletului lor nu se despărțiseră niciodată prin rugăciune fierbinte; se recunoscuseră 
numaidecât, ca şi când abia cu o zi înainte şi-ar fi luat rămas bun!“ 

Şi tot el, ca unul ce ar fi stat la picioarele lui lisus, ne spune, că: „Scopul principal pentru care a 
fost creat omul, menirea sa, este să iubească!“ Cu totul a fost cuprins de iubirea lui Dumnezeu, când 
cu înfiorare a scris: „Un cuvânt poate umple abisul. Un singur cuvânt ajunge pentru ca soarele să urce 
la orizont, şi acest cuvânt este iubirea pecetluită de eternitate!“ Iar pentru această bucurie fără de 
sfârşit, spune mai departe: „Trebuie să trăieşti şi să surâzi, trebuie să-ți pui această haină de azur 
numită fericire!“ Şi că: „A pierde iubirea, este uneori la fel de grav ca a-ţi pierde sufletul!“ Leagă 
cerul de pământ, cel ce a înţeles puterea iubirii. Atunci când iubirea ne luminează sufletul nostru, 
soarele surâde din înaltul cerului albastru, iar când alungăm iubirea din inimă, nu mai rămâne nimic. 
Când pleacă Iisus din inima, viața şi familia noastră, totul rămâne pustiu şi este cea dintâi zi de doliu, 
cu adevărat, din viața noastră. 

Am să reamintesc aici câteva cuvinte din Jurnalul unui poet, scris de Alfred de Vigny (1797-— 
1863), şi el cătrănit peste măsură de relele ce bântuiau pe vremea lui: „În ziua în care nu vor mai 
exista pe lume nici iubire, nici entuziasm, nici adoraţie, nici devotament, să săpăm pământul până în 
centrul lui, să aşezăm acolo cinci sute de miliarde de butoaie de pulbere şi să-l facem să explodeze ca 
o bombă în mijlocul firmamentului!“ El nici nu visa, sărmanul, că acum nu mai este nevoie decât să 
ne săpăm singuri groapă, că-s de ajuns câteva bombe atomice pentru isprava la care s-a gândit. Se 
vede ce mare disperare l-a cuprins scriind aceste rânduri înfricoşătoare! 

Când deschid Sfânta Scriptură şi mă opresc cu citirea la profetul Ieremia, la al treizeci şi unu-lea 
capitol, viersul trei, rămân, nu numai întru uimire dar şi simt şi văd pe Dumnezeu, cum îmi zice şi 
cum ne zice tuturor, copiilor Săi: „Cu iubire veşnică te-am iubit şi de aceea Mi-am întins spre tine 
bunăvoința!“ 

Să auzi de la Însuşi Dumnezeu, din gura Lui, acest Cuvânt, care umple Universul întreg şi nu mai 
rămâne nici un gol, este bucuria veşnică pe care nimeni n-o mai poate prăda din inima noastră! 

Cum este inima voastră, ne întreabă Dumnezeu, Care ştie totul? Cam goală, Doamne, răspundem 
noi, cu jumătate de gură! 

Deschideţi-vă inima, fraţii Mei, strigă lisus! Acum torn iubirea Mea în inima voastră! 

Ce altă schimbare la faţă mai mare decât IUBIREA! 


Ce înseamnă frica de Dumnezeu? 


Românii au, cred, cele mai frumoase proverbe din lume! Cu câteva zeci de ani în urmă, în 
Transilvania, când eram preot paroh citeam cu nesaţ un volum destul de mare ce cuprinde proverbe 
româneşti şi se intitula tot aşa. Văzând bogăția proverbelor şi substanţa lor biblică, m-am gândit şi am 
şi început să fac un paralelism între Biblie şi Proverbele româneşti! 

Până la urmă am constatat, spre surprinderea mea, că nu putea fi vorba de un paralelism neapărat, 
ci chiar apropierea exactă între textele biblice şi proverbele atât de frumoase ale românilor. 

Recent a apărut pe piaţă, adunate de Iuliu A. Zane: Proverbele românilor din România, Basarabia, 
Bucovina, Ungaria, Istria şi Macedonia, ediţie îngrijită de George Constantin Păunescu şi Mugur 
Vasiliu în redactarea harnicului Rafael Udrişte. Editura Scara şi Asociaţia română pentru Cultură şi 
Ortodoxie, a făcut o lucrare monumentală care va rămâne de-a pururi, cât vom fi în această arie 
europeană. Rămâi uimit de bogăția şi varietatea lucrului care ne mângâie inima şi înnobilează sufletul. 

Deseori auzim, în dialogul obişnuit dintre oameni, un verset biblic, extraordinar de valoros, am 
putea spune a fi cel mai important pentru viaţa noastră de zi cu zi. Când cineva ajunge, la finalul 
convorbirii şi spune: N-are frică de Dumnezeu şi ruşine de oameni, înseamnă că este extrem de grav. 
Aici nu mai încape nici o speranță. Frica de Dumnezeu include şi ruşinea de oameni în chip organic, 
am putea spune. 

În Sfânta Scriptură găsim multe versete care ne arată desluşit ce înseamnă frica de Dumnezeu. Vom 
face referire acum la Pildele sau Proverbele lui Solomon, înțeleptul lumii. Iată, chiar la începutul 
Cărţii se spune: Frica de Dumnezeu este începutul înţelepciunii; cel fără minte disprețuiește 
înțelepciunea şi stăpânirea de sine!“ (Pilde 1, 7). 

Iar în Cartea Înțelepciunii lui Isus, fiul lui Sirah, chiar de la început, cu primul verset, se arată că: 
„Toată înţelepciunea este de la Domnul şi cu El este în veac. Înainte de toate s-a zidit înțelepciunea şi 
înțelegerea minţii este din veac. Izvorul înțelepciunii este cuvântul lui Dumnezeu întru cele înalte şi 
căile ei sunt porunci veşnice“ (cap. 1, 1—4). 

Când spunem cuiva că este înțelept, atunci cuprindem esențialul întregului comportament şi ne 
bucurăm să întâlnim asemenea ființe care poartă echilibrul şi bucuria viețuirii. 

Proorocul David, inspirat de Duhul Sfânt, zice: „Temeţi-vă de Domnul, toţi sfinţii Lui!“ (Psalm 33, 
10). Deci, dacă şi sfinţii, care iubesc aşa de mult pe Dumnezeu, se tem de El, cum zice Sfântul Ioan 
Evanghelistul: „Dragostea desăvârşită scoate afară frica?“ (I loan 4, 18). 

Sfântul Dorotei ne arată că Sfântul voieşte să ne arate că sunt două frici. Una începătoare şi una 
desăvârşită ... De pildă: cineva face voia lui Dumnezeu din frică de chinuri. Acesta, cum am spus, 
este încă începător. El nu face încă binele pentru el însuşi, ci de frica bătăilor. Altul face voia lui 
Dumnezeu, iubindu-l pe Dumnezeu însuşi, dorind în chip deosebit să-l placă lui Dumnezeu. Acesta 
ştie ce este binele însuşi, acesta a cunoscut ce înseamnă a fi cu Dumnezeu. Acesta este cel ce are 
iubirea adevărată pe care sfântul o numeşte desăvârşită. Şi această iubire îl duce pe el la frica 
desăvârşită. 

Unul ca acesta nu se mai teme şi păzeşte voia lui Dumnezeu, nu pentru bătăi, nu pentru a nu fi 
pedepsit, ci, cum am spus, pentru că a gustat din dulceaţa de a fi împreună cu Dumnezeu. Îi este frică 
să nu cadă din ea, îi este frică să nu fie lipsit de ea. Aceasta este frica desăvârşită, care se naşte din 
iubirea aceasta. Aceasta scoate afară frica începătoare. De aceea zice, că: „dragostea desăvârşită 
scoate afară frica!“ Dar, este cu neputinţă a ajunge la frica desăvârşită, altfel decât prin cea 
începătoare“ (Filocalia IX, p. 513). 

Părintele D. Stăniloae tălmăceşte astfel: „În iubirea unei persoane nu poţi face deosebire între 
iubirea de tine şi iubirea față de ea. Totul este dat la un loc. Tu eşti fericit când eşti cu cealaltă 
persoană. Dar numai cu Dumnezeu poți fi veşnic şi numai cu El poţi fi şi cu celelalte persoane veşnic, 
rămânând şi tu veşnic prin iubirea lor şi prin iubirea ta fără sfârşit față de ei! 

Orice osteneală de pe faţa pământului trebuie să ducă într-o anumită direcție. Nu ne este îngăduit să 
mărşăluim fără nici o noimă, adică fără nici un rost sau bună rânduială. Cel mai important lucru, sau 
lucrare, mai bine zis, pentru viaţa noastră este de a ne împăca pentru totdeauna cu Dumnezeu. Atunci 
când ne vom afla în faţa scaunului de judecată, cum spune Sfântul Pavel: „Pentru că noi toți trebuie să 
ne înfățişăm înaintea scaunului de judecată al lui Hristos, ca să ia fiecare după cele ce a făcut prin 
trup, ori bine, ori rău. Cunoscând frica de Dumnezeu, căutăm să înduplecăm pe oameni, dar lui 
Dumnezeu, îi suntem bine cunoscuți!“ (II Corinteni 5, 10-11). Suntem binecunoscuți lui Dumnezeu, 
de bună seamă, şi cum s-ar putea altfel, ştiind din Biblie, că nici un păr nu se mişcă din capul nostru 
fără voia lui Dumnezeu! 

Ne bucurăm să ştim că suntem binecunoscuți de Dumnezeu şi vai!, cât de bine! Dar aceasta este 
numai lucrarea lui Dumnezeu. Aici este necesar să aducem, întru împletire şi lucrarea noastră. Adică 
la bine cunoscuţi să venim cu bine crescuţi! 

Fenomenul acesta, unic şi tainic, al creşterii fizice dar şi al creşterii în Duhul Sfânt, în sfinţenie, în 
bună lucrare şi bună convieţuire cu oamenii, întru iubirea neapusă a Dumnezeului Celui viu. 

Nu mai aşa avem un sens! Sens unic, doar spre ceruri, la Părintele Luminilor. Frica de Dumnezeu 
se transformă în iubire de Dumnezeu, mai ales după ce Îl cunoaştem cât de cât şi îi simţim inima cea 
mare şi încăpătoare de Părinte. 

Atunci, ruşinea de oameni este o coordonată firească şi obrazul nostru pe dinafară şi pe dinăuntru 
se face străveziu şi curat ca lumina! 


Cum sunt salvaţi cei posedaţi? 


O exorcizare se face cu multă credință în Dumnezeu şi cu tragere de inimă! Ştim din experiența 
marilor duhovnici că este un lucru anevoios să faci o rugăciune însoțită de o postire ostenitoare. Deci, 
mari duhovnici au pornit la drumul acesta cu o pregătire serioasă, cu dăruire, cu inima plină de o 
iubire fără margini pentru cei care vin şi cer rugăciuni spornice. Am cunoscut o întreagă pleiadă de 
preoţi de mir şi slujitori în mănăstirile româneşti. 

Îmi aduc aminte de multe episoade cu exorcizări mai ales pe la mănăstiri. La o mănăstire se făceau 
exorcizări şi venea lume felurită, de la creştinii practicanți până la cei care doreau să vadă cu totul 
ceva deosebit. S-a remarcat, că un mare procent care vine la exorcizări este de parte feminină. Se mai 
găsesc cazuri când, atât preotul exorcizator cât şi cei pentru care se face slujba, cad în capcana 
vrăjmaşului batjocoritor de oameni. Mai anii trecuţi, la o mănăstire era venită o tânără de 18 ani, care, 
aşa ca din senin, o luase drăcimea în primire, credea ea. Ba, se şi lăuda cu asta şi aştepta parcă, aşa, cu 
multă bucurie să vină răutatea asupra ei. 

Călugăriţele aşteptau ora de exorcizare şi se pregăteau să audă niscaiva draci cum strigă din burta 
fetei cu sunete şuierătoare prin gâtlej. Când preotul striga din răsputeri, să iasă jivina necurată, fata 
răspundea că nu iese! 

A continuat aşa câteva minute un dialog răstit între preot şi îndiavolită. Mare mi-a fost mirarea şi 
uimirea când am auzit într-o zi, într-un spaţiu cum se făceau repetiții de către două fete cum să dea 
răspuns, potrivnic, ca de la diavolul, rugăciunilor preotului, care şi el credea că face o bună ispravă, 
atunci când citea şi se credea şi el izgonitor spornic de drăcime! 

M-am gândit atunci, cu câtă măiestrie a pus diavolul înşelăciunii gheara şi pe împrefăcuta muncită 
de diavolul nălucirii, şi, de bună seamă, şi pe ispravnicul viteaz întru ale exorcizării crezând că alungă 
demoni adevăraţi! 

Cu ani în urmă, circulau casete audio de prin Moldova, unde se auzeau tot felul de grohăituri şi 
urlete, iar cel ce le purta făcea o propagandă harnică. N-am crezut nici o clipă că a fi adevărat, spre 
dezamăgirea colportorului căruia i-am spus să înceteze cu astfel de lucruri mai ales că se auzea şi 
vocea lui în regia respectivă. Să zicem că ar fi fost şi adevărat, Dumnezeu ştie cel mai bine, însă a 
insista pe această temă şi sub forma aceasta, mi s-a părut un fel de caraghioslâc de dus în eroare pe 
cei cuprinşi de naivitatea sau evlavia numai bine de speculat. 

Pe parcursul vieţii mele, fiind în ascultări în diferite spaţii ale țării, am văzut cum se desfăşurau 
lucrările duhovniceşti cu aceeaşi putere de exorcizare la Mănăstirea Rohia, Nicula, Moisei, Râmeţ, 
Sâmbăta de Sus, Topliţa şi-n alte locuri transilvane. În cele ale Moldovei şi Bucovinei: Putna, 
Sihăstria, Horaiţa, Bistriţa, Runcu, Agapia, Văratic, Sihastru şi în multe schituri ascunse prin munţi 
precum şi cele din Oltenia şi Ţara Românească: Frăsinei, Tismana, Dintr-un Lemn, Clocociov, 
Brâncoveni, Călui, Cotmeana, Slănic, Sfânta Maria — Techirghiol, Cocoş, Vladimireşti, Poiana 
Mărului, Brazi, Antim, Cernica şi multe altele. 

Pe parcursul a nouă ani cât am vieţuit la Cernica, între ape, am văzut la rugăciuni creştini veniți din 
întreaga Țară la ajutorul lui Dumnezeu şi al Sfântului Calinic. 

Personal am auzit cum o creştină din Satul Mare s-a rugat Sfântului Calinic pentru că i s-a spus de 
cineva că vindecă bolile. Mai mult, la stăruința ei în rugăciune, Sfântul Calinic i s-a arătat în vis şi i s- 
a spus cum ajunge la Cernica indicându-i-se drumul şi cu ce se poate ajunge. În clipa în care i-a văzut 
chipul l-a recunoscut ca fiind cel din vis. Bucuria ei nu mai avea margini, iar noi mulțumeam lui 
Dumnezeu pentru aceste mărturii aşa de valoroase. 

Printre mulți bolnavi care veneau din întreaga Țară, era şi unul care era posedat cu adevărat de 
diavol şi nu în chip prefăcut. Am văzut cum a căzut la pământ şi timp de zeci de minute era trântit la 
pământ, ridicându-l cam 30 de centimetri şi izbindu-l din nou cu sunete metalice. Am rămas îngrozit. 
M-am apropiat să-l ţin lipit de pământ şi mi-a trecut prin minte ca un fulger: Doamne izbăveşte-l pe el 

şi pedepseşte-mă pe mine! După vreo două ore de stare întru încremenire, a început să-şi revină. S-a 
sculat şi şi-a cerut iertare. M-a apucat plânsul cu adevărat văzându-i starea jalnică. 

Am văzut demonizați vindecaţi! Sfântul Maslu, Spovedania şi rugăciunile stăruitoare ale preoților 
precum şi credinţa de foc a tuturor celor în rugăciune şi cu ajutorul sfinților, Dumnezeu dă dezlegarea 
şi vindecarea de toate neputinţele. Cred că va veni cumva timpul ca să scriu despre toate minunile 
văzute cu ochii mei, minuni făcute de Dumnezeu în văzul lumii. 

Exorcizarea este un lucru foarte serios. Dacă te încumeţi la această osteneală şi risc mai ales, 
impune o credință puternică, post susţinut, cunoştinţe serioase de psihologie precum şi experiență 
pentru a deosebi duhurile de unde vin. A răcni în rugăciune către diavoli să iasă, mai ales când îţi pui 
şi microfon sub nas ca şi cântăreții pentru a se auzi strigătele prin boxele care răsună bubuind în aer, 
dă aspect de panaramă cu epitrahil. Să nu se creadă că cei care vin la rugăciune sunt nişte brute 
înapoiate şi nu pot face deosebirea dintr-o rugăciune autentică, şi una de spectacol în faţa lumii. 

Atunci când vezi şi auzi expresii de dispreț la adresa unor creştini este pentru că ai de-a face cu un 
simulacru de rugăciune, de paradă şi care se simte dintru început de creştinii care trec prin tot felul de 
neputinţe. 

Rugăciunea este o Taină! Sfântul Maslu este o Taină! Credinţa este o Taină! Cu ele vom învinge 
pentru că: „Dumnezeul păcii va zdrobi în curând pe Satana sub picioarele noastre!“ (Romani 16, 20). 

Ajută-ne, Doamne, să ne izbăvim de înşelăciunea celui Viclean şi să biruim în numele 
Dumnezeului celui viu! 


Care este tâlcul vieţii lui lov? 


Prin anii '60 ai secolului XX, care s-a topit în moara timpului, fiind preot în Transilvania, mergeam 
des pe la librăriile din Cluj sau Gherla de unde cumpăram noile apariții editoriale. A apărut printre alte 
cărți şi una mai suplă ca pagini şi costa doar 3 lei, cu coperţi galbene şi cu un titlu neobişnuit. Cartea 
se numea Viața şi opiniile lui Zacharias Lichter de Matei Călinescu. Am citit-o mergând pe jos de la 
Gherla spre Tioltiur unde eram preot, pentru că nu mă lua nimeni la ocazie şi nici alte mijloace nu 
erau. Nici n-am observat când am isprăvit de citit. M-a impresionat atât de tare încât am luat calea 
întoarsă şi am cumpărat vrea 200 de exemplare. Librarul a rămas şocat şi a început imediat să 
răsfoiască supla carte, după care se uită mirat la mine, întrebându-mă direct: De ce cumpăraţi atâtea 
exemplare? Ce faceți cu ele? I-am spus: Pentru a le face cadou la preoți, colegii mei. Este o carte de 
inimă. N-a mai apărut aşa ceva până acum! 

Am plecat tot pe jos cu povara „opiniilor lui Zacharias Lichter“, un convertit la Dumnezeu din 
negura opiniilor omeneşti! Eram fericit când ofeream un exemplar şi mai fericit atunci când era citit şi 
puteam să schimbăm şi noi opiniile noastre. 

Ceea ce m-a impresionat cel mai mult a fost capitolul cu Iov, capitol pe care l-am citit de mai multe 
ori. lov devenea pentru mine din ce în ce mai mult un personaj straniu, dar şi autorul, Matei Călinescu, 
cel care a avut curajul să abordeze şi mai ales să scrie astfel de stări. 

Fără doar şi poate, Matei Călinescu a venit pe piața românească, în acei ani sterili cultural şi mai 
ales mistic, cu o carte şoc. Am dorit să văd şi să aud pe omul care a scris şi care mi se pare că el însuşi 
a fost un convertit ca şi Pascal, Giovani Papini, loan Alexandru, ca să nu mă opresc din întâmplare 
doar la câțiva din cei prea mulți şi neştiuţi de nimeni decât sporadic. 

Vom încerca să ne apropiem de cartea lov, de unde aflăm că adevăratul motiv al încercării lui lov 
se află în provocarea pe care Satana o face lui Dumnezeu Însuşi şi care Îl atinge mai mult pe 
Dumnezeu decât pe lov, care nu este, în cazul de faţă decât un instrument al proniei dumnezeieşti. 
Domnul i-a zis Satanei: „Luat-a cugetul tău în seamă şi pe robul meu Iov?, că dintre pământeni nu-i 
nici un om ca el, neprihănit, cinstitor de Dumnezeu, ferindu-se de tot lucrul rău?“ Iar Diavolul, 
răspunzând în fața Domnului, a zis: „Oare pe degeaba îl cinsteşte lov pe Dumnezeu? Oare n-ai făcut 
tu gard ocrotitor împrejurul curții lui şi împrejurul casei lui şi împrejurul a tot întinsul bunurilor lui? 
Oare nu Tu ai binecuvântat lucrul mâinilor lui şi-ai făcut ca turmele lui să umple pământul? Dar ia 
întinde-ţi mâna şi atinge-te de tot ce are, şi să vedem dacă nu cumva o să te blagoslovească drept în 
față ...“ Atunci Domnul a zis Diavolului: „lată, toată avuția lui o dau pe mâna ta; numai de el să nu te 

atingi. lar Diavolul a plecat din faţa Domnului!“ (lov 1, 8—12). 

Diavolul şi-a început „lucrarea“ lui distrugând totul. Doar Iov a rămas, care în copleşitoare durere 
şi-a sfâşiat hainele, şi-a tuns părul capului, şi-a presărat țărână pe cap, a căzut cu fața la pământ şi s-a 
închinat, zicând: „Gol am ieşit din pântecele maicii mele, gol mă voi întoarce în matca mea; Domnul a 
dat, Domnul a luat; cum I-a plăcut Domnului, aşa s-a făcut; fie numele Domnului binecuvântat! Şi 
întru toate acestea, lov nu a păcătuit şi nu a rostit nici un cuvânt de hulă împotriva lui Dumnezeu!“ 
(lov 1, 21-22). 

Cu o rapiditate uluitoare am putea spune, drama s-a transformat în tragedie, pentru că lucrurile n-au 
rămas aici. După isprăvile diavoleşti s-a prezentat din nou în fața lui Dumnezeu, încercând de data 
aceasta, Diavolul, plin de vicleşug să-l spună: „la întinde-ţi mâna şi atinge-te de osul şi carnea lui, şi 
vezi dacă nu te va blagoslovi în obraz! ... Domnul i-a zis Diavolului: „lată, ţi-l dau ție pe mână; numai 
de viaţa lui să nu te atingi!“ Diavolul a plecat dinaintea lui Dumnezeu şi l-a lovit pe lov cu bubă rea 
din tălpi până-n creştet. Şi a luat lov un ciob ca să-şi radă puroaiele şi s-a aşezat pe gunoi, în afara 
cetăţii. Şi dacă a trecut o vreme şi încă o vreme, zis-a către el femeia lui: „Până când oare te vei mai 
răbda, zicând — Iată, încă puțin să mai aştept întru nădejdea mântuirii mele!? ... Că iată, amintirea ta 
s-a şters de pe pământ, şi chiar aceea a feciorilor tăi şi a fiicelor tale, pe care-n dureri şi chinuri i-am 
purtat în pântece şi pentru care în zadar cu osteneli m-am nevoit. lar tu, tu zaci aici în putregaiul 
viermilor, nemişcat în cerul deschis, în timp ce eu rătăcesc ca o slujnică şi umblu din loc în loc şi din 
casă în casă, aşteptând să scapete soarele ca să mă odihnesc de ostenelile şi de durerile ce mă cuprind 
acum ... Ci zi ceva, o vorbă către Domnul, şi mori!“ (lov 2, 5-9). 

Oricât ar fi de greu de îndurat nenorocirea care s-a abătut asupra lui Iov, nici chiar la suspinele de 
negrăit şi de nesuportat ale soţiei, lov a rămas neclintit: „lar el, uitându-se lung la ea, a grăit: „De ce 
vorbeşti tu ca o femeie fără minte? Dacă noi am primit din mâna Domnului pe cele bune, oare nu le 
vom răbda şi pe cele rele? ...“ Şi în toate aceste întâmplări ce s-au petrecut asupră-i, nimic n-a greşit 
Iov cu buzele sale-n faţa lui Dumnezeu!“ (lov 2, 10). 

Dreptul lov, am putea spune chiar Sfântul lov, care se pomeneşte la 6 mai, a arătat lumii că 
credinţa în Dumnezeu este cea mai mare forță dată omului de a învinge toate obstacolele din viaţă. 
Aşa cum se spune în Vieţile Sfinţilor: „Învățătura Cărţii lov este că omul trebuie, necontenit să se 
supună lui Dumnezeu, chiar când mintea lui rămâne deplin neîmpăcată. Tainele lui Dumnezeu sunt 
prea mari, ca să le putem cuprinde, cum zice Proorocul: „Gândurile Mele nu sunt ca gândurile voastre 
şi căile Mele ca ale voastre!“ (Isaia 55, 8). lov a înţeles acest lucru şi s-a smerit cunoscându-şi 
îndrăzneala sa: „Am vorbit fără să înţeleg, zice el, de lucruri prea minunate pentru mine şi nu ştiam!“ 
(lov 42, 3). 

Cartea se încheie cu iertarea lui lov, căruia Dumnezeu i-a întors încă o dată din toate câte i s-au 
luat, iar el a mai trăit încă o sută şaptezeci de ani: „Şi lov a murit bătrân şi încărcat de zile. Şi este 
scris că iarăşi se va ridica împreună cu aceia pe care Domnul îi va învia!“ (lov 42, 17). 

Au fost comentatori în decursul timpului care au calificat diferit această probă de foc prin care l-a 
trecut Dumnezeu pe Iov. Iar la întrebarea, dacă vor mai fi existând „lovi“ în ziua de astăzi, putem 
răspunde afirmativ, numai că ar trebui să păstrăm măsura când este vorba de tainele lui Dumnezeu. 
Fiecare este un mic sau un mărişor lov, lov însemnând în traducere: temător de Dumnezeu! Toţi cei 
care ne temem de Dumnezeu cu adevărat, nu numai doar în mod declarativ, vom putea birui ca şi lov, 
cu credință tare în Dumnezeu toate ispitele şi primejdiile de la oameni şi de la diavoli, deopotrivă! lov 
a răbdat! Sfântul Iacob, întreabă: „Aţi auzit de răbdarea lui Iov? Şi ați văzut sfârşitul hărăzit lui de 
Domnul? Că mult milostiv este Domnul şi îndurător!“ (lacob 5, 11). 

Dacă mai uităm unele lucruri, pe acesta să nu-l uităm! 


Cum ne alegem duhovnicul? 
Fiecare dintre noi, în orice responsabilitate am fi pe acest pământ, pe parcursul vieții şi mai ales 


după amiaza vârstei, avem dorul ascuns al inimii de a ne osteni pentru desăvârşire. De altfel, scopul 
nostru este acesta: de a ne pregăti cu grijă pentru Marea Întâlnire cu Dumnezeul Vieţii, Părintele 

Luminilor! Nu putem să ne ascundem mereu după deget! Trebuie să ieşim odată în față şi să ne luăm 
la luptă cu noi înşine. S-o rupem hotărât cu trecutul nostru întunecat. A venit vremea să luăm totul sub 
controlul nostru, cu deosebită atenţie şi fără cruţare. Dar nu numai atât! Trebuie să căutăm un mare 
doctor al sufletului, precum avem obiceiul — şi este foarte bun — de a căuta pentru tămăduirea 
trupului pe cel mai bun doctor sau chirurg. Nu este aşa? 

Aşadar, pentru tămăduirea sufletului nostru este absolut necesar ca să avem ales, din primăvara 
vieții, pe cel mai bun duhovnic. Sigur că este de aşteptat ca toți preoții să fie cei mai buni duhovnici, 
cei mai iscusiți părinți, cei mai mari psihologi cu bogate cunoştinţe de biologie, sociologie, teologie şi 
canoane, o întreagă înţelepciune biblică şi cunoaştere a Sfinților Părinţi. Ce să mai spunem despre 
darul deosebirii duhurilor şi dreapta socotință, adică o măsură cuminte în toată această sensibilă 
lucrare ca fiind cea mai anevoioasă pentru că se lucrează cu sufletul omului, aşa cum, dealtfel se ştie 
cu prisosință aproape de fiecare dintre noi! 

De ce trebuie să avem un duhovnic, fiecare în parohie, monahii şi monahiile în mănăstire, preoții şi 
arhiereii? Nu este de ajuns de a spune, că noi ne ţinem în frâu şi nu mai este nici o primejdie de 
păcătuire, ci trebuie să avem disponibilitatea sufletească de a ne lua un duhovnic să ne supravegheze, 
să ne controleze în toate pornirile noastre, adică necesitatea absolută de a ne verifica în ce stadiu 
suntem cu starea noastră sufletească. Noi avem, uneori sau deseori pornirea de a ne judeca, într-un fel, 
cu prea mare înțelegere şi bunăvoință. Aşadar, n-am putea singuri şti, despre noi înşine stadiul sau 
urcuşul pe scara îndreptării. 

Atunci când noi ne ascundem păcatele noastre înseamnă că suntem de acord cu săvârşirea lor şi 
este mult mai greu să ne debarasăm de ele. Cel care ne poate ajuta şi este chemat la această terapie 
duhovnicească este preotul sau arhiereul, duhovnici prin excelență. 

Când vorbim despre criteriile alegerii duhovnicului ne gândim imediat la bunătate! Ne aducem 
aminte, desigur, unii dintre noi de Părintele Paisie, despre care Mitropolitul Antonie al Ardealului, 
spunea întru-un medalion: „Generaţii întregi de călugări şi călugăriţe s-au bucurat de îndrumările lui 
duhovniceşti. Era înţelept, bun şi iertător! Era plin de har, de o imensă iubire de oameni şi de o 
căldură a inimii prin care răzbate ca un izvor lin sfințenia şi înțelegerea pentru toate slăbiciunile 
omeneşti, pe care le ierta asumându-şi-le şi exprimându-le el, prin post, canon de rugăciune şi 
nevoinţă jertfitoare ... Părintele Paisie chema şi biruia prin bunătate, prin certitudinea pe care o 
insufla tuturor că îi întâlneşte cu Dumnezeu cel bun şi iubitor. Aşa le înmuia inimile oamenilor şi îi 
întorcea la Dumnezeu. În ultimii ani parcă rămăsese din el numai sufletul. Se împuţinase la trup, stătea 
pe marginea patului cu epitrahilul pe piept şi cu o cruce de lemn în mână, şi penitenţii treceau prin faţa 
lui cu răbdare, unii aşteptându-şi rândul zile şi nopţi întregi. Credincioşii de pe tot cuprinsul țării, 
călugări, maici, stareți, stareţe, episcopi şi mitropoliți. Dar răbdarea cea mai mare o avea el ... 
Aşadar, după îndeplinirea ritualului cărții, şi după ce epuiza curățirea sufletului până în cele mai 
ascunse cotloane ale lui, începea o lungă litanie pe care îmi pare rău că nu i-a înregistrat-o cineva... 
Voi reproduce numai câteva din cuvintele începutului, pe care le-am auzit şi eu, cuprins de emoții şi 
zdrobit de bunătatea celui ce le rostea: 

„Domnul să te ierte. Domnul să te audă. Domnul să te vadă. Domnul să te iubească. Domnul să te 
însoțească. Domnul să te apere. Domnul să te călăuzească. Domnul să te mângâie. Domnul să te ajute. 
Domnul să te apere de vrăjmaşi. Domnul să te îmblânzească. Domnul să-ţi moaie inima. Domnul să te 
facă să nu ţii minte răul. Domnul să te ajute să nu faci rău. Domnul să te ajute să faci binele. Domnul 
să te facă milostiv. Domnul să-ţi dea putere să ierți. Domnul să-ți lumineze mintea ca să înţelegi 
bunătatea Lui. Domnul să-ţi îndrume paşii pe căile Lui. Domnul să-ţi dea duhul răbdării. Domnul să te 
ajute să te smereşti. Domnul să te ajute să vezi în alții partea cea bună. Domnul să te ferească de 
gândul răzbunării. Domnul să te apere de invidie ... 

Acestea le ştiu de la mulți care au trecut pe sub epitrahilul dragostei şi înțelepciunii Părintelui 
Paisie, omul lui Dumnezeu.“ (Cuvinte duhovniceşti, Sibiu, 2000, p. 262-264). 

Am avut marea bucurie, din mila lui Dumnezeu, să stau sub epitrahilul acestui celebru duhovnic, la 
Schitul Sihla şi să ascult la finalul Spovedaniei, această rugăciune care te umplea de o curată veselie 
duhovnicească. Te simţeai uşor ca un fulg şi parcă zburai peste munţi. M-aş bucura să mă aştepte la 
uşa Raiului şi pe mine! 


Calinic Episcopul Veşnicia de zi cu zi 104 


Cred că acestea sunt criteriile după care să ne alegem duhovnicul, Părintele sufletelor noastre! 

În țara noastră există mulți duhovnici. Cei mai mulţi sunt în parohiile de țară şi oraş unde-și fac 
lucrarea duhovnicească. Episcopul Iosif al Râmnicului şi Argeşului obişnuia ca să nu facă rugăciunea 
de hirotesie întru duhovnic preoților tineri. Trebuia să treacă nişte ani pentru a se căpăta experiență. 
Orice preot, tânăr sau mai în vârstă are puterea duhovnicească de a spovedi, ierta şi povăţui după 
putere. Eram preot tânăr în Transilvania şi atunci când eram chemat să spovedesc bolnavii pe acasă, 
mă apuca, aşa din senin, un fel de spaimă care se potolea, încet-încet, o dată cu rugăciunile citite la 
capul bolnavului. Odată am fost chemat de urgenţă la o femeie bătrână care era pe moarte. Când am 
ajuns deja era prea târziu; dădea slabe semne că ar mai putea fi spovedită. Cu toate acestea am început 
rânduiala Spovedaniei şi am citit toate rugăciunile pentru vindecare. Când m-am uitat sub epitrahil să 
văd dacă mai este vreun semn de viață, am văzut două lacrimi mari, ca două boabe de mărgăritar, 
rostogolindu-se pe obrajii galbeni ca ceara! Uşor, aproape imperceptibil, mi-a şoptit: Mai citeşte-mi 
odată rugăciunile! Şi-a revenit şi a rămas în viaţă şi după plecarea mea din parohie. 

Un adevărat pelerinaj, ca să vină credincioşi din cele patru puncte cardinale, la anumiţi duhovnici, 
a fost în decursul istoriei Bisericii noastre strămoşeşti. Se cunosc duhovnicii Ilie Cleopa, Paisie Olaru, 
Arsenie Boca, Paulin Lecca, Sofian Boghiu, Nicodim Măndiţă, Toma Chiricuţă, Florea Mureşanu, 
Iachint Unciuleac, Constantin Galeriu, Visarion de la Clocociov, Ioanichie Maroi şi alți mulţi pe 
întreg cuprinsul Țării! 

Când am enumerat câteva nume de duhovnici mai cu renume să zicem aşa, asta nu înseamnă că 
Tara aceasta nu are duhovnici şi de mai mare renume, dar care stau în taina obştii unde sunt puşi de 
ascultare pentru a tămădui rănile sufletului. Acolo, în mijlocul credincioşilor creştini, în bucuria 
rugăciunii şi a sfatului de inimă. Cred că ar fi potrivită o carte cu marii duhovnici de taină care n-au 
ieşit din vatra obştii, ei ținând într-o dreaptă smerenie lumina aprinsă pe cât ia ţinut puterile. 

M-a bucurat totdeauna sfânta discreție, taina, cuminţenia şi măsura. Aş crede că tocmai de aceea 
nu avem duhovnici oficioşi cu carul, cu vagonul, ca să ne batem în piept, lăudându-ne în faţa altora de 
pe aici şi de pe mai departe! 

Aud şi citesc în presă despre tot mai desele sinucideri din spaţiul românesc. Sunt cutremurat şi 
încerc o mare durere. Mai de mult am citit că pe aici pe la noi ar fi cam 12.000 (doisprezece mii) de 
inşi cu probleme psihice mai serioase. Cred că ar fi bine să ne îndreptăm cu atenţie asupra lor prin 
diferite mijloace. Mai mare durerea este când unii tineri ajung la o astfel de stare gravă de a-şi curma 
firul vieţii. Este o stare extrem de gravă şi alarmantă care trebuie să ne pună pe gânduri în modul cel 
mai serios. 

Chemăm pe toți creştinii şi pe toți preoții să-şi îndrepte cu atenţie, grijă şi delicateţe paşii spre a 
rezolva după cât le stă cu putinţă şi această mare alunecare de la credinţa în Dumnezeu. Sunt sigur că 
la baza dezechilibrului sufletesc stă mai ales lipsa de credință sau slaba credinţă în Dumnezeu. Cred că 
se suferă şi de neînțelegere şi lipsă de iubire. Este vorba, după câte înțeleg şi de o înstrăinare. Când te 
simți singur în casa ta, în colectivul din care faci parte, în societate, când vezi că cei din jurul tău te 
părăsesc, te ignoră, sau mai mult te batjocoresc, ţi se întunecă zarea şi intri în neagra deznădejde. 

Înainte şi poate chiar atunci, pe loc, să intervenim, când vedem posomorârea sau tristeţea cuiva şi 
că-l scoatem din tulburare. Este uşor de cunoscut dacă suntem puţin atenţi la ceea ce se întâmplă în 
jurul nostru. De câte ori sunt tulburat de ceva şi asta deseori, este cineva care-mi spune să-mi schimb 
imaginea feței şi a privirii şi să zâmbesc că tare mai arăt urât când mă supăr. Ş-atunci mă apucă hazul 
de vorba spusă şi-mi alungă norii întunecoşi. 

O vorbă bună, o încurajare, un ajutor, o speranţă, un sfat de inimă, acestea sunt bucuriile de care 
trebuie să ne împărtăşim cu toții! 

Stăruitor îndemn fac şi pe această cale, ca cei care doresc să aibă o bucurie duhovnicească 
statornică, să-şi facă drum grabnic spre scaunul Spovedaniei din Biserica slavei Sale unde omul se 
întâlneşte la sfat cu Dumnezeu. Aşa vom avea inimă curată şi vom auzi, glasul Domnului: „Fericiţi cei 
curaţi cu inima, că aceia vor vedea pe Dumnezeu!“ (Matei 5,8). 


